
„KILMINGO ŽMOGAUS MEMUARŲ“ 
AUTORIAUS ŽODIS 


Galėjau ševaljė de Grijė nuotykius įterpti į savo „,„Memuarus“, 
bet kadangi tarp tų nuotykių ir „,Memuarų“ nėra tikro ryšio, 
tai pamaniau, jog skaitytojui bus maloniau juos atskirai tu- 
rėti. Toks platus intarpas būtų ir per ilgam nutraukęs mano 
paties istorijos eigą. Nors anaiptol nesimanydamas tiksliai ra- 
šąs, aš vis dėlto neužmirštu, jog ką rašant reikia vengti tokių 
aplinkybių, kurios pasakojimą apsunkina ir supainioja. To mo- 
ko ir Horacijus: 


Ut jam nunc dicat jam nunc debentia dici, 
Plerague ditferat, ac praesens in tempus omiltat. 


Tokiai paprastai tiesai įrodyti nereikia nė šito rimto auto- 
riteto: pats protas nusako mums šitą taisyklę. Jei skaitytojas 
rado ką ne ką malonaus ar įdomaus, mano gyvenimo istoriją 
skaitydamas, tai aš drįstu jam pažadėti, jog jis bus ne mažiau 
patenkintas ir šiuo jos papildymu. Jis matys iš pono de Grijė 
pavyzdžio, kokia baisi būna aistros jėga. Aprašau čia jauną 
apakėlį, kuris nusigręžia nuo laimingo gyvenimo ir sąmoningai 
puola į nežmoniškas negandas; turėdamas visų savybių, lemian- 
čių jam šauniausią ateitį, jis atsisako nuo likimo ir prigimties 
skirtų jam gėrybių ir pasirenka klaipų ir neaiškų būvį; jis 
numato visas sunkenybes, kurios jo laukia, bet nenori jų veng- 
ti; jis jaučia jas ir kenčia nuo jų, bet nesinaudoja priemonė- 
mis, Kurių nuolat jam teikia kiti ir kurios kiekvieną akimirką 
galėtų padaryti toms sunkenybėms galą; žodžiu, matysite nei 
šiokį, nei tokį charakterį, dorybių ir ydų mišinį, nesibaigiantį 
gerų „jausmų ir blogų veiksmų kontrastą. Toks yra mano ro- 
domo paveikslo fonas. Blaivus protas netars, kad bergždžias 
darbas rašyti tokią knygą. Be smagumo, kurį kels malonus 
pasiskaitymas, kiekvienas čia ras ir nemažai pamokomų daly- 
kų, o mokyti linksminant — tai, mano manymu, daryti žmo- 
nėms didelę paslaugą. 

Ėmęs galvoti apie moralės priesakus, tiesiog nustembi, kaip 
jie Žmonių garbinami ir kaip mažai tepaisomi; pradedi laužyti 
sau galvą, kodėl žmogaus širdis tokia keista, jog mėgaujasi 
gėrio ir tobulybės idėjomis, o gyvenime nuo jų šalinasi. Jei 
tam tikrai išprusinti ir išauklėti žmonės panorėtų įsisąmoninti, 

apie ką jie susitikę šnekasi ar net, palikę vieni, galvoja, tai 
jie lengvai pastebėtų, jog jų kalbos ir mintys visada sukasi 
apie kokius nors moralės klausimus. Smagiausios jų gyvenimo 
valandos yra tos, kurias jie praleidžia, atvirai patys su savim 
arba su draugų kalbėdamiesi apie dorybės grožį, draugystės 
saldį, apie kelius, vedančius į laimę, apie įgimtas silpnybes, 
kurios mus kreipia į šalį nuo jų, ir apie būdus toms silpnybėms 
nugalėti. Horacijus ir Bualo, piešdami laimingo gyvenimo vaiz- 
dą, teikia šitokius pasikalbėjimus kaip vieną iš gražiausiųjų 
tokio gyvenimo bruožų. Kaipgi atsitinka, kad mes taip greit 
nukrentame iš tų protavimo aukštybių ir bematant atsiduriame 
vienoje gretoje su paprasčiausiais žmonėmis? Jeigu neklystu, 
tai mūsų minčių ir elgesio nedermę galima taip išaiškinti: visi 
moralės priesakai yra migloti ir pernelyg bendri, ir žmogui la- 
bai sunku pritaikyti juos atskiriems kasdienio gyvenimo ir el- 
gesio atvejams. Imkim pavyzdį. Kilni siela jaučia, kad švel- 
numas ir Žžmoniškumas yra gražios dorybės, ir linksta taikyti 
jas gyvenime; tačiau, atėjus tikram reikalui, ji suglūma: ar 
tai jau dabar? O kažin kokiu mastu? O gal čia ne tas dalykas? 
Šimtas sunkenybių žmogų stabdo. Bijai pakliūti į kvailą pa- 
dėtį, panoręs būti dosniu geradariu; bijai, kad tavęs neapšauk- 
tų išglebėliu, jei būsi per švelnus ar per jautrus; žodžiu, bijai 
pasirodyti per uolus ar per vangus, atlikdamas pareigas, kurias 
taip miglotai mums uždeda bendrosios žmoniškumo ir švelnumo 
sąvokos. Esant tokiam netikrumui, vien patirtis arba pavyzdys 
tegali teisingai pakreipti širdies polinkį. Tačiau patirtis nėra 
toks daiktas, kurį kiekvienas gali lengvai įsigyti, — ji priklauso 
nuo įvairių gyvenimo aplinkybių, į kurias žmogų pastumia li- 
kimas. Tuo būdu lieka tik kitų pavyzdys: daugeliui jis vienas 
tegali nurodyti tikrąjį dorybės kelią. Kaip tik tokiems skai- 
tytojams panašios knygos ir gali labai praversti — bent kai jos 
parašytos garbingo ir sveikai galvojančio žmogaus. Kiekvienas 
tokioje knygoje aprašytas faktas — pakopa į šviesą, rodyklė, 
pavaduojanti patirtį: kiekvienas nuotykis duoda pavyzdį, pa- 
gal kurį žmogus gali rikiuotis, jam belieka prisitaikyti jį prie 
tų aplinkybių, kuriose pats atsiduria. Visas šis veikalas yra 
moralės traktatas, tik lengvai išdėstytas atskirais pratimais. 

Koks nors griežtas skaitytojas pasipiktins gal, kad aš to- 
kiame amžiuje vėl imuosi plunksnos likimo ir meilės nuoty- 
kiams aprašinėti, bet jei sumetimai, kuriuos ką tik išdėsčiau, 
yra teisingi, tai jie mane pateisina, o jei klaidingi, tai mano 
suklydimas ir bus mano pateisinimas. 

P I R M O JI D A LISS 


"Turiu perkelti skaitytoją į tą savo gyvenimo tarpą, 
kada pirmą sykį sutikau ševaljė de Grijė. Tai buvo maž- 
daug šeši mėnesiai prieš man išvykstant Ispanijon. Nors 
retai kada teišsiruošdavau kur iš savo nuošalės, gaudavau 
vis dėlto kartkarčiais, pataikaudamas savo dukteriai, šiek 
tiek pakeliauti, bet visuomet tas keliones kiek galėdamas 
trumpindavau. 

Grįžtu kartą taip iš Ruano, kur, dukters įprašytas, bu- 
vau pajudinti Normandijos parlamente jos bylos dėl že- 
mių, likusių po mano senelio iš motinos pusės, — mat sa- 
vo teises į tas žemes buvau perleidęs jai. Pasukęs ant 
Evrė ir ten pirmą naktį pernakvojęs, kitą dieną apypiete 
pasiekiau Pasi, nuo Evrė jį skiria kokie penki ar šeši ljė. 
Kai įjojau, nustebau pamatęs, kad gyventojai kažko su- 
nerimę. Visi skubėjo iš namų ir pulkais griuvo prie 
menko viešbutėlio, ties kuriuo stovėjo du dengti vežimai. 
Neiškinkyti arkliai plakė šonais ir garavo, tai rodė, jog 
tiedų vežimai buvo ką tik atvykę. Stabtelėjau pasiteirau< 
ti, ko žmonės taip subruzdę, bet Mažai ką išgavau iš įsi- 
smalsinusios minios, žmonės nekreipė jokio dėmesio į 
mano klausimus ir tik veržėsi be tvarkos arčiau prie vieš- 
butėlio. Jo tarpdury pasirodė sargybinis su perpete ant 
krūtinės ir muškieta ant peties; aš pamojau jam, kad pri- 
eitų, ir paprašiau paaiškinti, kas čia per sumišimas. 

— Ė, nieko ypatinga, ponas, — atsakė jis — Aš su sa- 
vo draugais lydžiu čia tuziną paleistuvių į Havr de Grasą, 
ten turime pasodinti jas į laivą, plaukiantį Amerikon. Kai 
kurios iš jų gražios; tai tie geraširdžiai kaimiečiai ir nori, 
matyt, į jas akį mesti. 

Būčiau gal po šito paaiškinimo nujojęs savo keliu, 
jei ne sena moteris, kuri, išėjusi iš viešbučio, suplojo 

rankomis, šaukdama, jog tai žiauru, baisu, jog reikia tu- 
rėti pagaliau širdį. 

— Kas yra? — paklausiau aš ją. 

— Ak ponas, įeikit -— atsakė ji — pasižiūrėkit! Mirt 
gali, pamatęs tokį dalyką! 

Nebesitverdamas smalsumu, nulipau nuo žirgo ir pa- 
daviau pavadį savo arklininkui. Šiaip taip prasispraudęs 
pro minią, įėjau į vidų ir tikrai pamačiau gana graudų 
vaizdą. Tarp dvylikos merginų, sukaustytų grandinėmis 
po šešias, buvo viena, kurios išvaizda ir veidas taip ma- 
žai tesiderino su visuma, jog kitoje aplinkoje galėjai pa- 
laikyti ją kokia aukščiausio rango dama. Ji sėdėjo pa- 
niurusi su nešvariais baltiniais ir drapana, bet jos grožį 
tatai taip mažai testelbė, jog aš iš pirmo žvilgsnio paju- 
tau tai vargšei pagarbą ir gailestį. Tačiau ji, kiek leido 
grandinė, gręžėsi pati ir kreipė savo veidą nuo žmonių 
akių. Ir tas noras pradingti atrodė toks savaiminis, jog 
neabejojai jį einant iš kuklumo. Kadangi visi šeši sargy- 
biniai, lydintys tą nelaimingą būrį, buvo taip pat kam- 
bary, tai aš pasivadinau į šalį jų viršininką ir paprašiau, 
kad papasakotų man, ką žino apie tos gražuolės lemtį. 
Žinojo jis labai nedaug. 

— Mes ją paėmėm pono generalinio policijos leite- 
nanto įsakymu iš Opitalio. Neatrodo, kad ji ten už gerus 
darbus būtų uždaryta buvus. Kelissyk kelyje klausinėjau 
ją, bet ji užsispyrus nieko man nesako. Nors ir neturiu 
nurodymo tausoti ją labiau už kitas, aš vis dėlto teikiu 
jai kai kurių lengvatų, dėl to kad man atrodo, jog ji yra 
truputį vertesnė už savo bendres. O šit jaunikaitis,— pri- 
dūrė sargybinis, — galintis daugiau jums paaiškinti, kaip 
ji pateko į tokį vargą; jis seka iš paskos nuo pat Pary- 
žiaus, kone visą laiką ašaras liedamas. Turbūt brolis ar 
mylimasis. 

Atsisukau į kertę, kur sėdėjo tas jaunikaitis. Jis at- 
rodė giliai susimąstęs. Pirmą sykį mačiau, kad žmogus 
būtų taip persiėmęs skausmu. Apsitaisęs jis buvo pap- 
rastai, bet kilmę ir išauklėjimą pažįsti iš karto. Priėjau. 
Jis atsistojo, ir jo akys, veidas, kiekvienas pajudėjimas 

pasirodė tokie mieli ir taurūs, kad man savaime atsirado 
noras padaryti jam ką gera. | 

— Prašom sėdėti, — tariau jam, ir pats atsisėdau šali- 
mais.— Ar nebūtumėt malonus patenkinti mano smalsu- 
mą ir pasakyti, kas ta gražuolė? Ji man atrodo sutverta 
ne tokiam būviui. 

Jaunikaitis mandagiai atitarė, jog negali pasakyti, kas 
jinai, nepasisakęs, kas jis pats, o tuo tarpu svarbios prie- 
žastys verčiančios jį neišsiduoti. 

— Galiu tačiau atidengti jums, ką šitie niekšai ir taip 
jau žino, — pridūrė jis, rodydamas į sargybinius, — būtent, 
kad aš ją aistringai myliu ir kad ta meilė padarė iš manęs 
nelaimingiausią žmogų pasaulyje. Stengiausi iš paskuti- 
niųjų Paryžiuje, kad ji atgautų laisvę, bet nei prašymas, 
nei gudrybė, nei jėga nieko nepadėjo, ir tada aš nutariau 
sekti paskui ją kad ir į patį žemės kraštą. Sėsiu kartu į 
laivą ir plauksiu į Ameriką. Tačiau nežmoniškiausia, kad 
tie niekingi šunsnukiai,— pasakė jis apie sargybinius, — 
neduoda man prieiti prie jos. Buvau sumanęs jėga išplėšti 
ją iš jų rankų, nuvažiavus jiems kelis 1jė nuo Paryžiaus. 
Pasitelkiau keturis vyrus, kurie už gerą atlyginimą apsi- 
ėmė man padėti. Tačiau tie vyrai pasirodė apgavikai; jie 
metė mane ir pabėgo, nusinešę pinigus. Tada, matydamas, 
kad vienas nieko nepadarysiu, padėjau ginklą, pakalbi- 
nau sargybinius, kad jie leistų man joti paskui vežimą, 
ir prižadėjau jiems už tai mokėti. Pelnu susivilioję jie 
sutiko. Jie ėmė iš manęs už kiekvieną pasikalbėjimą su 
mylimąja. Mano piniginė greit paliko tuščia, ir dabar, 
kai aš nebeturiu nė sū, jie Žiauriai stumia Mane šalin, lig 
tik pabandau žengti žingsnį prie jos. O ką tik dabar, iš- 
drįsus Man prieiti prie mylimosios, nepaisant jų grasini- 
mų, jie begėdiškai atstatė į mane šautuvą. Kad galėčiau 
toliau tęsti savo kelionę bent pėsčias, esu jų gobšumo 
priverstas parduoti čia kuiną, kuriuo iki šiol jojau. 

Nors jaunikaitis tarytum gana ramiai visa tai pasa- 
kojo, į galą vis dėlto pradėjo ašaroti. Tas nuotykis pa- 
sirodė man, labai nepaprastas ir baisiai graudus. 

— Aš anaiptol nesistengiu išgauti jūsų paslapties — 
tariau jam,— bet jei jums būtų reikalinga kokia pagalba, 
tai aš mielai ją suteikčiau. 

— Deja, — atsakė jis,— nematau jokios prošvaistės. 
Turiu nusilenkti savo nepermaldaujamam likimui. Vyksiu 
į Ameriką. Ten bent būsiu laisvas su ta, kurią myliu. Pa- 
rašiau vienam draugui, kad atsiųstų man į Havr de Grasą 
šiek tiek pinigų. Taigi dabar teturiu rūpesčio, kaip pa- 
čiam iki to uosto nusigauti ir,— pridūrė, liūdnai žiūrė- 
damas į savo mylimąją, — kaip šitai nelaimingai būtybei 
kelionę mažumą palengvinti. 

— Jei taip, — sakau jam,— tai aš tą rūpestį jums pa- 
šalinsiu. Štai truputis skambiųjų, kuriuos prašau priimti. 
Gaila, kad negaliu jums kitaip kaip padėti. 

Padaviau keturis luidorus taip, kad sargybiniai nema- 
tytų, nes buvau tikras, jog jei jie pastebės jį gavus pi- 
nigų, tai savo paslaugas dar labiau jam pabrangins. Man 
atėjo net į galvą mintis pačiam su jais susiderėtį, kad 
visą kelią iki pat Havro leistų jaunam įsimylėjėliui kal- 
bėtis, kiek nori, su mylimąja. Daviau ženklą viršininkui, 
kad prieitų, ir pasiūliau jam tą sandėrį. Atrodė, jog jis, 
kad ir koks akiplėša, visgi susigėdo, išgirdęs Mano žo- 
džius. 

— Negi mes, pone,— tarė jis sumišęs, — draudžiame 
jam šnekinti tą merginą, bet jis, kai prieina, nenori nuo 
jos atsitraukti. Tas mums, aišku, nepatogu, o už nepato- 
gumą ne nuodėmė šiek tiek užmokėti. 

— Paskaičiuokim,— sakau jam,— kiek reikėtų, kad jūs 
to nepatogumo nejaustumėt. 

Sargybos viršininkas nepasidrovėjo paprašyti dviejų 
luidorų. Aš jam juos tuoj ir daviau. 

— Bet žiūrėkite, — pridūriau— kad būtų be apgavys- 
tės, nes aš paliksiu tam jaunikaičiui savo adresą, ir, jei 
kokios, jis duos man žinią, o aš jau rasiu, kaip jus nu- 
bausti. 

Visa tai kainavo man šešis luidorus. Jaunikaitis taip 
gražiai ir taip karštai dėkojo, jog aš dar labiau įsitikinau 
jį esant neprastos giminės ir vertą Mano dosnumo. Prieš 

atsiskirdamas tariau kelis žodžius ir jo mylimajai. Toji 
atsakė į juos taip kukliai, taip švelniai ir taip Žaviai, kad 
aš išeidamas negalėjau nesusimąstyti apie mįslingą mo- 
ters būdą. 

Grįžęs į savo nuošalę, neturėjau daugiau žinių apie 
tolesnį tų jaunuolių likimą. Praėjo gal kokie dveji me- 
tai, aš spėjau užmiršti tą nuotykį, bet naujas netikėtas 
susitikimas davė man progos sužinoti visą to jaunuolio 
istoriją. 

Atvykau kartą su savo mokiniu markizu de ... iš Lon- 
dono į Kalė. Sustojome, jei gerai atsimenu, ,„Aukso liūto“ 
viešbutyje, kur dėl kai kurių priežasčių išbuvome visą 
dieną ir sekančią naktį. Išėjus mudviem popiet pasivaikš- 
čioti, man pasirodė, kad priešais ateina tas pats jaunuo- 
lis, kurį buvau sutikęs Pasi. Jis buvo dabar labai prastai 
apsitaisęs ir daug blyškesnis negu tada. Nešėsi, pasisvė- 
ręs ant rankos, apšiurusį kelioninį maišą, kaip ką tik į 
miestą atvykęs žmogus. Tačiau jis buvo tokio gražaus 
veido, jog negalėjau jo neatpažinti, ir aš tuoj viską pri- 
siminiau. 

— Prieikim,— sakau markizui, — prie šito jaunuolio. 

"Tasai nesižinojo nė kaip džiaugtis, kai savo ruožtu at- 
pažino mane. 

— Ak pone,— šaukė jis, bučiuodamas man į ranką, — 
galiu dar kartą, vadinasi, jums pasakyti, kaip baisiai esu 
jums dėkingas! 

Paklausiau, iš kur jis dabar atvyksta. Atsakė, kad lai- 
vu iš Havr de Graso, į kurį neseniai parplaukęs iš Ame- 
rikos. 

— Atrodo, kad jums su pinigais nekas,— sakau jam,— 
eikite į „Aukso liūtą“, aš ten apsistojau, netrukus sugrį- 
šiu ir aš. 

Ir iš tikro greit parsiradau, degdamas noru sužinoti 
viską apie to žmogaus negandas ir apie jo kelionę į Ame- 
riką. Aš jį širdingai suglobiau ir paliepiau viešbučio šei- 
mininkui, kad jaunuolis nieko nestigtų. Jisai nelaukė, kol 
paprašysiu, kad išpasakotų savo gyvenimą. 

— Pone, — tarė jis— jūs parodėte man tiek širdies, 
jog būtų žemas nedėkingumas, jeigu aš ką nors nuo jūsų 
slėpčiau. Atskleisiu ne tik vargus ir nelaimes, kuriuos 
teko pakelti, bet taip pat ir savo paties pakrikimą su gė- 
dingiausiomis silpnybėmis. Esu tikras, jog smerkdamas ma- 
ne, jūs kartu negalėsite ir nepasigailėtį manęs. 

Turiu įspėti skaitytoją, kad to jaunikaičio istoriją su- 
rašiau beveik tuoj pat ją išklausęs ir kad todėl jis gali 
neabejoti pasakojimo teisingumu ir tikslumu. Kuo tiks- 
liausiai perduodu net ir mintis bei jausmus, kuriuos jau- 
nas klajūnas išliejo man be galo nuoširdžiai. Šit jo pa- 
sakojimas, prie kurio nuo pradžios iki galo nieko nuo 
savęs nepridedu, 

Turėjau septyniolika metų ir variau į galą filosofijos 
studijas Amjene, į kurį tėvai, priklausantys vienai iš ge- 
riausių P... šeimų, buvo atsiuntę mane mokytis. Gyve- 
nau taip nuosaikiai ir tvarkingai, jog mokytojai statė 
mane pavyzdžiu visam koležui. Ne tai, kad būčiau kaip 
nors ypatingai stengęsis tuos pagyrimus pelnyti, ne, — 
ramus ir švelnus buvau iš prigimimo, mokiausi gerai dėl 
to, kad mokslas patiko, o kadangi kitąsyk organiškai pa- 
sišlykštėdavau nedorybėmis, tai mane tarė dar ir doringą. 
Kilmė, klotis moksle ir kai kurie patrauklūs išorės bruo- 
žai atkreipė į Mane visų garbingų miesto žmonių akį ir 
laimėjo man jų pagarbą. Per baigiamuosius egzaminus, 
kurie vyko viešai, susilaukiau tokio visų pripažinimo, 
kad dalyvavęs juose vyskupas pasiūlė man stoti į dva- 
sišką luomą, kuriame, sakė jis, aš galėsiąs daug aukščiau 
iškilti, negu Maltos ordine — mat tėvai buvo mane tajam 
skyrę, ir aš jau turėjau net to ordino kryžių ir ševaljė 
de Grijė vardą. 

Artėjo atostogos, ruošiausi grįžti pas tėvą, kuris ke- 
tino netrukus siųsti mane į akademiją. Paliekant Amjeną, 
skirtis buvo gaila tik su draugu, kurį buvau širdingai pa- 
milęs. Jis buvo keleriais metais vyresnis už mane. 
Mudu kartu mokėmės, bet kadangi jo šeima buvo 
labai neturtinga, tai jis gavo pasirinkti bažnytinį luomą 
ir pasilikti 'Amjene to luomo žmonėms privalomų moks- 
lų eiti. Draugas buvo kupinas gerų savybių. Su ryškiau- 
siomis iš jų, ypačiai su kilniadvasiu, garsiausiuosius an- 
tikinius pavyzdžius prašokančiu atsidavimu draugystei, 
jūs susipažinsite toliau iš mano pasakojimo. Jei būčiau 
tada klausęs jo patarimų, būčiau visada išlikęs saikingas 
ir susilaukęs laimės. Ar jei bent, patekęs į aistrų sūkurį, 
būčiau labiau ėmęs į galvą jo priekaištus, tai vis dėlto 

dalį savo turto ir savo gerą vardą būčiau išsaugojęs. Ta- 
čiau visos jo pastangos, be sielvarto matyti jas nesėk- 
mingas, kitokių vaisių jam nedavė, o būdavo ir taip, kad 
aš, nedėkingas jo draugas, įsižeisdavau dėl jų arba net 
išvadindavau jas įkyriomis, kruvindamas jam širdį. 
Pasiskyriau išvykimo dieną. Ak, kodėl nepasiskyriau 
jos viena para anksčiau! Būčiau grįžęs pas tėvą nekal- 
čiausias. Ir štai jau su savo draugu, kuris vadinosi Tiber- 
žas, einame dar paskutinį kartą — mat kaip ryt turėjau iš- 
važiuoti — po miestą pasivaikščioti. Bevaikščiojant pasiro- 
dė Araso diližanas; mudu nusekėm paskui jį iki viešbu- 
čio, kur tie vežimai paprastai sustoja. Traukė mus vien 
tik smalsumas. Iš diližano išlipo kelios moterys, kurios 
tuoj ir išsiskirstė. Tačiau viena, visai jaunutė, pasiliko 
kieme, laukdama, kol pagyvenęs vyriškis — regėjosi, jos 
palydovas — ištrauks iš diližano gurbo jos daiktus. Ji pa- 
sirodė man tokia žavi, jog aš, niekad iki tol negalvojęs 
apie lyčių skirtumą nei žvelgęs su bent kiek dėmesio į 
merginą, aš, visų giriamas, kaip minėjau, už išmintį ir 
santūrumą, staiga liepsnote užsiliepsnojau. Iš prigimties 
buvau baisiai nedrąsus ir labai greitas suglumti, o čia, už- 
miršęs šitą silpnybę, tiesiai priėjau prie tos, kuri užvaldė 
mano širdį. Nors jos būta dar jaunesnės už mane, ji nė 
kiek nesumišo, man ją meiliai užkalbinus. Paklausiau, ko- 
kie reikalai atvedė ją į Amjeną ir ar turi čia pažįstamų. 
Ji man nuoširdžiai atsakė, jog į tą miestą atsiuntę ją tė- 
vai, kad stotų į vienuolyną. Meilė, ką tik užliejusi man 
širdį, spėjo taip apšviesti galvą, jog aš iš karto supratau, 
kad tas sumanymas smogia mirtiną smūgį mano troški- 
mams. Iš tolesnių žodžių, būdama daug prityresnė nei 
aš, ji puikiausiai suprato Mano jausmus. Į vienuolyną tė- 
vai siuntę prieš jos valią, norėdami, be abejo, prilaikyti 
ją nuo išėjusio jau aikštėn palinkimo per smagiai gyven- 
ti, tai yra nuo to paties palinkimo, kuris paskiau ir jai, 
ir Man sukėlė tiek nelaimių. Aš ėmiau karštai smerkti 
tokį žiaurų jos tėvų sumanymą, pasigaudamas visus argu- 
mentus, kurių tik man teikė įsižiebusi meilė ir mokyklinė 
iškalba. Ji už tai nė kiek nepapyko ir mano išvedžiojimų 

nesuniekino. Valandėlę patylėjo, paskui tarė, jog ir pati 
puikiai numananti, kad vienuolyne būsianti nelaiminga, 
bet, matyt, tokia jau dangaus valia, nes kito kelio jai ne- 
palikę. 

Romus žvilgsnis ir žavingai liūdnas jos žodžių tonas 
arba, veikiau, mano paties likimo jėga, traukianti mane 
į prapultį, neleido man nė akimirką susvyruoti dėl atsa- 
kymo. Aš užtikrinau ją, jog jeigu ji bent kiek pasitiki 
mano garbės jausmu ir begaline meile, įsižiebusia jau 
mano širdyje, tai aš visą savo gyvenimą paskirsiu jai iš 
tėvų tironijos išlaisvinti ir laimingai padaryti. Tūkstantį 
kartų stebėjausi paskiau prisimindamas, iš kur atsirado 
man tada tiek drąsos ir tiek lengvumo kalboje,— matyt, 
ne be reikalo žmonės padarė dievybę iš meilės: ji dažnai 
rodo stebuklus. Pridūriau dar tūkstantį įtaigių žodžių. Ne- 
pažįstamoji gražuolė gerai žinojo, kad mano amžiuje ne- 
meluojama: ji atliepė, kad jeigu aš surasčiau būdą jai 
išlaisvinti, tai ji jaustųsi skolinga man daugiau, negu už 
išgelbėtą gyvybę. Aš pakartojau, jog esu pasiruošęs da- 
ryti viską, bet, neturėdamas tiek patyrimo, kad galėčiau 
iš karto sugalvoti, kaip jai iš tikrųjų padėti, nieko kito, 
be šitų bendrų užtikrinimų, kurie tiek jai, tiek man ne- 
ką tegalėjo pagelbėti, — nepasiūliau. 

Jos senas Argus sugrįžo, ir aš maniau, kad visos ma- 
no viltys tuoj subyrės, bet gražuolės galva pasirodė su- 
matesnė už mano. Aš tiesiog nustebau, išgirdęs, kaip ji, 
savo palydovui priėjus, pavadino mane pusbroliu ir, nė 
kiek nesuglumusi, pridūrė, jog esanti laiminga sutikusi 
mane Amjene ir todėl į vienuolyną stosianti ne šiandie, 
o rytoj, nes šiandie norinti dar padaryti sau paskutinį 
smagumą ir pavakarieniauti su manim. Aš tuoj vikriai 
pačiupau tą jos gudrybę. Pasiūliau jai apsinakvoti vieš- 
butyje, kurį Amjene laikė ilgai vežėju pas mano tėvą 
tarnavęs žmogus. Jis buvo man labai paslaugus. Aš pats 
ją ten nuvedžiau, nors senas palydovas truputį murmėjo, 
o mano draugas Tiberžas, nieko iš tos scenos nesupratęs, 
tylėdamas sekė paskui mane. Mūsų pašnekesio jis ne- 
girdėjo. Kol aš kalbėjau meilės žodžius savo gražuolei, 

Tiberžas vaikštinėjo po kiemą. Bijodamas, kad tas mano 
bičiulis nepradėtų manęs protinti, aš paprašiau jį atlikti 
man vieną reikalą mieste ir tuo būdu nusikračiau juo. 
Viešbutyje turėjau tad smagumą kalbėtis su savo širdies 
valdove vienas. Greit įsitikinau, jog aš ne toks jau vai- 
kas, kaip maniau. Širdis atsivėrė, ir į ją pasruvo tūks- 
tančiai džiaugsmingų pajautų, apie kurias iki tol nebuvau 
nė sapnavęs. Saldi šiluma nuėjo visomis gyslomis. Taip 
liepsnojau, kad netekau žado — kalbėjo vienos akys. Pa- 
nelė Manona Lesko (ji pasisakė, kad taip vadinasi) atrodė 
labai patenkinta savo grožiu mane taip užbūrusi. Man 
dingtelėjo, kad ir ji ne mažiau jaudinasi už mane, Ji pri- 
sipažino, jog aš jai patinku ir jog jai malonu už savo 
laisvę būti dėkingai ne kam kitam, o man. Pasiteiravo, 
kas aš toks, ir kai pasisakiau, pasidarė dar prielankesnė, 
nes, būdama prastos kilmės, džiaugėsi uždegusi širdį to- 
kiam jaunikaičiui kaip aš. Tarėmės, kaip mums draugėj 
visam laikui pasilikti. Po galybės visokių sumanymų ne- 
radom kito būdo, kaip bėgti. Reikėjo apgauti palydovo 
budrumą;: nors jis buvo tik šeimynykštis, su juo turėjome 
vis dėlto skaitytis. Galiausiai nutarėm taip: aš naktį su- 
lygsiu pašto karietą ir anksti rytą, kol jis dar miegos, 
ateisiu į viešbutį; paskiau abu patyliukais išeisim ir, sėdę 
į karietą, pasiduosim tiesiai į Paryžių, o ten tuoj susi- 
tuoksim. Aš turėjau, po truputį susitaupęs, apie penkias- 
dešimt ekiu, o ji — gal dveja tiek. Kaip neprityrę vaikai, 
mudu įsivaizdavome, jog tų pinigų užteks visam amžiui, 
ir šiaip jau neabejojom, jog visa kita taip pat puikiausiai 
mums pasiseks. 

Pavakarieniavęs taip smagiai kaip niekad, išėjau vyk- 
dyti mūsų sumanymo. Susiruošti į kelionę man nieko ne- 
reiškė, nes visi mano daikteliai gulėjo jau sudėti — mat 
kaip ryt ketinau traukti pas tėvą. Be jokių kliūčių suta- 
riau, kad ateitų paimti mano lagamino ir pavažiuotų ka- 
rietą penktą valandą ryto, nes kaip tik tą valandą atida- 
romMi Miesto vartai, bet susidūriau su viena visai netikėta 
kliūtimi, kuri vos nesužlugdė viso reikalo. 

Nors tik trejais metais vyresnis už mane, Tiberžas 
turėjo brandų protą ir labai tvarkingą pažiūrą į gyveni- 
mą. Jis širdingai mane mylėjo. Panelės Manonos grožis, 
mano pasišovimas ją lydėti ir skubėjimas juo nusikratyti 
sukėlė Tiberžui įtarimą, bene būsiu aš įsimylėjęs. Jis ne- 
drįso grįžti į viešbutį, kuriame mane paliko, iš baimės, 
kad nepapykčiau, todėl, nuėjęs į mano butą, laukė ten 
manęs; grįžęs namo, radau jį, nors buvo jau dešimta va- 
landa vakaro. Ta aplinkybė sugadino man nuotaiką. Jis 
tuoj pastebėjo, kad mane varžo. 

— Esu tikras, — tarė jis man tiesiai — jog jūs suma- 
nėte kažką tokio, ką norite nuo manęs nuslėpti, matau 
iš veido. 

Aš gana šiurkščiai atsakiau, jog ką sumanęs nepriva- 
lau duoti jam ataskaitos. 

— Žinoma, — sutiko jis — bet jūs visada laikėte mane 
savo draugu, o draugystė reikalauja šiek tiek. pasitikėji- 
mo ir atvirumo. 

Jis taip ilgai prisimygęs prašė, kad atskleisčiau jam 
savo paslaptį, jog aš, niekuomet nieko nuo jo neslėpęs, 
prisipažinau, kad įsimylėjau ir ruošiuosi bėgti. Išgirdęs 
tai Tiberžas susiraukė, ir ta jo mina labai mane sune- 
ramino. Aš tuoj pasigailėjau, kam prasitariau. Tiberžas 
pasakė, jog kaip tikras ir ištikimas mano draugas jis vi- 
somis išgalėmis tam sumanymui priešinsiąsis; pirmiausia, 
girdi, dėsiąs visas pastangas mane nuo jo atkalbėti, o jei 
vis dėlto aš neatsisakysiąs nuo tos savo nelemtos minties, 
tai jis įspėsiąs ką reikia, kad man neduotų jos įvykdyti. 
Ir pridurmu išdrožė visą pamokslą, trukusį daugiau kaip 
ketvirtį valandos, vėl į pabaigą pagrasindamas įskųsti 
mane, jei aš jam neduosiąs žodžio ateiti pats į protą ir 
prisiminti dorą. Nežinojau nė ką daryti, taip nelaiku iš- 
sidavęs. Tačiau meilė per tas dvi ar tris valandas buvo 
spėjusi gerokai pramiklinti man galvą; greit sumečiau, 
jos jis dar nežino, kad savo sumanymą vykdysiu ryt, ir 
nusprendžiau, prisidengęs tuo neaiškumų, jį apgauti. 

— Tiberžai, — tariau jam, — aš Maniau iki šiol, jog jūs 
man draugas, ir prisipažindamas norėjau kaip tik jus iš- 

bandyti. Kad myliu, tas teisybė, čia jūsų neapgavau, bet 
dėl bėgimo, tai jis ne toks dalykas, kurio galėtum grieb- 
tis neapgalvojęs. Ateikite ryt pas mane devintą valandą, 
aš jums parodysiu, jei bus galima, savo merginą, ir ma- 
tysite, ar ji verta, kad aš taip padaryčiau, kaip sakiau. 

Tūkstantį kartų užtikrinęs, kad jis buvo ir lieka mano 
draugas, Tiberžas išėjo. Visą naktį tvarkiausi, o auštant 
nuskubėjau į panelės Manonos viešbutį. Ji manęs jau 
laukė prie savo kambario lango, kuris žiūrėjo į gatvę, ir 
pati atidarė duris. Mudu patyliukais išslinkom. Iš daiktų 
ji turėjo tik ryšulėlį baltinių, kurį aš paėmęs pats nešiau. 
Karieta stovėjo pasiruošus į kelionę, ir mes bematant iš- 
važiavom už miesto. 


Vėliau papasakosiu, ką darė Tiberžas, kai suprato, jog 
aš jį apgavau. Jo atsidavimas dėl to nė kiek nesumažė- 
jo. Jūs matysit, koks begalinis jis buvo ir kaip aš turė- 
čiau lieti ašaras, prisimindamas, kokio atpildo visada jis 
iš Manęs tesusilaukdavo. 

Mudu su Manona taip skubėjome kuo toliau nuva- 
žiuoti, jog dar su šviesa pasiekėm Sen Deni. Aš visą laiką 
jojau raitas šalia karietos, ir mudu galėjome kalbėtis, tik 
kai keitė arklius; tačiau dabar, pamatę, kad Paryžius jau 
čia pat ir kad, vadinasi, nėra mums ko daugiau bijoti, 
mes nusprendėme pasistiprinti, nes nuo Amjeno nieko ne- 
buvom valgę. Kad ir kaip mylėjau Manoną, ji sugebėjo 
mane įtikinti, jog ne mažesnė yra ir jos meilė man. Mu- 
du neturėjome kantrybės laukti, kol pasiliksime vieni, ir 
prie visų glamonėjomės. Vežėjai ir šeimininkai žiūrėjo 
į Mus su meilia šypsena, ir aš mačiau, kad jie stebisi, jog 
tokie vaikai, kaip mes, taip pašėliškai mylimės. Sen Deni 
užmiršome, kad atvykę ketinome susituokti, ir, sulaužę 
bažnyčios įsakymus, pasidarėme žmona ir vyras. 

Nėra abejonės, kad, turėdamas švelnų ir pastovų bū- 
dą, būčiau visą gyvenimą laimingai išgyvenęs, jei Ma- 
ncna būtų buvus ištikima. Juo daugiau ją pažinojau, juo 
lakiau ryškėjo jos vis nauji ir už kits kitą mielesni bruo- 
žai. Jos proto, širdies ir grožio grandinė buvo tokia tvirta 
ir tokia žavi, jog aš ją, laimingas, nešiojęs nešiočiau. O 

baisioji permaina! Tai, kas mane varė į nusiminimą, ga- 
lėjo būti palaimos versmė. Esu nelaimingiausias iš visų 
zmonių kaip tik dėl to paties pastovumo, kuris, regis, tu- 
rėjo lemti man laimingą gyvenimą ir nepalyginamą mei- 
lės atpildą. 

Paryžiuje pasisamdėme butą su baldais V. gatvėje, 
lyg tyčia greta namų, kuriuose gyveno ponas de B., gar- 
susis generalinis mokesčių rinkėjas. Ir tai buvo mano ne- 
laimė. Praėjo trys savaitės, taip meilės užpildytos, jog 
mažai tegalvojau apie tėviškę ir apie širdgėlą, kuri, be 
abejo, kankino tėvą, Man dingus. Tačiau kadangi ne pa- 
leistuvystė lėmė mano elgesį ir Manona gyveno taip pat 
labai santūriai, tai ramybė, kuri mūsų namuose viešpa- 
tavo, pradėjo po truputį Žadinti man pareigos jausmą. 
Nusprendžiau, jei bus galima, susitaikinti su tėvu. Mano 
numylėtinė buvo tokia miela, jog aš nė kiek neabejojau, 
kad ji tėvui patiks, jei tik aš rasiu, kaip parodyti jam, 
kokia ji dora ir šauni, — žodžiu, tikėjausi gauti jo suti- 
kimą ją vesti, nes viltis, kad galėsime susituokti be tėvo 
leidimo, sužlugo. 

Pasisakiau savo sumanymą Manonai, duodamas kartu 
suprasti, jog, nekalbant jau apie meilę ir pareigą, reika- 
las irgi verčiąs taikintis su tėvu — mat mūsų piniginė ge- 
rokai suliesėjo, ir man jau toli gražu nebeatrodė, kad ji 
neišsemiama. Manona šaltai išklausė mano žodžius. Ta- 
čiau kadangi jos abejonės kilo iš meilės man ir iš baimės. 
manęs netekti, jei tėvas, sužinojęs, kur mes esam, pasi- 
priešintų mūsų vedyboms, tai aš nė įtart neįtariau to žiau- 
raus smūgio, kuris buvo ruošiamas man smogti. Dėl pi- 
nigų ji pasakė, jog tų, kur turim, kelioms savaitėms dar 
užteksią, 0o.paskiau ji parašysianti vienam kitam iš savo 
giminių provincijoje, kurie ją myli, kad atsiųstų. Ji pa- 
saldino savo nesutikimą tokiomis širdingomis ir karštomis 
glamonėmis, jog ašai, ja viena tegyvendamas ir jokios 
abejonės dėl jos širdies neturėdamas, pritariau jos žo- 
džiams ir jos nusistatymui. 

Visus mūsų pinigus buvau pavedęs jai, ir kasdienines 
išlaidas mokėjo ji. Neilgai trukus pamačiau, kad mūsų 

valgis pagerėjo ir kad Manona nusipirko keletą labai 
brangių puošmenų. Kadangi žinojau, jog pinigų galėjo 
būti dar tik dvylika ar penkiolika pistolių, tai pasakiau 
Manonai, jog stebiuosi, iš kur pas mus tokia prabanga. 
Ji susijuokė ir atsiliepė, kad nesirūpinčiau. 

— Ar neatsimenate, kad sakiau, — tarė ji — jog pinigų 
rasiu. 

Mano meilė buvo per daug naivi, kad imčiau dėl nie- 
kų graužtis. 

Kartą išėjau popiet į miestą, pasisakęs, jog užtruksiu 
ilgiau nei paprastai, ir grįžęs nustembu, kad dvi ar tris 
minutes turiu laukti už durų. Laikėm vieną tarnaitę, kuri 
Luvo maždaug mūsų amžiaus. Kai ji pagaliau atėjo ati- 
daryti, aš paklausiau, kur taip ilgai buvo. Ji sumišusi at- 
sakė, jog negirdėjusi mano beldimo. Aš beldžiau iš viso 
vieną kartą, todėl sakau jai: 

— Jei jūs negirdėjote mane beldžiant, tai kodėl vis 
dėlto atėjote atidaryt? 

Tarnaitė baisiai suglumo ir, neturėdama tiek proto, 
kad sumestų ką nors atsakyti, ėmė verkti ir tikinti, jog 
ji nekalta, jog ponia liepusi jai nedaryti šitų durų, kol 
ponas de B. išeis pro kitas. Man pasidarė taip nejauku, 
jog kojos nenešė į vidų. Nutariau, prasimetęs reikalą, 
pasukti atgal į miestą, o mergaitei liepiau perduoti savo 
poniai, kad aš greit grįšiu, bet neprasitarti, jog papasako- 
jusi man apie poną de B. | 

Tas atsitikimas taip mane prislėgė, jog, nusileisdamas 
laiptais, liejau ašaras, nežinodamas dar, koks jausmas jas 
spaudžia. Užsukau į pirmą pasitaikiusią kavinę ir, atsisė- 
dęs už stalo, suėmiau galvą rankomis ir stengiausi supras- 
ti, kas darosi mano širdy. Nedrįsau pats sau pakartoti, 
ką buvau ką tik išgirdęs. Norėjosi laikyti tai kažkokiais 
monais, ir du ar tris kartus buvau beatsikeliąs ir benu- 
einąs it niekur nieko namo. Man atrodė toks negalimas 
daiktas, kad Manona apgautų, jog bijojau savo įtarimų 
ją įžeisti. Aš ją dievinu, tas teisybė,— galvojau, — bet 
meilės ji parodė man ne mažiau, negu aš jai, tai kaip 
galėčiau sakyti ją buvus ne tokią nuoširdžią ar ne tokią 

pastovią kaip aš? Kam jai mane apgaudinėti? Juk dar 
prieš kokias tris valandas ji taip širdingai mane mylavo 
ir taip džiugiai davėsi mano myluojama — aš jos širdį pa- 
Žįstu ne blogiau kaip savo. 

— Ne, ne,— sakiau, — negalimas daiktas, kad Manona 
mane apgaudinėtų. Juk ji žino, kad aš gyvenu tik jai! 
Aiškiai mato, kaip aš ją dievinu! Negi už tai gali kas 
žmogaus neapkęsti? | 

Bet vis dėlto ponas de B. buvo atėjęs ir slapta išsmu- 
ko! Prisiminiau taip pat Manonos pirkinėlius, kurie man 
pasirodė prašoką mūsų išteklius. Tai trenkė naujo mei- 
lužio malonėmis. Ir tas pasitikėjimas, su kuriuo ji kal- 
bėjo apie nežinomus man lėšų šaltinius! Nelengva buvo 
suteikti tiekai mįslių palankų atminą, kurio geidė širdis. 
Kita vertus, nuo mūsų atvykimo į Paryžių nebuvau be- 
veik paleidęs jos iš akių. Ar ką veikdami, ar pasivaikš- 
čiodami, ar linksmindamies, mudu buvome visada kartu, 
nesgi, Viešpatie, išsiskyrimo akimirkos būtų buvusios 
mums per skaudžios! Mums reikėjo be perstogės sakyti 
kits kitam, kad mylime, nes be to būtume iš nerimo mirę. 
Negalėjau beveik ištaikyti mintyse akimirkos, kada Ma- 
nona būtų turėjusi laiko užsiimti kitu, ne manimi. Galų 
pagalėj tariausi radęs paslapties raktą. 

— Ponas de B. — pasakiau sau,— varo didelius reika- 
lus ir turi plačių santykių. Manonos giminės bus paprašę 
tą Žmogų perduoti jai šiek tiek pinigų. Gal jau jų anks- 
Čiau per jį gavo, o šiandien atnešė dar. Ji, be abejo, dėl 
juoko slepia tai nuo manęs, norėdama padaryti man ma- 
lonią staigmeną. Tikriausiai ji būtų jau viską pati man 
išsipasakojųs, jei būčiau.kaip paprastai sugrįžęs namo, 
užuot atėjęs čia kankintis. O kai aš dabar pats jai apie 
tai užsiminsiu, tai ji, be abejo, daugiau nuo manęs to ne- 
beslėps. 

Aš taip persiėmiau šita mintimi, jog man net akyse 
šviesiau pasidarė. Ilgiau nebedelsdamas, sugrįžau namo. 
Išbučiavau Manoną su įprastu širdingumu. Ji mane sutiko 
labai gražiai. Iš pradžių ėmė pagunda atidengti jai savo 
spėliojimus, dėl kurių dabar buvau visiškai tikras, jog 

jie teisingi, bet susilaikiau, manydamas, kad gal jai pa- 
čiai ateis į galvą užbėgti man už akių ir išsipasakoti. 

Padavė vakarienę. Sėdau už stalo jau gana smagus, 
bet žvakės šviesoje pamačiau, jog brangiosios numylėti- 
nės veidas ir akys kažko nelinksmi. Pasidarė liūdna ir 
man. Pastebėjau, kad ji žiūri į mane kitaip negu papras- 
tai. Negalėjau permanyti, ką reiškia jos žvilgsnis — ar 
kad myli, ar kad gaili; šiaip ar taip, jis buvo kažkoks 
švelniai ilgesingas. Aš irgi atidžiai į ją žiūrėjau, ir, ga- 
limas daiktas, jog ir jai taip pat sunku buvo iš akių spręs- 
ti, ką jaučia mano širdis. Mes ir nemanėm, kalbėti arba 
valgyti. Galiausiai iš jos gražių akių pabiro ašaros: ap- 
gaulingos ašaros! 

— Ak dievai galingieji! — sušukau — Jūs verkiate, 
brangioji Manona. Jums taip sunku, jog net raudate, o 
man nieko nesakote! Kas gi jus taip slegia? 


Užuot ką atsakiusi, ji tik atsiduso keliskart, ir man 
pasidarė dar neramiau. Atsistojau drebėdamas. Visu mei- 
lės karščiu maldavau atidengti man savo ašarų priežastį, 
šluosčiau jai akis ir pats raudojau, jaučiausi veikiau mi- 
Tęs nei gyvas. Laukinis, ir tas būtų susigraudinęs, ma- 
tydamas, kaip aš kenčiu ir bauginuosi. Tuo pat metu, kai 
aš taip Irūpinausi jąja, išgirdau, jog laiptais kyla į viršų 
žmonių žingsniai. Kažkas lengvai pasibeldė į duris. Ma- 
nona greit pabučiavo mane ir, išsisukusi iš glėbio, nusi- 
skubino į savo kambarį ir tuoj užsidarė. Pamaniau, kad, 
būdama mažumą išsidraikiusi, nenori rodytis svetimiems 
žmonėms, kur pasibeldė. Nuėjau pats atidaryti durų. Vos 
tik jas atsklendus, trys vyrai pagriebė mane; pažinau, 
kad tai tėvo liokajai. Jie man nieko blogo nedarė, tik du 
palaikė už rankų, o trečias apžiūrėjo kišenes ir ištraukė 
iš vienos peiliuką, vienintelį geležinį daiktą, kur prie sa- 
vęs turėjau. Jie atsiprašė, kad gavo taip nepagarbiai su 
manimi pasielgti, ir, žinoma, pridūrė, jog taip padarę tė- 
vo įsakyti ir jog apačioje, karietoj, laukiąs manęs vy- 
resnis brolis. Aš taip buvau sutrikęs, kad nieko neatita- 
riau, ir paklusniai nuėjau, kur vedė. Brolis tikrai laukė 
manęs karietoje. Pasodino mane prie jo, ir vežėjas, iš 

anksto lieptas, nudrožė kiek arkliai kerta į Sen Deni. Bro- 
lis širdingai mane pabučiavo, bet nieko nesakė, ir aš ga- 
lėjau laisvai atsiduoti mintims apie ištikusią mane ne- 
laimę. 

Iš pradžių viską dengė tirštas rūkas, ir nesimatė jo- 
kios švieselės, kuri leistų spėlioti, kas atsitiko. Kad Žiau- 
riai išdavė, tas aišku. Bet kas? Pirmas atėjo į galvą Ti- 
beržas. „Palauk, išdavike,— maniau, — užmušiu kaip šunį, 
jei mano įtarimas pasitvirtins“. Tačiau prisiminiau, jog 
jis nežino, kur gyvenu, ir, vadinasi, negalėjo duoti tėvui 
mano adreso. Manona? Širdis neprisileido nė tokios min- 
ties. Žinoma, tas nežmoniškas, regimai ją slėgęs nuliūdi- 
mas, ašaros, širdingas pabučiavimas, kai, išgirdusi bel- 
džiant, traukėsi į kitą kambarį, atrodė man gana mįslingi, 
bet aš buvau labiau linkęs aiškinti tą mįslę mūsų bend- 
ros nelaimės nujautimuų, ir todėl, eidamas iš galvos dėl 
prietykio, atplėšusio mane nuo jos, aš, lengvatikis, pa- 
tikliai vaizdavausi ją dėl to dar sunkiau už mane ken- 
čiant. Ir šiaip, ir taip versdamas, priėjau galiausiai išva- 
dą, kad mane Paryžiaus gatvėse bus kas nors iš pažįstamų 
pamatęs ir tėvui pranešęs. Ši mintis mane apramino. Pa- 
maniau, kad tėvas išbars arba kaip nors nubaus, ir tuo 
viskas baigsis. Barimą ir bausmę kantriai kentėsiu ir ko 
tik reikalaus žadėsiu (galvojau), kad tik vėl kuo greičiau- 
siai į Paryžių patekčiau ir savo brangiajai Manonai gy- 
vybę ir džiaugsmą sugrąžinčiau. 

Neilgai trukę, atvažiavom į Sen Deni. Brolis, nuste- 
bęs, kad nieko nekalbu, pamanė, jog tai iš išgąsčio. Jis 
pradėjo mane guosti ir raminti, sakydamas, jog tegu tė- 
vas ir griežtas, man nesą ko per daug jo bijotis, jei aš 
paklusniai sugrįšiąs į pareigos kelią ir pasistengsiąs pel- 
nyti tą meilę, kuri tėvo širdy niekad man neužgesus. Jis 
pernakvino mane Sen Deni, paguldęs iš atsargumo tam 
pačiam kambaryje ir tris liokajus. Baisiai gėlė širdį, kai 
pamačiau, jog tai tas pats viešbutis, kuriame buvome 
sustoję su Manona, važiuodami iš Amjeno į Paryžių. Šei- 
mininkas ir šeimynykščiai pažino mane ir, žinoma, supra- 
to visą teisybę. Girdėjau, kaip kažkas sakė šeimininkui: 

— A, tai tas pats gražuolėlis, kur prieš šešetą savai- 
čių buvo čia sustojęs su tokia mergužėle. Kaip jis ją my- 
lėjo! Bet ir ji graži buvo! Ir glamonėjosi jie, vargšeliai! 
Dievaži, gaila, kad išskyrė. 

Dėjausi nieko negirdįs ir stengiausi kuo mažiausiai 
Iodytis. 

Sen Deni brolio laukė dvivietė puskarietė, kuria mes 
išvažiavome anksti rytą ir kitą dieną vakarop pasiekėm 
namus. Brolis nuėjo pas tėvą pirmiausia vienas, norėda- 
mas nulenkti jį pasakojimų, kaip romiai aš laikęsis ke- 
lionėje. Užtat tėvas sutiko paskui mane ne taip piktai, 
kaip aš buvau laukęs. Jis pasitenkino tuo, kad bendrais 
žodžiais pabarė, kam aš be jo leidimo taip ilgai kažkur 
išbuvęs. Dėl numylėtinės tiek tepasakė, kad, susidėdamas 
su nepažįstama moterimi, aš nusipelnęs to, kas man at- 
sitikę, ir pridūrė, jog buvęs geresnės nuomonės apie ma- 
no apdairumą, bet tikįs, kad šitas Mažas nesmagumas at- 
vesiąs mane į protą. Aš ėmiau jo žodžius tik tiek į galvą, 
kiek jie derinosi su mano mintimis. Padėkojau tėvui, kad 
iš savo geros širdies atleidžia man mano kaltes, ir paža- 
dėjau, kad daugiau būsiu klusnesnis ir atsargesnis. Vi- 
duje nesitvėriau džiaugsmu, nes, matydamas, kaip viskas 
sklandžiai eina, buvau tikras, jog tą pačią naktį surasiu 
pragumą pasprukti iš namų. 

Susėdom prie stalo vakarienės. Tėvas ir brolis taiso 
juokus iš Mano amjeniškės pergalės ir iš bėgimo su tąja 
ištikimąja numylėtine. Aš priimu smūgius už gera. Man 
netgi smagu, kad galiu šnekėti apie tą, kuri man visą 
laiką nėjo iš galvos. Tačiau keli tėvo žodžiai privertė 
mane pastatyti ausis: jis užsiminė apie pono de B. klastą 
ir savanaudišką paslaugą. Apstulbau, išgirdęs iš jo lūpų 
tą pavardę, ir nuolankiai paprašiau, kad paaiškintų, ką 
turi galvoje. Tėvas atsigręžė į brolį ir paklausė, ar tas 
nieko Man nėra sakęs. Brolis tarė, kad aš jam visą kelią 
atrodęs toks ramus, jog jis pamanęs, kad mano bepro- 
tystei išgydyti to vaisto nebereikią. Pamačiau, jog tėvas 
dvejoja, sakyt ar nesakyt. Bet aš taip karštai jį malda- 
vau, jog jis patenkino mano norą arba, tikriau sakant, 

pribaigė mane, pasakydamas tokį daiktą, kokio baisesnio 
negalėjo būti. 

Visų pirma jis pasiteiravo, ar aš visą laiką buvęs toks 
naivus, jog galvojęs, kad mano išrinktoji mane mylinti. 
Aš drąsiai atsakiau, jog esu tuo taip tikras, kad niekas 
man negali sukelti nė mažiausios abejonės. 

— Cha cha cha! — prapliupo juoktis tėvas.— Čia tai 
gražiai pasakei! Kaip tave lengva apgauti! Bet aš mėgstu 
tą tavo širdies nekaltybę. Ir labai gaila, mielasis ševaljė, 
atiduoti tave Maltos ordinui; tu baisiai tinki į kantrius 
ir patogius vyrus. 

Tėvas ilgai šitaip šaipėsi iš mano, jo žodžiais tariant, 
kvailystės ir patiklumo. Aš tylėjau. Pagaliau jis sako, 
jog, apskaičiavęs, kiek laiko praėjo nuo mano išvažia- 
vimo iš Amjeno, jis daręs išvadą, jog Manona mane my- 
lėjusi ne ilgiau kaip dvylika dienų. 

— Nes, — aiškina toliau — aš žinau, kad iš Amjeno iš- 
važiavai praeito mėnesio dvidešimt aštuntą, o šiandie 
turime dvidešimt devintą šio mėnesio; ponas de B. pa- 
Iašė man prieš vienuolika dienų; manau, jog jam reikėjo 
bent savaitės, kol gerai įsipažino su tavo numylėtine; 
tuo būdu, atėmę vienuolika ir aštuonias dienas iš tris- 
dešimt vienos dienos, kurios susidaro nuo vieno mėnesio 
dvidešimt aštuntos iki kito mėnesio dvidešimt devintos, 
gauname dvylika, gal truputį daugiau ar Mažiau. 

Čia vėl nuskardėjo juokas. Aš klausiausi jo kalbos 
su tokia suspausta širdimi, jog bijojau, kad ji neplyštų 
anksčiau, negu ta liūdna komedija pasibaigs. 

— Žinok,— dėstė tėvas, — nes matau, kad nežinai, jog 
ponas de B. užvaldė tavo princesės širdį: jis, žinoma, sa- 
kosi ją nuo tavęs atmušęs, vien tik norėdamas padaryti 
man nesuinteresuotą paslaugą, bet kas tuo tikės!.. Susi- 
lauksi kilnių jausmų iš tokio Žmogaus, kaip jis, su ku- 
riuo, beje, aš net ir nepasipažįstu. Sužinojęs, be abejo, 
per ją, kad tu mano sūnus, ir norėdamas tavimi nusikra- 
tyti, jis parašė man, kur tu, paskendęs nedorybėje, gy- 
veni, ir davė suprasti, jog be prievartos tavęs nesutvar- 
kysiu. Jis pasisiūlė pagelbėti suimti tave, ir kaip tik jam 

ir tavo numylėtinei patariant, tavo brolis ir nutaikė mo- 
mentą užklupti tave iš netyčių. Pasidžiauk dabar savo 
pergalės ilgumu. Nugalėti moki gana greit, ševaljė, bet 
išlaikyti nemoki. 

Neturėjau jėgų klausytis toliau tėvo žodžių, nes kiek- 
vienas iš jų kruvino man širdį. Atsikėliau nuo stalo ir, 
paėjęs į duris kokį ketvertą žingsnių, brinktelėjau ant 
grindų apalpęs. Greitai suteikta pagalba atgaivino mane. 
Atmerkiau akis, bet tik tam, kad ašaras srautais liečiau; 
pravėriau burną, bet tik tam, kad liūdnai ir graudžiai de- 
juočiau. Tėvas, kuris visada mane labai mylėjo, sukruto 
širdingai guosti. Girdėjau jo balsą, bet žodžių prasmės 
nesuvokiau. Puoliau jam po kojų ir, rankas sudėjęs, mal- 
davau, kad leistų man grįžti į Paryžių B. nudurti. 

— Ne,— sakiau jam,— jis neužvaldė Manonos širdies; 
jis ją privertė užkerėjęs arba apžolinęs, o gal net jėgą 
pavartojęs. Manona myli mane. Ar aš to nežinau pui- 
kiausiai? Jis bus su durklu rankoje prigrasinęs ją apleis- 
ti mane. Ko nebus daręs, kad tik išplėštų man tokią Ža- 
vią numylėtinę. O dievai, dievai! Nejaugi galimas daik- 
tas, kad Manona mane išduotų ir liautųsi mylėjusi! 

Kadangi visą laiką kartojau, jog turiu tuoj grįžti į Pa- 
ryžių, ir net tolydžio stojausi tuo tikslu iš vietos, tai tė- 
vas puikiai matė, jog niekas manęs, tokio susijaudinusio, 
neįstengs sulaikyti. Todėl jis nuvedė mane į vieną antro 
aukšto kambarį ir paliko ten su dviem tarnais, kad tie 
neišleistų manęs iš akių. Aš nesitvėriau savo kailyje. 
Būčiau sutikęs tūkstantį kartų mirti, kad tik ketvirčiui 
valandos į Paryžių patekčiau. Supratau betgi, jog dabar, 
kai taip atvirai išsipasakojau, manęs nelabai kas benorės 
išleisti iš kambario. Pažiūrėjau, ar aukštai langai nuo že- 
mės, ir, supratęs, kad tuo keliu nepabėgsiu, pradėjau 
meilintis tarnams. Žadėjau ir visais šventaisiais prisiek- 
dinėjau, kad padarysiu juos vieną dieną turtingus, jei 
jie leis man pasprukti. Kalbinau, gerinausi, grasinau, bet 
visa tai irgi nieko nedavė. Tada nustojau paskutinės vil- 
ties. Nusprendžiau mirti ir griuvau į lovą, pasiryžęs ap- 
leisti ją tik kartu su gyvybe. 

Taip praėjo naktis ir kita diena. Neėmiau valgio, ku- 
Iį man atnešė. Popiet apsilankė tėvas. Jis buvo toks ge- 
ras, kad stengėsi palengvinti mano kančias, kuo širdin- 
giausiai Mane guosdamas, ir taip primygtinai liepė man 
ką nors suvalgyti, jog iš pagarbos jam padariau tai. Ir 
taip kelias dienas valgiau tik tėvo akyse ir tik jam lie- 
piant. Stengdamasis mane ataušinti ir nuo neištikimosios 
Manonos atgrasinti, jis kiekvieną kartą atnešdavo nau- 
jų argumentų. Žinoma, kad aš Manonos daugiau nebe- 
gerbiau, ir kaip būčiau galėjęs gerbti nepastoviausią ir 
klastingiausią iš visų būtybių? Bet jos veidas, žavūs bruo- 
žai, įsmigę giliai į širdį, stovėjo man prieš akis. Aš juos 
mačiau. 

— Galiu mirti, — sakiau, — ir net turėčiau mirti po tie- 
kos gėdos ir skausmo, bet kad ir tūkstantį kartų mirčiau, 
nedėkingosios Manonos užmiršt negalėčiau. 

Tėvas stebėjosi, matydamas mane vis dar taip stipriai 
tebemylintį. Jis žinojo, kad aš labai branginu garbę, bu- 
vo tikras, kad negaliu nesišlykštėti Manona po to, kai 
ji Mene taip apgavo, ir todėl pamanė, jog toks pasto- 
vumas eina gal ne tiek iš to užsidegimo, kiek iš bendro 
palinkimo prie moterų. Jis taip įtikėjo ta savo mintimi, 
jog, labai mane mylėdamas, kartą atėjęs užvedė apie tai 
kalbą su manim. 

— Ševaljė —tarė jis man,— iki šiol norėjau, kad tu 
nešiotum Maltos kryžių, bet dabar matau, jog tu ne į tą 
pusę linkęs. Tu mėgsti gražias moteris. Aš tau surasiu 
žmoną, kuri patiks. Pasakyk atvirai, ką tu apie tai ma- 
naiė 

Aš atsakiau, kad nebeskiriu daugiau moterų ir kad 
po nelaimės, kuri mane ištiko, aš jų visų vienodai ne- 
kenčiu. 

— Aš tau paieškočiau tokią, — kalbėjo toliau su šyp- 
sena tėvas, — kuri būtų panaši į Manoną, bet ištikimesnė 
už ją. 

— Ak tėve, jei mane bent kiek mylite,— atsiliepiau 
aš, — tai sugrąžinkite man ją. Būkite tikras, brangusis tė- 
ve, jog ji manęs neapgavo; ji negali padaryti tokios bjau- 

rios Ir žiaurios niekšybės. Tas klastūnas B. mus visus 
apgaudinėja, tamstą, ją ir mane. Jei žinotumėt, kokia ji 
švelni ir nuoširdi, jei ją pažinotumėt, tai pats ją pamil- 
tumėt. 

— Tu esi kūdikis, — atsiliepė tėvas.— Kaip gali būti 
toks aklas po to, ką aš tau apie ją papasakojau? Juk ji 
gi pati atidavė tave į brolio rankas. Turėtum užmiršti ne 
tik ją, bet ir jos vardą, ir pasinaudoti, jei esi protingas, 
atlaidumu, kurį tau rodau. 

Man buvo visiškai aiškų, kad tėvas teisybę sako, bet 
kažkoks nesuvaldomas skatulys vertė mane stoti neišti- 
kimos numylėtinės pusėje. 

— Deja,— prabilau po trumpos tylos — nėra jokios 
abejonės, jog esu bjauriausios klastos auka. Taip,— sa- 
kiau toliau, liedamas apmaudo ašaras,— pats puikiausiai 
matau, kad esu ne kas kitas, kaip kūdikis. Tokį lengva- 
tikį, kaip aš, jiems buvo nesunku apgauti. Tačiau gerai 
žinau, ką turiu daryti, kad atsikeršyčiau. 

Tėvas panoro sužinoti, ką gi ketinu daryti. 

— Važiuosiu į Paryžių. — tariau jam,— padegsiu de B. 
namus ir supleškinsiu jį gyvą kartu su klastingąja Ma- 
nona. 

Toks mano karštumas prajukdė tėvą, ir priežiūra ma- 
no kalėjime buvo sustiprinta. 

Aš praleidau jame ištisus šešis mėnesius ir pirmą mė- 
nesį Mano nuotaika mažai tepasikeitė. Blaškiausi be pers- 
togės tarp neapykantos ir meilės, tarp vilties ir nusimi- 
nimo, priklausomai nuo to, kaip kada pagalvodavau apie 
Manoną. Čia ji man atrodė mieliausia iš visų merginų, 
ir aš degiau noru vėl ją pamatyti; čia ji man buvo bjauri 
ir klastinga meilužė, ir aš visais šventaisiais prisiekdinė- 
jau surasti ir nubausti ją. Man duodavo knygų, ir jos šiek 
tiek apramindavo dvasią. Perskaičiau iš naujo visus savo 
mėgstamus autorius; įsigijau naujų žinių; grįžo begalinis 
alkis mokslo. Jūs matysite, kokios naudos paskiau iš jo 
turėjau. Meilės apšviestas protas aiškiau suvokė daugelį 
Horacijaus ir Vergilijaus vietų, kurios pirma atrodė mig- 
lotos. Parašiau ketvirtosios „Eneidos“ knygos Enėjo ir Di- 

donos meilės komentarą; žadu jį išleisti ir noriu tikėti, 
kad skaitytojai bus juo patenkinti. ,,Ak,.— maniau, rašy- 
damas jį, — ištikimajai Didonai reikėjo tokios širdies kaip 
mano". 

Kartą aplankė mane kalėjime Tiberžas. Nustebau, su 
kokiu širdingumu jis mane pabučiavo. Mat į jo prisiri- 
šimą aš žiūrėjau tada kaip į paprastą draugystę, kuri at- 
siranda mokyklos suole tarp maždaug vienmečių. Man 
pasirodė, kad per tuos penkis ar šešis mėnesius, kur ne- 
simatėm, jis labai pasikeitė ir subrendo; žiūrėdamas da- 
bar į jį ir girdėdamas jį kalbant, jutau jam pagarbą. Jis 
kalbėjosi su manim veikiau kaip išmintingas patarėjas 
negu kaip mokslo draugas. Apgailestavo mano paklydi- 
mą. Pasveikino, kad taisausi, ir, atrodo, gana sparčiai. 
Galiausiai ragino pasimokyti iš tos jaunystės klaidos ir 
atvircm akim pasižiūrėti į pomėgių tuštybę. 

Spoksojau į jį nustebęs. Jis tai matė. 

— Brangusis ševaljė,— tarė jis Man,— aš jums sakau 
vien tik tai, kas yra neabejotina, ką pats esu rimtai ap- 
svarstęs ir kuo giliai įsitikinęs. Ne mažiau kaip jus po- 
mėgiai traukė ir mane, bet dangus į širdį įdėjo man ir 
dorybės meilę. Pradėjau galvoti, lyginti, ką Žmogui duo- 
da. pomėgiai ir ką dorybė, ir netrukau pamatyti, koks di- 
delis skirtumas tarp jų vaisių. Čia dar ir dangus apšvietė 
man galvą, ir aš ėmiau be galo bjaurėtis pasaulietiniu 
gyvenimu. Ar įspėsite, kas mane dar su juo sieja,— pa- 
klausė Tiberžas,— ir kas neleidžia man visai iš jo pasi- 
traukti? Vien tik širdingas prisirišimas prie jūsų. Žinau, 
kokios kilnios esate širdies ir kokį šaunų turite protą — 
kiek gera galėtumėt padaryti!.. Pomėgių nuodai išvedė 
jus iš kelio.. Koks nuostolis dorybei! Jūsų pabėgimas iš 
Amjeno sukėlė man tokį skausmą, kad nuo tol neturėjau 
nė akimirksnio ramybės. Spręskite iš žygių, kurių po to 
emiausi. 

Ir Tiberžas papasakojo, kad, kai tik supratęs, jog aš 
jį apgavęs ir su savo numylėtine pabėgęs, jis tuoj sėdęs 
ant arklio vytis, bet kadangi aš buvau išvažiavęs ketu- 
Iiom ar penkiom valandom anksčiau, tai jis, žinoma, pa- 

vyti manęs negalėjęs, nors, kai pasiekęs Sen Deni, aš tik 
prieš pusvalandį buvau iš jo išvykęs; tada, būdamas tik- 
ras, jog aš nuvažiavau į Paryžių, jis šešias savaites ten 
manęs nesėkmingai ieškojęs, lankydamas visas vietas, 
kur tik vylęsis mane užtikti; ir štai pagaliau vieną vakarą 
„Komedi Fransez“ jis atpažinęs mano numylėtinę, pasi- 
puošusią tokiais prašmatniais karuliais, jog tuoj pamanęs 
ją tokias brangias gražmenas turint iš kokio nors naujo 
meilužio; jis nusekęs paskui jos karietą iki namų, kur ji 
gyvenanti, ir ten iš vieno tarno sužinojęs, kad ją išlaikąs 
ponas de B. 

— Aš tuo nepasitenkinau,— kalbėjo jis toliau.— Ry- 
tojaus dieną nuėjau pas ją į namus, norėdamas iš jos pa- 
čios ką nors apie jus patirti, bet ligi tik užsiminiau, ko 
atėjęs, ji kalbą nutraukė ir pasišalino iš kambario. Gavau 
grįžti į provinciją, nieko neišsiaiškinęs. Čia išgirdau, kas 
jums nutiko ir kaip baisiai esate priblokštas, bet neno- 
rėjau rodytis, kol neaprimote. 

— Jūs matėte Manoną,— tariau aš atsidusdamas.— Ak, 
jūs laimingesnis už mane, nes aš niekad jos daugiau ne- 
bematysiu. 

Tiberžas prikišo Man tą atsidusimą, rodantį, anot jo, 
kad mano silpnybė dar nepraėjusi. Jis taip sumaniai gyrė 
mano būdą ir palinkimus, kad jau po to pirmo jo apsi- 
lankymo man užėjo didelis noras atsisakyti kaip jis nuo 
pasaulietinių smagumų ir stoti į bažnytinį luomą. 

Ta mintis man taip patiko, jog, pasilikęs vienas, nie- 
ko kito nebegalvojau. Prisiminiau Amjeno vyskupą, ku- 
ris Man irgi patarė kunigystę, prisiminiau ateitį, kurią 
jis Man pranašavo, jei aš tuo keliu nueičiau. Dievobai- 
mingumas irgi ton pusėn lenkė. „(Gyvensiu sau dorai ir 
krikščicniškai,— galvojau, — pasišvęsiu mokslui, tikėjimui; 
jie apsaugos mane nuo minčių apie pavojingus meilės 
pomėgius. Niekinsiu, ką šiaip jau žmonės kelia į padan- 
ges, ir kadangi aiškiai jaučiu, jog mano širdis gali geisti 
tik to, ką gerbia, tai aš būsiu laisvas nuo nerimo ir nuo 
geismų.“ 

Ir aš iš anksto pradėjau mintyse tvarkyti savo būsi- 
mąjį gyvenimą. Gyvensiu ramiai, atsiskyręs nuo žmonių. 
Nuošalus mamas, nedidelė giraitė, gale sodo upelis, rink- 
tinių knygų biblioteka, vienas kitas doras ir išmintingas 
draugas; geras, bet paprastas ir saikingas valgis. Susira- 
šinėsiu su kokiu nors bičiuliu, gyvenančiu Paryžiuje, ku- 
Iis Man pranešinės viešojo gyvenimo naujienas, jos pa- 
čios Manes, aiškų, nedomins, bet kiekvieną kartą, kai jas 
gausiu, galėsiu pasijuokti iš beprotiško žmonių bruzdėji- 
mo. „Ko betruks laimei? — galvojau.— Ar ne visos sva- 
jonės bus išsipildžiusios?“ Aiškus daiktas, kad toks gy- 
venimas labai tiko mano polinkiams. Bet, baigdamas taip 
išmintingai savo ateitį rikiuoti, pajutau, jog širdis dar 
kažko laukia, pajutau, jog ji tik tuomet nieko daugiau 
toje žavingoje nuošalėje negeidaus, jei joje gyvens kar- 
tu su manim ir Manona. 

Tiberžui dažnai mane lankant, jo įkvėptas sumanymas 
stiprėjo, ir aš, progai pasitaikius, pasisakiau apie jį tė- 
vui. Tėvas pareiškė duodąs vaikam laisvę pasirinkti tokį 
gyvenimo kelią, koks kuriam patinka, ir kokį kelią be- 
pasirinkčiau aš, sau jis pasiliekąs vien teisę patarti. Sa- 
vo tikrai išmintingais patarimais jis siekė ne tiek atgra- 
sinti mane nuo to sumanymo, kiek padėti man sąmonin- 
gai apsispręsti. Artėjo mokslo metų pradžia. Susitarėm 
su Tiberžu stoti kartu į Švento Sulpicijaus seminariją, 
jis — teologijos studijoms baigti, aš — joms pradėti. Ti- 
beržas, kurio lemtumą gerai pažinojo diecezijos vyskupas, 
gavo iš to aukšto dvasininko prieš išvykdamas gerą be- 
neficiją. 

Tėvas, manydamas, kad aš visiškai išsigydžiau nuo sa- 
vo aistros, išleido mane be jokio sunkumo. Atvažiavome 
į Paryžių. Bažnytinis drabužis pakeitė Maltos kryžių, ir 
aš 1š ševaljė de Crijė tapau abe de Grijė. Mokslo ėmiau- 
si labai uoliai ir per kelis mėnesius padariau nepaprastą 
pažangą. Jam skyriau net dalį nakties ir negaišau nė va- 
landėlės dieną. Mano reputacija taip iškilo, jog mane 
sveikino jau su aukštais paskyrimais, kurie negalį ma- 
nęs aplenkti, o pavardę be pastangų iš Mano pusės įrašė 

į beneficijų lapą. Religinės praktikos taip pat neapleidau, 
uoliai atlikinėjau visus dvasiškus pratimus. Tiberžas bu- 
vo baisiai patenkintas; jam atrodė, kad tai jo darbas, ir 
aš daug kartų mačiau, kaip jis lieja džiaugsmo ašaras, 
galvodamas apie mano, jo žodžiais tariant, atsivertimą. 

Kad žmogaus nusistatymai kinta, tas manęs niekad 
nestebino: vienos aistros juos sukelia, kitos — išardo, bet 
kai pamanau, su kokiu šventu nusistatymu aš atėjau į 
seminariją ir su kokiu vidiniu džiaugsmu iš dangaus ma- 
lonės aš jį vykdžiau, tai šiurpas nupurto, pagalvojus, kaip 
lengvai jį pakeičiau. Jei teisybė, kad dangiška pagalba 
kiekvieną akimirką prilygsta aistrų jėgai, tai tegu gi kas 
išaiškina man, koks pražūtingas viesulas nupučia staiga 
mus nuo pareigos kelio ir nupučia taip, jog mes ne tik 
kad nesugebam pasipriešinti, bet netgi nepajuntame są- 
žinės graužimo. Buvau tikras, jog esu visiškai išsilaisvi- 
nęs nuo meilės silpnybių. Atrodė, jog veikiau paskaitysiu 
kokį puslapį iš švento Augustino arba krikščioniškai ket- 
virtį valandos pamedituosiu, negu ieškosiu juslinių po- 
mėgių, net jeigu juos pati Manona teiktų. O vis dėlto ne- 
lemta akimirka nubloškė mane atgal į prarają, ir mano 
nuopuolis pasidarė tuo labiau nepataisomas, kad, nugrimz- 
dęs staiga į būtąją gelmę, neišvengiau naujų nedorybių, 
kurics nutraukė manc dar giliau į pragarmę. . 

Išgyvenau Paryžiuje apie Metus, visai nesiteiraudamas 
apie Manoną. Iš pradžių buvau baisiai sunku kovoti su 
pagundomis, bet pašonėje esančio Tiberžo graudenimai ir 
mano paties protas padėjo man jas visas nugalėti. Pasku- 
tiniai mėnesiai praėjo taip ramiai, jog Maniau, kad am- 
žinai būsiu užmiršęs tą Žavią ir klastingą būtybę. Atėjo 
laikas viešai ginti tezę Teologijos fakultete. Paprašiau ke- 
letą įžymių asmenų suteikti man garbę ir atvykti į gyni- 
mą. Tuo būdu visuose Paryžiaus kvartaluose nuskambėjo 
mano pavardė, ją nugirdo ir neištikimoji. Ji tikrai neži- 
nojo, kad tai aš, — Mat pavardė buvo lydima pažymio 
abe,— tačiau ar smalsumo likutis, ar galbūt sąžinės grau- 
Zzimas, kam mane apgavo (aš niekad negalėjau perprasti, 
katras akstinas), paskatino ją susidomėti žmogumi su to- 

kia pažįstama pavarde. Ji atvyko į Sorboną su keletu 
kitų damų, buvo per gynimą ir, aiškus daiktas, lengvai 
mane atpažino. 

Man nė į galvą neatėjo, kad jos ten būta. Mat, kaip 
žinia, tokiose vietose damoms yra tam tikros patalpos, 
atskirtos nuo salės medinių pinučių. Sugrįžau į seminari- 
ją išgarbintas ir išgirtas. 

Buvo šešta valanda vakaro. Budintysis atėjęs prane- 
šė, kad viena dama norinti mane Matyti. Aš tuoj nuėjau 
į lankytojų kambarį. Dievai maloningieji! Koks stebuk- 
lingas pasirodymas! Manona! Taip, tai buvo ji, ir tokia 
meili, tokia šauni, kokios nebuvau dar jos niekad regė- 
jęs. Jai ėjo aštuoniolikti metai. Žavumas neapsakomas. 
Dailumėlis, puikumėlis, švelnumėlis! Tikras Amūras. Visa 
tiesiog kerėte kerėjo. 

Išvydęs ją, apstulbau. Nežinodamas, ką manyti apie 
to apsilankymo tikslą, nudūriau akis žemyn ir drebėda- 
mas laukiau, kol ji pati prabils. Kurį laiką ir ji atrodė ne 
mažiau už mane sumišus. Man vis tebetylint, jinai, norė- 
dama paslėpti pasirodžiusias ašaras, prisidengė akis ran- 
ka. Pagaliau nedrąsiai pasakė, jog suprantanti, kad josios 
neištikimybė verta neapykantos, bet jei teisybė, kad aš 
ją kadai šiek tiek mylėjęs, tai ir iš mano pusės taip pat 
gana žiauru nė karto per tuos dvejus metus nepasiteirau- 
ti, kaip ji gyvena, o dar žiauriau — dabar, matant, kaip 
ji, mane išvydus, atrodo, nė žodžio jai nepratarti. Žmo- 
gaus kalba bejėgė apsakyti, ką aš išgyvenau širdy, tai 
girdėdamas. 

Manona atsisėdo. Aš pasilikau stovėti, pusiau nuo jos 
atsisukęs, nes nedrįsau tiesiai į ją pažvelgti. Keliskart 
buvau bepradedąs atsakinėti, bet vis neužteko jėgos pra- 
dėjus baigti. Pagaliau, susiėmęs iš paskutiniųjų, sušukau: 

— Klastūnė Manona! Ak klastūnė, klastūnė! 

Ji vėl pakartojo, gailiai verkdama, jog anaiptol ne- 
norinti savęs teisinti. 

— Tai ko gi jūs noritė — sušukau vėl. 

— Aš noriu numirti — atsakė ji. — jei jūs man negrą- 
žinsit savo širdies, nes be jos aš negaliu gyventi. 

— Geriau jau tada reikalauk gyvybės, neištikimoji! — 
atsiliepiau pro ašaras, nebegalėdamas jų sulaikyti.— Rei- 
kalauk, sakau, gyvybės, to vienintelio dar tau nepaauko- 
to daikto, nes širdis niekuomet nesiliovė tau plakus. 

Vos spėjau ištarti paskutinius žodžius, kai ji prišoku- 
si apkabino mane. Apipylė karštom glamonėm. Vadino 
kuo švelniausiais vardais, kokius tik gali pramanyti my- 
linti širdis, kai trokšta kuo gyviau išreikšti savo jausmus. 
Aš atsakinėjau dar gan vangiai. Tokia pereiga! — iš ra- 
maus gyvenimo į audringą sūkurį, kuris, jutau, atgimsta. 
Mane ėmė siaubas. Drebėjau, kaip drebi, atsidūręs naktį 
atšakioje vietoje, kur manaisi patekęs į kažkokį kitą pa- 
saulį ir jautiesi apimtas nejaukaus baugio, nuo kurio ati- 
toksti tik gerai įsižiūrėjęs į aplinką. 

Susėdome šalimais. Paėmiau ją už rankų. 

— Ak Mianona,—tariau, žiūrėdamas į ją liūdnom 
akim, — nesitikėjau, kad už mano meilę atsimokėsit juoda 
išdavyste. Jums lengva buvo apgauti širdį, kurios vie- 
nintelė valdovė jūs buvote ir kuri nežinojo kitos laimės, 
kaip jums patikti ir jūsų klausyti. Pasakykit, ar radot 
kada kitą tokią pat meilią ir tokią pat klusnią širdį? Ne, 
ne, tokios kaip Mano gamta daugiau nesukuria. Prisipa- 
žinkit, ar bent gailėjotės ją apleidusi? Kokią viltį galiu 
dėti į tą meilės atgimimą, kuris atveda jus šiandie čionai 
mano širdžiai paguosti? Aš puikiai matau, jog esat ža- 
vesnė nei bet kada, tačiau vardan visų kančių, kurias dėl 
jūsų iškentėjau, pasakykit man, gražioji Manona, ar būsit 
ištikimesnė? | 

Ji taip graudžiai atgailavo ir taip karštai žadėjo ir 
saikstė būti ištikima, jog mano širdis visai ištirpo. 

— Brangioji Manona,— tariau jai, nedvasiškai maišy- 
damas meilės ir teologijos žodyną, — tu esi žemiškam su- 
tvėrimui pernelyg verta adoracijos. Aš jaučiu, kad mane 
pagauna pergalinga delektacija. Visa, kas seminarijoje 
sakoma apie valios laisvę, — chimera. Aiškiai matau, jog 
dėl tavęs neteksiu tėvo paramos ir reputacijos; tavo gra- 
žiose akyse skaitau savo likimą; tačiau tavo meilė paguos 
mane, kad ir kažin ko dėl jos nustočiau! Nauda manęs 

nemasina, garbė — tuščias dūmas, visi mano bažnytinio 
gyvenimo sumanymai — beprotiškos fantazijos; žodžiu, bet 
kokia gerovė, be tos, kurios tikiuosi susilaukti su tavim, 
yra Man niekai, nes ji negalėtų nė akimirką atsilaikyti 
širdyje prieš vieną tavo žvilgsnį. 

Žadėdamas užmiršti visas jos nuodėmes, aš panorau 
vis dėlto sužinoti, kaip ji davėsi B. suviliojama. Ji papa- 
sakojo man, kad, pamatęs ją prie lango, B. užsidegęs aist- 
ra ir po kiek laiko parašęs laišką, kuriame atvėręs jai 
savo jausmus, ir taip, kaip generaliniam mokestininkui 
pridera, būtent, žadėdamas mokėti proporcingai gauna- 
moms Malonėms; kad pirmiausia ji nusileidusi jam vien 
tik norėdama laimėti geroką pinigų sumą, su kuria mudu 
galėtume patogiai gyventi; kad paskiau jis apakinęs ją 
stebuklingais pažadais, ir ji po truputį visai jam pasida- 
vusi. Tačiau — pridūrė Manona,— aš turįs spręsti, kaip 
ji dėl to graužėsi, iš skausmo, kurį aš galėjęs matyti jos 
veide mūsų išsiskyrimo išvakarėse; ir nors B. prabangiai 
ją užlaikęs, ji niekad su juo nepajutusi laimės, ir ne tik 
todėl, jog jam stigę maniško jausmų švelnumo ir itin dai- 
laus elgesio, bet ir todėl, jog tarp visų smagumų, kurių 
B. jai nuolat rūpinęs, ji nešiojusi širdies gilumoje mano 
meilės prisiminimą ir graužatį dėl savo neištikimybės. 
Ji prisiminė Tiberžą ir papasakojo, kaip nežmoniškai su- 
mišusi, jam pas ją atvykus. 

— Kad kas špaga širdį būtų man pervėręs,— tarė ji 
baigdama,— ir tai mano kraujas nebūtų taip sujudęs. Aš 
nusisukau ir išėjau, negalėdama nė akimirką būti kartu 
su juo kambaryje. 

Manona papasakojo toliau, kokiu būdu sužinojusi, jog 
esu Paryžiuje, jog užsivilkau sutaną ir kalbėsiu viešai 
Sorbonoje, gindamas tezę. Ji tikino, kad per gynimą taip 
jaudinusis, jog tik vargais negalais tesusilaikiusi, kad ke- 
lis kartus nepapliuptų ašaromis ar net balsu nesuvaitotų 
ar nesuklyktų. Galiausiai pasakė, jog, nenorėdama, kad 
kiti matytų jos susijaudinimą, ji iš Sorbonos išėjusi pas- 
kutinė ir, vien tik savo širdies balso ir užsidegimo teklau- 

sydama, atvykusi tiesiai į seminariją su mintimi čia nu- 
mirti, jei aš pasirodysiu nepermaldaujamas. 

Kur rasti nežmogį, kad atlaikytų tokią karštą ir tokią 
meilią atgailą? Tą akimirką aš jaučiau, jog atsisakyčiau 
dėl Manonos nuo visų krikščioniško pasaulio vyskupijų. 
Paklausiau ją, kaip ji mano, ką mums reikia toliau dary- 
ti. Ji atsakė, jog aš turiu tuoj pat apleisti seminariją ir 
vykti įsikurti vėl su ja kur nors saugioje vietoje. Be di- 
delės kalbos sutikau su viskuo. Manona išėjo, pažadėjusi 
laukti manęs karietoje už gatvės kampo. Po valandėlės, 
durininko nepastebėtas, išsmukau ir aš. Įlipau į karietą. 
Užsukom pas sendaikčių prekiją. Ir štai aš vėl su galio- 
nais ir su špaga. Viską apmokėjo Manona, nes aš netu- 
rėjau nė sū kišenėje, o grįžti į savo kambarį pasiimti 
pinigų ji man neleido, bijodama, kad paskiau nesutruk- 
dytų kas išeiti iš seminarijos. Mano lobis buvo, beje, men- 
kas, o ji gana turtinga iš B. dosnumo, taigi nesunku buvo 
numoti ranka į tuos pinigus, kur dėl jos liko kambary. 
Pas sendaikčių prekiją pasitarėme dėl tolesnių žygių. Pa- 
brėždama auką, kurią man daro, pamesdama B., ji nu- 
sprendė elgtis su juo be jokių ceremonijų. 

— Aš paliksiu jam jo baldus, — tarė ji. — tegu sau tu- 
Ti, bet pasiimsiu, ir tas bus visai teisingai, brangenybes ir 
apie šešiasdešimt tūkstančių frankų, kuriuos ištraukiau iš 
jo per tuos dvejus metus. Aš nesu jam davusi jokių tei- 
sių į save, — pridūrė dar ji, — taigi Mudu galime drąsiai 
liktis Paryžiuje pasisamdyti gerą butą ir laimingai gy- 
venti. 

Pasakiau, kad jeigu jai ir nėra pavojaus, tai Man pa- 
silikti Paryžiuje būtų labai neatsargu, nes mane anksčiau 
ar vėliau kas nors pažins, ir tada lauk vėl tokios pat ne- 
gandos, kokią jau kartą patyriau. Mačiau, jog jai būtų 
labai gaila apleisti Paryžių. Aš taip nenorėjau užduoti 
jai širdies, jog būčiau nežinau ką padaręs, kad tik ji lik- 
tų patenkinta. Begalvodami mudu suradom gerą išeitį — 
gyvensim, nusisamdę namą, kur nors Paryžiaus apylinkė- 
se, iš kur būtų lengva, užsinorėjus pasilinksminti arba 
turint kokių reikalų, pasiekti miestą. Pasirinkom Šaijo, 

visai netoli Paryžiaus. Manona tuoj pat nuvažiavo namo. 
Aš nuėjau jos laukti prie mažųjų Tiuilri sodo vartų. Ji 
grįžo po valandos samdytine karieta su savo tarnaite ir 
keliais lagaminais, į kuriuos buvo sudėti jos drabužiai ir 
visa, ką brangaus turėjo. 

Neilgai trukę atvažiavom į Šaijo. Pirmą naktį nak- 
vojom užeigoje — mat namui ar bent patogiam butui su- 
sirasti reikėjo laiko. Kitą dieną susiradom jau pastogę, 
kuri mums patiko. 

Išsyk pasirodė, kad mano laimė dabar tvirta. Manona 
buvo neapsakomai meili ir paslaugi. Ji taip gražiai ma- 
nimi rūpinosi, jog aš pasijutau su kaupu atlygintas už 
visas savo kančias. Kadangi abudu buvome dabar labiau 
prityrę, tai svarstėme, ar ilgam užteks to, ką turime. Su 
šešiasdešimt tūkstančių frankų — o jie ir buvo mūsų ge- 
rovės pagrindas — viso gyvenimo nenugyvensi. Mes, be 
to, nebuvome linkę per daug spaustis. Nei Manona, nei 
aš taupyti nemokėjom. Štai ką aš pasiūliau: 

— Su šešiasdešimt tūkstančių frankų galime many- 
tis — pasakiau aš,— dešimt metų. Jei niekur iš Šaijo ne- 
važiuosime, tai dviejų tūkstančių ekiu metams užteks. 
Gyvensime padoriai, bet paprastai. Vienintelės mūsų di- 
desnės išlaidos bus karieta ir teatras. Tu mėgsti Operą: 
lankysime ją dukart per savaitę. Lošdami žiūrėsime, kad 
jokiu atveju nepraloštume daugiau kaip dvi pistoles. Ne- 
galimas daiktas, kad per dešimt metų niekas nepasikeistų 
mano šeimoje; tėvas senas, gali numirti. Aš gausiu pa- 
likimą, ir tada gyvensime be jokių rūpesčių. 

Toji tvarka būtų buvus vienas iš rimtesnių mano su- 
manymų, jei mes būtume pakankamai protingi buvę ir 
jos laikęsi. Tačiau mūsų ryžtas tvėrė ne ilgiau kaip mė- 
nesį. Manonos galva buvo pramušta pasilinksminimams, 
o Manoji — jai. Kas minutę kilo naujos dingstys išlai- 
doms, ir anaiptol negailėdamas pinigų, kuriuos ji kartais 
Zarstyte Žžarstė, aš pirmas skubėjau pirkti visa, kas, ma- 
niau, jai patiks. Pats gyvenimas Šaijo ėmė jai kyrėti. 
Žiema artėjo, visi važiavo atgal į miestą, kaimas ėjo tuš- 
tyn. Manona pasiūlė samdytis vėl namus Paryžiuje. Aš 

nesutikau, bet, norėdamas ją bent kiek patenkinti, pasa- 
kiau, jog mes galime išsinuomoti Paryžiuje butą su bal- 
dais, kur nakvosim, kai per ilgai kada mieste užviešėsim, 
o viešėti važinėjome keliskart savaitėje. Siūlydama visai 
persikelti į Paryžių, Manona kaip tik daugiausia tuo ir 
rėmėsi, kad labai, girdi, nepatogu naktį į Šaijo važinėti. 
Taip atsirado du butai — vienas mieste, kitas kaime. Ta 
naujovė netrukus sujaukė visai mūsų reikalus: iš jos kilo 
du prietykiai, galutinai mus sužlugdę. 

Manona turėjo brolį, tarnaujantį gvardijoje. Nelaimė, 
Paryžiuje jis gyveno toje pačioje gatvėje, kur mes. Savo 
seserį pažino, pamatęs ją rytą prie lango. Ir tuoj atbėgo. 
Tai buvo brutalus, jokių garbės principų nesilaikąs žmo- 
gus. Įsiveržė į kambarį su bjauriausiais keiksmais, ir ka- 
dangi žinojo dalį savo sesers nuotykių, ėmė jai priekaiš- 
tauti ir visaip iškoneveikė. Aš lyg tyčia buvau ką tik iš 
namų išėjęs, ir tai buvo laimė jam arba man, nes aš 
anaiptol nesikęsdavau kieno užgauliojamas. Grįžęs namo, 
jo neberadau. Pamatęs, kad Manona nuliūdus, supratau, 
jog kas nors atsitiko. Ji papasakojo, kokią bjaurią sceną 
gavo ką tik pakelti ir kokių žiaurių grasinimų išgirsti iš 
brolio. Aš taip ant jo perpykau, jog norėjau tuoj bėgti 
jam atkeršyti, tik Manona savo ašaromis (Mane sulaikė. 
Mums dar besikalbant apie tą įvykį, gvardininkas be jo- 
kio pranešimo vėl įėjo į kambarį, kur mudu su Manona 
sėdėjom. Aš nebūčiau jo taip mandagiai sutikęs, kaip 
sutikau, jei būčiau žinojęs, kad tai jis. Kol aš betgi susi- 
gaudžiau, jis, linksmai mums abiem nusilenkęs, suspėjo 
pasakyti Manonai, jog ateinąs atsiprašyti už savo pasi- 
karščiavimą; jis dėl to, girdi, buvęs taip įtūžęs, jog ta- 
Ięs ją Nedorai gyvenant; paskiau jis pasiklausęs vieno 
iš Mūsų tarnų, kas aš esąs, ir tasai Mane taip jam išgy- 
Ięs, jog jis užsinorėjęs gražiai su mumis bendrauti. Nors 
toji iš vieno mano liokajaus gautoji atestacija rėžė man 
ausį ir skambėjo net užgauliai, aš gvardininko kompli- 
mentą priėmiau už gera. Nesinorėjo daryti nesmagumo 
Manonai. Ji atrodė labai patenkinta, matydama, kad jos 
brolis linkęs susitaikinti. Mes jį pasilikom pietų. Jis be- 

matant pasidarė toks familiarus, jog, nugirdęs mus kal- 
bant apie grįžimą į Šaijo, užsimetė važiuoti kartu su mu- 
mis. Turėjome priimti į karietą. Tai buvo kaip raktus 
jam Nuo namų atiduoti, nes jis greit taip įjunko lankytis, 
jog mūsų butą pavertė savuoju ir šeimininkavo jame 
kaip tinkamas. Jis vadino mane broliu ir brolystės dings- 
timi vežėsi pas mus į Šaijo visus savo bandžius ir čia 
juos už mūsų pinigus vaišino. Mūsų lėšomis įsitaisė ka- 
rališkus drabužius. Privertė mus net apmokėti visas jo 
skolas. Nenorėdamas užduoti Manonai širdies, aš dėjausi 
nematąs tos tironijos ir net visiškai nieko nežinąs, jog 
jis kartkarčiais traukia iš jos dar nemažas sumas gry- 
nais. Teisybė, jog, būdamas didelis lošikas, jis dar tiek. 
sąžinės turėjo, kad, laimei nusišypsojus, dalį laimikio at- 
nešdavo jai. Tačiau mūsų ištekliai buvo per daug menki, 
kad galėtume ilgą laiką taip išlaidauti. Aš buvau rimtai 
su juo beišsikalbąs ir jo įkyrumu pagaliau benusikratąs, 
tik pražūtingas įvykis atpalaidavo mane nuo to vargo, 
įstumdamas į kitą, kuris mus nepataisomai sumurkdė. 

Kartą, kaip kad dažnai pasitaikydavo, nakvojome Pa- 
ryžiuje. Rytą tarnaitė, kuri tokiais atvejais viena pasilik- 
davo Šaijo, atvykusi sako, kad naktį namie kilęs gaisras 
ir vos ne vos pavykę jį užgesinti. Aš paklausiau, ar mū- 
sų daiktai nenukentėję; ji atsakė, jog, subėgus begalei 
svetimų žmonių į pagalbą, pasidariusi tokia maišatis, jog 
visko galėję būti. Aš drebėjau dėl mūsų pinigų, kuriuos 
laikėm mažoje skrynutėje. Nuvažiavau tuoj į Šaijo. Be 
reikalo skubėjau: skrynutės neberadau. Tada pajutau, jog 
gali būti nešykštus ir vis dėlto mylėti pinigą. Ta nelaimė 
taip Mane prislėgė, jog maniau, kad iš proto išeisiu. Man 
iš karto pasidarė aišku, kokie nauji pavojai manęs laukia, 
ir neturtas buvo dar pati Mažiausia bėda. Pažinojau Ma- 
noną, ir buvau pernelyg jau prityręs, jog, kokia ištikima 
bei prisirišusi būtų ji geromis sąlygomis, atsidėti ja var- 
ge nebuvo ko nė manyti. Ji per daug mėgo prabangą ir 
pramogas, kad atsisakytų nuo jų dėl manęs. 

— Prarasi! — sušukau pats sau.-- Tu vėl prarasi, ne- 
laimingasai ševaljė, tą, kurią taip myli! 


4() Abbė Prėvost 


Ta mintis nežmoniškai mane sukrėtė, ir aš valandėlę 
svyravau, ar ne geriau baigti vieną kartą visas tas kan- 
čias ir pačiam pasidaryti galą. Tačiau vis dėlto turėjau 
dar tiek supratimo, jog nusprendžiau pirma pagalvoti, ar 
neatsirastų kokia kita išeitis. Dangus įkvėpė mintį, kuri 
ištraukė mane iš nevilties. Aš tariau, jog pinigų žuvimą 
galėsiu kaip nors nuo Manonos nuslėpti, o pats gudru- 
mu ar laimės padedamas aprūpinsiu ją ganėtinai sąži- 
ninguų būdu viskuo, ko reikia, kad nejustų nepritekliaus. 

„Maniau, jog dvidešimties tūkstančių ekiu,— raminau 
save mintyse,— užteks man dešimčiai metų. Sakykime, 
jog dešimt metų praėjo ir mano šeimoje neįvyko nė vie- 
nos iš tų atmainų, kurių aš tikėjausi. Ką tada daryčiau? 
Labai aš žinau! Tačiau kas man neduoda padaryti šian- 
die tai, ką tokiu atveju daryčiau? Juk kiekai žmonių Pa- 
ryžiuje trūksta mano proto ir mano įgimtų savybių, o 
vis dėlto visi pragyvena iš gabumų, kuriuos turi. Ar ap- 
vaizda,— galvojau toliau, prisimindamas įvairių žmonių 
padėtį visuomenėje, — ne išmintingai viską sutvarkė? Dau- 
gumas didikų ir turčių yra kvailiai, tą žino kiekvienas, 
kas šiek tiek susiduria su aukštuomenė. O tame kaip 
tik ir glūdi nuostabus teisingumas, nes jei jie prie turto 
turėtų dar ir proto, tai būtų jau pernelyg laimingi, o kiti 
žmonės — per dideli vargšai. Kūno ir dvasios pranašu- 
mas yra duotas pastariesiems, kad turėtų kuo gintis nuo 
vargo ir skurdo. Vieni pritampa prie didžiūnų naudos, 
linksmindami ir mulkindami, kiti mokydami juos. Šieji 
stengiasi padaryti iš didžiūnų padorius žmones, kas, tie- 
sa, Ietai kada jiems tepavyksta, bet ne tai yra dieviško- 
sios išminties tikslas — jų pastangos perniek nenueina, nes 
jie pragyvena iš tų, kuriuos moko, o kaip iš jo kas be- 
sisemtų, turčių ir didikų kvailystė yra mažam žmogui 
puikus pajamų šaltinis“. 

Šitos mintys atgaivino man truputį širdį ir galvą. Nu- 
sprendžiau pirmiausia nueit pasitarti su ponu Lesko, Ma- 
nonos broliu. Jis puikiai pažinojo Paryžių, o, be to, aš 
ne kartą turėjau progos įsitikinti, jog tas žmogus gyvena 
ne iš kokių dvarų ir anaiptol ne iš algos, kurią jam mo- 

ka karalius. Turėjau gal dvidešimt pistolių, užsilikusių, 
laimė, mano kišenėje. Parodžiau jam tuos pinigus, pasi- 
pasakojau savo dalią ir savo abejones ir paklausiau, kaip 
jis mano, ar man tikrai nieko kita nebelieka, kaip tik 
mirti badu arba iš nusiminimo kulką smilkinin paleisti. 
Jis atsakė, jog kulką smilkinin sau leidžia tik kvailiai, o 
badu mirti pasitaiko dažnai ir protingiesiems, jei, žinoma, 
jie neišnaudoja savo gabumų; paskiau pridūrė, jog aš 
pats turįs apsisvarstyti, ką galįs veikti, o jis man prirei- 
kus patarsiąs ir padėsiąs. 

— Visa tai gana miglota, ponas Lesko, — atsakiau 
jam, — man reikia ko nors aiškesnio, nes ką gi aš grįžęs 
pasakysiu Manonaiė 

— O, beje, jūs turit Manoną,— tarė jis, — tad ko jums 
rūpintis? Jūs galite su ja kiekvieną akimirką rasti išeitį. 
Tokia mergina kaip ji turėtų išlaikyti jus, save ir mane. 

Į tą akiplėšišką kalbą buvau jau tinkamai beatsakąs, 
bet gvardininkas, nutraukęs mane, ėmė toliau dėstyti, 
jog, nė saulei dar nenusileidus, jis paklosiąs man tūks- 
tantį ekiu, jei tik aš jo paklausysiąs; girdi, turįs pažįsta- 
mą didiką, nesigailintį pinigų pomėgiams, kuriam vieni 
niekai išmesti tūkstantį ekiu už palankumą tokios mer- 
ginos kaip Manona. Sustabdžiau jį sakydamas: 

— Aš buvau geresnės nuomonės apie jus. Maniau, 
kad akstinas, paskatinęs jus apdovanoti mane savo drau- 
gyste, buvo visai priešingas tam, kurį dabar atskleidžiat. 

Gvardininkas begėdiškai prisipažino, jog visada lygiai 
taip galvojęs; seseriai iškrypus, girdi, kartą, nors ir su 
žmogumi, kurį jis mylįs labiau už visus, iš privalomų sa- 
vo lyčiai vėžių, jis ieškąs tik, kaip iš jos blogo. elgesio 
sau daugiau naudos turėti — vien tam su ja ir susitaikęs. 
Nesunku buvo suprasti, jog iki tol jis mudu abu mulki- 
nęs. Skaudūs buvo tie žodžiai, bet kadangi be gvardinin- 
ko negalėjau apsieiti, tai teko su šypsena sakyti, kad į 
jo patarimą žiūriu kaip į paskutinę išeitį ir todėl laikysiu 
jį blogiausiam atvejui. Paprašiau, kad sugalvotų ką nors 
kita. Tada jis pasiūlė man pasinaudoti savo jaunumu ir 
apveidumu ir susidėti su kokia nors sena dosnia dama. 

Nepatiko man ir ta išeitis, nes padarytų mane neištikimą 
Manonai. Užsiminiau apie lošimą kaip apie lengviausią 
ir mano padėčiai pritinkiausią priemonę. Gvardininkas 
sutiko, kad lošimas iš tiesų vertas dėmesio, bet pridūrė, 
jog apie tai reikia plačiau pašnekėti; mat imti taip sau, 
be niekur nieko, lošti ir tikėtis laimėti reikštų eiti tiesiai 
į pražūtį, o bandyti vienam, be paramos iš šalies, varto- 
ti gudrumėlius, kuriais apsukrieji lenkia į save laimę, 
per daug pavojinga; esąs, tiesa, trečias — bendrijos — 
kelias, tik jis bijąs, kad dėl mano jaunumo ponai bend- 
rininkai netartų mane stokojant dar savybių, tinkamų 
bendram veikimui. Tačiau jis pažadėjo rekomenduoti ma- 
ne jiems ir — ko aš visai iš jo nesitikėjau — duoti man 
šiek tiek pinigų, jei prispaustų striukė. Aš paprašiau jį 
tik vienos malonės — kad nieko nesakytų Manonai apie 
pinigų žuvimą ir apie ką mes kalbėjom. 

Išėjau iš jo ne tik kad neapsiraminęs, bet net dar la- 
biau susirūpinęs — graužiausi atskleidęs jam savo paslap- 
tį. Tiek pat būčiau galėjęs pasiekti ir visai jam nieko 
apie savo nuostolį nesakydamas, o dabar drebėk, kad jis 
nesulaužytų pažado ir neišplepėtų visko Manonai. Ka- 
dangi, kita vertus, žinojau dabar jo begėdiškas pažiūras, 
tai turėjau dar ir tikro pagrindo nuogąstauti, kad jis iš 
tiesų nesumanytų, jo žodžiais tariant, siekti naudos iš 
Manonos ir atimti ją iš Manęs arba mažiausiai patarti jai 
mesti mane ir susirišti su turtingesniu ir laimingesniu 
meilužiu. Galvojau apie visa tai ir šiaip, ir taip ir ga- 
liausiai taip susikrimtau, jog mane vėl apėmė ta pati ne- 
viltis, kuri kankino rytą. Keliskart baudžiausi rašyti tė- 
vui ir, apsimetęs, jog vėl atgailauju, kaulyti iš jo pinigų, 
bet kiekvieną kartą tuoj pat prisimindavau, jog koks 
geras mano tėvas, 0 už pirmą prasikaltimą vis tiek šešis 
mėnesius išlaikė mane kalėjime; nebuvo abejonės, kad 
po viešo skandalo, kuris negalėjo nekilti, pabėgus man 
iš seminarijos, tėvas, be abejo, pasielgtų su manimi dar 
griežčiau. Šitoj minčių maišaty galiausiai gimė vienas 
sumanymas; aš aprimau ir ėmiau net stebėtis, kaip ne- 
atėjo anksčiau mintis kreiptis į savo draugą Tiberžą: kas 

kas, o jis tai jau tikrai bus išlaikęs neišblėsusią draugys- 
tės ir paslaugios meilės žiežirbą. 

Nieko nėra pasaulyje šaunesnio ir niekas taip neiš- 
aukština dorybės kaip pasitikėjimas, su kuriuo kreipia- 
mės į puikiai savo padorumu žinomus žmones. Jauti, jog 
čia nėra jokios rizikos. Jeigu jie ir ne visuomet išsigali 
tau padėti, tai bent esi tikras, jog tave kiekvieną aki- 
mirką maloniai išklausys ir giliai tave užjaus. Širdis, šiaip 
jau nuo kitų žmonių užsisklendusi, prie jų pati atsidaro 
kaip gėlė, išsiskleidžianti saulėje, iš kurios žino, kad su- 
silauks vien tik palaimos. 

Aš žiūrėjau kaip į dangaus malonę, kad taip laiku 
prisiminiau Tiberžą, ir nusprendžiau žūtbūt dar tą pačią 
dieną jį pamatyti. Parėjau tuoj namo ir parašiau laiškelį, 
paskirdamas vietą, kur galėtume susitikti. Tik priprašiau, 
kad niekam nieko apie tai nesakytų, nes paslapties išlai- 
kymas — aiškinau — viena iš svarbiausių paslaugų, kurių 
esu šiuo metu reikalingas. Džiaugsminga viltis vėl išvysti 
Tiberžą nubraukė man nuo veido liūdesį, kurį Manona, 
aišku, būtų tuojau pastebėjusi. Apie nelaimę, ištikusią 
mūsų namus Šaijo, pranešiau jai kaip apie smulkmeną, 
neturinčią kelti nerimo, o kadangi Paryžiuje labiausiai 
patiko Manonai gyventi, tai ji anaiptol nesusiraukė, iš- 
girdusi, jog turėsime čia pasilikti, kol bus pašalinti kaime 
nežymus gaisro padariniai. Po valandos gavau Tiberžo 
atsakymą — jis žadėjo atvykti į mano nurodytą vietą. 
Nusiskubinau ten ir aš, degdamas nekantrumu. Gėdijau- 
si, tiesa, truputį stoti prieš draugą, kuris buvo gyvas ma- 
no palaido gyvenimo priekaištas, bet, prisiminęs jo šir- 
dies gerumą ir Manonos klotį, suėmiau visą savo drąsą. 

Susitikti buvau skyręs Pale Rojalio sode. Jis atėjo 
pirmas. Pamatęs mane Tiberžas puolė man ant kaklo ir 
ilgai spaudė sau prie krūtinės. Jutau, kad mano veidas 
drėksta nuo jo ašarų. Tariau jam, jog jaučiuosi labai 
kaltas, jog širdis verda krauju dėl nedėkingumo, ku- 
riuo jam už jo rūpestį atsimokėjau, ir jog todėl pir- 
mMiausia maldauju pasakyti, ar jis tebeleidžia man va- 
dintis jo draugu po to, kai aš visai teisingai nusipelniau, 

kad jis daugiau nebegerbtų ir nemylėtų manęs. Tiberžas 
kuo širdingiausiai atitarė, jog niekas nepriverstų jo at- 
sisakyti mūsų draugystės, ir pridūrė, kad, priešingai, ma- 
no nelaimės ir, jei aš leidžiąs taip pasakyti, pačios mano 
nuodėmės bei palaidas gyvenimas dar labiau padidinę 
jo Meilę man; tą meilę, tiesa, lydįs ir didžiausias skaus- 
mas, tas pats, kurį žmogus jaučia, kai mato, jog artima 
jam būtybė žūva, ir negali jos išgelbėti. 

Atsisėdome abu ant suolo. 

— Ak brangusis Tiberžai,— atsidusau aš iš širdies gi- 
lumos,— neišpasakytas jūsų gailestingumas, jei tvirtina- 
te, jog jis prilygsta mano kančioms. Man gėda jas ro- 
dyti, nes jų priežastis, prisipažįstu, nėra garbinga. Ta- 
čiau jų pasekmės tokios liūdnos, jog net ir nemylint 
manęs taip, kaip jūs mylite, jos gali bet ką sugraudinti. 

Jis paprašė mane kaip draugas draugą visiškai atvi- 
rai pasipasakoti, kas nutikę Man nuo to laiko, kai aš ap- 
leidau seminariją. Patenkinau jo norą ir, nė per aguonos 
grūdą nenutoldamas nuo teisybės, nė kiek nesistengda- 
mas mažinti kalčių ar parodyti jas dovanotinas, nupie- 
šiau jam savo meilę Manonai su visa jėga, kurios man 
kvėpė toji aistra. Atvaizdavau ją kaip vieną iš tų ypa- 
tingų likimo smūgių, kurie atkakliai stumia nelaimingą 
žmogų į prapultį ir nuo kurių dorybei taip pat neįmano- 
ma apsiginti, kaip neįmanoma išminčiai jų numatyti. Gy- 
vai parodžiau jam nerimą, baimę, nusiminimą, kurie lai- 
kė prislėgę mane dvi valandas prieš pasimatant su juo, 
ir neviltį, į kurią vėl įkrisiu, jei draugai bus tokie pat 
negailestingi kaip likimas; žodžiu, taip sugraudinau ge- 
raširdį Tiberžą, jog jis ne Mažiau persiėmė gailesiu, negu 
aš buvau persiėmęs kančiomis. Tiberžas be perstogės 
globė mane, ragino nenusiminti, ramdė, bet kadangi visa 
tai darė vedamas minties, jog aš turiu atsiskirti nuo Ma- 
nonos, tai aš visu aiškumu daviau jam suprasti, kad kaip 
tik į šį atsiskyrimą aš žiūriu kaip į didžiausią iš savo ne- 
laimių ir kad veikiau esu linkęs sutikti ne tik paskutinį 

skurdą, bet ir Žiauriausią mirtį, nekaip priimti šitą vais- 
tą, kuris būtų man labiau nepakeliamas už visus skaus- 
mus, į krūvą sudėtus. 

— Tai paaiškinkite man,— paklausė jis — kokią pa- 
galbą galiu jums suteikti, jei jūs atmetate visus mano 
pasiūlymus? 

Nedrįsau tiesiai pareikšti, jog kėsinuosi į jo piniginę. 
Tačiau galiausiai jis sumetė tai patš ir, pasakęs: „,atro- 
do, kad supratau“, nutilo kaip žmogus, kuris galvoja. 

— Nepamanykite,— prabilo jis netrukus — jog susi- 
mąsčiau dėl to, kad atšalo mano užsidegimas jums padėti 
arba draugystė. Bet supraskite, į kokią keblią padėtį jūs 
mane statote: juk aš turiu arba atsakyti jums vienintelę 
pagalbą, kurią jūs sutinkate priimti, arba tą pagalbą su- 
teikti ir tuo pačiu prasilenkti su savo paties pareiga, nes 
juk sutvirtindamas ką nedorybės kely, žmogus pats juo 
žengi. Tačiau, — kalbėjo jis toliau, dar truputį pagalvo- 
jęs — gal kaip tik sunki būklė, į kurią įstūmė jus ne- 
priteklius, ir trukdo jums pasirinkti geresnę išeitį: tiesai 
ir išminčiai pamilti žmogus privalo dvasinės ramybės. 
Gerai, aš parūpinsiu jums šiek tiek pinigų, bet leiskit, 
brangusis ševaljė,— pridūrė jis, apglėbdamas mane,— su- 
sieti tai su viena sąlyga: jūs pasisakysit man, kur gyve- 
nate, ir leisite lankytis ir dėti pastangas grąžinti jus į 
dorybės kelią, kurį, žinau, kad mylite ir iš kurio jus iš- 
mušė vien tik jūsų aistros siausmas. 

Nuoširdžiai sutikau su viskuo, ko jis norėjo, ir pa- 
prašiau suprasti, kaip man skaudų, jog piktas likimas 
neleidžia man geriau pasekti tokio dorybingo draugo pa- 
tarimais. Jis tuoj nusivedė mane pas vieną savo pažįs- 
tamą bankininką, ir tas davė man šimtą pistolių, paėmęs 
iš Tiberžo vekselį, nes pinigų mano draugas pats netu- 
rėjo. Aš jau sakiau, jog turtingas jis nebuvo. Jo bene- 
ficijos vertė siekė tūkstantį ekiu, bet kadangi jis ją tu- 
rėjo pirmi metai, tai jokių pajamų iš jos nebuvo dar 
gavęs ir tą šimtą pistolių davė man ateities gėrybių sąs- 
kaiton. 


46 | Abbė Prėvost 


Aš jutau visą jo širdies kilnybę ir taip susigraudinau, 
jog kone pradėjau gailėtis tos lemtingos meilės, kurios 
apakintas pamyniau visas savo pareigas. Valandėlę do- 
rybė nustelbė širdy aistrą, ir tą prablaivėjimo akimirką 
susigėdau savo nelemtų grandinių. Bet aistra lengvai ir 
greit atsispyrė. Išvydęs Manoną, būčiau iš paties dangaus 
nusiritęs ir, kai grįžau pas ją, pats stebėjausi, kaip ga- 
lėjau, nors ir tą vieną akimirką, susigėsti tos tokios tei- 
sios meilės tai tokiai žaviai būtybei. 

Manona turėjo keistą būdą. Nė viena mergina ne- 
buvo taip mažai kaip ji prisirišusi prie pinigų, bet ji ne- 
galėjo nė akimirkos nurimti, kai bijojo, kad jų nepri- 
stigtų. Jai reikėjo pomėgių ir pramogų. Ji prie pinigo 
nebūtų nė prisilietusi, jei be jo galima būtų smagiai gy- 
venti. Ji neklausė, iš kur imam lėšas; jai buvo tik svar- 
bu, kad galėtų maloniai praleisti dieną, ir kadangi jinai 
ne per daug linko lošti ir jos galva nesvaigo nuo išmes- 
tų prabangai pinigų sumos, tai buvo visai nesunku ją 
patenkinti, — tik žiūrėk, kad kasdien turėtų pramogą pa- 
gal savo skonį. Jos galva buvo pramušta pomėgiams, ir 
jie buvo jai taip reikalingi, jog negalėjai žinoti, į kur be 
jų pakryps jos nuotaika ir ką ji sumanys. Nors ji mane 
karštai mylėjo ir pati mielai sakė, jog aš vienintelis, 
teikiąs jai pilną meilės džiaugsmą, buvau beveik tikras, 
kad jos širdis neįstengtų kovoti su kai kuriais mano 
būgštavimais. Ji man atiduotų pirmenybę prieš visą pa- 
saulį, jei aš turėčiau bent šiek tiek turto, bet pliką, tegu 
būsiu kažin kaip pastovus ir ištikimas, ji pames mane ir 
nueis pas kokį naują B. Ir aš nusprendžiau asmeniškai 
taip susispausti, kad visada turėčiau iš ko mokėti jos iš- 
laidas, ir veikiau pačiam atsisakyti nuo daugybės reika- 
lingų dalykų, nei riboti ją kad ir dėl ko ne taip reika- 
lingo. Karieta gąsdino mane labiau už visa kita, nes ne- 
buvo ko nė manyti, kad galėsiu laikyti arklius ir vežė- 
ją. Pasidalijau savo rūpesčiais su ponu Lesko. Neslėpiau, 
kad iš vieno draugo gavau šimtą pistolių. Jis vėl pakar- 
tojo, jog jei aš norėčiau pabandyti lošimo laimės, tai, 
nepagailėjęs šimto irankų jo bendrininkams gražiai pa- 

vaišinti, galėčiau tikėtis būti priimtas, jam rekomenda- 
vus, į Lošikų bendriją. Kad ir kaip šlykštėdamasis apga- 
vystėmis, pasidaviau žiauriai būtinybei. 

Ponas Lesko pristatė mane jiems tą patį vakarą kaip 
savo giminaitį ir pasakė, kad aš esąs labai reikalingas 
fortūnos malonių ir todėl juo labiau stengsiąsis laimėti. 
Tačiau, kad parodytų, jog mano neturtas nėra kokio nie- 
koverčio žmogaus neturtas, jis pridūrė, jog aš norįs pa- 
vaišinti juos vakariene. Pasiūlymą jie priėmė. Pavaišinau 
karališkai. Jie ilgai gyrė mano dailią išvaizdą ir laimin- 
gus įgymius. Sakė, kad galima tikėtis sėkmės, nes iš vei- 
do aš atrodąs sąžiningas ir todėl mano gudrybių niekas 
neįtarsiąs. Galiausiai išreiškė padėką ponui Lesko, kad 
surado Bendrijai tokį vertingą naujoką, ir pavedė vie- 
nam iš bendrininkų kelias dienas mane pamokyti. Svar- 
biausiąja mano veikimo vieta turėję būti Transilvanijos 
rūmai, kur vienoje salėje stovėjo stalas faraonui, o ga- 
lerijoje vyko visokie kiti kortų ir kauliukų lošimai. Šitų 
azarto namų pajamos ėjo princui de R., gyvenančiam ta- 
da Klanji, ir daugumas jo karininkų lošė ten kartu su 
mumis. Ar turiu išpažinti savo gėdą? Aš greit perėmiau 
mokytojo įgūdžius ir naudojausi jais. Aš ypačiai išsimik- 
linau daryti voltfasą, keisti kortą, apsukriai naudotis il- 
gais rankogaliais; sukau betgi gana atsargiai, kad net 
prityriausioji akis nieko nepastebėtų, o sąžiningieji loši- 
kai pralošinėtų kaip ir savaime. Tas nepaprastas miklu- 
mas taip greit mane praturtino, jog per kelias savaites 
susiguobiau daug pinigo, neskaitant sumų, kurias, kaip 
ir priderėjo, teisingai atiduodavau bendrininkams. Dabar 
nebebijojau atskleisti Manonai, kokį nuostolį padarė mums 
gaisras, bet, pasakęs tą nesmagią naujieną, išnuomojau 
jai paguosti visai įrengtus namus — mudu įsitaisėme juo- 
se gana prabangiai ir saugiai. 

Tiberžas tuo tarpu dažnai mane lankė. Jo pamokslams 
nebuvo galo. Jis tolydžio kalbėjo man, kokią žalą aš 
darąs savo sąžinei, savo garbei ir savo ateičiai. Aš drau- 
giškai klausiausi jo patarimų ir, Kad ir neturėdamas nė 
mažiausio noro jais sekti, buvau dėkingas už jo pastan- 

gas, nes žinojau, iš kokios tyros versmės jos plaukia. Kar- 
tais nepiktai pasišaipydavau iš jo net ir prie Manonos, 
sakydamas, kad nebūtų skrupulingesnis už daugelį vys- 
kupų ir kunigų, mokančių puikiai derinti numylėtinę su 
beneficija. 

— Pasižiūrėkite,— rodžiau jam į savo numylėtinės 
akis, — ir pasakykite, ar rasis nuodėmė, kurios nepatei- 
sintų tokia žavi priežastis. 

Tiberžas ilgai kantravo ir laukė. Tačiau, kai pamatė, 
jog aš vis turtėju ir ne tik kad grąžinau jam šimtą pis- 
tolių, bet dar, pasisamdęs naują namą ir padvigubinęs 
kitas išlaidas, ruošiuosi labiau nei bet kada pasinerti į 
smagumų sūkurį, jis visiškai pakeitė toną ir elgesį. Ėmė 
skųstis mano užkietėjimu, grasino dangaus bausmėmis; 
ir jis tikrai išpranašavo dalį nelaimių, kurios netrukus 
mane užgriuvo. 

— Negalimas daiktas, — sakė jis — kad turtai, kuriais 
palaikote savo nedorą gyvenimą, būtų jums atsiradę tei- 
sėtu keliu. Jūs juos įsigijote neteisingai, tokiu pat būdu 
jie bus iš jūsų ir atimti. Didžiausia Dievo bausmė būtų, 
jei jis leistų jums ramiai jais naudotis. Visi mano pata- 
rimai,— pridūrė jis, — nuėjo niekais; aš labai gerai ma- 
tau, jog greit jie bus jums atkarūs. Likite sveikas, ne- 
dėkingas ir silpnas drauge. Teišnyksta kaip šešėliai jūsų 
nusikalstamieji smagumai! Tepražūva nesugrįžtamai jūsų 
turtai ir pinigai! Pasilikite vienas ir plikas, kad pajustu- 
mėt, kokia tuščia toji gerovė, kuri jus taip beprotiškai 
apsvaigino! Tada aš vėl jus Mylėsiu ir jums tarnausiu, 
o šiandien nutraukiu su jumis visus santykius, nes tokio 
gyvenimo kaip jūsų aš neapkenčiu. 

Tiberžas pasakė šitą apaštališką kalbą mano kamba- 
ry prie Manonos. Jis atsistojo išeiti. Bandžiau jį laikyti, 
bet mane sudraudė Manona, sakydama, jog tai beprotis 
ir tegul sau eina. 

Jo žodžiai vis dėlto mane suneramino. Aš tyčia pasa- 
kodamas pažymiu momentus, kada mano širdis pasineš- 
davo į gėrį, nes vėliau, kai Mane prislėgė baisiausios ne- 
laimės, aš juos prisimindavau ir semdavausi iš jų 

stiprybės. Manonos glamonės bematant išsklaidė susigrau- 
žimą, kurį ši scena buvo man sukėlusi. Mudu su ja ir 
toliau gyvenome, paskendę smagumuose ir meilėje. Pra- 
turtėję prisirišome dar labiau kits prie kito: Venera ir 
Fortūna neturėjo dar tokių laimingų ir lipšnių vergų kaip 
mes. O dievai galingieji, kam vadinti šį pasaulį ašarų pa- 
kalne, jei jame galime ragauti tokių dangiškų saldybių? 
Bet, deja, silpna jų pusė yra ta, kad jos per greit pasi- 
baigia... Kokios bereikėtų laimės, jei tos saldybės tvertų 
amžius?! Mūsosios taip pat susilaukė bendro likimo — 
truko neilgai ir paliko kartaus gailesčio. Turėjau išlošęs 
tiek pinigų, jog galvojau įdėti dalį jų į kokį nors pelnin- 
gą reikalą. Tarnai žinojo, kaip Man sekasi lošti, ypačiai 
mano liokajus ir Manonos kambarinė; prie jų, visiškai 
jais pasitikėdami, mes ne kartą atvirai šnekėdavomės. 
Kambarinė buvo graži, ir liokajus ją mylėjo. Šeimininkai 
buvo jauni ir nerūpestingi, ir jie nutarė, kad juos galima 
lengvai apgauti. Jie sugalvojo planą ir įvykdė, įstumda- 
mMi mus į tokią nelaimę, iš kurios mes niekad jau nebe- 
pakilom. 

Ponas Lesko vaišino mus kartą vakariene, ir namo 
mes sugrįžome tik apie dvylikę. Aš pašaukiau savo lio- 
kajų, Manona — savo kambarinę, bet nei tas, nei ta ne- 
pasirodė. Sužinojome, kad nuo aštuntos valandos jų na- 
muose nebesimatę, kad prieš tai jie, neva mano įsakyti, 
išsiuntę kažkur keletą dėžių, o paskiau ir patys išėję. Aš 
tuoj pajutau, kad čia negerai, bet, žengęs į savo kamba- 
Iį, išvydau tokį vaizdą, kuris toli pralenkė mano nujau- 
timą. Užraktai išlaužti, ir pinigai su visais drabužiais din- 
gę. Kol aš vienas galvojau apie tai, ką pamačiau, atbėgo 
Manona, visa išsigandusi, pranešti, kad ir jos pusėje ly- 
giai taip pat viskas apkraustyta. Smūgis pasirodė toks 
baisus, jog turėjau sukaupti visas proto jėgas, kad ne- 
pradėčiau šaukti ir raudoti. Bijodamas, kad mano nusi- 
minimas nepersiduotų Manonai, nutaisiau ramų veidą ir 
juokaudamas pasakiau, jog atsigriebsiu už tai ant kokio 
mulkio Transilvanijos rūmuose. Tačiau ji taip priėmė į 

širdį mūsų nelaimę, kad jos nuliūdimas labiau mane pri- 
slėgė, nekaip mano apsimestinis juokas jai nuotaiką pa- 
kėlė. 

— Prapuolėm,— tarė ji man su ašarom akyse. 

Veltui bandžiau guosti ją glamonėmis — mano ašaros 
rodė, jog nusiminęs ir sukrėstas esu ir aš pats. Ir iš tikro 
mus taip aplupo, jog nė marškinių nebeliko. 

Ką daryti? Pasiunčiau žmogų paprašyti poną Lesko, 
kad tas tuoj pas mus ateitų. Gvardininkas patarė kreip- 
tis, nieko nelaukiant, į poną generalinį policijos leite- 
nantą ir į vyriausiąjį Paryžiaus prevo. Nuvykau, bet tuo 
užtraukiau tik ant savęs didžiausią nelaimę, nes, maža 
to, kad nei mano skundas, nei tų dviejų teisingumo pa- 
reigūnų veiksmai nieko nedavė, Lesko, kol manęs nebu- 
vo, turėjo laiko pasikalbėti su savo seserimi ir palenkti 
ją į baisų dalyką. Jis papasakojo Manonai apie tokį po- 
ną de G. M., gašlų senį, neskundusį pinigų pomėgiams, ir 
taip patraukliai nupiešė ateitį, kuri jos laukianti, jei su 
juo susidėsianti, jog ji, būdama mūsų nelaimės baisiai 
prislėgta, davėsi jo prikalbama. Šitas negarbingas san- 
dėris buvo padarytas dar prieš man sugrįžtant, o vyk- 
dymas atidėtas rytojaus dienai, kada Lesko bus pakal- 
bėjęs su ponu de G. M. Grįžęs gvardininką radau manęs 
belaukiantį, o Manona buvo jau nuėjusi gulti į savo pu- 
sę, liepusi liokajui pasakyti, jog, norėdama truputį atsi- 
gauti, ji prašanti Mane palikti ją šią naktį vieną. Lesko 
išėjo, pasiūlęs man keletą pistolių, kurias aš priėmiau. 

Buvo apie ketvirtą, kai atsiguliau, o kadangi atsigulęs 
ilgai dar galvojau, kaip vėl prasigyventi, tai taip vėlai 
užmigau, jog pabudau tik apie vienuoliktą ar dvyliktą 
valandą. Greit pašokęs iš lovos, eisiu pasiklausti Mano- 
nos, kaip ji jaučiasi; tarnai sako, kad prieš kokią va- 
landą jinai išvykusi kažkur su savo broliu, atvažiavusiu 
samdytine karieta jos pasiimti. Nors toks pasivažinėji- 
mas, ir dar su Lesko, man pasirodė mįslingas, aš prisi- 
verčiau nepasiduoti įtarimams. Pralaukiau kelias valan- 
das skaitydamas. Galiausiai, nebesitverdamas nerimu, pra- 
dėjau vaikščioti dideliais žingsniais po visus kambarius. 


Manona Lesko 51 


Manonos pusėje pastebėjau ant stalo užlipintą laišką. Pa- 
žiūrėjau: jos ranka užrašyta, kad man. Mirtinai nusigan- 
dęs plėšiu ir skaitau: 

„Prisiekiu tau, brangusis ševaljė, jog tu esi mano šir- 
dies dievaitis ir tave vienintelį aš galiu mylėti taip, kaip 
myliu, bet ar nematai, mieliausias, jog tokioj padėty, ko- 
kioj atsidūrėme mudu, ištikimybė būtų kvailas daiktas? 
Manai, galima degti meile, kai stingi duonos? Badas ga- 
lėtų mane fatališkai suklaidinti: kurią dieną išleisčiau pas- 
kutinį kvapą, manydama, jog atsidūstu iš meilės. Aš ta- 
ve dievinu, tuo neabejok, bet leisk man truputį pasirū- 
pinti mūsų reikalais. Vargas tam, kas įklius į mano 
spąstus! Aš noriu, kad mano ševaljė pasidarytų turtingas 
ir laimingas. Mano brolis papasakos tau daugiau apie 
tavo Manoną ir apie tai, kaip ji verkė, turėdama tave 
apleisti". 

Ir šiandien nežinau, kokie jausmai mane nupurtė, kai 
perskaičiau tą laišką, užtat sunku man ir nupiešti savo 
tuometinę būseną. Ji buvo iš tų, kurios pasitaiko vieną 
kartą gyvenime ir nepanėši į jokią kitą. Negali jos iš- 
aiškinti kitiems, dėl to kad niekas neturi supratimo apie 
ją; nelengva perprasti ir pačiam, nes kaip vienintelis tos 
rūšies išgyvenimas ji su niekuo nesiriša atmintyje ir ne- 
gali būti palyginta nė su vienu žinomu jausmu. Tačiau, 
kad ir kokie būtų buvę mano jausmai, aiškų, jog skaus- 
mo, apmaudo, pavydo ir gėdos nestigo. Būtų dar laimė, 
jei prie to nebūtų prisimaišę daugiau už visa kita — 
meilės! 

„Ji Mane myli, aš Manau, bet,— šaukiau mintyse, — 
ar nereikėtų būti pabaisai, kad Manęs neapkęstų? Kokių 
teisių galima turėti į kito Žmogaus širdį, kurių neturė- 
čiau aš į josiosė Kas belieka padaryti dar po viso to, ką 
esu jai paaukojęs? O tačiau ji mane meta! Ir dar, nedė- 
kingoji, manosi apsisaugosianti nuo mano priekaištų, pa- 
sisakydama, jog mylinti mane kaip mylėjusi! Bijanti ba- 
do! Viešpatie! Koks jausmo grubumas! Koks atlygis už 
mano švelnumą! O aš ar bijojau bado, aš, kuris dėl jos 
noriai žiūrėjau jam į akis, atsisakęs nuo savo dalies ir 

nerūpestingo gyvenimo tėvo namuose, aš, kuris susispau- 
džiau iki būtiniausio, kad tik patenkinčiau josios užgai- 
dėlius ir įnorius? Ji, girdi, mane dievinanti! Jei tu mane 
dievintumei, nedėkingoji, tai aš žinau, į ką būtumei krei- 
pusis patarimo; bent jau nebūtumei palikusi manęs, su- 
dieu nepasakiusi. Manęs reikia klausti, kokias baisias 
kančias kenčia žmogus, atsiskirdamas su tuo, ką dievina. 
"Tik beprotis gali gera valia tokią kančią prisiimti.“ 

Mano aimanas nutraukė svečias, kurio mažiausiai ga- 
lėjau tikėtis. Tai buvo Lesko. 

— Budeli! — surikau, išsitraukdamas špagą.— Kur Ma- 
nona? Ką tu su ja padareiė 

Mano pojūdis išgąsdino jį. Jis atsakė, jog jei aš taip 
jį sutinkąs ateinantį pranešti apie didžiausią savo pada- 
rytą Man paslaugą, tai jis tuoj pasitraukiąs ir daugiau 
kojos pas mane nekelsiąs. Puoliau prie kambario durų 
ir gerai jas uždariau. 

— Nemanyk,— tariau atsigręžęs, — kad tu ir toliau ma- 
ne mulkinsi ir pasakomis akis dumsi. Ginkis, arba padėk 
man atgauti Manoną. 

— Ir smarkumas gi jūsų! — prabilo jis— Aš tik tuo 
Teikalu ir atėjau. Atnešu jums laimę, kuri jums kaip iš 
dangaus krenta ir už kurią, pripažinsite gal pats, turite 
būti šiek tiek dėkingas man. | 

Aš panorau tuoj pat viską sužinoti. Gvardininkas pa- 
pasakojo, kad Manona, negalėdama pakelti skurdo bai- 
mės, o dar labiau minties, jog gali tekti susispausti, pa- 
prašiusi jį supažindinti ją su ponu de G. M., kuris laiko- 
mas dosniu žmogumi. Lesko, žinoma, nutylėjo, jog kaip 
tik jis Manoną ir prikalbino ir pats paruošė kelius, ku- 
riais ją nuvedė. 

— Aš nuvežiau Manoną šį rytą, — kalbėjo jis toliau — 
ir tas garbingas Žmogus taip ja susižavėjo, jog čia pat 
pakvietė sudaryti jam kompaniją jo užmiesčio viloje, 
į kurią išvyko keletą dienų pasibūti. Aš,— pridūrė Les- 
ko,— greit sumetęs, jog čia galima kai ką laimėti ir jums, 
apsukriai užsiminiau, kad Manona turėjusi didelių nuos- 
tolių, ir taip paglosčiau to pono dosnumą, jog jis išėmęs 

tuoj padavė Manonai du šimtus pistolių kaip savo dova- 
ną jai. Aš jam pasakiau, kad kol kas tai, žinoma, labai 
gerai, bet kad ateity seserį laukiančios didelės išlaidos, 
nes ji, be ko kita, yra apsiėmusi pasirūpinti jaunėliu bro- 
liu, nukritusiu mums ant pečių po tėvo ir motinos mMir- 
ties; ir jei jis, sakau jam, laikąs ją verta jo pagarbos, tai 
nenorėsiąs, kad ji graužtųsi dėl to vargšo vaikelio, kuris. 
jai kaip pusė jos pačios. Šitie žodžiai sugraudino poną 
de G. M., ir jis apsiėmė pasamdyti Manonai ir jums, nes. 
tas vargšas našlaitėliu likęs broliukėlis esate jūs, patogų 
namą, gražiai įrengti jį ir duoti kas mėnesį po keturis. 
šimtus gerų livrų, kurių į metų pabaigą susidarys, jei aš 
neklystu, keturi tūkstančiai ir aštuoni šimtai. Išvažiuo- 
damas, kaip sakiau, į savo užmiesčio vilą, liepė ūkvaiz- 
džiui surasti namą ir ligi jam sugrįžtant įrengti jį. Tada 
jūs pasimatysite vėl su Manona, kuri pavedė man karštai 
išbučiuoti jus už ją ir pasakyti, jog ji myli jus labiau nei 
bet kada. 

Atsisėdau ir susimąsčiau, kaip keistai klojasi mano 
likimas. Jausmai skaidėsi, ir man taip sunku buvo ką nu- 
spręsti, jog ilgą laiką nieko neatsakinėjau į klausimus, 
kuriuos Lesko bėrė man vieną po kito. Sąžinė pasirinko 
lyg tyčia tą akimirką prikišti man dar kartą, ką negar- 
bingo ar nedoro buvau padaręs, ir aš dūsaudamas žvilg- 
čiojau dvasios akimis į Amjeną, į tėviškę, į seminariją 
ir į visas kitas vietas, kur gyvenau nekaltas. Kokie be- 
galiniai amžiai skyrė mane nuo to laimingo laiko! Aš 
mačiau jį dabar tik iš tolo, dunksantį it šešėlis; buvo gai- 
la jo, ir jis traukė į save, bet per silpnai, kad uždegtų 
ryžtą. 

„Koks likimas,— klausiau save mintyse,— padarė iš 
manęs tokį nusikaltėlį? Meilė — skaisti aistra, tai kaipgi 
atsitiko, kad ji Man — nelaimių ir nedorybių šaltinis? Kas 
trukdė ramiai ir dorai gyventi su Manona? Kodėl neve- 
džiau jos pirma, nei suėjau į meilės santykį? Negi tėvas, 
kuris mane taip myli, nebūtų leidęs, jei būčiau prašęs, 
susirišti su ja teisėtais ryšiais? Jis pats būtų pamėgęs to- 
kią žvalią nuotaką ir taręs ją vertą būti jo sūnaus žmo- 

na, aš būčiau laimingas buvęs, Manona mane mylėtų, tė- 
vas taip pat, padorūs žmonės gerbtų, nieko nestigčiau, 
sąžinė neprikaišiotų. Kaip baisiai viskas apvirto aukštyn 
kojomis! Kokį niekšą siūlo man dabar vaidinti? Ką? Aš 
dalysiuos... Tačiau kaip galiu aš abejoti, jeigų Manona 
taip patvarkė ir jei nesutikdamas aš jos nustosiu?" 

— Ponas Lesko, — sušukau ir užsimerkiau, tarytum no- 
rėdamas tas skaudžias mintis nuo savęs nuvyti,— dėkoju 
jums už jūsų sumanymą padaryti man gera. Būtumėt ga- 
lėjęs pasirinkti padoresnį kelią, bet dabar jau po visko, 
juk taip? Galvokim tad, kaip pasinaudoti jūsų paslaugų 
vaisiais ir kaip vykdyti jūsų sumanymą. 

Mano pyktis ir paskiau ilgas tylėjimas buvo sukėlę 
Lesko nerimą, ir užtat jis baisiai apsidžiaugė, išgirdęs, 
jog aš pasirenku visai kitokią išeitį, negu ta, kurios jis, 
aiškus daiktas, bijojo; Mat jis anaiptol nebuvo iš drą- 
siųjų, Kuo ypačiai vėliau gavau puikiai įsitikinti. 

— Taip, taip, — paskubėjo jis atsakyti — aš jums di- 
delį didelį gerą padariau; mes iš to daugiau naudos tu- 
rėsime, negu jūs manot; matysit, mMatysit. 

Aptarėm su gvardininkų, kaip man elgtis, kad ponas 
de G. M. nesuabejotų mano brolyste, pamatęs, jog aš ne 
toks mažas ir jaunas, kaip jis galbūt mano. Nieko kito 
nesugalvojom, kaip tik dėtis neaptašytu kaimiečių, su- 
maniusiu prasimušti į kunigus ir lankančiu kasdien tuo 
tikslu koležą. Nusprendėm dar, kad kai pirmą kartą, no- 
rėdamas suteikti man garbę, leis ateiti su juo pasisvei- 
kinti, tai man reikės labai prastai apsitaisyti. Ponas de 
G. M. grįžo į miestą trys ar keturios dienos po to ir pats 
nuvežė Manoną į ūkvaizdžio per tą laiką paruoštus jai 
namus. Manona tuoj pranešė savo broliui, kad jau grį- 
žusi, tasai davė žinią man, ir mudu su juo nuvykom pas 
ją. Senas meilužis buvo ką tik pasišalinęs. 

Nors buvau jau nutaręs sutikti su Manonos valia, ne- 
galėjau visgi sulaikyti širdies murmesio, ją išvydęs. Ji 
pasakė, kad aš jai atrodąs kažkoks liūdnas, nusiminęs. 
Mat džiaugsmas, kad vėl ją turiu šalia savęs, ne visai 
gožė sielvartą dėl jos neištikimybės. Ji, priešingai, spin- 

dėte spindėjo iš pasitenkinimo, toks bent buvo įspūdis, 
kad vėl mane regi. Prikišo, kam aš, girdi, toks šaltas. Ne- 
išturėjęs pramurmėjau kažką apie klastą ir neištikimybę, 
gausiai atodūsiais palydėdamas tuos žodžius. Iš pradžių 
ji pasišaipė kiek iš mano naivumo, bet kai pamatė, jog 
aš vis tiek visą laiką liūdnom akim į ją žiūriu ir jog man 
labai sunku apsiprasti su tokia mano nuotaikai ir mano 
norams priešinga permaina, ji pasitraukė viena į savo 
kambarį. Nuėjau ir aš iš paskos. Radau ją paplūdusią 
ašarom. Paklausiau, ko gi verkia. 

— Galite pats numanyti, — atsiliepė ji. — Koks man gy- 
venimas, jei užtenka jums mane pamatyti, kad apsiniauk- 
tumėt ir nuliūstumėt? Jūs per tą valandą, kur čia esat, 
nė karto Manęs nepamylavote, o mano glamonėjamas lai- 
kotės kaip turkų sultonas seralyje. 

— Klausykit, Manona,— atsiliepiau aš, apkabindamas 
ją — aš negaliu slėpti nuo jūsų, kad man baisiai skauda 
širdį. Aš jau nieko dabar nesakau apie tai, kaip nežmo- 
niškai išgąsdinot mane, taip staigiai pabėgusi, ir kaip ne- 
gailestingai pasielgėte, palikusi mane be jokio paguodos 
žodelio po atskirai praleistos nakties. Iš džiaugsmo, kad 
vėl jus matau, galėčiau, žinoma, užmiršti ne tokius da- 
lykus. Bet nejaugi manote, jog aš galiu ramiai ir be grau- 
dulio,— kalbėjau toliau, praliedamas kelias ašaras, — gal- 
voti apie nykų ir skurdų gyvenimą, kurį jūs man skiriate 
šiuose namuose? Palikime nuošalyje kilmę ir garbę: ne 
šitiems silpniems sumetimams rungtis dabar su tokia mei- 
le kaip mano; bet imkime tą pačią meilę, ar jums ne- 
ateina į galvą, jog ji vaitote vaitoja, matydama, kaip ne- 
lemtai arba, tikriau sakant, kaip žiauriai nedėkinga ir 
bejausmė numylėtinė atsilygina jai? 

Manona nutraukė mane. 

— Žinot ką, ševaljė— tarė ji — kam kankinti mane 
priekaištais, kurie, iš jūsų lūpų išėję, kiaurai mane nu- 
gelia. Aš suprantu, kas jus žeidžia. Turėjau viltį, kad 
jūs pritarsite mano sumanymui, nes aš norėjau tik tru- 
putį pataisyti mūsų reikalus, o vykdyti jį pradėjau viena, 
be jūsų, tik dėl to, jog, žinodama jūsų jautrumą, bijojau 

sujaudinti, bet kadangi dabar matau, kad jūs tam suma- 
nymui nepritariate, tai aš atsisakau nuo jo. 

Manona pridėjo, jog prašanti mane šiandien dar šiek 
tiek pakantrauti; ji, girdi, gavusi jau iš savo įsimylėjusio 
senio du šimtus pistolių, bet jis žadėjęs šį vakarą atneš- 
ti jai gražų perlų vėrinį ir kitokių puošmenų, o, be to, 
išmokėti pusę metinio pragyvenimo. 

— Duokite man tik tiek laiko, — tarė ji — kiek reikia 
toms dovanoms priimti. Prisiekiu, jog jis negaus pasigirti 
ką iš manęs laimėjęs, nes aš iki šiol nuvilkinau tai, iki 
sugrįšime į miestą. Teisybė, kad jis per milijoną kartų 
bučiavo man rankas, taigi tegu už tą smagumą ir užmo- 
ka, o jei prisiminsime jo turtus ir amžių, tai penkių ar 
šešių tūkstančių frankų bus anaiptol ne per daug. 

Manonos nutarimas daug labiau mane džiugino, nei 
viltis gauti tuos penkis tūkstančius livrų. Širdis smagiai 
plakė, išvengusi gėdos. Tai rodė, jog ji ne visai dar bu- 
vo nustojusi garbės jausmo. Tačiau likimas lėmė man 
akimirką džiaugtis, o amžių kentėti, jis traukė mane iš 
vienos prarajos ir bloškė į kitą. Nuglamonėjęs Manoną 
iš laimės, kad pakeitė savo mintį, pasakiau jai, jog rei- 
kėtų įspėti apie tai ir poną Lesko, nes mūsų veiksmai turi 
būti suderinti. Gvardininkas iš pradžių ėmė murmėti, bet 
keturi ar penki tūkstančiai livrų grynais grąžino jam 
nuotaiką, ir jis linksmai prisidėjo prie mūsų sumanymo. 
Pasikalbėję nutarėme, jog su ponu de G. M. vakarieniau- 
sime visi trys. Du sumetimai nulėmė tokį mūsų elgesį: 
viena, norėjome visi turėti smagumo iš scenos, kurioje 
aš gausiu vaidinti mokinuką, Manonos broliukėlį, o, ant- 
ra, reikėjo sutrukdyti senam paleistuviui per daug ne- 
valiūkauti su mano numylėtine, nes, taip dosniai iš anks- 
to apdovanojęs, jis galėjo pasijusti įgijęs teisių į ją. Les- 
ko ir aš turėjome pasitraukti, kai G. M. pakils eiti į 
miegamąjį praleisti išsillgtos nakties; Manona pažadėjo, 
kad tada jinai, užuot pasekusi paskui jį, išeisianti iš tų 
namų ir praleisianti naktį su manimi. Lesko apsiėmė pa- 
rūpinti karietą, kuri punktualiai atsirasianti prie durų. 

Vakarienės valandai atėjus, ponas de G. M. nevertė 
mūsų ilgai jo laukti. Lesko su seserimi buvo svetainėje. 
Senis pirmiausia padavė Manonai perlų vėrinį, apyrankes 
ir auskarus, kurių vertė siekė mažiausiai tūkstantį ekiu. 
Paskiau gražiais luidorais atskaitė du tūkstančius keturis 
šimtus livrų — pusę metinio pragyvenimo. Savo dovaną 
pagardino komplimentais, nutaisytais pagal senovės rū- 
mininkų skonį. Manona negalėjo atsisakyti nuo keleto 
bučinių, ir kiekvienas, beje, buvo jai kaip nauja teisė į 
G. M. duodamus pinigus. Aš stovėjau už durų, išpūtęs 
ausis, ir laukiau, kada Lesko pašauks. Jis paėmė mane 
atėjęs už rankos, kai Manona suslėpė pinigus ir brange- 
nybes, nusivedė prie pono de G. M. ir liepė gražiai jam. 
nusilenkti. Aš du ar tris kartus jam žemai nusilenkiau. 

— Atleiskite, ponas, — tarė jam Lesko,— tas vaikas vi- 
sai dar žalias. Kaip matote, jam toli dar iki paryžiečio, 
bet mes tikimės, jog su laiku jis prisižiūrės ir praprus. 
Jūs turėsite garbę, — pridūrė jis, atsigręždamas į mane, — 
dažnai Čia poną matyti, naudokitės tokiu gražiu pavyz- 
džiu. 

Aš, matyt, patikau įsimylėjusiam seniui. Jis man du 
ar tris kartus maloniai patekšeno per žandą, sakydamas, 
kad aš gražus berniukas, tik turįs būti akylas Paryžiuje, 
nes čia jaunimas greit patvirkstąs. Lesko užtikrino jį, 
kad aš labai doras iš prigimimo ir galvoju vien, kaip iš- 
eiti į kunigus; visas mano smagumas, girdi, SUOLEIUS sta- 
tyti ir puošti. 

— O jis panašus į Manoną,— tarė senis, kilstelėjęs 
man delnu smakrą aukštyn. 

Aš atsiliepiau, nutaisęs paiką miną: 

— Mat mudu, ponas, kūnais labai artimi, užtai aš ir 
myliu savo seserį Manoną kaip pats save. 

— Girdėjotė — tarė gvardininkui ponas de G. M.— Jis 
turi sąmojo. Gaila, kad tas berniukas mažai dar žmonių 
matęs. 

— O ponas, —atsiliepiau aš, — pas mus bažnyčiose ma- 
čiau jų daug ir manau, jog Paryžiuje rasis kvailesnių už 
mane, 

— Matai, matai — pasakė senis — kaip provincijos 
berniukui tai jau labai gerai. 

Taip maždaug ir šnekėjomės per visą vakarienę. Juki 
Manona keliskart kone sugadino viską savo juoko pra- 
pliūpomis. Aš radau dingstį papasakoti ponui de G. M. 
jo paties istoriją ir nemalonią užbaigą, kuri jo laukė. 
Lesko ir Manona sėdėjo kaip ant adatų man postringau- 
jant, ypačiai kai aš tikroviškai piešiau senio paveikslą, 
bet viską užbaigiau taip sklandžiai, jog ponas de G. M. 
pirmas pasakė, jog tai baisiai juokinga. Toliau matysite, 
jog ne be reikalo ilgėliau sustojau ties ta juokinga sce- 
na. Galiausiai, miego laikui atėjus, jis prašneko apie 
meilę ir nekantrumą. Lesko ir aš išnykom, ponas de G. M. 
patraukė į miegamąjį, o Manona, prasimetusi savo rei- 
kalais, atsiskyrė nuo jo ir atskubėjo pas mus, laukian- 
čius prie durų. Karieta, stovinti už keleto namų, priva- 
žiavo; dar valandėlė, ir mes visi trys buvome jau toli 
nuo to kvartalo. 

Nors mano paties akimis žiūrint, šitas darbas buvo 
tikra apgavystė, bet ne ją labiausiai sąžinė man prikai- 
šiojo. Didesnių skrupulų buvo kėlę pinigai, laimėti iš 10- 
šimo. Tačiau pasinaudoti gavome mažai tiek vienos, tiek 
kitos apgavystės vaisiais, o dangus lėmė, Kad už leng- 
vesniąją būtume skaudžiausiai nubausti. 

Ponas de G. M. netruko sumesti, jog liko apgautas. 
Nežinau, ar tą patį vakarą ėmėsi mūsų ieškoti, bet jis 
buvo pakankamai įtakingas, kad jo ieškojimas greit ir 
gerai klotųsi, o mes buvome pakankamai neatsargūs, pa- 
sitikėję Paryžiaus didumu ir mūsų kvartalo nutolimu nuo 
jojo. Jis bematant gavo žinių, ne tik kur ir kaip mes da- 
bar gyvenam, bet ir kas aš toks, ką iki šiol Paryžiuje vei- 
kiau ir taip pat, kad Manona buvo susidėjusi su B. ir 
paskiau jį apmulkinusi. Žodžiu, jis sužinojo visą skanda- 
lingąją mūsų istorijos pusę. Turėdamas tokią medžiagą, 
jis pareikalavo, kad mudu suimtų, ir ne tiek kaip krimi- 
nalinius nusikaltėlius, kiek kaip užkietėjusius paleistu- 
vius. 

Mes buvome dar lovoje, kai į kambarį su šešetu sar- 
gybinių įėjo policijos pareigūnas. Jie pirmiausia paėmė 
mūsų arba, tikriau sakant, pono de G. M. pinigus, o pas- 
kiau, šiurkščiai liepę keltis, išsivedė ir mus pačius. Gat- 
vėje laukė dvi karietos; į vieną be jokio paaiškinimo įso- 
dino vargšę Manoną, o kita nuvežė mane į Sen Lazarą. 
Reikia pačiam išgyventi tokį smūgį, kad galėtum supras- 
ti, kokį nusiminimą įvaro jis Žmogui. Sargybiniai pasiro- 
dė beširdžiai, jie neleido man nei atsisveikinti su Ma- 
nona, nei žodžio jai pratarti. Ilgai nieko nežinojau apie 
jos likimą. Ir tai buvo, be abejo, mano laimė, nes baisi 
nedalia, kuri ją ištiko, būtų man tada atėmusi protą ar 
net gal ir gyvybę. 

Nelaimingoji numylėtinė buvo tuo būdu mano akyse 
pagrobta ir nuvežta į tokią vietą, kurią man šlykštu net 
pavadinti. Koks gyvenimas tokiai žavingai būtybei, kuri, 
jei visi žiūrėtų mano akimis ir jaustų mano širdimi, būtų 
užėmusi pirmąjį sostą pasaulyje! Žiauriai ten su ja ne- 
sielgė, bet vis dėlto uždarė į ankštą vienutę, ir ji kasdien 
turėjo atlikti užduotą darbą, kad gautų šiek tiek bjau- 
raus valgio. Šitas liūdnas smulkmenas sužinojau tik daug 
vėliau — tada, kai pats buvau jau atsėdėjęs kelis ilgus 
mėnesius sunkios ir grasios bausmės. Kadangi sargybi- 
niai ir man nepasakė, kur jiem liepta mane vežti, tai sa- 
vo dalią patyriau tik prie Sen Lazaro vartų. Tą akimirką 
būčiau veikiau pasirinkęs mirtį, nei gyvenimą tuose na- 
muose. Mat turėjau apie juos kuo blogiausią nuomonę. 
Aš dar labiau išsigandau, kai sargybiniai prie įėjimo ant- 
rą kartą iškratė mano kišenes, norėdami įsitikinti, jog 
ten neužsiliko jokio ginklo ir jokio daikto, su kuriuo ga- 
lima būtų gintis. Greit pasirodė tėvas viršininkas — jam 
buvo pranešta, kad mane veža; jis labai švelniai su ma- 
nim pasisveikino. 

— Tėve, — tariau jam,— tik be užgauliojimų. Aš vei- 
kiau tūkstantį kartų mirsiu, negu vieną kokį įžeidimą 
pakęsiu. 

— Ne, ne, ponas, — atsakė jis.— Jūs gražiai elgsitės, 
ir Mudu būsime kits kitu patenkinti. 

Viršininkas paprašė mane lipti į antrą aukštą, ir pats 
kilo pirmas. Aš nesipriešindamas sekiau iš paskos. Sar- 
gybiniai lydėjo mus iki durų; viršininkas, įėjęs su mMa- 
nimi į celę, davė jiems ženklą pasitraukti. 

— Esu, vadinasi, jūsų kalinys, — tariau aš.— Na tai 
ką, tėve, ketinate su manimi daryti? 

Jis pasakė, jog džiaugiąsis, girdėdamas mane paėmus 
protingą toną; jo pareiga būsianti stengtis įkvėpti man 
dorybės ir religijos pamėgimą, o manoji — naudotis jo 
pamokymais ir patarimais, ir jei tik aš bent kiek patei- 
sinsiąs jo rūpesčius manimi, tai aš toje savo vienatvėje 
nieko kito, be smagumo, nepatirsiąs. 

— Ak, smagumas! — atsiliepiau aš.—- Jūs nežinote, tė- 
ve, jog tik vienas dalykas tegali suteikti man smagumo! 

— Žinau, — tarė .jis— bet tikiuosi, kad jūsų jausmai 
pasikeis. 

Iš tų žodžių supratau, jog jam žinomi mano prietykiai 
ir galbūt net pavardė. Aš paklausiau jį, ar taip. Jis, aiš- 
ku, atsakė, jog jam viskas pranešta. 

Tai buvo man skaudžiausia bausmė. Aš apsiliejau aša- 
romis baisiausiai nusiminęs. Toks pažeminimas — juk vi- 
si, kas mane pažįsta, pradės apie tai kalbėti! Kokia gėda 
šeimai! Visą savaitę jaučiausi kaip pritrenktas: nieko ne- 
galėjau suprasti, nieko negalėjau daryti — galvą daigė 
negarbė. Net Manonos prisiminimas nebedidino skausmo. 
Arba bent figūravo jame tik kaip kažkas, nuo ko prasi- 
dėjo ši nauja kančia, 0 vyraujančia mano dvasios aistra 
pasidarė gėda. Gėda ir konfūzas. Retai kas tepažįsta, ko- 
kie galingi yra tie ypatingieji širdies pojūdžiai. Paprastą 
žmogų lanko kokios penkios ar šešios aistros, tarp jų su- 
kasi jo gyvenimo ratas ir jos vienos jį tejaudina. Atim- 
kite jam meilę ir neapykantą, džiaugsmą ir skausmą, vil- 
tį ir baimę, ir jis nieko daugiau nebejaus. Tačiau kilnes- 
nio būdo Žmonės gali jaudintis dėl daugybės kitų dalykų, 
tarytum jie turėtų daugiau kaip penkias jusles ir būtų 
imlūs tokioms mintims ir tokiems pojūčiams, kurie pra- 
šoka įprastines prigimties ribas, o kadangi jie patys jau- 
čia šitą aukščiau už eilinį žmogų iškeliantį juos prana- 


Manona Lesko 61 


šumą, tai jie stropiai jį ir saugo. Dėl to jie taip nepaken- 
čia paniekos ir išjuokos, o gėda yra viena iš stipriausiųjų 
tokios būtybės aistrų. 

Tą liūdną pranašumą aš turėjau Sen Lazare. Mano 
liūdesys pasirodė viršininkui toks nežmoniškas, jog, bi- 
jodamas nemalonių pasekmių, jis elgėsi su manimi itin 
atlaidžiai ir švelniai. Lankė mane po du tris kartus per 
dieną. Vedėsi pasivaikščioti į sodą ir vis lenkė savo kal- 
bomis į gera, mokė mane. Aš nuolankiai viską klausiau 
ir net rodžiau dėkingumą. Tai jam teikė vilties, kad aš 
pasitaisysiu. 

— Jūs esat tokio švelnaus ir lipšnaus būdo, — tarė jis 
man kartą — jog aš negaliu suprasti, iš kur atsirado tas 
palaidumas, kuriuo jus kaltina. Du dalykai mane stebi- 
na: vienas — kaip su tokiomis geromis savybėmis jūs ga- 
lėjote įpulti į kraštutinę paleistuvystę, o antras — ir tas 
mane stebina labiausiai — kaip jūs, ilgus metus palaidai 
gyvenęs, taip noriai klausotės mano patarimų ir nurody- 
mų. Jei tai atgaila, tai jūs esate didelis dangaus gailes- 
tingumo pavyzdys, o jei tai prigimtas būdo gerumas, tai 
jūs turite puikų pagrindą, leidžiantį tikėtis, jog mums 
neteks ilgai jūsų čia laikyti ir jūs veikiai grįšite į padorų 
ir tvarkingą gyvenimą. 

Baisiai nudžiugau, išgirdęs apie save jo nuomonę. Nu- 
sprendžiau paremti ją iš savo pusės tokiu elgesiu, kuris 
jį visiškai patenkintų, nes buvau įsitikinęs, jog tai tik- 
riausias būdas greičiau iš kalėjimo išeiti. Paprašiau vir- 
šininką knygų. Jis nustebo, kai, galėdamas pasirinkti, ką 
noriu, išsirinkau keletą rimtų autorių. Dėjausi visas atsi- 
davęs studijoms ir kiekviena proga rodžiau, jog manyje 
vyksta jo norimos atmainos. 

Bet tos atmainos buvo tik paviršutinės. Gėda prisipa- 
žinti, bet Sen Lazare aš veidmainiavau. Kai niekas nema- 
tė, aš, užuot studijavęs, aimanavau be galo savo likimu 
ir keikiau kalėjimą ir tironiją, kuri mane jame laiko. Nu- 
slinkus kiek gėdos sloguliui, apnikdavo meilės kančios, 
ir aš sielvartingai galvojau, kur dabar Manona, koks jos 
likimas, ar begausiu kada ją dar pamatyti. Vaizdavausi 


62 Abbė Prėvost 


ją G. M. glėbyje, nes pirmoji mano mintis buvo, kad su 
ja jis anaiptol nepasielgė taip kaip su manim ir kad ma- 
ne uždarė tik todėl, jog norėjo pats ramiai su ja gyventi. 
Taip leidau dienas ir naktis, kurios man atrodė baisiai 
ilgos. Visą viltį dėjau į savo veidmainystės sėkmę. Uoliai 
sekiau viršininko veidą, gilinausi į jo žodžius, norėda- 
mas perprasti, ką jis apie mane gaivoja. Gvildenau, kaip 
geriau įsiteikti šitam savo likimo lėmėjui. Nesunku buvo 
pastebėti, jog esu didelėje jo malonėje. Daugiau nebe- 
abejojau, kad jis nori man padėti. 

Kartą įsidrąsinęs pasiteiravau, ar nuo jo priklauso 
mano paleidimas. Jis atsakė, kad ne visai, bet kad jam 
palankiai apie mane atsiliepus, ponas de G. M., kurio pra- 
šymu ponas generalinis policijos leitenantas mane įka- 
linęs, gali sugrąžinti man laisvę. 

—- Ar galiu turėti viltį — mandagiai paklausiau dar, — 
kad du mėnesiai kalėjimo, kuriuos atbuvau, pasirodys 
jam pakankama bausmė? 

Viršininkas pažadėjo, jeigu aš noriu, su juo apie tai 
pakalbėti. Aš karštai paprašiau, kad padarytų man tą 
paslaugą. Po dviejų dienų viršininkas pranešė, jog ponas 
de G. M. taip priėmęs į širdį visa gera, kur apie mane 
isgirdo, kad ne tik, atrodo, linkęs išleisti mane iš po už- 
rakto, bet ir norįs dar aplankyti mane kalėjime ir arčiau 
su manimi susipažinti. Kad ir nesmagu buvo man su juo 
susitikti, aš pažiūrėjau į tą apsilankymą kaip į priemonę 
ištrūkti iš kalėjimo. 

G. M. tikrai atvyko į Sen Lazarą. Jis pasirodė man da- 
bar kažkoks rimtesnis ir ne toks kvailas kaip Manonos 
namucse. Pasakė keletą sveikų minčių apie mano blogą 
elgesį. Norėdamas, matyt, pateisinti savo paties ištvirka- 
vimą, pridūrė, kad žmogus esąs, žinoma, silpnas sutvė- 
rimas ir kad jam todėl leidžiama ieškoti kai kurių pri- 
gimties reikalaujamų smagumų, bet kad apgavystė ir be- 
gėdiškos suktybės turinčios būti baudžiamos. Aš klausiau 
jo žodžių, nutaisęs nuolankią miną, kuri, atrodo, jam 
patiko. Aš neįsižeidžiau net ir tada, kai jis pasišaipė iš 
mano brolystės su Lesko ir Manona ir iš altorėlių, ku- 

rių, — pasakė jis — aš, taip mėgdamas tą dievobaimingą 
užsiėmimą, būsiu tikriausiai daug pristatęs Sen Lazare. 
Bet jo ir mano nelaimė, kad jis prasitarė, jog Manona, 
be abejo, bus jų taip pat labai gražių pripuošusi Opita- 
lyje. Nors jam paminėjus Opitalį, mane visą nukrėtė šiur- 
pas, aš suradau dar savyje jėgos švelniai jį paklausti, ką 
reiškia tie jo žodžiai. 

— Na taip, — atsakė jis, — jau du mėnesiai kaip ji mo- 
kosi dorybės centriniame Opitalyje, ir aš linkiu, kad jis 
jai tiek pat išeitų į gera kaip jums Sen Lazaras. 

Patyręs šią baisią naujieną, nebūčiau galėjęs susitvar- 
dyti, net jei amžinas kalėjimas ar pati mirtis būtų grė- 
susi. Aš šokau ant jo su tokiu įniršiu, jog iš karto nete- 
kau pusės jėgų. Tačiau vis tiek parverčiau ir, nutvėręs 
už gerklės, ėmiau smaugti. Išgirdę griuvimo triukšmą ir 
spiegiantį balsą, prasiveržusį dar jam iš po mano pirštų, 
atbėgo tėvas viršininkas su keliais vienuoliais. Jie išlais- 
vino jį iš Mano rankų. Aš pats likau beveik be jėgų ir 
be kvapo. 

— O Viešpatie! — šaukiau, dūsaudamas be galo, — o 
teisusis dangau, nejaugi liksiu gyvas nors akimirką po 
tokios niekšybės? 

Norėjau vėl pulti barbarą, pražudžiusį mane. Vienuo- 
liai sulaikė. Jūs negalite įsivaizduoti, kaip baisiai buvau 
nusiminęs ir kaip rėkiau ir verkiau. Aš taip keistai el- 
giausi, jog visi, kurie ten buvo, nežinodami, iš ko tas 
viskas prasidėjo, žvalgėsi tik kits į kitą, nustebę ir išsi- 
gandę. Ponas de G. M. taisėsi tuo tarpu savo peruką ir 
kaklaryšį, paskiau iš apmaudo, kad buvo taip sumaigytas, 
įsakė viršininkui kuo griežčiausiai mane kalinti ir bausti 
visomis bausmėmis, kokias tik Vartojęs Sen Lazaras. 

— Ne, ponas, — atsiliepė viršininkas, — su žmogumi to- 
kios kilmės kaip ponas ševaljė mes taip nesielgiam. Jis, 
beje, yra šiaip jau visuomet labai švelnus ir mandagus, 
ir man sunku patikėti, kad būtų galėjęs taip atšiauriai 
pasielgti be kokių nors rimtų priežasčių. 

Šis atsakymas galutinai suerzino poną de G. M. Jis 
išėjo, grasindamas, kad rasiąs kaip sutvarkyti ir viršinin- 
ką, ir mane, ir visus, kurie drįs jam priešintis. 

Liepęs vienuoliams palydėti poną de G. M., viršinin- 
kas pasiliko su manim vienas. Jis paprašė mane greit pa- 
sakyti jam, iš ko kilo ta netvarka. 

— O tėve,— tariau aš, toliau verkdamas kaip vai- 
kas,— įsivaizduokite nežmMoniškiausią žiaurumą, šlykščiau- 
sią barbariškumą, tada suprasite, ką man padarė tas nie- 
kingas ir garbės jausmo neturintis G. M. O, kaip jis man 
pervėrė širdį! Aš niekad nuo to smūgio neatsitaisysiu. 
Pasiklausykit, aš jums viską iš eilės papasakosiu, — pridū- 
riau, vis dar teberaudodamas.— Jūs geras, jūs pasigailė- 
sit manęs. 

Ir aš nupiešiau jam trumpai savo seną ir nenugalimą 
aistrą Manonai, pažymėjau, jog prieš tai, kai mus apvogė 
mūsų pačių šeimynykščiai, mes gyvenome, nieko nesto- 
kodami; pasakiau, kad po tos nelaimės G. M. pasiūlė ma- 
no numylėtinei prabangias sąlygas, atvaizdavau, kaip tas 
sandėris buvo sudarytas ir kaip nutrauktas. Visa tai nu- 
šviečiau, teisybė, iš palankiausios mums pusės. 

— Štai, — kalbėjau toliau — iš kur eina pono de G. M. 
užsidegimas mane į tikrą kelią vesti. Jis iš gryno keršto, 
pasinaudojęs savo įtaka, mane čia uždarė. Aš jam atlei- 
džiu, bet, tėve dvasiškas, tai dar ne viskas: jis liepė pa- 
grobti brangiausiąją Mano esybės pusę ir gėdingai įmesti 
į Opitalį, jis akiplėšiškai pats man šiandien apie tai pra- 
nešė. Į Opitalį, tėve dvasiškas! O dangau! Mano žaviąją 
numylėtinę, mano brangiąją karalienę kaip kokią pasku- 
tinę valkatą—į Opitalį! Kur imsiu jėgos nenumirti iš 
skausmo ir gėdos? 

Gerasis dvasininkas, matydamas mano baisią širdgėlą, 
ėmė mane raminti. Jis pasakė, jog visai kitaip vaizdavę- 
sis Mano bylą; jis, tiesa, žinojęs, jog aš gyvenęs nedo- 
rybėje, bet pono de G. M. įsikišimą aiškinęs sau jo pa- 
garbiais ir draugiškais ryšiais su mano šeima; ponas 
de G. M. ir pats, beje, jam taip sakęs; tai, ką aš dabar 
išdėstęs, nušviečią Mano reikalą nauja šviesa, ir jis ne- 

abejojąs, jog ponas generalinis policijos leitenantas, kai 
jis jam viską ištikimai pranešiąs, tikriausiai pasirūpin- 
siąs, kad aš būčiau išleistas. Toliau jis pasidomėjo, kodėl 
aš, žinodamas, jog mano šeima nėra prisidėjus prie to 
buvo gėda rašyti apie tai tėvui, o, antra vertus, nesino- 
rėjo ir širdies jam užduoti. Galiausiai viršininkas paža- 
dėjo tuoj pat vykti pas policijos leitenantą. 

— Kad ponas de G. M., kuris yra įtakingas ir išėjo iš 
Čia labai suerzintas,— aiškino jis — ko dar blogesnio ne- 
pridarytų. 

Laukdamas dvasiško tėvo grįžtant, jaudinausi kaip tei- 
siamasis paskutinę minutę prieš nuosprendį. ,Manona — 
Opitalyje“,— galvojau ir kentėjau nežmonišką kančią. Jau 
nekalbant apie tos įstaigos negerą šlovę, nežinojau, kaip 
ten su ja elgiasi; buvau tiek prisiklausęs apie savotiškus 
tos baisybių vietos papročius, jog, prisimindamas tai, vi- 
są laiką drebėjau. Ir aš taip tvirtai pasiryžau bet kuria 
kaina ir bet kokiomis priemonėmis ją gelbėti, jog galėjau 
padegti Sen Lazarą, jei kitaip iš jo neįmanyčiau ištrūkti. 
Laužiau galvą, ką reikės daryti, jei generalinis policijos 
leitenantas užsispirs ir toliau mane čia laikyti. Sukaupiau 
visą išmonę, apsvarsčiau visas galimybes. Niekas neatėjo 
į Mintį, kas pabėgimą užtikrintų, o, kita vertus, buvo aiš- 
ku, jog po nesėkmingo bandymo apsauga dar labiau su- 
stiprės. Prisiminiau vieną kitą draugą, iš kurių galėjau 
viltis pagalbos, bet kaip jiems pranešti? Galų gale man 
pasirodė, jog radau neblogą planą, bet smulkiai jo tuoj 
pat nesiėmiau svarstyti, laukiau, ką pasakys atėjęs tėvas 
viršininkas. Jis greit parsirado. Pažiūrėjęs į jo liūdną vei- 
dą, iš karto supratau, jog ne gerą naujieną jis atneša. 

— Kalbėjau,— prabilo tėvas viršininkas, — su genera- 
liniu policijos leitenantu, bet buvo jau per vėlu. Mat po- 
nas de G. M. tiesiai iš čia buvo nuvykęs pas jį ir taip 
prieš jus nuteikė, kad tas ruošė man įsakymą griežčiau 
jus į rankas suimti. Tačiau, kai aš jam papasakojau, kaip 
iš tikro viskas buvo, tai jis gerokai atsileido ir, pasišai- 
pęs truputį iš seno de G. M. nesantūros, pasakė, kad rei- 


kia vis dėlto jį patenkinti ir palaikyti jus čia dar šešis 
mėnesius, juo labiau, — pabrėžė, — jog šitas laikas išeisiąs 
jum pačiam į naudą. Jis liepė tik man gražiai su jumis 
elgtis, ir aš užtikrinu, jog jums neteks manimi skųstis. 
Gerasis viršininkas gana ilgai visa tai dėstė, ir aš tu- 
rėjau laiko apsigalvoti. Man pasidarė aišku, jog jeigu 
rodysiu per didelį veržimąsi į laisvę, tai galiu pakenkti 
savo sumanymui. Todėl aš pasakiau, jog priverstas pasi- 
likti čia, raminuosi bent tuo, kad jis mane šiek tiek už- 
jaučia. Paskui neužsipuldamas paprašiau vienos malo- 
nės, „kuri, — sakiau, — neturi niekam jokios svarbos, bet 
man gali padėti atgauti dvasios ramybę“; ta malonė — 
pranešti vienam mano draugui, šventam žmogui, gyve- 
nančiam Švento Sulpicijaus seminarijoje, kad aš esu Sen 
Lazare, ir leisti jam kartkarčiais mane aplankyti. Šią ma- 
lonę viršininkas man tuoj pat ir suteikė. Galvoje turėjau 
Tiberžą, anaiptol nesitikėdamas iš jo kokios tiesioginės 
pagalbos laisvei atgauti; aš norėjau panaudoti jį vien tik 
kaip netiesioginį įrankį, jam nieko net apie tai ir neži- 
nant. O iš tikro sumanęs buvau rašyti gvardininkui, kad 
jis ir mūsų bendrai pasirūpintų mano išvadavimu. Bet kaip 
jam nusiųsti laišką? Šitai ir turėjo atlikti Tiberžas. Ta- 
čiau, kadangi jis žinojo, jog Lesko yra Mano numylėti- 
nės brolis, tai aš būgštavau, kad jis kartais neatsisakytų. 
"Todėl aš sugalvojau laišką gvardininkui įdėti į kitą laiš- 
ką, adresuotą vienam mano padoriam pažįstamui, ir pa- 
vesti tajam pristatyti jį pagal nurodytą adresą, 0 gvardi- 
ninkui — kadangi man reikėjo susitikti su juo mūsų veiks- 
mams suderinti — ketinau rašyti, kad atvyktų į Sen Lazarą 
1r, apsimetęs mano vyresniuoju broliu, atvažiavusiu iš 
provincijos rūpintis mano byla, prašytų leisti pasimatyti 
su manimi. Norėjau aptarti su juo, koks kelias į laisvę 
būtų tikriausias ir saugiausias. Tėvas viršininkas davė ži- 
nią Tiberžui, kad aš noriu su juo pasikalbėti. Tas išti- 
kimas draugas ne visai buvo išleidęs mane iš akių, jis 
žinojo, kas man nutikę ir kad esu Sen Lazare; galimas 
daiktas, jog ne per daug tuo sielojosi, manydamas, kad 

tai gal atves mane pagaliau į protą. Jis greit atbėgo į 
mano celę. 

Kalbėjomės labai draugiškai. Jis klausinėjo, kaip jau- 
čiuosi, ką galvoju. Aš atvėriau jam iki galių savo širdį, 
tik nutylėjau, žinoma, savo sumanymą bėgti. 

— Jums, brangusis bičiuli — kalbėjau jam,— nenoriu 
rodytis tuo, kuo nesu. Jei manėte, jog rasite čionai iš- 
mintingą ir susitvarkiusį draugą, dangaus bausmių į do- 
ros kelią sugrąžintą palaidūną, žodžiu, širdį, atsikračiusią 
meilės ir atsitokėjusią nuo Manonos žavesio, tai per ge- 
rai apie mane galvojote. Ne, jūs matote mane tokį pat, 
kokį palikote prieš keturis mėnesius — aš vis dar tebe- 
myliu ir, nors esu nelaimingas dėl tos fatališkos meilės, 
vis dar tebeieškau joje savo laimės. 

Tiberžas atliepė, jog mano prisipažinimas darąs ma- 
no elgesį itin nedovanotiną; neretai, girdi, pasitaiką nu- 
sidėjėlių, apsvaigusių apgaulinga ištvirkavimo laime, ku- 
rie ją kelia daug aukščiau už laimę, teikiamą dorybės, 
bet tieji bent tiki savo menamąja laime, duodasi kvaili- 
nami regimybės; tačiau pripažinti, kaip kad aš, jog prisi- 
rišimo cbjektas veda vien tik į nuodėmę ir į nelaimę ir 
vis dėlto pulti stačia galva į vargus ir nusikaltimus, reiš- 
kia vienaip galvoti, kitaip elgtis, o tas nedaro garbės 
protui. 

— Tiberžai, — tariau jam, — lengva nugalėti, kai nie- 
kas nesipriešina! Tačiau leiskite ir man pasamprotauti. 
Ar galite sakyti, kad tai, ką jūs vadinate dorybės laime, 
nepažįsta kančių, širdgėlos ir nerimo? Kaip tada pavadin- 
site kalėjimus, golgotą, egzekuciją, tortūrą, kuriuos taiko 
tironai? Ar sakysite kaip mistikai, kad kas engia kūną, 
teikia laimės dvasiai? Jūs nedrįsite taip sakyti, nes tai 
neapginamas paradoksas. Taigi ta laimė, kurią taip aukš- 
tinate, yra neatskiriama nuo kančių, arba, tikriau sakant, 
ji tėra nelaimių nėrinys, per kurį žmonės smelkiasi į pa- 
laimą. O jei vaizduotės galia leidžia žmogui semtis džiaugs- 
mo iš savo kančios dėl to, kad jis tikisi, jog jo kančia 
nuves jį į laimingą užbaigą, tai kodėl mano elgesį laikote 
prieštaringu ir neprotingu, nors aš viliuosi to paties? Aš 

myliu Manoną ir pro visas kančias siekiu ramaus ir lai- 
mingo gyvenimo su ja. Kelias, kuriuo einu, varganas, bet 
viltis prieiti savo tikslą kloja jį rožėmis, o viena akimir- 
ka, praleista su Manona, atlygina su kaupu už visus 
sielvartus, tame kelyje iškentėtus. Taigi, ar tavaip, ar 
manaip verstume, rezultatas, atrodo, tas pats. Ir jei yra 
koks skirtumas, tai ir tas mano naudai, nes laimė, kurios 
tikiuosi aš, yra artima, 0 anoji — tolima; manoji laimė 
yra tos pačios prigimties kaip ir kančios, — ją pajaučia 
kūnas, o anosios prigimtis — nežinoma, jąja reikia tikėti. 

Mano išvedžiojimai, atrodė, išgąsdino Tiberžą. Jis pa- 
sitraukė porą žingsnių atgal, kuo rimčiausiai sakydamas, 
jog tai, ką aš ką tik išdėstęs, yra ne tik kad priešinga 
sveikam protui, bet dar ir atsiduoda grynais netikėlių ir 
bedievių sofizmais, „nes lyginti, — pridūrė jis,— savo kan- 
čių tikslą su tuo tikslu, kurį nurodo mums religija, yra 
siaubingiausia laisvamanybė". 

— Prisipažįstu,— atsiliepiau aš, — jog neteisinga lygin- 
ti tuodu tikslu, bet įsidėmėk, jog ne tas lyginimas yra 
mano kalbos objektas. Aš norėjau tik išaiškinti tai, ką 
jūs vadinate prieštaravimu, matydamas, kaip atkakliai aš 
laikausi savo nelaimingos meilės, ir manau, jog labai ge- 
rai įrodžiau, kad jeigu tai yra prieštaravimas, tai jūs 
taip pat jo neišvengiate. Tik tuo vienu požiūriu aš pa- 
vartojau minėtą palyginimą ir toliau jį palaikau. Gal at- 
sakysite, kad dorybės tikslas yra nepalyginti aukštesnis 
už meilės tikslą? Kas gi sako kitaip? Mes ne apie tai kal- 
bam. Mes kalbam tik apie galią, kurios tie tikslai, vienas 
ir antras, įkvepia Žmogui kančioms pakelti. Spręskim iš 
pasekmių. Juk kiek atsimetėlių priskaito griežtoji dorybė . 
ir kaip mažai jų teturi meilė! Čia tarsite gal, jog jei do- 
rybės kelyje ir pasitaiką kančių, tai jos nesančios nei 
būtinos, nei neišvengiamos, jog mūsų laikais nesą dau- 
giau nei tironų, nei golgotų ir jog daugybė dorybingų 
žmonių gyveną sau ramiai ir maloniai? O aš atitarsiu, jog 
meilės esama taip pat ramios ir laimingos, ir pridursiu 
dar vieną labai man į naudą išeinantį momentą, būtent, 
jog meilė, kad ir dažnai apgaudama, žada vien tik pasi- 

tenkinimą ir smagumą, tuo tarpu kai religija reikalauja 
iš žmogaus, kad jis savo kūną varžytų ir marintų. 

— Nesijaudinkit,— pridūriau, pamatęs, kaip tas dievo- 
baimingas žmogus ima visa tai į širdį — Vienintelė išva- 
da, kurią čia darau, yra ta, kad, norint ką atgrėsti nuo 
meilės, blogiausias metodas — niekinti jos žavesį ir žadėti 
daugiau laimės dorybės kelyje. Kol mes tokie, kokie 
esam, aišku, kad palaimą semsim iš pomėgių, ir tuščios 
būtų pastangos kitaip ją vaizduotis, o kiekviena širdis 
be ilgų dvejonių pajus, jog iš visų pomėgių saldžiausi 
yra meilės pomėgiai. Mūsų širdys greit pasijunta apgau- 
dinėjamos, kai kas pradeda žadėti joms didesnių malo- 
numų kitame kame, ir toji apgavystė sukelia joms ne- 
pasitikėjimą rimčiausiais pažadais. Pamokslininkai, norin- 
tys patraukti mane į dorybės kelią, sakykite, jog ji yra 
žmogui būtinų būtiniausia, bet neslėpkite, jog prisilai- 
kyti jos — sunku ir keblu. Įrodinėkite, kad meilės pomė- 
giai netvarūs, kad jie draudžiami, kad už juos reikės ken- 
tėti amžinas kančias, įrodinėkite — ir tai galbūt padarys 
man dar didesnį įspūdį — kad juo tie pomėgiai saldesni 
ir žavesni, juo dosniau dangus atlygins atsisakymą nuo 
jų, bet sutikite, jog, kol širdys tokios, kokias turim, tie 
pomėgiai pasilieka mums šioje ašarų pakalnėj aukščiau- 
sios palaimos šaltinis. 

Ta mano kalbos užbaiga grąžino Tiberžui gerą nuo- 
taiką. Jis sutiko, jog mano mintyse yra šiek tiek ir tei- 
sybės. Vienintelis priekaištas, kurį jis man dar padarė — 
kodėl aš netaikąs gyvenime savo minčių ir neaukojąs 
meilės dėl to atlyginimo, kurį aš taip aukštai iškėlęs. 

— Mielas drauge,— atsiliepiau aš,— prisipažįstu, esu 
menkas ir silpnas. Taip, žinoma, turėčiau elgtis, kaip gal- 
voju, bet ar tai yra mano galioje? Kas man padės Ma- 
nonos žavesį užmiršti? 

— Tegu Dievas myli! — tarė Tiberžas.— Ar tik jūs ne 
jansenistas? 

— Nežinau, kas esu,— atitariau,— ir ne per daug nu- 
manau, kas turėčiau būti, bet patyriau kiek nereikia, kad 
jansenistai teisybę sako. 

Mūsų pasikalbėjimas bent tuo buvo geras, jog atgai- 
vino bičiulio gailestį. Jis suprato, kad jei aš ir nedorai 
elgiuosi, tai ne tiek. iš blogos valios, kiek dėl savo silp- 
nybės. Tai palenkė jį vėliau teikti man pagalbos, be ku- 
rios būčiau, aišku, nuo vargo pražuvęs. Tačiau, žinoma, 
nė puse lūpų neprasitariau, jog žadu bėgti iš Sen Lazaro. 
Paprašiau tik perduoti laišką, kurį turėjau iš anksto pa- 
ruoštą. Nepasigailėjau spalvų, vaizduodamas Tiberžui, 
kaip man svarbu tą laišką nusiųsti. Tiberžas ištikimai jį 
nunešė, ir Lesko tą pačią dieną, dar nesutemus, gavo tą, 
kuris buvo jam skirtas. 

Kitą dieną Lesko, apsimetęs mano broliu, lengvai pra- 
ėjo pas mane. Nežinojau, kaip džiaugtis, paregėjęs jį 
savo celėje. Rūpestingai uždariau duris. 

— Negaiškim nė minutės laiko, — tariau jam,— saky- 
kite man pirmiausia, ką žinote apie Manoną, o paskiau 
patarkite, kaip man geriau sutraukyti savo pančius. 

Jis užtikrino, jog nuo išvakarių dienos, kada mane 
suėmė, sesers daugiau nematęs ir tik vargais negalais 
sužinojęs beklausinėdamas apie jos ir mano likimą; ke- 
liskart ėjęs į Opitalį, bet nė karto jo ten prie jos nepri- 
leidę. 

— Prakeiktas G. M.,— sušukau, — brangiai tu Man už- 
mokėsi už tai! 

— Kai dėl jūsų išlaisvinimo, — kalbėjo toliau Lesko, — 
tai tas dalykas ne toks lengvas, kaip gal jūs manote. Aš 
vakar su dviem draugais visą vakarą stebėjome šį pasta- 
tą iš lauko pusės ir priėjom išvadą, jog kadangi, kaip jūs 
rašėte, jūsų langai žiūri į kiemą, apriestą namais, tai būtų 
labai sunku iš čia ištrūkti. Jūs, be to, esate trečiame aukš- 
te, o aprūpinti jus virvėmis ir kopėčiomis nėra kaip. Tai- 
gi visai nesimato, ką galėtume daryti iš lauko pusės. Rei- 
kėtų sugalvoti ką iš vidaus. 

— Ne,— atsakiau, — aš jau viską apsvarsčiau ir išty- 
riau, ypačiai dabar, kai per viršininko gerumą esu nebe 
taip griežtai laikomas. Mano celės durys neberakinamos, 
aš galiu vaikščioti po vienuolių galerijas, bet visi laip- 
tai atsimuša į storas duris, dieną naktį kietai užrakintas, 

ir su vienu mMitrumu nieko čia nepadarysi. Palaukit,— 
pridūriau, pasvarstęs staiga kilusią mintį, kuri man pasi- 
rodė labai gera,— ar galėtumėt man atnešti pistoletą? 

— Lengvai, — atsakė Lesko, — bet ar jūs žadate ką už- 
mušti? 

Užtikrinau, jog visiškai negalvoju ką užmušti, ir pis- 
toletas gali būti neužtaisytas. 

— Atneškit jį man rytoj, — paprašiau — o vakare vie- 
nuoliktą valandą laukite su dviem ar trim draugais kur 
nors netoli Sen Lazaro vartų. Aš manau, kad man pavyks 
prisidėti prie jūsų. 

Gvardininkas spyrėsi, kad papasakočiau plačiau, bet 
veltui: aš jam tik kartojau, jog toks sumanymas, kokį 
turiu galvoje, gali pasirodyti protingas tik jei pavyks, ir 
paprašiau ilgai pas mane nebūti, nes tada lengviau rytoj 
jį praleis. Kitą dieną vėl be jokių sunkumų jį praleido. 
Jis atrodė labai rimtai, ir niekas nebūtų galėjęs nepalai- 
kyti jo padoriu žmogumi. 

Gavęs laisvės įnagį, beveik neabejojau, kad planas 
pavyks. Jis buvo drąsus ir keistas, tačiau ko Žmogus ne- 
padarytum, turėdamas tokį tikslą kaip mano. Kai man 
leido išeidinėti iš celės ir vaikščioti po galerijas, aš pri- 
sižiūrėjau, kad kiekvieną vakarą durininkas atneša visų 
durų raktus viršininkui ir po to namuose įsiviešpatauja 
oili tyla, liudijanii, jog visi sugulę. Viena jungiamąja 
galerija aš galėjau laisvai iš savo celės nueiti į tėvo vir- 
šininko celę. Mano planas buvo paimti iš jo raktus, pa- 
cąsdinus, jeigu nenorėtų duoti, pistoletu, ir, atsirakinus 
duris, išeiti į gatvę. Nekantriai laukiau vakaro. Durinin- 
kas pasirodė įprastu laiku, tai yra truputį po devintos. 
Falaukiau dar valandą, kad visi vienuoliai ir tarnai su- 
migtų. Pagaliau, paėmęs ginklą ir degančią žvakę, išėjau. 
Pasibeldžiau tyliai į tėvo viršininko duris, norėdamas pa- 
žadinti jį be triukšmo. Antrąsyk pabeldus, jis išgirdo ir, 
manydamas, be abejo, jog kas nors iš vienuolių bus su- 
sirgęs ir atėjęs pas jį vaistų, atsikėlė durų atidaryti. Tė- 
-vas viršininkas dėl atsargumo paklausė prieš atidaryda- 

mas, kas beldžia ir ko reikia. Aš gailiu tonu, kad pama- 
nytų, jog Man negera, pasisakiau pavardę. 

— A, tai jūs, brangusis sūnau, — tarė jis, atsklendęs 
duris.— Kas gi atsitiko, kad taip vėlai ateinat? 

Aš įėjau į kambarį ir, pasivedęs tėvą viršininką to- 
liau nuo durų, pareiškiau, jog nebegaliu ilgiau tverti 
Sen Lazare, ir kadangi naktis patogus laikas išeiti ne- 
pastebėtam, tai, pasitikėdamas jo draugiškumu, aš pra- 
šau jį atrakinti man duris arba duoti raktus pačiam jas 
atsirakinti. 

Ši oracija, matyt, jį nustebino. Jis žiūrėjo į mane va- 
landėlę, nieko nesakydamas. Kadangi kiekviena akimirka 
buvo man labai brangi, tai aš pridūriau, jog be galo esu 
dėkingas jam už jo gerą širdį; tačiau laisvė, — sakiau, — 
yra brangiausias gėris, ypačiai tam, kam tas gėris išplėš- 
tas neteisingai, ir todėl aš tvirtai pasiryžęs dar šią naktį 
atgauti ją bet kokia kaina; bijodamas, kad viršininkui 
neužeitų noras šauktis pagalbos, išsitraukiau iš užančio 
rimtą argumentą, jog geriau bus jam tylėti. 

— Pistoletas! — pratarė jis— Tai ką, sūnau, jūs šitaip 
norite atsidėkoti už gerumą, kurį iš manęs patyrėt? Jums 
prireikė Mano gyvybės? 

— Tegu Dievas myli, — atsakiau aš.— Esu tikras, kad 
jūsų širdis ir protas nenorės privesti manęs prie tokios 
būtinybės, tačiau aš taip trokštu laisvės ir taip tvirtai esu 
nusprendęs tuoj pat ją atgauti, kad jeigu mano žygis tu- 
rėtų Žlugt dėl jūsų, tai bus tikrai po jūsų. 

— Bet, brangusis sūnau,— tarė jis, persigandęs ir iš- 
balęs,— ką aš jums padariau? Kodėl norite mane nužu- 
dyti? 

— Visai ne! — nekantriai atsiliepiau aš.— Aš anaip- 
tol neketinu jūsų žudyti, jeigu jūs norite gyventi. Atida- 
rykite man duris, ir aš būsiu geriausias jūsų bičiulis. 

Ant stalo pamačiau raktus. Paėmiau juos ir pasakiau 
viršininkui, kad eitų paskui mane, ir kaip galima tyliau. 
Gavo paklusti. Kaskart, kai darė duris, tėvas viršininkas 
atsidusdamas sakė: 

— Ak sūnau, sūnau! Kas galėjo manyti? 

— Tyliau, tyliau, tėve,— tolydžio iš savo pusės kar- 
tojau. 

Galiausiai pasiekėm dideles grotas, skiriančias mus 
nuo paskutinių durų. Aš jau maniausi išėjęs į laisvę, sto- 
vėdamas už tėvo nugaros su žvake vienoje rankoje ir 
pistoletu kitoje. Kol tėvas rakino, tarnas, miegąs greti- 
mam kambarėlyje, išgirdo užraktų žvangesį ir atsikėlęs 
iškišo pro duris galvą. Dvasiškas tėvas tarė, matyt, jį ga- 
lint mane sulaikyti ir labai neapdairiai pasišaukė jį pa- 
galbon. Kresnas žaliūkas pasinešė į mane nedvejodamas. 
Aš jo nepagailėjau — paleidau šūvį tiesiai į krūtinę. 

+ Matot, tėve, ką padarėt,— tariau gana įžūliai vir- 
šininkui. 

— Bet kas pradėta, reikia baigt, — paraginau, stum- 
damas jį prie paskutinių durų. 

Jis nedrįso jų nedaryti. Aš laimingai išėjau ir už ke- 
turių žingsnių pamačiau Lesko, laukiantį manęs, kaip su- 
tarta, su dviem draugais. Mes pasišalinom. Gvardininkas 
susidomėjo, ar jam pasigirdę, ar tikrai kas šovęs. 

— Tai jūs kaltas, — atsakiau, — kam atnešėt užtaisytą. 

Paskiau betgi padėkojau už tą atsargą, be kurios bū- 
čiau ilgam Sen Lazare palikęs. Nuvykom nakvynės į vie- 
ną smuklę; ten truputį atsigavau nuo blogo valgio, ku- 
rIiuo kone tris mėnesius mitau. Bet linksma vis tiek ne- 
buvo — baisiai rūpėjo Manona. 

— Reikia būtinai ją išlaisvinti — sakiau savo trims 
bendrininkams.— Tik tam iš kalėjimo aš ir veržiausi. Pa- 
dėkit man išmone, o aš iš savo pusės nepasigailėsiu nė 
gyvybės. 

Lesko netrūko nei galvos, nei atsargumo, jis patarė 
man neskubėti, nes pabėgimas iš Sen Lazaro ir nelaimė, 
atsitikusi man prie grotų, sukelsią, be abejo, daug triukš- 
mo; generalinis policijos leitenantas, o jo rankos, kaip 
žinia, ilgos, suskasiąs manęs ieškoti, ir todėl man, jei aš 
nenorįs susilaukti ko nors blogesnio už Sen Lazarą, ge- 
riau kelias dienas pasislapstyti ir niekur nesirodyti — 
reikią duoti pravėsti pirmajam priešų karščiui. Jo pata- 
rimas buvo protingas, bet, deja, to negalėjai pasakyti 


74 | Abbė Prėvost 


apie žmogų, kuriam jį davė. Tokia gaištis ir toks apdai- 
rumas nesiderino su mano aistra. Tiek tesutikau jam nu- 
sileisti, kad pažadėjau tą dieną visą pramiegoti. Lesko 
uždarė mane į savo kambari, kur aš ir išbuvau iki va- 
karo. 

Dalį to laiko pragalvojau, darydamas projektus ir ieš- 
kodamas būdų, kaip pagelbėti Manonai. Buvau giliai įsi- 
tikinęs, kad jos kalėjimas dar sunkiau prieinamas, negu 
buvo manasis. Apie jėgą ir prievartą nė negalvok. Rei- 
kėjo išmonės. Tačiau pati išmonės deivė vargu bau su- 
manytų, už ko užsikabinti. Viską gaubė toks rūkas, kad 
atidėjau tolesnį galvojimą, iki būsiu surinkęs žinių apie 
Opitalio vidaus tvarką. 

Lig tik naktis grąžino man laisvę, aš paprašiau Lesko 
eiti kartu su manim. Įsišnekėjom su vienu durininkų, ku- 
Tris mums pasirodė visai nekvailas. Prasimečiau svetim- 
šaliu, daug gera girdėjusiu apie centrinį Opitalį ir apie 
palaikomą jame tvarką. Išklausinėjau viską kuo smul- 
kiausiai ir žodis po žodžio užkliudėme administratorius; 
paprašiau, kad pasakytų jų pavardes ir titulus. Jo atsaky- 
mai Į] tą klausimą davė man vieną mintį, kuri taip patiko, 
jog tuoj pat pradėjau ją vykdyti. Paklausiau jį, nes tai bu- 
vo labai svarbi aplinkybė, kilusi sumanymą vykdant,— ar 
tie ponai turi vaikų. Durininkas atsakė, kad dėl visų tikrai 
nežinąs, bet kad ponas de T.— 0 jis esąs vienas iš vyriau- 
siųjų administratorių — turįs sūnų, vedybinio amžiaus, 
kurį atsivedąs kartais į Opitalį. Man tos žinios užteko. 
Aš kone tuoj pat nutraukiau mūsų pokalbį, ir mudu su 
Lesko nuėjome namo; pakeliui išdėjau gvardininkui sa- 
vo mintį. 

-— Manau,— sakiau, — kad jaunasis ponas de T., bū- 
damas turtingas ir iš geros šeimos, mėgsta pasilinksminti 
kaip daugelis jo amžiaus jaunuolių. Jis neturėtų būti mo- 
terų priešininkas ir jau tikrai nenorės apsijuokti atsisa- 
kymu padėti kam meilės reikaluose. Man atėjo mintis 
pritraukti jį prie Manonos išvadavimo. Jei jis padorus ir 
jausmui nesvetimas žmogus, tai pagelbės iš vieno dvasios 
kilnumo. Jei šitas akstinas jo nejaudina, tai jis vis dėlto 

ką ne ką padarys dėl pačių gražios merginos akių iš noro 
prisigretinti prie jos. Vėliausiai ryt, — užbaigiau,— vyks- 
tu pas jį. Tas sumanymas labai mane nuramino, ir aš 
laikau, kad tai geras ženklas. 

Lesko atliepė, jog tos mintys ir jam atrodančios gana 
blaivios ir jog, šitaip veikdami, tikrai galime tikėtis šio 
to pasiekti. Ta naktis buvo man jau smagesnė. 

Išaušus rytui apsitaisiau kaip galima geriau — žino- 
ma, kiek neturtas man leido — ir, pasisamdęs fiakrą, pri- 
važiavau prie pono de T. namų. Jis nustebo, pamatęs ne- 
pažįstamą žmogų. Jaunuolio veidas ir gražus elgesys lė- 
mė tačiau gera. Kalbėjau su juo visai paprastai ir 
nupiešiau jam savo meilę ir savo mylimąją kaip du da- 
lykus, vienas kito vertus. Ponas de T. pasakė, kad nors 
niekad Manonos nėra matęs, girdėt apie ją girdėjęs, jei 
tai ta pati, kuri buvo susirišus su senuoju G. M. Neabe- 
jodamas, kad jis, šiaip ar taip, tikriausiai žino, koks vaid- 
muo man buvo tekęs toje istorijoje, ir norėdamas rodo- 
mu jam pasitikėjimu labiau palenkti jį savo pusėn, smul- 
kiai papasakojau visą tą Manonos ir savo prietykį. 

— Matote, ponas de T. — pasakiau toliau, — jog mano 
gyvybė ir mano širdis yra dabar jūsų rankose. Pirmoji 
nėra Man brangesnė už antrąją. Nieko nuo jūsų neslėp- 
siu, nes girdėjau apie jūsų kilnią širdį, o amžiaus pana- 
šumas teikia man viltį, jog ir palinkimai gal taip pat pa- 
sirodys šiek tiek panašūs. 

Mano atvira ir nuoširdi kalba, matyt, labai jam pa- 
tiko. Jis atsakė taip, kaip gali atsakyti aukštuomenės žmo- 
gus, nepraradęs širdies — mat širdį aukštuomenė ne visa- 
da mums įdeda, o pragaišint dažnai pragaišina. Ponas 
de T. pasakė, jog mano apsilankymo dieną laikąs laimin- 
ga sau diena, o mano bičiulystę priimąs kaip retą lai- 
mėjimą, kuriam užsitarnauti nepagailėsiąs nei jėgų, nei 
atsidėjimo. Jis negalįs pažadėti man grąžinti Manoną, nes 
jo Įtaka nedaug tereiškianti, bet pasistengsiąs sudaryti 
man smagumą su ja pasimatyti ir dėsiąs visas pastangas 
mane ir Manoną vėl suvesti. Tas savo įtakos menkinimas 
man labiau patiko, nei jeigu jis būtų užtikrinęs, jog pa- 

tenkinsiąs visus. mano norus. „Kas ne per daug žada — 
iš širdies žada“, maniau, ir tas nuoširdumas mane džiu- 
gino. Žodžiu, man išaugo sparnai. Vien už pažadėtą pa- 
simatymą su Manona būčiau jam viską padaręs. Aš jam 
kiek pradengiau šituos jausmus, ir jis suprato, jog aš 
taip pat ne koks blogo prigimimo padaras. Mudu širdin- 
gai apsikabinom ir susidraugavom ne dėl kokių ypatingų 
sumetimų, o dėl to, kad vienas ir kitas buvome geros 
širdies, ir dar galbūt dėl to, kad jautrios ir kilnios dva- 
sios žmogus, sutikęs kitą tokį Žmogų, pajunta patrauki- 
mą jam. Naujo bičiulio palankumas nuėjo dar toliau — 
sumetęs, matyt, galvoje visus mano nuotykius ir taręs nia- 
ne po Sen Lazaro nebūsiant tikriausiai labai turtingą, jis 
pasiūlė man savo piniginę ir spyrėsi, kad ją priimčiau. Aš 
jos nepaėmiau, sakydamas; 

— Ne, tai jau per daug, mielasis pone. Jei iš savo 
geros ir draugiškos širdies jūs padėsit man susitikti su 
mano brangiąja Manona, tai aš kol gyvas būsiu jums dė- 
kingas. O jeigu visai man sugrąžinsit tą brangią būtybę, 
tai aš nesijausiu atsilyginęs net jei praliečiau iki pasku- 
tinio lašo savo kraują už jus. 

Mudu išsiskyrėme, sutarę, kad tą pačią dieną popiet — 
mat jis buvo toks paslaugus, jog nepanorėjo versti mane 
ilgiau laukti — susitiksime vienoje kavinėje. Aš atėjau 
pirmas, o apie ketvirtą velandą pasirodė ir jis, ir mudu 
patraukėm Opitalio pusėn. Kai jau ėjom jo kiemais, man 
pradėjo drebėti kojos per kelius. 

— Meilės dievai, — kalbėjau, — išvysiu, vadinasi, savo 
širdies valdovę, dėl kurios tiek ašarų praliejau ir tiek 
prisigraužiau! Dangau, išlaikyk mane dar gyvą, kol nu- 
eisiu iki jos, o paskiau teesie tavo valia: kitokios ma- 
lonės nemaldauju. 


Ponas de T. pasikalbėjo su vienu kitu sargu, kurie 
jam pataikavo ir siūlė visus nuo jų priklausančius patar- 
navimus. Jis paprašė parodyti skyrių, kur laikoma Ma- 
nona, ir vienas tarnas nuvedė mus ten, pasiėmęs išgąs- 
tingo didumo raktą nuo jos durų. Aš paklausiau mus ve- 
dantį tarną (pasirodė, jog kaip tik jis prižiūri Manoną), 

kaip ji čia gyvena. Jis atsakė, jog Manona — tikras an- 
gelas ir jog niekad iš jos nėra girdėjęs šiurkštesnio Žo- 
džio; pirmąsias šešias savaites ji nuolat liejusi ašaras, ta- 
čiau dabar jau kantriau kenčianti savo nelaimę; šiaip jau 
nuo ryto iki vakaro siuvanti, išskyrus kelias valandas, 
kada skaitanti. Paklausiau dar, ar padoriai ją užlaiko. Jis 
užtikrino, jog bent nieko būtino ji čia nestinganti. 

Priėjom prie jos durų. Širdis plakė baisiausiai. Tariau 
ponui de T.: 

— Eikite pirma vienas ir įspėkite ją apie mano apsi- 
lankymą, nes aš bijau, kad ji ne per daug susijaudintų, 
netikėtai Mane išvydusi. 

Tarnas atidarė duris. Aš pasilikau koridoriuje. Buvo 
girdėti, kaip jie kalba. Ponas de T. pasakė Manonai, kad 
atėjęs jos paguosti, kad esąs mano draugas ir jam labai 
rūpinti mudviejų laimė. Manona tuoj karštai paklausė, 
ar ji galėsianti sužinoti ką iš jo apie mano likimą. Jis 
pažadėjo jai atvesti mane prie jos kojų tokį pat pilną 
meilės ir tokį pat ištikimą, koks aš buvęs. 

— Kada? — paklausė ji. 

— Šiandie,— atsakė ponas de T..— ta laiminga akimir- 
ka netrukus užstos ir, jei norite, tai net tuoj pat. 

"Manona suprato, jog aš stoviu už durų, ir prišoko 
prie jų tą pačią akimirką, kada aš žengiau jį vidų. Puo- 
lėm kits kitam į glėbį, karštai apsikabinom, negalėdami 
viens kitu atsidžiaugti, tris ilgus mėnesius nesimatę. Dū- 
savom, šūkčiojom, ilgesingai vadinomės tūkstančiais mei- 
lių vardų, ir visa ta scena ketvirtį valandos graudinte 
graudino poną de T. 

— Aš jums pavydžiu — tarė jis man, sodindamas mus 
abu,— šauniausia dalia blanksta prieš tokią gražią ir to- 
kią jausmingą mylimąją. 

— Užtai aš ir atsisakyčiau nuo viso pasaulio sostų,— 
atitariau jam,— kad tik būčiau jos mylimas. 

Mūsų išsiilgtasis pasikalbėjimas buvo ir toliau be ga- 
lo meilus. Vargšė Manona pasipasakojo, kaip kas tikę 
jai, aš — kaip kas tikę man. Karčiai raudojome, šnekė- 
dami apie padėtį, kurioj ji tebebuvo ir iš kurios aš ką 

tik buvau ištrūkęs. Ponas de T. guodė ir kartojo savo 
pažadą iš visų jėgų stengtis padaryti mūsų nelaimėms 
galą. Jis patarė ne per ilgai užtęsti tą pirmą pasimatymą, 
kad lengviau galėtų išrūpinti kitus. Ilgai vargo, kol mes 
paklusom. Manona ypačiai niekaip negalėjo ryžtis išleisti 
mane iš savo celės. Šimtą sykių sodino mane atgal į kė- 
dę, laikė už drabužių ir rankų. 

— Atsiminkit, kokioje vietoje mane paliekat! — deja- 
vo ji — Kas gali užtikrinti, kad vėl gausiu jus kada iš- 
vysti? 

Ponas de T. pažadėjo dažnai ją kartu su manim lan- 
kyti. 

— O šią buveinę,— maloniai pridūrė jis, — reikėtų va- 
dinti nebe Opitaliu, o Versaliu, nuo tos dienos, kai čia 
uždaryta būtybė, verta visų širdžių karalystės. 

Išeidamas daviau šiek tiek tarnui, prižiūrinčiam Ma- 
noną, kad geriau ją aptarnautų. Tas vaikinas nebuvo toks 
netikšis ir šiurkštuolis, kaip kiti panašiose vietose. Jis 
matė, kaip mes susitikom, girdėjo, ką kalbėjom, ir tai 
labai jį sugraudino. Luidoras galutinai palenkė jį. Kieme 
išeinant jis pasivedė mane į šalį. 

— Fonas,— tarė jis man,— jei jūs sutiktumėt paimti 
mane už šeimynykštį arba atlyginti nuostolius, kurių tu- 
rėčiau, netekęs šitos vietos, tai manau, jog aš lengvai 
galėčiau išlaisvinti panelę Manoną. 

Pastačiau ausis, išgirdęs tokį pasiūlymą, ir nors pats 
nieko neturėjau, pažadų nepagailėjau. Buvau tikras, jog 
visada rasiu kaip atsilyginti tokiam žmogui. 

— Žinok, bičiuli,— tariau jam,— kad dėl tavęs viską 
padarysiu ir tavo gyvenimas bus taip pat aprūpintas kaip 
mano. 

Pasidomėjau, kokiu būdu ketina jis išvaduoti Mano- 
ną. 

— Ogi atrakinsiu vakare jos duris ir atvesiu iki lau- 
ko durų, jūs ten lauksit ir pasiimsit ją. 

Paklausiau, ar nėra pavojaus, kad, vedant koridoriais 
ir kiemais, ją gali kas sulaikyti. Jis pripažino, jog tru- 
putis pavojaus, aišku, gresia, bet pasakė, jog be rizikos 

taip pat nieko nesti. Nors buvau labai patenkintas, kad 
tarnas toks ryžtingas, pasišaukiau visgi arčiau poną de T. 
pasitarti dėl to sumanymo ir dėl abejonės, kuri man kilo. 
Ponas de T. surado dar ir kitų sunkumų, tačiau ir jam 
atrodė, kad Manona gali tokiu būdu pabėgti. 

— Tik,— sakė, — jeigu ją kas pažintų ir bebėgant su- 
čiuptų, tai kažin, ar kada iš kalėjimo beišeitų. O, be to, 
turėtumėt tuoj pat išvažiuoti kur iš Paryžiaus, nes čia 
išsislapstyti neįmanoma. Jau jūsų, vieno ir kito, su Ži- 
buriu ieškotų. Dar vyras vienas gali sumėtyti pėdas, bet 
tikėtis, kad tavęs niekas nepažins, kai esi su gražia mo- 
terimi, beveik tuščias dalykas. 

Kad ir kokie rimti pasirodė man šitie argumentai, vil- 
tis greitai išvaduoti Manoną nustelbė juos mano galvoje. 
Pasakiau tai ponui de T. ir paprašiau atleisti įsimylėjusiai 
širdžiai, kad ji ne tokia atsargi ir protinga, kaip reikėtų. 
O dėl Paryžiaus pridūriau, kad tikrai ketinu jį apleisti 
ir apsigyventi, kaip jau ir pirmiau esu daręs, kur nors 
netoli kaime. Sutarėm tad su tarnu, kad jo sumanymą 
rytoj pat ir vykdysim; jo sėkmei kiek galint labiau už- 
tikrinti nusprendėm atnešti vyriškus drabužius, kad sau- 
giau būtų išeiti pro vartus. Nelengva buvo, žinoma, juos 
įnešti, bet, palaužęs galvą, radau būdą. Poną de T. pa- 
prašiau ryt apsivilkti dviem plonom trumpikėm, vieną 
viršum kitos, o kitais dalykais apsiėmiau pasirūpinti aš. 

Rytą atėjom vėl į Opitalį. Aš nešiau suslėpęs Mano- 
nai baltinius, kojines ir kita; viršum švarko turėjau ap- 
sivilkęs apsiaustą, kad nesimatytų pūpsančių kišenių. Jos 
celėje pabuvom tik trumpą valandėlę. Ponas de T. paliko 
Manonai trumpikę, aš atidaviau jai nusivilkęs švarką, 
nes išeiti atgal man užteko apsiausto. Trūko tik kiuločių, 
kurias, deja, užmiršau. Būtume skaniai pasijuokę iš ma- 
nęs, sugebėjusio užmiršti tokį reikalingą drabužį, jei ne 
ta kebli padėtis. Nusiminiau, matydamas, jog ta smulk- 
mena ardo visą sumanymą. Laimė, radau išeitį: pats, nu- 
tariau, išeisiu ir be kiuločių. Ir palikau savąsias Manonai. 
Apsiaustas buvo ilgas, ir aš su keliais segtukais taip su- 
sisagsčiau, jog galėjau visai padoriai išeiti pro vartus. 

Diena pasirodė man nepakenčiamai ilga. Pagaliau su- 
temo, ir mes, sėdę į karietą, nuvažiavom. Sustojom ne- 
toliese nuo vartų. Manonos neteko ilgai laukti — ji greit 
pasirodė su savo vedliu. Kadangi karietos durelės buvo 
atdaros, tai jie kaipmat abu ir įlipo. Paėmiau į glėbį sa- 
vo brangiąją numylėtinę. Ji drebėjo kaip epušės lapas. 
Vežėjas paklausė, kur važiuoti. 

— Važiuok nors į pasaulio galą — tariau jam,— nu- 
vežk į tokią vietą, kur manęs niekas daugiau neatskirtų 
nuo Manonos. 

Šita egzaltacija, kurios tiesiog negalėjau suvaldyti, ko- 
ne užtraukė ant manęs didelį nesmagumą. Vežėjas pada- 
rė išvadą iš mano žodžių, ir kai aš pasakiau jam, į kokią 
gatvę važiuoti, atliepė bijąs, kad neįvelčiau jo į bėdą; 
mat jis puikiai matąs, jog tas gražus jaunikaitis, šaukia- 
mas Manona, yra mergina, išvogta iš Opitalio, ir jog jam 
visai nekniečia įkišti savo kailį iš meilės man. To šun- 
snukio skrupulas buvo ne kas kita, kaip noras brangiau 
paimti už karietą. Opitalis buvo per arti, kad galėtume 
šiauštis. 

— Cit,— tariau jam, — uždirbsi luidorą. 

Po tų žodžių jis būtų Man patį Opitalį supleškinti pa- 
dėjęs. Privažiavom namus, kur gyveno Lesko. Kadangi 
buvo vėlu, tai ponas de T. išlipo anksčiau, pažadėjęs ki- 
tą dieną vėl pasirodyti. Su mumis pasiliko tik tarnas. 

Aš taip spaudžiau Manoną savo glėbyje, jog karie- 
toje mudu užėmėm tik vieną vietą. Ji verkė iš džiaugs- 
mo, ir aš jutau, kaip jos ašaros vilgo Man veidą. Bet kai 
teko lipti iš karietos ir eiti pas Lesko, su vežėju kilo 
naujas kivirčas, kurio pasekmės buvo mums pražūtingos. 
Gailėjausi pažadėjęs jam luidorą ne tik todėl, kad dovis 
buvo per didelis, bet ir dėl daug svarbesnės priežasties — 
aš to luidoro pats neturėjau. Pasakiau tarnui, kad pašauk- 
tų Lesko. Tas, nulipęs žemyn iš savo kambario, priėjo 
prie vartų. Pašnibždėjau jam į ausį, kokį turiu nemalo- 
numą. Šiurkštus iš prigimties ir anaiptol nepratęs daryti 
ceremonijų su vežikais, jis atšovė, kad juokas klausyt: 

— Luidorą! Dvidešimt lazdų tam šunsnukiui, ne lui- 
dorą! 

Veltui šnibždėjau toliau, kad jis šitaip visus Mus pra- 
žudysiąs,— Lesko ištraukė man iš rankų lazdą su tokia 
mina, it tuojau puls vežiko kulti. Tajam, matyt, buvo ne 
pirmas sykis gauti į kailį iš kokio gvardininko arba muš- 
kietininko, ir jis nubildėjo su savo karieta, šaukdamas, 
jog aš jį apgavęs ir greitai pamatysiąs, kaip reikią su 
žmonėmis elgtis. Aš rėkiau jam, kad sustotų, bet jis ne- 
klausė. Aš baisiai susirūpinau. Buvau tikras, kad praneš 
komisarui. 

— Jūs mane žudote,—tariau aš gvardininkui, — pas 
jus tuojau mus sučiups. Reikia, nieko nelaukiant, traukti 
kur nors kitur. 

Paėmiau Manoną už parankės, ir mudu greit išsukom 
iš šitos pavojingos gatvės. Lesko irgi ėjo kartu. Nuosta- 
bus dalykas, kaip Apvaizda supina įvykius. Žingsniavo- 
me taip gal kokias penkias ar šešias minutes, tik kažkoks 
žmogus, kurio veido nesimatė, pažino gvardininką. Jis, 
matyt, laukė jo kur nors netoli namų, turėdamas kėslą, 
kurį čia ir įvykdė. 

— A, Lesko, še tau! — sušuko tas žmogus, paleisda- 
mas šūvį iš pistoleto.— Važiųok pas Abraomą! 

Žmogus bematant dingo. Lesko sudribo be mažiausio 
gyvybės ženklo. Ėmiau raginti Manoną bėgti toliau iš 
tos vietos, nes lavonui dvasios vis tiek nebeįkvėpsim, o 
patrulis, kuris kiekvieną akimirką galėjo pasirodyti, mus 
tikriausiai suimtų. Įsukau su ja ir tarnu į pirmą skersgat- 
vį. Manona buvo taip išsigandusi, jog vos įstengiau ją 
pavesti. Gale gatvės pamačiau vežiką. Įsėdom, bet kai 
vežikas paklausė, kur vežti, nežinojau, ką sakyti. Neturė- 
jau nei tikros priebėgos, nei patikimo draugo, į kurį drįs- 
čiau kreiptis. Neturėjau pinigų, kišenėje bebuvo gal 
pusė pistolės. Išgąstis ir nuovargis Manoną taip pakirto, 
kad ji pusgyvė sėdėjo šalia manęs. Man vis dar, beje, 
nėjo iš galvos gvardininko nužudymas, ir aš tebebūgš- 
tavau patrulio. Ką daryti? Prisiminiau, laimė, Šaijo vieš- 
butį, kuriame praleidau kelias dienas su Manona, kai nu- 

važiavom į tą kaimą buto apsidairyti. Pamaniau, kad ten 
bus mums saugiausia ir kad kurį laiką galėsime pagy- 
venti į skolą. 

— Vežk į Šaijo,— tariau vežikui. 

Jis nenorėjo taip vėlai ir taip toli važiuoti be pistolės. 
Nauja kliūtis. Pagaliau sutarėm šešis frankus — tai visa, 
kas dar buvo man likę piniginėje. 

Važiuojant raminau Manoną, bet širdies gilumoje pats 
buvau nusiminęs. Būčiau tūkstantį kartų nusižudęs, jei 
savo glėbyje nebūčiau laikęs vienintelio gėrio, rišančio 
mane prie gyvenimo. Tik ta viena mintis mane stiprino. 
„Turiu ją,— galvojau — ji Mane myli, ji — mano. Tegu 
Titeržas sako ką nori, šito nepavadinsi laimės šešėliu. 
Galėčiau ramiai sau žiūrėti, kaip žūva pasaulis. Kodėl? 
Todėl, kad niekas, be jos, man nerūpi". 

Ir tas buvo tiesa; tačiau tuo tarpu, kai aš taip leng- 
vai žiūrėjau į visas pasaulio gėrybes, jutau, jog būtų la- 
bai ne pro šalį turėti jų bent mažą dalelytę, kad galėčiau 
su dar didesne panieka žvelgti į likusiąją dalį. Meilė stip- 
resnė už apstą, stipresnė už lobius ir turtus, bet privalo 
jų pagalbos; sunkiausia jautriam įsimylėjėliui, kai jis pa- 
junta, jog nepriteklius nustumia jį prieš jo norą į di- 
džiausių nenaudėlių eiles. 

Buvo jau vienuolikta valanda, kai atvažiavom į Šai- 
jo. Viešbutyje mus sutiko kaip gerus pažįstamus; niekam 
neatėjo į galvą stebėtis Manonos vyriškais drabužiais, 
dėl to kad Paryžiuje ir jo apylinkėse žmonės pripratę 
matyti moteris visaip vilkinčias. Užsakiau Manonai viską 
taip, it pinigų turėčiau aibes. Ji nežinojo, kad mano ki- 
senėse vėjai švilpia, ir aš anaiptol nesiruošiau jai to sa- 
kyti, nusprendęs kaip ryt vykti vienas į Paryžių ieškoti 
vaisto nuo šitos labai nemalonios ligos. 

Prie vakarienės ji man pasirodė išblyškus ir sublogus. 
Opitalyje nebuvau to pastebėjęs dėl to, kad celė buvo 
ne iš šviesiųjų. Paklausiau, ar tai ne iš išgąsčio, kad tas 
žmogus brolį nužudė. Ji tvirtai atsakė, kad, žinoma, la- 
bai priėmusi į širdį tą nelaimę, bet kad išblyškusi tik dėl 
to, kad tris mėnesius buvusi atskirta nuo manes. 

— Tai tu, vadinasi, taip labai mane myli? — tariau. 

— Tūkstantį kartų labiau, negu žodžiais galėčiau pa- 
sakyti, — atitarė ji. 

— Tai tu manęs daugiau niekad neapleisiė — paklau- 
siau. 

— Ne, niekad,— atsakė ji ir tuos žodžius sutvirtino 
tokiomis glamonėmis ir tokiomis priesaikomis, kurių tik- 
rai, atrodė, niekuomet negalės užmiršti. 

Aš visuomet maniau, jog ji buvo nuoširdi, nes kam 
jai taip veidmainiauti? Bet dar labiau negu nuoširdi, ji 
Euvo maini, arba, tikriau sakant, darėsi nei šiokia, nei 
tokia ir pati savęs nebepažino, kai, turėdama prieš akis 
moteris, gyvenančias pertekliuje, pati visko stigo ir jau- 
tėsi beturtė. Netrukus Manona įrodė tai paskutinį kartą 
ir irodė taip kaip niekad iki tol, o kilę iš to įvykiai pra- 
noko visa, ką Mano kilmės ir padėties žmogui buvo tekę 
kada pergyventi. 

Kadangi aš jau pažinojau tą jos būdo bruožą, tai ry- 
tojaus dieną išskubėjau į Paryžių. Jos brolio mirtis ir 
reikalas apsirūpinti skalbiniais ir drabužiais, kurių trū- 
kome abu, buvo rimta priežastis, tad dingsties ieškoti ne- 
reikėjo. Iš viešbučio išėjau, pasisakęs Manonai ir šeimi- 
ninkui, kad pasisamdysiu arklius, bet tai buvo tik pa- 
gyrcs. Tuščios kišenės vertė mane citi pėsčią, sparčiai 
žingsniavau ligi Kur la Renio, kur ruošiausi kiek sustoti. 
Mat reikėjo pabūti mažumą vienam, šiek tiek nurimti, 
susigaudyti ir apgalvoti, ką veiksiu Paryžiuje. 

Atsisėdau ant žolės ir pasinėriau į minčių ir suma- 
nymų jūrą, iš kurios po truputį iškilo tokie trys pagrin- 
diniai punktai. 

Man reikėjo greitos piniginės pagalbos visai eilei ne- 
atidėtinų išlaidų. Turėjau numatyti ką nors, kas man 
bent duotų viltį aprūpinti tolesnį gyvenimą ir — o tai 
buvo ne mažiau svarbu — surinkti žinių, kokie pavojai 
mums gresia, ir imtis priemonių Manonai ir sau nuo jų 
apsaugoti. Po didelio galvos laužymo tais trimis punktais 
nutariau, jog du pastaruosius galių palikti neišspręstus. 

Tas Šaijo kambarys ne tokia jau bloga priebėga, o apie 
ateitį, tariau, pagalvosiu, kai būsiu šiek tiek aptvarkęs 
dabartį. 

Pirmiausia tad piniginė prašyte prašėsi pripildoma. Po- 
nas de T. buvo man, tiesa, pats kilniadvasiškai siūlęs sa- 
vąją, bet kaip dabar priminsi jam tai? Eik pas svetimą 
žmogų, dėstyk savo vargus ir maldauk, kad duotų dalį 
savo gerol.. Tai gali padaryti vien tik niekšas, per savo 
niekšybę nejaučiantis tokio žingsnio šlykštumo, arba nuo- 
lankus krikščionis, per kilnybės pertektį iškylantis aukš- 
čiau tos gėdos. Aš nebuvau nei niekšas, nei geras krikš- 
čionis ir linkau atiduoti pusę gyvenimo, kad tik nereikėtų 
taip žemintis. 

„Tiberžas,— maniau, — gerasis Tiberžas, ar atsisakys 
duoti man pagal savo išgales? Ne, jis pasigailės manęs 
ir mano vargo, bet užmuš pamokslais. Turėsiu iškęsti prie- 
kaištus, įkalbinėjimus, gąsdinimus. Jis privers taip bran- 
giai atpirkti savo pagalbą, jog linkstu veikiau atiduoti ant- 
Ią pusę gyvenimo, kad tik nereikėtų pakelti šitos sunkios 
scenos, po kurios pasijunti suglumęs ir susigraužęs. Ge- 
rai, — galvojau toliau,— tada atsisakyk nuo bet kokios 
vilties, nes trečio kelio nėra, o pirmaisiais dviem taip bo- 
diesi, jog greičiau atiduotum pusę gyvenimo, nei ženg- 
tum kuriuo nors iš jų, vadinasi, veikiau atiduotum visą 
savo gyvenimą, nei žengium jais abiem! Taip, visą -savo 
gyvenimą, — pridūriau, valandėlę pagalvojęs, — atiduočiau, 
be abejo, mieliau, nei nusižeminčiau iki negarbingo pra- 
šinėjimo. Tačiau ką aš čia svaičioju apie savo gyvenimą, 
kada Manonos gyvenimas ir pragyvenimas, jos meilė ir 
ištikimybė yra pastatyti į pavojų? Kas gali man atsverti 
Manoną? Iki šiol niekas jos man neatsvėrė. Ji man atsto- 
ja garbę, laimę ir turtą. Yra, žinoma, nemažai dalykų, 
kuriems gauti ar išvengti nepagailėčiau savo gyvybės, 
bet vertinti ką brangiau nei gyvybę nereiškia dar lyginti 
to su Manona". 

Po šito svarstymo greit nusistačiau, ką turiu daryti. 
Atsistojau eiti toliau, nusprendęs užsukti pirmiausia pas 
Tiberžą, o paskiau ir pas poną de T. 

Pasiekęs Paryžių, paėmiau fiakrą, nors neturėjau kuo 
mokėti. Užmokėsiu, maniau, iš pinigų, kurių važiuoju 
prašyti. Liepiau važiuoti į Liuksemburgo sodą. Atvažia- 
vęs išsikviečiau Tiberžą. Ilgai laukti neteko, jis bematant 
ir pasirodė. Be apylankų paprašiau, kad man duotų pi- 
nigų, nes neturiu nė skatiko. Jis paklausė, ar šimto pis- 
tolių, kur jam buvau grąžinęs, man užteksią, ir be jokio 
murmėjimo tuoj nuėjo jų atnešti. Grįžo smagus ir paten- 
kintas — taip gali duoti vien tik žmogus, kurio širdis de- 
ga Meile arba tikrąja draugyste. 

Nors aš nė kiek neabejojau, jog pinigų gausiu, vis 
dėlto nustebau taip lengvai jų gavęs, tai yra be pamoks- 
lo apie užkietėjimą nuodėmėse. Suklydau betgi pamanęs, 
jog apsieisiu visai be priekaištų: baigęs atskaičiuoti pi- 
nigus, kai aš ruošiausi jau atsisveikinti, Tiberžas pasiūlė 
pasivaikščioti truputį su juo po alėją. Aš nieko nebuvau 
jam sakęs apie Manoną, jis nežinojo, kad ji jau laisva, 
todėl kalbėjo tik apie mano vieno nutrūktgalvišką pabė- 
gimą iš Sen Lazaro ir baiminosi, kad aš, užuot pasimokęs 
iš savo nelaimės, vėl neįpulčiau į nedorybių klaną. Toliau 
Tiberžas papasakojo, kaip, nuvykęs kitą dieną manęs 
lankyti į Sen Lazarą, neapsakomai nustebęs, kada išgir- 
do, kokiu būdu aš pabėgęs; jis šnekėjęsis su viršininku, 
tas nebuvęs dar atsipeikėjęs nuo išgąsčio, bet vis tiek 
parodęs tiek kilnios dvasios, jog nuslėpęs nuo pono ge- 
neralinio policijos leitenanto pabėgimo aplinkybes ir ne- 
davęs žinioms apie durininko mirtį prasismelkti už Sen. 
Lazaro sienų. Tuo būdu man nesą ko iš šitos pusės bai- 
mintis, bet jei manyje esąs likęs dar nors krislelis išmin- 
ties, tai aš pasinaudosiąs palankiu posūkiu, kurį dangus 
lėmęs mano reikalams, ir tuoj pat parašysiąs savo tėvui. 
Aš būtinai turįs susigerinti su juo. Baigdamas Tiberžas 
pridūrė, kad jeigu aš būčiau linkęs nors vieną kartą pa- 
klausyti jo nuomonės, tai jis Man patartų mesti tą Pary- 
žių ir grįžti į savo šeimos prieglobstį. 

Išklausiau jo kalbą iki galo. Išgirdau nemažai malo- 
nių žinių. Visų pirma baisiai apsidžiaugiau, kad iš Sen 
Lazaro pusės negresia man joks pavojus. Galėjau, vadi- 

nasi, be baimės vaikščioti Paryžiaus gatvėmis. Antra, bu- 
vau labai patenkintas, kad Tiberžui nė į galvą neateina, 
jog Manona išlaisvinta ir grįžo pas mane. Pastebėjau net, 
jog jis tiesiog vengia apie ją užsiminti — turbūt manė, 
kad jeigu aš nieko pats nesakiau, tai būsiu tikriausiai 
atšalęs jai. Nusprendžiau, jeigu ir ne važiuoti pas tėvą, 
tai bent, kaip Tiberžas sakė, parašyti jam, jog noriu grįž- 
ti į pareigos kelią ir labiau klausyti jo. Prasimetęs keti- 
nimu lankyti jojimo mokyklą (negi sakysi tėvui, jog stoji 
atgal į seminariją, — nepatikės!), turėjau viltį susilaukti iš 
namų šiek tiek pinigo. Ir širdies gilumoje aš anaiptol ne- 
sikračiau tuo, ką ketinau jam žadėti. Priešingai, man pa- 
čiam būtų labai patikę ką nors doro ir protingo veikti, 
kiek tai, žinoma, galėtų derintis su meile Manonai. Gy- 
vensiu, Maniau, su savo numylėtine ir kartu lankysiu mo- 
kyklą — tuodu dalyku vienas kitam netrukdo. Aš taip 
širdingai persiėmiau tomis Mintimis, jog pažadėjau Tiber- 
žui tą pačią dieną parašyti namo. Ir tikrai, atsiskyręs su 
juo, užsukau į rašymo biurą ir sudėjau tokį meilų ir nuo- 
lankų laišką, jog perskaitęs pamaniau, kad tikrai tėvo 
širdis gali suminkštėti. 

Nors po susitikimo su Tiberžu turėjau iš ko pasisam- 
dyti vežiką, pas poną de T. žingsniavau pėsčias — smagu 
buvo, iškėlus galvą, minti Paryžiaus gatvėmis ir džiaug- 
tis laisve, dėl kurios, anot mano bičiulio, nebuvo daugiau 
ko baimintis. Tačiau staiga man toptelėjo, kad Tiberžo 
raminantys žodžiai liečia vien Sen Lazarą ir kad aš ant 
savo galvos turiu dar Opitalį, nekalbant jau apie gvar- 
dininko mirtį, prie kurios buvau irgi, bent kaip liudinin- 
kas, prisimaišęs. Ta Mintis taip mane išgąsdino, jog įsu- 
kau į pirmą tarpuvartę ir mostelėjau vežikui. Nuvažiavau 
tiesiai pas poną de T., kuris susijuokė, išgirdęs apie ma- 
no išgąstį. Pradėjau ir pats juoktis, kai iš pono de T. paty- 
riau, jog Man nėra ko baimintis nei dėl Opitalio, nei dėl 
Lesko. Manydamas, jog gali įtarti jį prisidėjus prie Ma- 
nonos išvogimo, ponas de T. buvęs tą rytą nuvykęs į 
Opitalį, apsimetęs nieko apie tą įvykį nežinąs Ir paprašęs 
leisti jam pasimatyti su Manona. Ir čia pasirodę, jog 

Opitalyje niekam nė į galvą neatėję kaltinti jo arba ma- 
nęs; priešingai, ten jam tą įvykį pavaizdavę kaip pikan- 
tišką nuotykį — susigundyk tu man, girdi, tokiai gražiai 
merginai bėgti su tarnu. Ponas de T. į tai šaltai atliepęs, 
jog tuo nė kiek nesistebįs, nes dėl laisvės žmogus darąs 
viską. Iš Opitalio ponas de T. pasukęs pas Lesko, tikėda- 
masis surasti ten mudu su mano žaviąja numylėtine, ta- 
čiau namų šeimininkas, račius iš amato, pasakęs jam, kad 
mūsų, nei jos, nei Manęs, ten nematęs, ir paaiškinęs, jog 
tai būtų gana suprantama, nes jei mes turėję atvykti pas 
Lesko, tai, matyt, neatvykę todėl, kad sužinoję, jog gvar- 
dininkas kaip tik apie tą laiką buvęs užmuštas. Toliau 
račius nesibrangindamas išklojęs viską, kas jam buvo 
žinoma apie tos Mirties priežastį ir aplinkybes. 

Gal kokios dvi valandos prieš tai kitas gvardininkas, 
Lesko draugas, buvęs atėjęs pas jį kortuoti. Lesko taip 
greit jį apdorojęs, jog mažiau kaip per valandą jo drau- 
gas praradęs šimtą ekiu, tai yra visus savo pinigus. Ne- 
laimingasis, likęs be skatiko kišenėje, paprašęs Lesko pa- 
skolinti jam pusę praloštų pinigų; iš to kilęs tarp jų gin- 
čas, privedęs prie didelio pikiumo. Lesko atsisakęs stoti 
su tuo draugu į dvikovą, tada tas, trenkęs durimis, pa- 
grasė jį nušauti, ir tą patį vakarą tą padarė. Baigdamas 
ponas de T. buvo toks geras, jog pridūrė, kad jam labai 
rūpis Mūsų likimas ir kad jis siūląs mums ir toliau savo 
pagalbą. Nedvejodamas atskleidžiau mūsų priebėgos vie- 
tą. Jis paprašė Man leisti jam atvykti kartu su mumis 
pavakarieniauti. 

Kadangi man bereikėjo nupirkti skalbinių ir drabu- 
žių Manonai, tai aš pasakiau, jog galime vykti tuojau, 
jei jis nepyks, kad aš pakeliui užsuksiu dar su juo pas 
vieną kitą pirklį. Ar jis pamanė, kad, šitai siūlydamas, 
aš noriu duoti jam progą parodyti savo dosnumą, ar jis 
buvo kilnios širdies, tiek tik, jog, sutikęs važiuoti kartu, 
jis nusivežė mane pas pirklius, kurie tiekė prekes jų na- 
mams, privertė mane išsirinkti brangesnes Medžiagas, ne- 

u aš buvau ketinęs pirkti, o kai aš norėjau mokėti, tai 
Jis griežtai uždraudė pirkliams imti iš manęs pinigus. Ir 

visa tai atliko taip gražiai, kad aš be jokios gėdos tas 
dovanas priėmiau. Paskiau pasukom kartu į Šaijo, ir aš 
parvažiavau pas Manoną daug ramesnis, negu buvau iš- 
eidamas rytą į Paryžių. 


Kadangi ševaljė de Grijė pasakojo savo nuotykius jau 
daugiau kaip valandą, tai aš pasiūliau jam truputį atsi- 
pūsti ir pakviečiau kartu su mumis vakarieniauti. Šitas 
dėmesys davė jam suprasti, jog mums įdomu jo klausy- 
tis. Jis užtikrino mus, jog toliau bus dar įdomesnių da- 
lykų, ir kai baigėme vakarieniauti, šitaip varė toliau sa- 
vo istoriją. 

A N T R O J I DALIS 


Mano sugrįžimas ir pono de T. meilumas greit išsklai- 
dė paskutinius Manonos liūdesio likučius. 

— Užmirškime, brangioji, praėjusių dienų išgąstį — ta- 
riau jai atvykęs, — ir pradėkime naują laimingesnį gyve- 
nimą. Šiaip ar taip, meilė — gera valdovė: likimas ne- 
įstengia pridaryti tiek bloga, kiek gera ji teikia. 

Mūsų vakarienė buvo tikras linksmybės paveikslas. 
Su Manona ir tuo šimtu pistolių aš jaučiausi pranašes- 
nis ir buvau labiau patenkintas už didžiausią Paryžiaus 
pinigių su visais jo prisikrautais lobiais. Tikrai turtingas 
yra tas, kas turi kaip patenkinti savo norus. Aš jų netu- 
rėjau nė vieno neišpildyto, ateitis, ir ta atrodė man ga- 
na šviesi. Buvau beveik tikras, jog tėvas be didelių sun- 
kumų duos man, kiek reikia, kad galėčiau padoriai gy- 
venti Paryžiuje, dėl to kad man buvo jau bemaž dvide- 
šimt metų, ir aš netrukus galėjau reikalauti savo dalies iš 
motinos palikimo. Tačiau aš neslėpiau nuo Manonos, kad 
tuo tarpu visas mano turtas — šimtas pistolių. To ganėjo 
ramiai geresniems laikams laukti, o tieji, atrodė, vieną 
kartą vis tiek manęs neaplenksią, nes arba aš gausiu, 
kas man priklauso, iš tėviškės, arba, jei ne kitaip, išlo- 
šiu kortomis. 

Tad pirmąsias savaites nerūpestingai džiaugiausi gy- 
venimu. Garbės jausmas ir policijos baimė, ne visai dar 
išblėsusi po nesenų nelaimių, prilaikė mane, ir aš kasdien 
vis atidėliojau atnaujinti ryšius su Transilvanijos rūmų 
bendrininkais, tenkinausi mažiau apsišaukusiais klubais, 
kur likimo malonė leido man net apsieiti be pažeminan- 
čių suktybių. Popietėm nuvažiuodavau valandai kitai į 
miestą, o vakarienei grįždavau visada į Šaijo, labai daž- 
nai lydimas pono de T., kurio draugystė mums tolydžio 
augo. Manona nenuobodžiavo. Ji susidraugavo su keliom 

jaunom kaimynėm, kurias čia iš miesto parviliojo pava- 
saris. Eidavo visos kartu pasivaikščioti arba dirbdavo sa- 
vo moteriškus darbelius. Kitąsyk, nustačiusios iš anksto 
ribą, palošdavo kortomis ir už išloštus pinigus samdyda- 
vosi karietą. Važiuodavo į Bulonės mišką pakvėpuoti gry- 
nu oru, ir aš, grįžęs vakare namo, rasdavau Manoną dar 
gražesnę, dar linksmesnę ir dar meilesnę. Buvo, tiesa, pa- 
kilę ir keli debesėliai, kurie, atrodė, išardys mano laimę. 
Tačiau juos pavyko greitai išvaikyti, ir linksma Manonos 
nuotaika padarė atomazgą tokią juokingą, jog man ir 
dabar dar smagu prisiminti, kokia žavi ir sąmojinga pa- 
sirodė ta proga Mano numylėtinė. 

Vienintelis tarnas (visa Mūsų šeimyna) paprašė ma- 
ne kartą į šalį ir, baisiai sumišęs, apreiškė, jog turi man 
vieną svarbią paslaptį pasakyti. Aš padrąsinau, kad kal- 
bėtų visai laisvai. Užuolankomis jis davė man suprasti, 
jog vienas svečios šalies didikas labai, atrodo, įsimylė- 
jęs panelę Manoną. Pajutau, kad kraujas užvirė man 
gyslose. 

— C jinai ar jį myli? — paklausiau jį šiurkščiau, ne- 
gu derėjo, norint iškvosti žinių. 

Mano pasikarščiavimas išgąsdino tarną. Jis atsakė su- 
nerimęs, kad jo įžvalgumas taip toli nesiekiąs, bet kad 
jau kelias dienas jis stebįs, kaip šitas svetimšalis neatlyž- 
damas važinėjąs į Bulonės mišką, išlipąs ten iš karietos 
ir pasinešąs į šalutinės alėjas, it ieškodamas progos pa- 
matyti arba sutikti panelę Manoną; kad jam atėję į gal- 
vą sueiti to svetimšalio tarnus ir iš jų sužinoti jo pavar- 
de; kad tarnai jį vadinę italų princu ir patys tarią jį ieš- 
kant čia kokio meilės prietykio; daugiau nieko jis 
negalėjęs patirti — pridūrė tarnas drebėdamas,— nes prin- 
cas tada kaip tik išėjęs iš miško, paprastučiai prisiartinęs 
prie jo ir paklausęs, kuo jis vardu, o po to, tarytum spė- 
damas jį esant mūsų tarną, pasveikinęs jį, kad tarnaująs 
gražiausiai pasaulyje moteriai. 

Nekantriai laukiau tęsinio. Tačiau tarnas ėmė droviai 
atsiprašinėti, kad daugiau nieko nežinąs — Matyt, mano 
neprotingas įsikarščiavimas įbaugino jį. Veltui spyriausi, 

kad nieko neslėptų ir pasakotų toliau. Jis kartojo, kad 
nieko daugiau nežinąs, kad tai, ką išklojęs, įvykę vakar, 
Oo po to jis princo tarnų dar nesutikęs. Aš jį padrąsinau 
ne tik pagyrimais, bet ir geru doviu, paskiau ramesniu 
jau tonu ir, žinoma, nerodydamas jokio nepasitikėjimo 
Manona, įprašiau atsidėjus sekti kiekvieną to svetim- 
šalio žingsnį. 

Širdies gilumoje tarno išgąstis paliko aštrių abejonių. 
Juk išsigandęs galėjo ne viską man pasakyti. Truputį 
pagalvojęs, vis dėlto nurimau ir net ėmiau gailėtis, kad 
taip greit parodžiau savo silpnybę. Negi gali kaltinti Ma- 
noną už tai, kad ją kas myli. Labai galimas daiktas, jog 
ji nieko apie tą savo pergalę ir nežino, ir apskritai, koks 
bus gyvenimas, jei taip lengvai leisiu pavydą į širdį. 

Rytojaus dieną išvažiavau į Paryžių, nieko kito ne- 
galvodamas, kaip tik stambesniu lošimu laimėti daugiau 
pinigų, kad sulig pirma abejone galėčiau apleisti Šaijo. 
Grįžęs nesužinojau nieko, kas būtų sutrikdę mano ra- 
mybę. Svetimšalis atvyko į Bulonės mišką ir, išvydęs 
mano patikėtinį, priėjo prie jo, jau kaip prie pažįstamo, 
ir ilgai šnekėjo jam apie savo meilę, bet nė vienas jo 
žodis neleido manyti jį užmezgus jau kokį ryšį su Ma- 
nona. Jis klausinėjo tarną tūkstančius visokių smulkme- 
nų. Galiausiai bandęs dideliais pažadais palenkti jį savo 
pusėn, o paskiau išsiėmęs iš anksto paruoštą laišką ir ki- 
šęs kelis luidorus, kad jį perduotų savo poniai. Jis nei tų 
luidorų, nei laiško, žinoma, nepaėmęs. 

Dvi dienos praėjo be jokių naujų įvykių. Trečioji bu- 
vo audringesnė. Grįžęs gana vėlai iš miesto, sužinojau, 
jog Manona per išvyką atsiskyrusi valandėlę nuo savo 
draugių ir jog svetimšalis pridurmu nusekęs paskui ją; 
netrukus Mancna davusi svetimšaliui ženklą prieiti prie 
jos, tas priėjęs, ir tada ji įteikusi jam laišką, kurį iš jos 
rankų imdamas svetimšalis reiškęs nepaprastą džiaugs- 
mą. Negalėdamas kitaip to džiaugsmo parodyti, nes Ma- 
nona tuoj nuo jo nubėgusi, jis karštai prispaudęs laišką 
sau prie lūpų. Manona po to buvusi visą dieną labai links- 

ma, ir ta nuotaika neapleidusi jos net ir parvažiavus na- 
mo. Kiekvienas tarno žodis kėlė man šiurpą. 

— Ar tu esi tikras, — liūdnai paklausiau tarną,— kad 
tavo akys tavęs neapgavo? 

Jis šaukėsi dangaus patvirtinti, jog viskas teisybė. 
Nežinau, ką iš širdies skausmo būčiau padaręs, jei Ma- 
nona, išgirdusi mane pareinant, nebūtų atbėgusi sutikti, 
klausdama, pilna nerimo, kur aš taip ilgai užtrukęs. Ne- 
laukdama atsakymo, ji apibėrė mane glamonėmis, o kai 
pasilikom vieni, ėmė karštai prikaišioti, kam aš įsimanęs 
dabar taip vėlai vis grįžti. Kadangi aš tylėjau, tai ji prie- 
kaištavo toliau, kad aš jau tris savaites kasdien vis kaž- 
kur išvykstąs ir kad ji negalinti daugiau pakelti tokių 
dažnų ir ilgų mano pasišalinimų — aš turįs bent kartkar- 
Čiais pasilikti ištisą dieną su ja ir jau rytoj niekur ne- 
važiuoti. 

— Nevažiuosiu, gali būti rami, — atsakiau jai gana 
šiurkščiai. 

Manona mažai tekreipė dėmesio į mano sielvartingą 
nuotaiką; pagauta džiaugsmo, kuris man tikrai pasirodė 
nepaprastas, ji su tūkstančiais juokingų smulkmenų pasa- 
kojo, kaip praleido dieną. „Keista būtybė! — sakiau sau 
mintyse.— Ko turiu laukti po tokio įvado?“ Prisiminiau 
mūsų pirmo išsiskyrimo istoriją. Ir vis dėlto buvo toks 
įspūdis, kad tas jos džiaugsmas ir tos glamonės: eina iš 
grynos širdies, kad regimybė sutampa su tikrove. 

Savo liūdesį, kurio per visą vakarienę negalėjau nu- 
sikratyti, labai įtikimai paaiškinau prasilošimu. Kaip ge- 
rai, kad ji pati paprašė mane pasilikti kitą dieną namie. 
Bus kada pagalvoti. Kadangi visą dieną niekur neisiu, 
tai dėl rytdienos galiu būti ramus, o poryt — šitai aš bu- 
vau jau nusprendęs — kraustausi į miestą ir apsigyvenu 
tokiame kvartale, kur nereikės terliotis su princais, net 
jei ir nepastebėsiu nieko, dėl ko galėčiau pratrūkti ir 
tuoj išdėti Manonai, ką žinau. Šita mintis leido man kiek 
ramiau praleisti naktį, bet širdį vis tiek maudė, kad štai 
vėl turiu drebėti dėl ištikimybės. 

Kai rytą atbudau, Manona pareiškė, jog nors ir būsi- 
me visą dieną namie, ji vis tiek nenorinti, kad aš atro- 
dyčiau apsileidęs, ir todėl pati savo rankomis sutvarky- 
sianti man plaukus. Aš turėjau juos labai gražius. Ji mė- 
go jais pažaisti, ir ne sykį tai darė, tačiau šį kartą šu- 
kavo su tokiu atsidėjimu kaip niekad. Gavau atsisėsti 
prie jos tualetinio staliuko ir kantriai pasiduoti visoms 
jos išmonėms mane gražinti. Ji dažnai suko mano veidą 
į save ir, padėjusi abi rankas man ant pečių, smalsiai į 
mane žiūrėjo.. Paskiau, dviem ar trim bučiniais parodžiu- 
si, jog patenkinta savo menu, varė toliau. Tos išdaigos 
nusitęsė iki pietų. Jos pasitenkinimas atrodė toks natūra- 
lus, o linksmybė tokia neapsimestinė, jog neįsivaizduoda- 
mas, kad žmogus, sumanęs baisią išdavystę, galėtų taip 
lygiai jaustis, aš iš kelių kartų ketinau atverti jai savo 
širdį; baisiai mMagėjo nusikratyti našta, kuri vis labiau 
mane slėgė. Bet aš vis tikėjausi, jog ji pati pasisakys, ir 
iš anksto džiaugiausi tuo kaip kokiu triumiu. 

Grįžome į jos kambarį. Ji vėl ėmė dėlioti mano plau- 
kus, aš pataikaudamas dariau visa, ką ji norėjo, — tik stai- 
ga įeina tarnas ir sako, jog princas... norįs ponią matyti. 
Išgirdęs tą pavardę, nebesusilaikiau. 

-— Ką4 — šaukiau, stumdamas nuo savęs Manoną.— 
Kas? Koks princas? 

Ji nieko neatsakė. 

— Tegu įeina, — tarė šaltai tarnui, o atsigręžusi į mMa- 
ne, pridūrė kerinčiu balsu: — Brangusis, aš tave dievinu, 
būk geras, nusileisk man valandėlę, vieną valandėlę, vie- 
ną mažą valandėlę: Mylėsiu tave už tai tūkstantį kartų 
labiau. Kol gyva, būsiu tau dėkinga. 

Visa tai atsitiko taip netikėtai, ir man kraujas taip 
virė, jog aš netekau žado. Ji primygtinai kartojo savo 
prašymą, o aš ieškojau žodžių jam su panieka atmesti. 
Trinkteli priemenės durys. Manona griebia viena ranka 
mano plaukus, nudrykusius ant pečių, kita — tualetinį 
veidrodį, tempia Mane iš visų jėgų tokį prie durų, pastu- 
mia jas keliu, ir svetimšalis, triukšmo, matyt, sulaikytas 
vidury kito kambario, išvysta tokią sceną, kuri jo, ži- 


noma, negali nenustebinti. Jis gerai apsitaisęs, bet iš vei- 
do nekas. Kad ir sumišęs, jis vis dėlto žemai nusilenkia. 
Manona neduoda jam praverti burnos. Atsukusi į jį veid- 
rodį, sako: 

— Pasižiūrėkite, gerai pasižiūrėkite ir sutikite, kad 
aš kitaip negaliu. Jūs prašote mane meilės. Štai žmogus, 
kurį aš myliu ir kurį prisiekiau mylėti visą gyvenimą. Pa- 
lyginkite pats. Ar manotės galįs rungtis su juo dėl mano 
širdies? Jei taip, tai kuo jūs tikitės jį pranokti. Aš, nuo- 
lanki jūsų tarnaitė, drįstu pareikšti, kad visi Italijos prin- 
cai nėra verti vieno jo plaukelio iš tos šit sruogos, kurią 
matote mano rankoje. 

Tuo tarpu kai ji sakė tą išdykią, bet, rodės, iš anksto 
apgalvotą kalbą, aš nesėkmingai stengiausi išsilaisvinti 
iš jos rankos; man darėsi gaila aukšto svečio, ir aš no- 
rėjau mandagiai išlyginti užgaulokus Manonos žodžius. 
Tačiau, gana greit atitokęs, princas pats prabilo, bet taip 
nedailiai, jog man praėjo noras jį ginti. 

— Panele, —tarė jis, kreivai šypsodamas,— aš tikrai 
dabar geriau įsižiūrėjau ir matau, jog jūs ne tokia nau- 
jokė, kaip galima buvo manyti. 

Ir tuoj pat, nė nepažvelgęs į Manoną, išėjo murmė- 
damas, jog prancūzės ne geresnės už itales. Taip dalykams 
susiklojus, nebemėginau mokyti jo, kad labiau gerbtų 
gražiąją lytį. 

Manona paleido mano plaukus ir, klastelėjusi į krės- 
lą, suskardeno kambarį ilgų skambiu juoku. Neslėpiau, 
jog ši jos auka sujaudino mane iki pat širdies gelmių, nes 
aiškiai liudijo, kad ji myli savo ševaljė. Tačiau pati iš- 
daiga pasirodė man nei šiokia, nei tokia. Papeikiau ją. 
Tuomet Manona papasakojo, kaip mano varžovas įkyriai 
kelias dienas Bulonės miške paskui ją sekiojęs ir savo 
jausmus minomis rodęs; kaip paskiau nusprendęs, matyt, 
atvirai juos išreikšti ir per vežiką, vežiojantį ją ir jos 
drauges į mišką, atsiuntęs jai laišką, pasirašytą pilna pa- 
varde su visais titulais, kuriame žadėjęs anapus Alpių 
aibes gėrybių ir amžiną meilę; kaip ji parvažiavusi tą 
dieną į Šaijo su mintimi viską man išpažinti ir kaip, vaiz- 

duotės vilionių pagauta, nusprendusi padaryti iš to sau 
ir Man gražaus juoko ir įtraukti į jį, man nė nejtariant, 
mane patį, ir kaip galiausiai palankiu atsakymu leidusi 
italų princui atlankyti ją namuose. Aš jai nė Žodžiu ne- 
prasitariau apie žinias, gautas iš savo šaltinių, o meilės 
triumfo svaigulys pasiskubino pritarti visoms jos išdai- 
goms. 

Savo gyvenime esu pastebėjęs, jog kai dangus nori 
kuo skaudžiau mane nubausti, tai visuomet pasirenka 
tckį laiką, kada man atrodo, jog mano laimė stovi ant 
tvirčiausių pamatų. Juk iš tikro ko bereikėjo: turiu tokį 
draugą kaip ponas de T., Manona myli — niekas nebūtų 
įstengęs kalbėti man, jog už durų tykanti nauja nelai- 
mė. O ji tykojo, ir tokia pražūtinga, jog privedė prie pa- 
dėties, kurią Matėt Pasi, ir pamažu nustūmė į tokias pra- 
garmes, kad nežinau, ar patikėsite. 

Kartą, vakarieniaudami drauge su ponu de T., išgir- 
dom, jog pavažiavo karieta ir sustojo prie viešbučio. Su- 
sidomėjome, kas galėtų tokią valandą atvykti. Mums pa- 
sakė, jog tai jaunėlis G. M., tai yra žiauriausio priešo sū- 
nus — sūnus to ištvirkėlio senio, kuris buvo uždaręs ma- 
ne į Sen Lazarą, o Manoną į Opitalį. Jo pavardė nurau- 
dino man veidą. 

— Pats dangus man jį čia siunčia, — sakau ponui de 
T.,— kad nubausčiau už tėvo niekšybę. Neištrūks, nesu- 
kryžiavęs su manim špagos. 

Ponas de T., kuris tą jaunuolį pažinojo ir net artimai 
su juo draugavo, stengėsi įkvėpti man palankesnių jaus- 
mų jo atžvilgiu. Jis tikino, jog tai labai malonus, visai 
ne į tėvą atsigimęs vaikinas, ir tegu tik aš valandėlę su 
juo pabendrausiąs, 'tai pats jį pamėgsiąs. Prišnekėjęs dar 
daugybę gražių žodžių apie jaunąjį G. M., ponas de T. 
paprašė leisti jam pakviesti atvykėlį į mūsų draugę ir 
pasiūlyti be ceremonijų kuo likę su mumis pavakarie- 
niauti. Suprasdamas, jog aš galiu bijoti, kad mūsų prie- 
šas per savo sūnų nesužinotų, kur mudu su Manona gy- 
venam, ponas de T. garbės žodžiu ir priesaika užtikrino, 

jog kai jaunasis G. M. mus pažinsiąs, tai mes neturėsią 
kito tokio uolaus kaip jis gynėjo. 

Gavęs tokį užtikrinimą, aš nebesipriešinau. Ponas de T., 
prieš įvesdamas, trumpai painformavo jį, kas mes esame. 
Ir iš tikro jo laikysena mums patiko. Sveikindamasis ap- 
kabino mane. Paskiau visi susėdome. Kalbėjo komplimen- 
tus Manonai, man, gyrė kiekvieną mūsų daiktelį, valgė 
su apetitu, darančiu garbę mūsų vakarienei. Kai jau sta- 
las buvo nukraustytas, užsimezgė rimtesnė kalba. Nulei- 
dęs akis, apgailestavo, kad tėvas mūsų atžvilgiu pasiro- 
dęs toks nesaikingas. Kuo nuolankiausiai atsiprašė. 

— Daug apie tai nekalbėsiu, — tarė jis, — nes man gė- 
da, kai prisimenu tą dalyką. 

Jei jo atsiprašymai buvo nuoširdūs iš pat pradžios, 
tai paskiau pasidarė dar nuoširdesni — mat po kokio pus- 
valandžio aš pastebėjau, jog Manona labai krinta jam į 
akį. Jo žvilgsniai ir manieros vis švelnėjo. Prasitart jis, 
tiesa, nieko neprasitarė, bet aš, meilės išprusintas, ir be 
pavydo pagalbos galėjau atskirti, iš kokio šaltinio kas 
plaukia. Išbuvo gerą dalį nakties; atsisveikindamas reiškė 
džiaugsmą, kad susipažino su mumis, ir prašė leisti jam 
kartkartėmis lankytis ir priminti, jog laukia progos mums 
kuo nors pasitarnauti. Išvažiavo auštant kartu su ponu 
de T., isėdusiu į jo karietą. 

Aš nejutau, kaip jau minėjau, jokio palinkimo į pa- 
vydą. Buvau patiklesnis nei bet kada ir nė kiek neabe- 
jojau Manonos priesaikomis. Ši žavi būtybė buvo taip 
užvaldžiusi mano sielą, jog, be pagarbos ir meilės, jokio 
kito jausmo jai neturėjau. Anaiptol nekaltindamas jos, 
kad ji patiko jaunajam G. M., aš, priešingai, žavėjausi 
jos grožio galia ir džiaugiausi, kad mane myli tokia mer- 
gina, kuri traukia visų akį. Aš nelaikiau net reikalinga 
pasakoti jai savo spėliojimų. Keletą dienų ištisai tvarkė- 
me Manonos drabužius, kartu svarstydami, galime ar ne 
važiuoti į teatrą be baimės, kad mus kas ten pažins. Į 
savaitės pabaigą apsilankė ponas de T. Paklausėm jo nuo- 
monės. Jis suprato, kad turi sakyti „taip“, jei nenori nu- 

liūdinti Manonos. Nutarėm tą patį vakarą visi trys ir 
važiuoti. 

Tačiau tas nutarimas liko neįvykdytas, nes ponas de 
T., pasivedęs į šalį, pasakė man: 

— Nuo tos dienos, kai paskutinį kartą matėmės, bai- 
sus rūpestis užgulė man galvą. Jis ir pas jus mane šiandie 
atvijo. G. M. įsimylėjo jūsų numylėtinę. Pats man pri- 
sipažino. Aš esu jo artimas ir iš visos širdies jam atsida- 
vęs draugas, bet aš esu taip pat ir jūsų draugas. Jo kės- 
lai negeri, ir aš jam tiesiai į akis tai pasakiau. Būčiau 
gal jums neatskleidęs jo paslapties, jei jis mManytų mei- 
lintis paprastais būdais. Bet ne, jis žino Manonos palin- 
kimus, jis patyrė, nežinau iš kur, jog Manona mėgstanti 
prabangą ir pasilinksminimus, ir kadangi jis jau dabar 
yra gana turtingas, tai pasakė man, jog pirmiausia keti- 
nąs pagundyti ją labai didele dovana ir pasiūlymu duoti 
jai dešimt tūkstančių livrų metams pragyvenimui. Lygio- 
mis sąlygomis man būtų gal daug sunkiau jį išduoti, bet 
čia prie draugystės jausmo prisideda teisingumo jausmas 
ir lenkia mane jūsų pusėn, juo labiau kad, neatsargiai 
įvedęs jį į jūsų namus, esu kaip ir jo aistros priežastis, 
ir todėl jaučiuosi privaląs užbėgii už akių pasekmėms 
to blogio, kurį sukėliau. 

Padėkojau ponui de T. už tokią svarbią paslaugą ir, 
pasitikėjimas už pasitikėjimą, atvirai išklojau, jog Ma- 
nonos būdas tikrai toks, kaip jį vaizduojasi G. M., tai 
yra, jog ji negali pakelti nė minties apie neturtą, 

— Tačiau,— dėsčiau jam toliau,— kol svarstyklės ne- 
linksta per daug į vieną katrą pusę, nemanau, kad ji pa- 
mestų mane ir eitų pas kitą. Aš jau šiandie galiu aprū- 
pinti ją, kad ji nieko nestigtų, o manau, jog Mano gerovė 
tolydžio kils. Aš tik bijau, — pridūriau į pabaigą, — kad 
G. M., žinodamas dabar, kur mes gyvenam, neiškrėstų 
mums šiaip jau ko pikta. 

Ponas de T. užtikrino, kad šiuo atžvilgiu man nesą 
ko būgštauti. G. M. galįs pasiutiškai įsimylėti, bet pada- 
ryti niekšybę — ne, o jeigu jis tiek nusmuktų, tai jis, 

de T., pirmasis skaudžiai G. M. nubaustų ir atitaisytų įvy- 
kusią per jį nelaimę. 

— Aš jums labai dėkingas už jūsų gerą širdį — atsi- 
liepiau aš, — bet nelaimė bus įvykusi ir nežinia, kaip be- 
siseks ją atitaisyti. Išmintingiausia — užbėgti jai už akių, 
tai yra išvažiuoti iš Šaijo ir apsigyventi kur kitur. 

— Žinoma, — pritarė ponas de T.,— bet jūs negalėsite 
to įvykdyti taip greit, kaip reikėtų, nes dvyliktą valan- 
dą ketino atvažiuoti G. M., jis pats Man tai vakar sakė, 
aš dėl to taip anksti šiandie pas jus ir atsiskubinau, no- 
rėjau jums pranešti, ką jis turi galvoje. G. M. gali bet 
kada pasirodyti. 

Toks primygtinis įspėjimas paskatino mane pažiūrėti 
į reikalą rimčiau. Kadangi atrodė, jog nėra kaip išvengti 
G. M. apsilankymo, o jam apsilankius — jo prisipažinimo 
Manonai, tai aš nusprendžiau pats įspėti ją apie to nau- 
jo varžovo užmačias. Aš maniau, kad, matydama, jog aš 
žinau, ką G. M. ketina siūlyti, jinai suras savyje pakan- 
kamai tvirtybės tiems siūlymams atmesti, juo labiau kad 
jie bus dėstomi prie manęs. Atidengiau savo mintį ponui 
de T.; jis pasakė, jog taip daryti labai neatsargu. 

— Sutinku, — tariau jam,— bet iš visų ištikimybės ga- 
rantijų aš turiu svarbiausiąją — meilę: ji mane myli. Vien 
pasiūlymų dydis galėtų ją apakinti, bet aš jums sakiau, 
jog ji nėra godi. Ji myli, tiesa, patogumus, bet mane ji 
myli taip. pat, ir, turint galvoje dabartinę mūsų reikalų 
būklę, aš nemanau, kad ji atiduotų pirmenybę sūnui to 
žmogaus, kuris įmėtė ją į Opitalį. 

Vienu žodžių, aš neatsisakiau nuo savo minties ir, 
pasitraukęs su Manona į kitą kambarį, atvirai papasako- 
jau jai, ką buvau ką tik išgirdęs. 

Ji padėkojo man už gerą nuomonę apie ją ir paža- 
dėjo taip G. M. siūlymus sutikti, kad jam praeitų noras 
juos kada nors vėl jai bekartoti. 

— Ne,— tariau,— per šiurkščiai kalbėti nereikia, kad 
nesupyktų. Jis gali mums pakenkti. Bet tavęs, išdykėle— 
pridūriau susijuokęs, — nėra ko mokyti, tu pati žinai, kaip 
nusikratyti nemalonaus ar įkyraus kavalieriaus. 

Ji susimąstė, o paskiau sušuko: 

— Žinau, žinau! Puiki mintis atėjo man į galvą! Iš- 
radinga esu! Juk G. M. yra žiauriausiojo mūsų priešo sū- 
nus. Atsikeršykim tėvui, ne sūnui, o tėvui, suduodami jam 
per kišenę. Aš viską išklausysiu, paimsiu dovanas, o pas- 
kui nosį jam nušluostysiu. 

— Sumanymas gražus, — tariau jai, — bet tu užmiršti, 
vaikuti, jog tai tas pats kelias, kuris: kartą jau nuvedė 
mus tiesiai į Opitalį. 

Veltui vaizdavau visus pavojus, galinčius iš to kilti, 
ji sklaidė mano abejones ir tvirtino, jog reikią tik gerai 
viską numatyti. Parodykit man įsimylėjėlį, kuris aklai 
nevykdytų savo garbinamosios įgeidžių, ir aš sutiksiu, jog 
blogai padariau taip lengvai nusileidęs Manonai. Mudu 
nutarėm apmulkinti G. M., o mano likimas taip viską sa- 
votiškai apsuko, jog mulkis likau aš. 

Apie vienuoliktą valandą pamatėm G. M. karietą. Jis 
rinktiniais žodžiais atsiprašė, kad leido sau atvažiuoti su 
mumis papietauti. G. M. nenustebo, radęs pas mus poną 
de T., kuris iš vakaro buvo jam žadėjęs irgi čia atvykti, 
tik, prasimetęs kažkoki reikalą, atsisakęs kartu važiuoti. 
Nors nebuvo nė vieno tarp mūsų, kas nenešiotų širdy 
išdavystės, susėdome visi už stalc kaip geri ir kits kitu 
pasitiki draugai. G. M. lengvai surado progą išdėti Ma- 
nonai savo jausmus. Aš turbūt jam pasirodžiau ne anoks 
kliuvinys, nes tyčia kelias minutes pasišalinau. Kai grį- 
žau, aiškiai buvo matyti, jog G. M. ir iš kitos pusės ne 
į titnagą pataikė. Jis džiūgavo. Aš — irgi. Jis, žinoma, šir- 
dyje juokėsi iš Mano nesupratimo, o aš — iš jo. Visą po- 
pietę mudu labai gražiai kits kitam vaidinom. Prieš jam 
išvažiuojant, aš vėl pasitraukiau, palikdamas juodu su 
Manona vienus, ir G. M. galėjo būti tiek pat patenkintas 
mano lankumu, kiek buvo patenkintas geru valgiu. 

Lig tik G. M. įsėdo su ponu de T. į karietą, Manona 
pribėgo, išskėtusi rankas, prie manęs ir kvatodama ap- 
kabino mane. Žodis į žodį atpasakojo, ką G. M. šnekėjęs 
ir ką siūlęs. Trumpai tariant, jis ją dievinąs. Jis žadąs 
pasidalinti su ja savo renta, kurios jau dabar turįs ketu- 

Iiasdešimt tūkstančių livrų, neskaitant turių, kurių susi- 
lauksiąs po tėvo mirties. Ji būsianti jo širdies ir jo gė- 
rybių valdovė, ir kaip savo pažadų laidą jis sakęsis tuo- 
jau duosiąs jai liuksusinę karietą, atskirą namą su bal- 
dais, kambarinę, tris liokajus ir virėją. 

— Sūnus, — tariau,— nepalyginti dosnesnis už tėvą. 
Kalbėkim atvirai, Manona, ar tas pasiūlymas nevilioja 
tavęs? 

— Manęs? — atsiliepė ji ir, pritaikydama prie mūsų 
kalbos Rasino dvieilį, padeklamavo: 


Manes? Jūs įtariai mane šlykščiausia veidmainyste? 
Jūs manote, kad aš pakęst galėčiau tokį veidą, 
Kurs prieš akis man šmėklotųs kaip Opitalio baidas? 


— Ne,— atsakiau, tęsdamas toliau parodiją: 


Aš irgi netikiu, kad Opitalio grotų virbas 
Prilygtų strėlei tai, kuria Amūras varsto širdis. 


Bet atskiras namas, baldai, karieta, trys liokajai — ašt- 
rios strėlės, ir kažin ar Amūras beturįs tokių savo tulėje. 

Manona tikino, kad jos širdis priklausanti vien tik 
man ir kad tik Mano strėlės ją tepasiekiančios. 

— Jo pažadai, — pridūrė ji, — tai keršto geluonis, o 
ne Amūro strėlė. 

Paklausiau, ar ji mananti priimti namą ir karietą. Ji 
atsakė, kad ne, tik pinigus. Bet kaip gausi pinigus, atsi- 
sakydamas nuo viso kito? Nusprendėme palaukti pilno 
G. M. projekto aprašymo, kurį jis žadėjo atsiųsti laiške. 
Laišką atvežė rytojaus dieną liokajus be livrėjos, labai 
apsukriai ištaikęs progą pasikalbėti su Manona be liudi- 
ninkų. Manona liepė jam palaukti atsakymo ir tuoj atėjo 
su laišku pas mane. Atplėšėm jį kartu. Be bendrų mei- 
lės žodžių, jame radom ir smulkiai išdėstytus mano var- 
žovo pažadus. Pinigų jis neskundė. G. M. rašė, kad duos 
Manonai dešimt tūkstančių frankų per įkurtuvės ir taip 
tą sumą visą laiką papildinės, kad ji ją Nuolat turėtų 
grynais. Įkurtuvių ilgam neatidėliojo: jis prašė tik dvie- 
jų dienų viskam paruošti. Pažymėjo gatvę ir namą, kur 

antrą dieną popiet ir ketino jos laukti, jei ji galėsianti 
ištrūkti iš mano rankų. Šitai buvo vienintelis punktas, 
dėl kurio jis maldavo, kad Manona nuramintų jį. Jei Ma- 
nona būtų tos nuomonės, — rašė jis dar — jog jai bus 
sunku pasprukti, tai jis suras būdą, kuris jos pabėgimą 
padarys visiškai lengvą. G. M. buvo gudresnis už savo 
tėvą: jis norėjo pirma paimti laimikį ir tik po to atskai- 
čiuoti pinigus. Svarstėm abu su Manona, kaip jai veikti. 
Bandžiau dar kartą atkalbinėti ją ir rodyti visus pavojus. 
Niekas negelbėjo. Manona trumpai atrašė, kad jokių sun- 
kumų nuvažiuoti į Paryžių skirtą dieną ji neturės ir kad 
jis gali visai ramiai jos laukti. Paskiau mudu sutarėm 
taip: aš tuoj vyksiu pasisamdyti kito buto kuriame nors 
iš kaimų priešingoje Paryžiaus pusėje ir iš karto jau nu- 
vešiu ten mūsų daiktelius; kitą dieną popiet, kaip jauno- 
jo G. M. buvo rašyta, Manona nuvažiuos šiek tiek anks- 
čiau į Paryžių; gavusi iš G. M. dovanas, jinai priprašys 
jį nuvežti ją į teatrą; vykdama ten, ji pasiims su savim 
tiek pinigų iš gautos sumos, kiek galės, o likusius paves 
mano tarnui, kurį ji panoro vežtis. Tarnas buvo tas pats, 
kur išleido ją iš Opitalio. Jis be galo prie mūsų prisirišo. 
Aš turėjau atvykti su fiakru į Sent Andre dez Arkų gat- 
vę, palikti ten fiakrą mūsų laukti, o pats apie septintą 
prieiti patamsiais prie teatro durų. Manona žadėjo su- 
rasti dingstį išeiti valandėlę iš ložės, nusileisti laiptais 
žemyn ir susitikti su manim. Visa kita būtų jau lengva 
įvykdyti. Mudu greit atsidurtume mano pasamdytame fiak- 
Te, per Sent Antuano priemiestį išvažiuotume iš Paryžiaus 
ir netrukus pasiektume savo naują buveinę. 

Tegu ir ekstravagantiškas, šitas planas atrodė labai 
darniai sudarytas. Tačiau, imant iš esmės, buvo tikra be- 
protybė manyti, jog, net ir geriausiai jam pavykus, ga- 
lėsime išsislapstyti nuo paieškų. Bet mes rizikavom, drą- 
siai pasitikėdami savo laime. Manona išvažiavo su -Mar- 
seliu — taip buvo vardu mūsų tarnas. Išlydėjau ją su 
skaudančia širdimi. Prisiglaudęs prie krūtinės, pasakiau 
jai: 

— Manona, neapgaukite manęs. Ar būsite man išti- 
kima?ė 

Ji meiliai nusiskundė mano nepasitikėjimu ir atnau- 
jino visas savo priesaikas. Ji taikė pasiekti Paryžių apie 
trečią valandą. Greit išvykau ir aš. Prasėdėjau kaip ant 
adatų visą popietę Fere kavinėje, kur prie Sen Mišelio 
tilto; laukiau, kad sutemtų. Išėjęs pasisamdžiau fiakrą, 
nuvažiavau į Sent Andre dez Arkų gatvės pradžią, pali- 
kau jį ten, kaip buvo sutarta, laukti, o pats pėsčias nu- 
ėjau prie teatro durų. Nustebau, kad nesimato Marselio — 
jis turėjo ten būti. Kantriai išstovinėjau, įsimaišęs į mi- 
nią liokajų, visą valandą. Sekiau, nenuleisdamas akių, 
praeivius. Galų gale, išmušus septynioms, aš, nepastebė- 
jęs nieko, kas turėtų ryšio su mūsų planais, nusipirkau 
bilietą į parterį ir nuėjau žiūrėti, ar nepamatysiu Mano- 
nos su G. M. kur nors ložėje. Ne, jų ten nebuvo, nei vie- 
no, nei kito. Išėjau, pastovėjau dar kokį ketvirtį valan- 
dos prie durų, siusdamas iš nekantrybės ir nerimo. Nieko 
nesulaukęs, grįžau prie fiakro, nežinodamas, ką man toliau 
daryti. Vežėjas, pamatęs, kad ateinu, atskubėjo man prie- 
šais ir paslaptingai tarė, jog kažkokia graži mergina jau 
bene valandą laukianti manęs karietoje; ji, girdi, manęs 
pasiklaususi, nurodydama žymes, pagal kurias jis supra- 
tęs, kad tai aš; sužinojusi, jog aš turįs sugrižti, ji pasa- 
kiusi, jog kantriai manęs lauksianti. Aš tuoj pamaniau, 
jog tai Manona. Prieinu, žiūriu, gražus veidelis, bet ne 
jos. Ir nepažįstamas. Ji klausia, ar ji neturinti garbės kal- 
bėtis su ponu ševaljė de Grijė. Atsakiau, jog taip iš tik- 
IO aš vadinuosi. 

— Turiu jums laišką, — tarė ji — iš kurio patirsite, ko 
čia atvykau ir kaip sužinojau jūsų pavardę. 

Aš paprašiau, kad duotų man valandėlę laiko nueiti 
į netolimą smuklę perskaityti. Ji panoro eiti kartu. Kai 
priėjom, ji patarė paprašyti atskiro kambario. 

— Iš ko tas laiškas? — paklausiau kylant laiptais. 

— Paskaitykit, — atsakė. 

Pažinau Manonos ranką. Štai ką ji maždaug rašė: G. M. 
priėmęs ją taip gražiai ir su tokia prabanga, jog sunku 

ir įsivaizduoti. Jis apibėręs ją dovanomis ir pasakęs, jog 
ji gyvensianti kaip karalienė. Toliau Manona visgi tiki- 
no, kad visame tame puikume manęs neužmirštanti. Tik. 
šį vakarą negalėjusi prikalbėti G. M., kad nuvežtų ją į 
teatrą, todėl atidedanti kitai kuriai dienai smagumą pasi- 
matyti su manim; norėdama truputį mane paguosti dėl 
sielvarto, kurio, kaip mMmananti, ši naujiena galėsianti man 
sukelti, ji suradusi būdą parūpinti man vieną iš gražiau- 
siųjų Paryžiaus merginų, kuri man įteiksianti ir šį laišką. 
Pasirašė: „Tavo ištikima numylėtinė Manona LESKO". 

Tas laiškas taip kruvinai įžeidė man širdį, jog, pasi- 
blaškęs kurį laiką tarp pykčio ir skausmo, nusprendžiau 
pagaliau susiimti ir amžinai užmiršti tą tokią nedėkingą 
ir klastingą numylėtinę. Pažiūrėjau į priešais stovinčią 
merginą: ji buvo nepaprastai graži, ir aš tiesiog norėjau, 
kad ji būtų tiek graži, jog aš savo ruožtu galėčiau pa- 
sidaryti neištikimas žodlauža. Tačiau aš nesuradau nei tų 
dailių ilgesingų akių, nei to dieviško stoto, nei to dažo 
veiduose, kurį sukomponuoja pats Amūras, — nieko iš to 
neišsenkamo žavesio, kuriuo klastingąją Manoną su kau- 
pu apdovanojo Prigimtis. 

— Ne, ne,— tariau merginai, nusukdamas nuo jos 
žvilgsnį — nedėkingas padaras, kuris jus siunčia, gerai 
žinojo, kad tik be reikalo jus vargina. Eikite atgal ir pa- 
sakykite, kad tegu džiaugiasi savo nusikaltimu ir, jei tai 
iš viso galima, tegu džiaugiasi be sąžinės graužimo. Aš 
galutinai ją pametu ir kartu atsižadu visų moterų, kurių 
nė viena negalės prilygti jai žavumu, bet kurios visos, 
be abejo, yra tokios pat niekšės ir apgavikės. 

Ir buvau jau belipąs žemyn, beišeinąs iš tos užeigos 
ir benutraukiąs paskutinį siūlą, rišantį mane prie Mano- 
nos; mirtinas pavydas, draskąs širdį, apsiiraukė kažkokia 
niūria ir gūdžia ramybe, ir aš maniau, jog jau sveikstu, 
juo labiau kad nejutau nė vieno iš tų baisių siautulių, 
kurie purtydavo mano jausmus panašiomis aplinkybėmis. 
Aiman! Meilė apmulkino mane ne blogiau už G. M. su 
Manona. 

Kai pamatė, jog aš noriu jau lipti žemyn, mergina, at- 
nešusi laišką, paklausė, ką gi ji turinti pranešti ponui 
G. M. ir tai damai, kuri pas jį. Sulig tais žodžiais pasukau 
atgal į kambarį, viskas manyje persivertė (tuo, žinoma, 
nepatikės, kas nėra pats patyręs aistrų jėgos), ramybė, 
kurią aš tarytum jaučiau, staiga virto nesutramdomu pa- 
siučiu. 

— Eik,— sušukau, —ir pasakyk niekšui G. M. ir jo 
klastingai meilužei, kad tavo prakeiktas laiškas įstūmė 
mane į neviltį, bet pridurk, jog neilgai jiedu džiaugsis, 
nes aš ir vieną, ir kitą greit durklu numeigsiu. 

Klastelėjau į kėdę. Skrybėlė nukrito į vieną pusę, 'az- 
da į kitą. Karčių ašarų srautai pasipylė iš akių. Pasiutys, 
kuris ką tik manyje šėlo, perėjo į gilų skausmą, ir aš tik 
raudojau, dejavau ir dūsavau. 

— Prieik prie manęs, vaikuti, prieik,— rėkiau mergi- 
nai, — prieik, sakau, jei jau tave siuntė manęs pagucsti. 
Pasakyk man, ar moki guosti pasiutį ir neviltį, norą nu- 
sižudyti, pirma nužudžius du klastūnus, nevertus gyv<n- 
ti. Taip, prieik, prieik,— kalbėjau toliau, matydamas, kad 
ji padarė keletą nedrąsių ir neryžtingų žingsnių.— Prieik, 
nušluostyk mano ašaras, sugrąžink į širdį ramybę, prieik, 
pasakyk, kad tu myli mane, gal priprasiu būti myliinas 
kitos, o ne tos savo neištikimosios. Tu graži, galgi aš ta- 
ve ir pamilsiu. 

Vargšė mergytė, kokių šešiolikos ar septyniolikos me- 
tų ir, rodės, daug drovesnė už kitas tokias, baisiai nuste- 
bo, išvydusi šitą nepaprastą sceną. Ji bandė priėjusi ma- 
ne glamonėti, bet aš ją nustūmiau abiem rankom nuo 
savęs. 

"— Ko tau iš manęs reikia? — tariau jai — Juk ir tu 
esi moteris, vadinasi, tos lyties, kurios aš neapkenčiu ir 
kurios negaliu daugiau pakelti. Tavo romus veidas sle- 
pia gal kokią naują išdavystę. Išeik ir palik mane čia 
vieną. 

Ji padarė man reveransą, nebedrįsdama nieko sakyti, 
ir pasisuko išeiti. Aš surikau, kad sustotų. 

— Pasakyk bent,— tariau,— kodėl, kaip ir kam tave 
čia siuntė? Iš kur sužinojai mano pavardę ir kaip radai 
vietą, kurioje buvau? 

Ji papasakojo, kad seniai pažįstanti poną de G. M. ir 
kad tai jis pasišaukęs ją penktą valandą pas save per 
liokajų, kuris ją nuvedęs — jis ėjęs pirmas, jinai iš pas- 
kos — į tokius didelius namus; ten ji radusi poną de G. M. 
lošiant piketą su viena gražia dama; ponas de G. M. ir 
ta dama kaip tik ir pavedę jai pristatyti laišką, kurį at- 
nešė: jie taip pat paaiškinę, kad ji surasianti mane karie- 
toje Sent Andre gatvės pradžioje. Paklausiau, ar daugiau 
jie nieko jai nesakę. Mergina išraudusi atliepė, kad jie 
manę, jog aš gal ją pasiliksiąs. 

— Apgavo tave, — sušukau — apgavo tave, vargše 
mergele, apgavo. Tu esi moteris, tau reikalingas vyras, 
bet tau reikalingas turtingas ir laimingas vyras! Čia tu 
jo nerasi! Grįžk, grįžk pas poną de G. M. Jis turi viską, 
ko reikia, kad gražuolės jį mylėtų. Jis gali joms duoti 
tokių dovanų, kaip namas, baldai, karieta. O aš dova- 
nų galiu pasiūlyti tik meilę ir ištikimybę. Moterys juo- 
kiasi iš Mano neturto ir tyčiojasi iš mano nuoširdumo. 

Ir taip aš variau be galo be krašto, čia liūdnai ir grau- 
džiai, čia piktai ir griausmingai, žiūrint, ar aistros rimo, 
ar vėl iš naujo kilo. Tačiau prisikankinęs ilgainiui išsi- 
eikvojau ir, jausmams aptilus, susimąsčiau. Palyginau da- 
bartinę negandą su panašiomis ankstyvesnėmis, kurias 
man buvo tekę jau pakelti, ir priėjau išvadą, jog nėra 
ko dabar labiau nusiminti negu pirmaisiais kartais. Aš 
pažinojau Manoną: kam taip sielotis dėl nelaimės, kurią 
pats turėjau numatyti? Ar ne geriau pagalvoti, kaip iš 
jos išbristi? Dar ne vėlu. Bent jau turiu nesigailėti pastan- 
gų, jei nenoriu paskiau graužtis ir prikaišioti sau, jog 
pats kaltas, jei kenčiau, nes ne viską padariau, ką ga- 
lėjau. Ir ėmiau svarstyti visokias priemones, kurios pa- 
dėtų Man atgauti viltį. 

Mėginti jėga išveržti ją iš G. M. rankų būtų, žinoma, 
beviltiškas dalykas — tai reikštų tik save pražudyti ir nie- 
ko nelaimėti. Tačiau man atrodė, kad jeigu aš gaučiau 

mažumą su ja pasišnekėti, tai tikrai atkovočiau bent da- 
lelytę jos širdies. Juk taip gerai žinojau visus jautrius 
jos kampelius! Buvau tikras, jog ji mane myli. Galėjau 
lažintis, kad tai jai šovė į galvą keista mintis siųsti man 
gražią merginą kaip paguodą, ir šovė todėl, kad jai bu- 
vo gaila Manęs. Ir aš nusprendžiau iš kailio nertis, kad 
tik kaip nors gaučiau su ja susitikti. Pasvarstęs įvairius 
būdus, sustojau ties štai kokiu. 

Ponas de T. iš pat pradžių parodė tiek širdies, jog aš 
nė akimirką neabejojau jį esant nuoširdų ir linkint man 
gera. Sumaniau tuoj važiuoti pas jį ir prašyti, kad jis, 
prasimetęs kokį svarbų reikalą, pasišauktų pas save G. M. 
Aš norėjau pusę valandos pasikalbėti su Manona. Keti- 
nau prasismelkti pas ją ir maniau, kad jei G. M., pono 
de T. pašauktas, išeis, tai man bus lengva tai padaryti. 

Šita mintis mane apramino, aš dosniai atlyginau laiško 
atnešėją, kuri tebebuvo pas mane, ir, norėdamas, kad ji 
negrįžtų pas tuos, kurie laišką siuntė, užsiminiau, jog 
galbūt ateisiu pas ją nakvoti, ir paėmiau jos adresą. Sė- 
dau į savo fiakrą ir nudūmiau pas poną de T. Laimė, ra- 
dau jį namie. Važiuodamas bijojau, kad nebūtų kartais 
kur išvykęs. Keliais žodžiais papasakojau savo kančias ir 
ko iš jo noriu. Ponas de T. taip pasipiktino, kad G. M. 
suviliojo Manoną, jog, nežinodamas, kad.aš ir pats iš 
dalies kaltas dėl savo nelaimės, pasisiūlė narsa ir kardu, 
pasitelkęs draugus, atimti iš varžovo mano numylėtinę. 
Daviau jam suprasti, jog garsas, kurį toks žygis paskleis- 
tų, galėtų pakenkti ir Manonai, ir man. 

— Patausokim kraują,— pridūriau,— kraštutiniam at- 
vejui. Aš turiu galvoje paprastesnį būdą, kuris, tikiuosi, 
bus betgi ne mažiau veiksmingas. 

Ponas de T. apsiėmė padaryti viską, ko tik aš papra- 
šysiu, be jokios išimties, ir kai aš pakartojau, jog reikia 
tik, kad jis parašytų G. M., jog nori su juo matytis, ir 
paskiau pralaikytų jį kokią valandą ar dvi, tai jis tuoj 
ir sutiko. Išėjom abudu sumanymo vykdyti. 

Galvojom, kokią dingstį ponui de T. pasirinkti, kad 
galėtų G. M. taip ilgai užlaikyti. Aš patariau, kad pir- 

miausia parašytų jam paprastą laiškelį, pažymėjęs, jog 
rašo iš tokios ir tokios užeigos, ir iškviestų jį tuoj at- 
vykti į tą užeigą vienu skubiu ir svarbiu reikalu. 

— Aš seksiu,— pridūriau,— kada jis išeis iš namų, ir 
labai lengvai įsigausiu į vidų, nes ten mane pažįsta tik 
Manona ir Marselis, mano tarnas. Jūs tuo tarpu su juo 
susitiksite ir galėsite pasakyti, jog svarbus reikalas, ku- 
rIiuo norėjote su juo kalbėtis, yra pinigai, jog jūs ką tik 
pralošėte viską, kiek turėjote grynais, ir dar geroką sumą 
į skolą, patikėtą jums garbės žodžiu. Jis turės nusivežti 
jus, kur laiko savo pinigus, o aš, kol jūs važinėsit, atlik- 
siu, ką turiu sumanęs. 

Ponas de T. viską taip ir padarė. Aš palikau jį užei- 
goje, kur jis greit parašė laišką. Aš nuvažiavau prie Ma- 
nonos namų ir pasislėpęs laukiau. Mačiau, kaip pono de T. 
pasiuntinys atnešė laišką ir kaip po valandėlės G. M. iš- 
ėjo su liokajumi iš paskos. Palaukęs, kol jis nutols, pri- 
ėjau prie neištikimosios durų ir, nors buvau baisiai pik- 
tas, pasibeldžiau taip pagarbiai, it tai būtų kokios šven- 
tovės durys. Laimė lėmė, kad duris atidarė Marselis. Aš 
daviau jam ženklą tylėti. Nors man nebuvo ko bijoti kitų 
šeimynykščių, aš tyliai tyliai paklausiau, ar jis gali nu- 
vešti mane į kambarį, kur yra Manona, kad niekas ne- 
pastebėtų. Jis atsakė, jog tai labai lengva — reikią tik 
atsargiai pakilti didžiaisiais laiptais į viršų. 

— Tada einam greit,— tariau jam, — ir žiūrėk, kad nie- 
kas neateitų, kol aš ten būsiu. 


čią. Ir negalėjau atsistebėti tos keistos merginos būdu. 
Kad ji išsigąstų ar susidrovėtų — nė kiek. Tik veidu šmės- 
telėjo tas vos įžiūrimas nustebimo šešėlis, kurio neįsten- 
giam sulaikyti, staiga pamatę žmogų, apie kurį manėm, 
jog jis kažkur toli nuo mūsų. 

— A, tai jūs, mano mylimasai,— tarė ji, prieidama pa- 
bučiuoti su įprastu meilumu.— Viešpatie, koks jūs drą- 
sus! Kas galėjo manyti, kad jūs šiandien ateisit į šituos 
namųs? 

Aš išsinėriau iš jos rankų ir, anaiptol neatsakydamas 
į glamonę, atstūmiau ją su panieka nuo savęs ir pada- 
riau kelis žingsnius atgal, kad būčiau toliau nuo jos. Da- 
bar jau ji suglumo. Stovi vietoj pablyškus, žiūri į mane. 
Bet iš tikrųjų aš taip džiaugiausi, vėl ją prieš akis turė- 
damas, jog beveik negalėjau apversti liežuvio jai bar- 
ti, nors pykti priežasčių, ir tikrų, turėjau pakankamai. 
Man širdis kraujais sruvo nuo žiauraus įžeidimo. Atgai- 
vinau jį su visu karščių, kad labiau suimtų apmaudas; 
akyse stengiausi įžiebti kitas, ne meilės, ugnis. Kadangi 
aš tylėjau, o ji matė, jog aš baisiai susijaudinęs, tai tur- 
būt išsigandusi pradėjo drebėti. Negalėjau pakelti tokio 
reginio. 

— Ak Manona! — švelniai tariau jai.— Neištikima ir 
žodžio nesilaikanti Manona! Nuo ko pradėti man skųstis? 
Matau, kad išbalote ir drebate, o aš vis dar taip atjaučiu 
viską, kas jus bent kiek kankina, jog bijau, kad mano 
priekaištai ne per daug jus įskaudintų. Bet žinokit, Ma- 
nona, kad jūsų neištikimybė kruvina man širdį. Tai toks 
smūgis, kurį mylinčiam žmogui gali smogti tik pasmer- 
kęs jį mirti. Ir tai jau trečias kartas, Manona, taip, tre- 
čias kartas — tokie dalykai neužsimiršta. Jūs turite tuo- 
jau apsispręsti, kokį kelią pasirenkate, nes mano širdis 
negali daugiau pakelti tokio elgesio su ja. Aš jaučių, kad 
ji nebeišlaiko ir kiekvieną akimirką gali plyšti iš skaus- 
mo. Aš daugiau taip nebegaliu — pridūriau, sėsdamas į 
kėdę, — aš vos bekalbu ir bepastoviu. 

Ji nieko neatsakė, tik, kai atsisėdau, suklupo prieš 
mane, suėmė savo veidą Mano delnais ir padėjo man ant 
kelių galvą. Pajutau, jog mano rankos drėksta nuo jos 
ašarų. O dievai! Kas man darėsi! 

— Ak Manona, Manona,— prabilau atsidusęs.— Ko be- 
liejate ašaras, kai jau mane nužudėte! Kam rcdot nuliū- 
dimą, kurio negalite jausti! Didžiausia iš jūsų negandų 
yra ta, kad čia atsiradau aš, į kurį jūs, godi linksmybių, 
visuomet žiūrėjote kaip į kliūtį. Atmerkite akis ir pa- 
žvelkite, kas čia sėdi: niekas nelieja ašarų, ir dar tokių 

širdingų, dėl nelaimėlio, išmainyto į kitą ir kuo žiauriau- 
siai pamesto. 

Ji bučiavo man rankas, nepakeisdama pozos. 

— Maini' Manona,— kalbėjau toliau,— nedėkinga ir 
kreivasiekė Manona, kur jūsų pažadai ir jūsų priesaikos? 
Nepastovi ir žiauri mylimoji, kur dėjote tą meilę, kurią 
dar šį rytą man prisiekėte? Teisingasai dangau! — šaukiau 
aš.— Ar gali neištikimoji taip tyčiotis iš Žmogaus, pati 
jam šventai prisiekusi? Kreivasiekiai atlyginami, o pas- 
tovieji ir ištikimieji gramzdinami į neviltį ir aplaidžią — 
taip dabar išeina. 

Su tais žodžiais per galvą perėjo tokios gailios min- 
tys, jog, nors ir kaip laikiausi, akyse pasirodė man aša- 
ros. Manona pajuto jas iš pasikeitusio balso. Galiausiai 
prabilo ir ji. 

— Matyt, esu kalia,— tarė liūdnu balsu, — jei taip jus 
įskaudinau ir sujaudinau, bet tegu dangus mane nubau- 
džia, jei aš Maniau daranti ką nusikalstamo arba ruošiau- 
si nusikalsti! 

Šitie žodžiai praskambėjo mano ausyse taip be jokios 
prasmės ir teisybės, jog neįstengiau užgniaužti pakilusio 
pykčio. 

— Kokia baisi veidmainystė, — sušukau, — matau aiš- 
kiau nei bet kada, jog esi vien tik apgavikė ir klastūnė. 
Sudieu, niekingas sutvėrime,— pykau toliau stodamasis,— 
geriau tūkstantį kartų mirsiu, negu ką bendra su tavim 
daugiau turėsiu. Tegu dangus mane patį nubaudžia, jeigu 
aš Kada tave bent menkiausiu pažvelgimu pagerbsiu. Li- 
kis su savo nauju meilužiu, mylėk jį, neapkęsk manęs, 
prarask paskutinį garbės likutį ir protą, man vis tiek, vi- 
sai vis tiek. 

Ji taip išsigando to mano protrūkio, jog, palikusi klū- 
poti prie kėdės, iš kurios aš pakilau, žiūrėjo į mane, vi- 
sa drebėdama ir net dvasią sulaikydama. Pažengiau dar 
kelis žingsnius durų linkui, atgręžęs galvą ir įsmeigęs akis 
į ją. Bet reikėjo prarasti paskutinį žmoniškumo jausmą, 
kad, Matydamas prieš save tokią žavią būtybę, galėtum 
užkietėti. Aš anaiptol neturėjau tokios barbariškos tvir- 

tybės, ir, persimetęs staiga iš vienos kraštutinybės į kitą, 
sugrįžau prie Manonos, arba, tikriau sakant, nieko ne- 
galvodamas, pulte prie jos pripuoliau. Pagriebiau į glėbį 
ir ėmiau bučiuoti bučiuoti. Maldavau, kad atleistų mano 
isikarščiavimą. Sakiausi esąs galvijas, nevertas, kad my- 
lėtų tokia būtybė kaip ji. Pasodinau ją į kėdę, o pats sa- 
vo ruožtu atsiklaupiau prie jos kelių ir prašiau, kad sė- 
dėdama išklausytų mane. Ir čia keliais atsiprašymo žo- 
džiais išliejau visa, ką nuolankus ir karštas įsimylėjėlis 
gali tik pagarbaus ir švelnaus sugalvoti. Maldavau kaip 
malonės, kad pasakytų, jog atleidžia. Ji apkabino mane 
už kaklo, ištiesusi rankas, ir tarė, jog jai reikalingas visas 
mano širdies gerumas, kad ji galėtų užmaršinti sielvartus, 
kurių Man sukėlusi; ji norėtų, girdi, pasiteisinti, bet pa- 
grįstai bijanti, kad aš jos pasiteisinimo nepriimčiau už 
bloga. 

— Aš? — pertariau ją tuojau— Man nereikia jokio 
pasiteisinimo. Aš viskam pritariu, ką jūs padarėte. Ne 
man reikalauti iš įūsų pasiteisinimo, aš būsiu patenkin- 
tas ir laimingas, jei mano brangioji Manona neišmes ma- 
nęs iš savo širdies. Bet, — pridūriau, galvodamas, kaip rei- 
kės toliau gyventi, — visagalinti Manona, kuri, kada no- 
rite, teikiate man džiaugsmą, kada norite, sukeliate 
skausmą, dabar, kai jau aš nulenkiau prieš jus galvą ir 
atgailėjau savo žoūžius, ar leisite pakalbėti su jumis apie 
nuliūdimą .ir kančią, kurie graužia man širdį? Ar pasaky- 
site, kas laukia manęs šiandie, ir ar tikrai pasirašysite 
man mirties nuosprendį, praleisdama naktį su mano var- 
Žovu? 

Ji valandėlę svarstė savo atsakymą. 

— Brangusis ševaljė,— tarė ji man jau ramiu veidu, — 
jeigu būtumėt iš karto taip aiškiai kalbėjęs, nebūtumėt 
pats taip prisijaudinęs ir man širdies taip įskaudinęs. Ka- 
dangi kankinatės tik iš pavydo, tai aš jūsų kančią būčiau 
bematant išgydžiusi, pasiūlydama vykti tuoj pat su ju- 
mis kad ir į pasaulio kraštą. O man pasirodė, jog tai laiš- 
kas, kurį jums parašiau prie pono G. M., ir mergina, ku- 
rią jums mudu su juo nusiuntėm, taip uždavė jums širdį. 

Mat pamaniau, jog jūs galėjote pažiūrėti į Mano laišką 
kaip į patyčias, o į tą merginą, taręs, kad aš jums ją 
atsiuntusi kaip į ženklą, jog nuo jūsų atsisakau ir susi- 
dedu su G. M. Ta mintis buvo man staiga įvarius siaubą, 
nes, tegu ir nesu čia nieku dėta, pagalvojusi supratau, 
jog aplinkybės kalba ne mano naudai. Bet geriausiai, — 
sakė ji — aš papasakosiu, kaip viskas buvo, ir tada jūs 
teiskite. 

Ir Manona išklostė viską, kas jai nutikę nuo to laiko, 
kai ji, atvažiavusi į namus, kuriuose dabar buvom, susi- 
tiko su G. M. Tasai iš tikro priėmęs ją kaip kokią di- 
džiausią karalaitę. Aprodęs visus kambarius, kurie labai 
gražūs ir puikiai įrengti. Atskaitęs dešimt tūkstančių liv- 
rų savo kabinete ir pridėjęs viršaus dar keletą brange- 
nybių; tarp jų buvo tas perlų vėrinys ir tos apyrankės, 
kuriuos kadai buvo jai davęs jo tėvas. Iš ten nusivedęs 
į vieną jos dar nematytą saloną, kuriame stovėjo stalas, 
apdėtas skaniausiais valgiais. Valgant patarnavę nauji 
liokajai, jo tyčia jai pasamdyti. Jis jiems pasakęs, jog 
jų ponia čia būsianti nuo šiol ji. Paskiau parodęs jai 
karietą, arklius ir kitas dovanas. Po to pasiūlęs, laukiant 
vakarienės, sulošti kortomis. 


— Prisipažįstu,— dėstė toliau Manona,— kad ta visa 
puikybė padarė man didelį įspūdį. Pagalvojau, jog būtų 
gaila nustoti staiga šitiek gėrybės ir pasitenkinti vien tik 
dešimčia tūkstančių frankų su brangenybėmis. Pamaniau, 
jog tai ištisas gatavai jums ir man sukrautas turtas ir jog 
mudu galėtume gražiai gyventi už G. M. pinigus. Dėl to, 
užuot siūliusi jam važiuoti į teatrą, sumaniau geriau pa- 
kalbėti su juo apie jus, išaiškinti, kaip ir kada mudu su 
jumis galėtume matytis, jei įvyktų tai, kas atėjo tada man 
į galvą. Jis pasirodė man labai sukalbamas. Paklausė, ką 
aš apie jus galvoju ir ar Man negaila buvo jus apleisti. 
Pasakiau, kad jūs esate toks geras ir visuomet taip gra- 
žiai su manim elgėtės, jog būtų nežmoniška pradėti man 
jūsų neapkęsti. Jis pripažino, jog jūs tikrai esate labai 
padorus žmogus, ir jis pats, girdi, norėjęs su jumis susi- 
draugauti. Pasiteiravo, kaip aš manau, jūs pažiūrė- 

site į mano išvykimą, ypačiai sužinojęs, jog esu jo ran- 
kose. Atliepiau, jog mudu mylimės taip seniai, kad meilė 
reikalai šiek tiek pašliję ir kad jūs galbūt per daug ne- 
sielvartausite, manęs netekęs, nes nukrisianti nuo pečių 
našta. Pridūriau dar, jog, būdama visai tikra, kad jūs pa- 
sielgsite taikingai, aš neslėpiau nuo jūsų, jog važiuoju 
i Paryžių kai kuriais savo reikalais, jog leidote man va- 
žiuoti, jog jūs pats irgi atvažiavote į Paryžių ir neatro- 
dėte per daug susigraužęs, kai mudu skyrėmės. „Jei ži- 
nočiau,— tarė man tuomet ponas de G. M.— kad jis lin- 
kęs gerai su manim gyventi, tai aš pirmas siūlyčiau savo 
paslaugas ir gražų bendravimą.“ Užtikrinau jį, kad pa- 
žindama jūsų būdą, nė kiek neabejoju, jog už gera jūs 
atsimokėtumėt geru, ypačiai, — pridūriau jam, — jei jis pa- 
dėtų jums sutvarkyti piniginius reikalus, kurie nuo to 
laiko, kai esate bloguoju su savo šeima, gerokai pakrikę. 
Jis mane nutraukė, sakydamas, jog padarysiąs jums vis- 
ką, kas tik nuo jo priklausysią, ir jog jei jūs ieškotumėt 
naujos meilės, tai jis jums parūpintų gražią meilužę — 
tą, su kuria dėl manes pats išsiskyręs. Norėdama tikriau 
išvengti įtarimų, aš karštai pritariau jo minčiai, o ka- 
dangi mano sumanymas vis labiau ir labiau širdyje tvir- 
tėjo, tai aš tik galvojau, kaip jums apie jį pranešti, nes 
bijojau, kad, nesulaukęs manęs prie teatro, per -daug ne- 
susikrimstumėt. Todėl aš ir pasiūliau jam nusiųsti jums, 
nieko nelaukiant, tą naują meilužę, kad galėčiau para- 
šyti jums laišką; tos gudrybės buvau priversta griebtis 
dėl to, iog negalėjau tikėtis, kad jis paliktų Mane bent 
valandėlę vieną. Jis susijuokė, išgirdęs mano pasiūlymą. 
Pasišaukė savo liokajų, paklausė, ar tas galėtų greit su- 
rasti jo buvusią numylėtinę, ir išsiuntė jos šen ir ten ieš- 
koti. G. M. manė, jog ta mergina turėsianti vykti į Šaijo, 
bet aš jam išaiškinau, kad ne, nes aš, atsiskirdama su 
jumis, susitariau pasimatyti dar prie teatro, o jei atsiras- 
tų kokia kliūtis man į teatrą nuvykti, tai jūs Žadėjote 
laukti manęs karietoje ten, kur prasideda Sent Andre gat- 
vė. Todėl, — sakiau, — geriau tą naują meilužę siųsti jums 

kaip tik tenai, jei ne dėl ko kita, tai bent kad jums ne- 
tektų visą naktį ten nerimauti. Aš jam dar pasakiau, jog 
būtų pravartu parašyti jums porą žodžių apie tą sukeiti- 
mą, nes kitaip jums bus sunku suprasti, kas yra. Jis su- 
tiko, bet rašyti turėjau jo akyse ir dėl to negalėjau būti 
atvira. Štai, — pridūrė Manona,— kaip viskas buvo. Aš 
neslepiu nuo jūsų nei savo elgesio, nei savo sumanymų. 
Mergina atvyko, man ji pasirodė graži ir kadangi buvau 
tikra, jog jums be manęs sunku, tai visai nuoširdžiai no- 
rėjau, kad ji jums nuobodį prablaškytų, nes man svarbi 
tik širdies ištikimybė. Geriausiai, žinoma, būtų buvę nu- 
siųsti pas jus Marselį, bet neturėjau nė akimirkos laisvo 
laiko išaiškinti jam, ką turėtų jums pasakyti. Į pabaigą 
Manona nušvietė, kaip G. M. susirūpino, gavęs pono de 
T. laiškelį. 

— Jis nežinojo, ką daryti — sakė ji — kaip čia mane 
vieną palikti. Išeidamas užtikrino, jog tuoj sugrįšiąs. Už- 
tat man baisiai neramu dėl jūsų, dėl to aš kiek ir nuste- 
bau, kai jūs pasirodėte. 

Klausiau visa tai labai kantriai. Išgirdau nemažai žiau- 
rių Man ir užgaulių dalykų; kad ji ruošėsi pasidaryti neiš- 
tikima, buvo taip aišku, jog pati net nesistengė to kaip 
nors pridengti. Negi ji galėjo manyti, jog G. M. visą naktį 
elgsis su ja kaip su vestale. Vadinasi, ji ruošėsi praleisti 
naktį su juo. Gražus prisipažinimas mylinčiam žmogui! 
Tačiau pagalvojau, jog pats iš dalies buvau tuo kaltas, 
pirmiausia todėl, jog pasiskubinau pranešti, kad ji G. M. 
patinka, o, antra, ir todėl, jog aklai sutikau su jos pra- 
muštgalvišku planu. Be to, kažkokios įgimtos ir saviškos 
minčių eigos veikiamas, aš tirpau, klausydamas, kaip vai- 
kiškai naiviai ji pasakoja ir kaip paprastai ir atvirai dės- 
to Man net labiausiai mane įžeidžiančius momentus. „Ji 
nusideda be blogos valios, — galvojau, — ji lengvapėdė ir 
neatsargi, bet tiesi ir nuoširdi“. Atsiminkite dar, jog vie- 
nos meilės užteko, kad užmerkčiau akis į visas jos nuo- 
dėmes. Kadangi turėjau viltį tą patį vakarą atimti ją iš 
savo varžovo, tai man daugiau nieko nereikėjo. Tačiau 
vis dėlto pasakiau jai: 

— O naktį su kuo manėte praleisti? 

Ji sumišo nuo to klausimo, praskambėjusio gana liūd- 
nai. Ji pradėjo mikčioti tarp bet ir jeigu. Man pagailo 
jos, ir aš, nutraukdamas tą kalbą, visai paprastai pasa- 
kiau, jog tikiuosi, kad ji tuoj su manim iš čia išeis. 

— Gerai,— atsiliepė ji.— Tai jūs, vadinasi, nepritaria- 
te Mano sumanymui? 

— Ką! Ar ne gana, — atsakiau, — kad pritariu viskam, 
ką iki šiol padarėte? 

— Tai kaipgi dabar? Nėjaugi nepaimsim nė tų dešim- 
ties tūkstančių frankų? — nustebo jinai — Jis man juos 
davė. Jie mano. | 

Aš patariau jai palikti viską ir tik žiūrėti, kad kuo 
greičiau iš čia išeitume. Bijojau, kad mūsų neužkluptų 
kartais G. M., nors su Manona buvau sugaišęs ne dau- 
giau kaip pusvalandį. Tačiau Manona taip karštai mane 
prašė sutikti, kad neišeitume tuščiomis rankomis, jog aš, 
tiek daug iš jos išgavęs, tariausi turįs savo ruožtu truputį 
ir jai nusileisti. 

Mums besiruošiant palikti tuos namus, kažkas pasi- 
beldė į laukujas duris. Nė kiek neabejojau, jog tai G. M., 
ir iš susijaudinimo, kurį sukėlė ši mintis, pasakiau Ma- 
nonai, kad jei tas žmogus čia pasirodys, tai jam bus ga- 
las. Mano širdis tikrai dar nebuvo tiek atsileidus, kad, 
pamatęs jį, susivaldyčiau. Nuramino Marselis, įėjęs į kam- 
barį su laiškeliu rankoje. Beldė, pasirodo, žmogus, jį at- 
nešęs. Rašė ponas de T... Kadangi G. M. nuvykęs namo 
atvežti jam pinigų, tai jis noris, kol jo nėra, paduoti man 
vieną gana linksmą mintį: aš negalįs, girdi, smagiau sa- 
vo varžovui atsikeršyii, kaip suvalgydamas jo vakarienę 
ir išmiegodamas naktį lovoje, kurioje jis tikėjosi pats su 
mano numylėtine ją praleisti; tai esą gana lengva įvyk- 
dyti, jei tik aš galįs susirasti trejetą ar ketvertą pakan- 
kamai ryžtingų vyrų, kad jį gatvėje užkabintų, ir tiek 
patikimų, kad jį paskiau, neišleisdami iš akių, Kur nors 
iki rytojaus pralaikytų; pats jis apsiimąs užtrukinti G. M. 
uar Mažiausiai valandą ir jau žinąs, kaip tai padarysiąs 
sugrįžus jam su pinigais. 

Parodžiau tą laišką Manonai ir prisipažinau, per ko- 
kią gudrybę pas ją patekau. Ji negalėjo atsigėrėti tiek 
mano, tiek dabar pono de T. išmonėmis. Keletą minučių 
kvatojome atsilošę. Kai paskiau aš pasakiau, jog į pono 
de T. mintį žiūriu tik kaip į juoką, tai Manona rimtai 
pradėjo kalbinti tikrai taip padaryti, kaip jis rašo, nes 
ta mintis jai baisiai patinkanti. Veltui dėsčiau, kad kur 
dabar staiga surasi tokius žmones, kurie apsiimtų G. M. 
sulaikyti ir jį ištikimai saugoti. Ji atliepė, jog reikėtų bent 
pabandyti, juk ponas de T. vieną valandą laiko mums 
laiduojąs, o kai ėmiau apie kitus sunkumus kalbėti, tai 
ji tiesiog atkirto, jog aš esąs tikras tironas, nenorintis jo- 
kio smagumo jai padaryti. Ji buvo visa jau persiėmusi 
šituo sumanymu. 

— Už stalo sėdėsite jo vietoje, — kartojo ji man,— 
miegosite ant jo paklodžių, o rytoj su aušra išsivešite jo 
numylėtinę ir jo pinigus. Tai bent bus kerštas! Tėvui ir 
sūnui! 

Manonos įkalbėtas, nusileidau, nors širdis labai ne- 
norėjo, tarytum nujausdama katastrofą, kuri vėliau mus 
ištiko. Išėjau ieškoti poros ar trejeto gvardininkų, su ku- 
riais Lesko buvo mane kadai suvedęs, ir prašyti jų, kad 
jie apsiimtų sulaikyti G. M. Suradau namie tik vieną, bet 
tas buvo toks greitas prie visko, jog, vos spėjęs sužino- 
ti, ko aš atvykau, tuoj užtikrino, kad dalykas bus sėk- 
mingai atliktas. Jis paprašė tik dešimt pistolių, kad turė- 
tų iš ko atlyginti tris kareivius, kuriuos ketino pasital- 
kinti. Priprašiau, kad negaištų. Nepraėjo nė ketvirčio va- 
landos, kai jis jau grįžo su talkininkais. Aš jo laukiau 
jo namuose, ir dabar nuvedžiau jį prie kampo tos gatvės, 
kuria G. M. turėjo eiti pas Manoną. Pasakiau gvardinin- 
kui, kad nieko bloga G. M. nedarytų, bet kad labai stro- 
piai jį kur ners iki septintos ryto saugotų, „nes aš turiu 
būti visai tikras, jog jis iš jūsų neišspruks anksčiau“, — 
pridūriau. Gvardininkas atsakė, kad sulaikęs jis nusives 
tą Žmogų į savo kambarį, lieps jam nusitaisyti arba net 
atsigulti į lovą: jis su savo trim drąsuoliais gurkšnodami 
ir kortuodami ten pat visą naktį budėsią. Išbuvau su jais, 

kol pasirodė G. M., o paskiau pasitraukiau kelis žingsnius 
toliau ir iš tamsos stebėjau tą tokią nepaprastą sceną. 
Gvardininkas priėjo su pistoletu rankoje prie G. M. ir 
mandagiai paaiškino, jog nesikėsinąs nei į jo gyvybę, 
nei į jo pinigus, tačiau jeigu tik G. M. bandysiąs priešin- 
tis ir neisiąs kartu su juo arba paduosiąs mažiausią balsą, 
tai jis jį vietoj nudėsiąs. G. M., matydamas, kad gvardi- 
ninkas turi dar tris kareivius, ir bijodamas, be abejo, pis- 
toleto, nesipriešino. Mačiau, kaip jį nuvedė it aviną. 

Aš nusiskubinau pas Manoną ir, kad tarnai nieko ne- 
įtartų, balsiai pasakiau jai įeidamas, jog G. M. prašęs ne- 
laukti jo vakarienei, nes netikėti reikalai jį prieš jo norą 
sulaikę; toliau pridūriau, jog jis pavedęs man ją atsipra- 
šyti ir su ja pavakarieniauti, ką aš, žinoma, laikąs didele 
sau laime, turėdamas prieš akis tokią gražią damą. Ma- 
nona iš savo pusės labai vykusiai palaikė mano žaidimą. 
Susėdom už stalo. Ko! liokajai patarnaudami vaikštinėjo, 
mudu laikėmės labai rimtai. Galiausiai, atleidę juos, Ma- 
nona ir aš turėjome vieną iš maloniausiųjų savo gyve- 
nime vakarų. Įsakiau slaptomis Marseliui surasti vežiką 
ir susitarti su juo, kad jis ryt anksti, dar prieš šeštą, at- 
važiuotų prie mūsų vartų. Apie dvyliktą nakties apsime- 
čiau išeinąs ir paliekąs Manoną vieną, tačiau su Marselio 
pagalba grįžau atgal ir ruošiausi atsigulti į G. M. lovą, 
kaip buvau atsisėdęs į jo vietą už stalo. 

Nesnaudė, aiman, visą tą laiką ir mūsų piktasis geni- 
jus. Kol mes nesižinojom, kaip besidžiaugti, jis pakabino 
viršum mūsų galvų kardą. Jį laikantis siūlas baigė trūk- 
ti. Tačiau, kad aiškesnės būtų visos mūsų žūties aplin- 
kybės, reikia paaiškinti jos priežastį. 

G. M. buvo ne vienas, kai jį sulaikė gvardininkas,— 
iš paskos jį lydėjo liokajus. Tas vyrukas persigandęs šo- 
ko atgal ir, norėdamas gelbėti savo ponaitį, nusidavė pir- 
miausia pas senąjį G. M. pranešti, kas atsitikę. Tokia blo- 
ga Naujiena negalėjo nesujaudinti tėvo: tai buvo jo vien- 
turtis. Kaip savo amžiui, senasis G. M. buvo labai dar 
gyvas. Jis visų pirma išklausinėjo liokajų, ką sūnus šią 
popietę veikęs, ar su kuo nesusipykęs, ar neįsivėlęs kur 

į kokį nors kitų ginčą, ar nebuvęs užėjęs į kokius įtar- 
tinus namus. Liokajus, manydamas ponaitį pakliuvus į 
mirtiną pavojų, nusprendė nebepaisyti jo paslapčių, o 
tik žiūrėti, kaip jį patį išgelbėti. Jis papasakojo senajam 
G. M. viską, ką žinojo apie sūnaus meilę Manonai, apie 
išlaidas, padarytas dėl jos, apie tai, kaip jis praleidęs 
šią popietę jos namuose iki maždaug devintos vakaro, 
kaip paskiau iš ten išėjęs ir kaip, jam grįžtant atgal, iš- 
tikusi jį ta nelaimė. To užteko, kad tėvas suprastų, jog 
sūnus įsipainiojęs į kažkokią meilės istoriją. Nors buvo 
jau apie pusę vienuoliktos vakaro, jis nedvejodamas nu- 
ėjo tuoj pat pas poną policijos leitenantą. Senasis G. M. 
paprašė jį duoti naktiniams patruliams specialius paieškų 
nurodymus, o pats, gavęs iš leitenanto kelis ginkluotus 
vyrus, nusiskubino į gatvę, kur sulaikė jo sūnų. Jis pa- 
buvojo visose vietose, kur tik galėjo tikėtis jį surasti, ir, 
neužtikęs niekur jokių pėdsakų, nuvažiavo galiausiai į 
meilužės namus, manydamas, kad gal jo vienturtis bus 
ten sugrįžęs. 

Aš taisiausi gulti, kai jis atvyko. Kadangi miegamojo 
durys buvo uždarytos, tai negirdėjau beldimo iš lauko. 
G. M., įėjęs į namus su dviem ginkluotais pareigūnais, 
pasiteiravo, kur sūnus, ir, nieko nesužinojęs, panoro ma- 
tyti jo meilužę, tikėdamasis, kad gal ji ką pasakys. Jis 
užlipa su abiem ginkluotaisiais į antrą aukštą. Mes bu- 
vom jau begulą. G. M. atidaro duris, ir mums gyslose 
kraujas sustingo. 

— Viešpatie! Juk tai senasis G. M. — sakau Manonai. 

Šoku prie špagos: ji pasirodė, deja, susiraizgiusi su 
pasaitu. Ginkluotieji, pamatę Mano judesį, tuoj priėję iš- 
traukė man ją iš rankų. Kai esi vienais marškiniais, ne- 
pasipriešinsi. Jie man atėmė galimybę gintis. 

G. M., kad ir būdamas šios scenos sujaudintas, greit 
atpažino mane. Dar lengviau atpažino jis Manoną. 

— Ar man taip rodosi, — rūsčiai tarė G. M. — ar čia 
iš tikro ševaljė de Grijė ir Manona Lesko? 

Aš taip siutau iš gėdos ir skausmo, jog nieko jam ne- 
atsakiau. G. M. kurį laiką svarstė, matyt, visokias jam 

į galvą ateinančias mintis, o paskiau, it nuo jų užsidegęs 
pykčiu, atsigręžė į mane ir sušuko: 

— A, niekše, esu tikras, kad tu užmušei mano sūnų! 

Tas įžeidimas mane įniršino. | 

— Senas piktadary,— atliepiau jam išdidžiai — jei tu- 
rėčiau ką iš tavo padermės nudaigoti, tai pradėčiau nuo 
tavęs. 

— Gerai jį laikykit — tarė jis ginkluotiesiems.— Jis 
turi duot man žinių apie Mano sūnų, ir jei tuoj neprisi- 
pažins, ką jam padarė, aš jį rytoj atiduosiu pakart. 

— Tu mane atiduosi pakart? — atsiliepiau aš.— Nenau- 
dėli! Karia tokius kaip tu. Mano gyslose teka kilnesnis 
ir tyresnis kraujas negu tavo. Taip, — pridūriau,— aš Ži- 
nau, kas atsitiko tavo sūnui, ir jei tu mane dar labiau į 
piktumą vesi, tai aš liepsiu dar šią naktį pasmaugti jį, o 
po to ir tau prižadu tokį pat galą. 

Padariau, aišku, neprotingai, išsidavęs, jog žinau, kur 
jo sūnus, bet taip buvau perpykęs, kad nesusilaikiau. 
G. M. tuoj pašaukė dar penketą ar šešetą ginkluotųjų, ku- 
riuos buvo palikęs laukti gatvėje, ir liepė suimti visus 
šeimynykščius. 

— Tai ką, ponas ševaljė,— pašaipiai tarė man, — jūs 
sakotės žinąs, kur yra mano sūnus, ir liepsiąs jį pasmaug- 
ti? Na, tai atsiminkit, mes to taip nepraleisim. 

Iš karto supratau, kad padariau klaidą. G. M. priėjo 
prie Manonos, kuri sėdėjo ant Iovos ir verkė; pasakė jai 
keletą ironiškų komplimentų apie galią, kurios ji turin- 
ti tėvui ir sūnui, ir apie gražų tos galios panaudojimą. 
Tas ištvirkęs baidyklė buvo bepradedąs net gretintis prie 
Manonos. 

„— Nedrįsk jos liesti! — sušukau. — Jokia šventenybė 
pasaulyje neapsaugos tada tavęs nuo mano rankų. 

G. M. išėjo, palikęs tris sargybinius, kuriems įsakė 
prižiūrėti, kad mes tuoj apsitaisytume. 

Nežinau, kaip jis ketino su mumis pasielgti. Gal, jei 
būtume pasakę, kur jo sūnus, jis būtų mus paleidęs. Gal- 
vojau rengdamasis, ar ne geriausiai bus mums taip ir 
padaryti. Bet, jei, išeidamas iš kambario, G. M. ir buvo 

linkęs į šitokią užbaigą, tai grįžęs jis parodė visai kito- 
kią nuotaiką. Mat išėjęs jis kvotė suimtuosius tarnus. Jis 
nieko negalėjo sužinoti iš šeimynykščių, kuriuos Mano- 
nai parūpino jo sūnus, bet kai priėjo prie Marselio ir pa- 
tyrė, kad tas tarnauja pas mus jau nuo seniau, tai nu- 
sprendė gąsdinimais atrišti jam liežuvį. Marselis buvo ge- 
ras vaikinas, bet naivus ir netašytas. Prisiminęs, ką buvo 
padaręs Opitalyje, kai išleido Manoną, ir persiėmęs bai- 
me, kurios įvarė jam G. M., tas silpnadvasis įsivaizdavo, 
kad jį tuoj ves į kartuves arba ant rato. Jis prižadėjo 
išdėti viską, ką žino, kad tik paliktų gyvą. Čia G. M. ir 
tarė, jog mes būsime rimčiau nusikaltę, negu jo iki tol 
manyta. Jis užtikrino Marselį, jog tasai, viską išpažinęs, 
ne tik kad išgelbės savo gyvybę, bet ir bus dar gerai 
atlygintas. | 


Tas nelaimingas tarnas papasakojo G. M. tą mūsų su- 
manymo dalį, apie kurią mudu su Manona kalbėjomės 
prie jo nesivaržydami, dėl to kad jis turėjo mums padėti 
ją vykdyti. Marselis, tiesa, nieko nežinojo apie tuos mū- 
sų sumanymo pakeitimus, kuriuos padarėme Paryžiuje, 
bet, važiuodami iš Šaijo, mes buvome supažindinę jį su 
savo planu ir su jam skirtu vaidmeniu. Marselis atidengė 
senajam G. M., jog mudu su Manona ketinome apmulkinti 
jo sūnų ir jog Manona turėjusi gauti ar gal net ir ga- 
vusi iš jo dešimt tūkstančių frankų, kurie pagal mūsų su- 
manymą niekad neturėję grįžti į G. M. įpėdinių kišenę. 

Sužinojęs šitokius dalykus, įsiutęs senis atsiskubino 
vėl į mūsų kambarį. Nieko nesakydamas, praėjo tiesiai 
į buduarą ir ten be jokio sunkumo rado pinigus ir pa- 
žibas. Grįžęs atgal, parodė mums tai, ką jis tarėsi galįs 
vadinti vogtais daiktais, ir visaip mus išniekino. Prikišęs 
Manonai prie veido perlų vėrinį ir apyrankes, G. M. ty- 
čiojosi: 

— Pažįstate? Ne pirmą sykį buvote juos paregėjusi. 
Tai tie patys, duodu žodį. Jie jum, matyt, labai patiko, 
gražuole| Kur nepatiks!.. Vargšai vaikučiai! — pridūrė 
jis.— Abu labai mieli, labai, tik pirštai truputį palinkę į 
svetimą gerą. 

Mano širdis užvirė nuo tų užgaulių žodžių. Už aki- 
mirką laisvės būčiau davęs... Teisingasai dangau!.. ko bū- 
čiau nedavęs?!. Galiausiai, susiėmęs iš paskutiniųjų, nuo- 
saikiai (nuosaikumas čia buvo rafinuotas įdūkis) tariau: 

— Gana, ponas G. M., taip įžūliai šaipytis. Eikim prie 
reikalo. Ką jūs ketinate daryti? 

— Jei prie reikalo, tai prie reikalo, ponas ševaljė, aš 
ketinu jus tuoj pat nusiųsti į Šatlė. Ryt išauš diena, vis- 
kas bus aiškiau matyti, ir aš tikiuosi, jog jūs galų gale 
būsite toks malonus ir pasakysite, kur mano sūnus. 

Daug nereikėjo galvoti, kad suprasčiau, kokių baisių 
pasekmių gali turėti mūsų uždarymas į Šatlė. Drebėjau, 
numatydamas jo pavojus. Pasidarė aišku, jog išdidumas 
išdidumu, o likimo prispaustas turi pasiduoti. ,,„Gerinkis,— 
pagalvojau, — savo žiauriausiajam priešui, gal bent nuo- 
lankumu ką iš jo laimėsi“. Ir aš mandagiai paprašiau jį 
paklausyti mane valandėlę. 

— Sutinku, ponas G. M. — tariau jam,— kad jaunystė 
pastūmėjo mane į dideles klaidas, kad tos klaidos jus 
įžeidė ir kad jūs turite pagrindo būti nepatenkintas ma- 
nimi. Bet jeigu jūs žinote, kokią jėgą turi meilė, ir jei 
galite suprasti, kaip baisiai kenčia nelaimingas jaunuo- 
lis, kada jam atima viską, ką jis Myli, tai gal tarsite do- 
vanotiną mano norą truputį atsikeršyti arba bent mane 
pakankamai nubaustą pažeminimo, kurį ką tik pakėliau. 
Nereikia nei kalėjimo, nei kankinimo, kad aš pasakyčiau, 
kur yra jūsų sūnus. Jis yra saugioj vietoj. Aš visai ne- 
norėjau nei jam ko blogo padaryti, nei jūsų įžeisti. Esu 
pasiruošęs atidengti vietą, kur jūsų sūnus ramiai leidžia 
naktį, jei jūs iš savo Malonės paleisite mus. 

Užuot suminkštėjęs nuo mano prašymo, tas senas tig- 
ras tik susijuokė ir atsuko man nugarą. Jis burbtelėjo 
dar kelis žodžius, norėdamas duoti man suprasti, jog mū- 
sų planas jam žinomas kuo smulkiausiai. O dėl sūnaus 
G. M. brutaliai pridūrė, jog, kadangi aš jo nenužudęs, tai 
jis atsirasiąs ir pats. 

— Veskite juodu į Mažąjį Šatlė — tarė jis sargybi- 
niams,— ir gerai žiūrėkit, kad ševaljė neištrūktų. Jis mė- 
tytas ir vėtytas, jau kartą iš Sen Lazaro pabėgo. 

M. G. išėjo. Galite įsivaizduoti, kaip aš jaučiausi. 

— O dangau,— sušukau mintyse,— nuolankiai priim- 
siu visus smūgius, kuriuos man siųsi, bet negaliu pakelti, 
kad koks šunsnukis turėtų galią taip tironiškai su ma- 
nimi elgtis. Tai žmogui atima bet kokią viltį. 

Sargybiniai paprašė neversti jų ilgai laukti. Jų ka- 
rieta stovinti prie vartų. Ištiesiau ranką padėti Manonai 
nulipti žemyn. 

— Einam, brangioji karaliene, — tariau jai, — einam pa- 
siduoti negailestingam likimui. Gal kada nors iš dangaus 
malonės laimė aplankys ir mus. 

Važiavome vienoje karietoje. Manona prisiglaudė prie 
manęs. Nuo tos akimirkos, kai pasirodė G. M., nebuvau 
girdėjęs iš jos lūpų nė vieno žodžio, bet dabar, mudviem 
likus vieniem, ji kalbėjo man tūkstančius meilybių, pri- 
kaišiodama sau, kad dėl jos aš turįs pakelti tiek nelai- 
mių. Aš jai sakiau, jog, kol ji manęs nenustos mMylėjusi, 
aš niekad savo likimu nesiskųsiu. 

— Ne manęs reikia gailėtis — dėsčiau toliau.— Dėl ke- 
lių mėnesių kalėjimo neprapulsiu, ir jau geriau Šatlė ne- 
gu Sen Lazaras. Man labiausiai širdį skauda dėl tavęs. 
Koks likimas tokiai žavingai būtybei! Dangau! Kodėl taip 
kietai spaudi tobuliausią iš savo sutvėrimų? Kodėl mu- 
du, vienas ir antras, neapsigimėm su savybėmis, pritin- 
kančiomis mūsų vargingam gyvenimui? Mes esame apdoc- 
vanoti protu, skoniu ir širdim, bet kokiems nelemtiems 
dalykams mes juos eikvojam, tuo.tarpu kai tiekas žemos 
dvasios ir mūsų dalios vertų Žmonių naudojasi visomis 
lemties malonėmis. 

Šitos mintys skaudžiai varstė širdį, bet jos buvo nie- 
kis palyginti su tomis, kurios skverbėsi į ateitį, nes aš 
taip nerimavau dėl Manonos, kad baimė! Ji jau buvo 
buvus Opitalyje, o aš žinojau, jog jei net kas iš jo išeina 
ir pro tikrąsias duris, pakliūti vėl į jį be galo pavojinga. 
Norėjosi pasidalinti savo nerimu su ja, bet bijojau, kad 

ne per daug ją išgąsdinčiau. Drebėjau dėl jos ir nedrįsau 
įspėti apie pavojų. Aš tik glaudžiau ją dūsaudamas prie 
savęs, kad bent žinotų, jog ją Myliu, nes meilė buvo be- 
ne vienintelis jausmas, kurį drįsau jai rodyti. 

— Manona,— tariau,— pasakykite atvirai, ar jūs visa- 
da mane mylėsite? 

— Kokia aš nelaiminga, kad jūs galite tuo abejoti — 
atitarė ji. 

— Ne, ne,— sakau, — aš tuo anaiptol neabejoju, ir dėl 
to, kad esu tikras, jog jūs Mane visada mylėsite, aš drą- 
siai kovosiu su visais mūsų priešais. Prašysiu savo šeimą, 
kad mane išimtų iš Šatlė, ir aš būčiau ne aš, jei tučtuojau 
ir jūsų iš jo neišvaduočiau. 

Atvažiavom į kalėjimą. Čia mudu išskyrė, bet kadan- 
gi pats numaniau, kad taip bus, tai to smūgio nepriėmiau 
per daug į širdį. Pavedžiau Manoną durininko globai, 
pasisakęs, jog esu ne visai bet kas, ir pažadėjęs gerai 
jam atsilyginti. Pabučiavau savo brangią numylėtinę at- 
siskirdamas. Maldavau per daug nesielvartauti ir nieko 
nebijoti, kol aš esu gyvas. Pinigų prie savęs turėjau, dalį 
daviau Manonai, o likusiais sumokėjau durininkui riebią 
duoklę Mėnesiui į priekį už Manoną ir už save. 

Pinigai padarė labai gerą įspūdį. Gavau gerai apsta- 
tytą kamerą, ir durininkas mane užtikrino, jog Manona 
gavo tokią pačią. Aš tuoj pradėjau laužyti galvą, kaip 
man greičiau išeiti iš kalėjimo. Buvo aišku, jog mano 
byloje tikro kriminalo nėra, nes jei Marselis net ir pa- 
rodytų mus ketinus vogti, tai aš puikiai žinojau, jog už 
ketinimą dar niekas nebaudžia. Nusprendžiau greit pa- 
rašyti tėvui, kad malonėtų pats atvažiuoti į Paryžių. Kaip 
minėjau, aš mažiau gėdijausi Šatlė negu Sen Lazaro, o, be 
to, kad ir išlaikęs širdyje pagarbą tėvo valiai, aš su me- 
tais ir patyrimu pasidariau nebe toks drovus. Parašiau, 
vadinasi, laišką, ir kalėjimas nedarė jokių sunkumų jam 
išsiųsti, bet galėjau ir nerašyti, nes tėvas ir be jo kitą 
dieną atvyko į Paryžių. 

Jis gavo mano pirmą laišką, kurį rašiau jam prieš sa- 
vaitę. Tėvas labai juo apsidžiaugė, tačiau kokių vilčių 

būtų jam besukėlę mano pažadai pasitaisyti, jais vienais 
jis nenorėjo atsidėti. Jis nusprendė važiuoti į Paryžių, 
kad galėtų asmeniškai įsitikinti, jog aš tikrai pasikeitęs, 
ir savo elgesį nustatyti pagal mano atgailos nuoširdumo 
laipsnį. Tėvas atvažiavo rytojaus dieną po mano įkalini- 
mo. Pirmiausia aplankė Tiberžą, kurio adresu buvau pra- 
šęs ji siųsti man savo atsakymą. Iš Tiberžo jis nesužinojo, 
kur ir kaip aš dabar gyvenu; jis tik patyrė iš jo svarbiau- 
sius mano prietykius po pabėgimo iš seminarijos. Tiber- 
žas labai palankiai kalbėjo apie mano palinkimą į gėrį, 
kurį jis stebėjęs, kai paskutinį sykį su manimi matęsis. 
Jis pridūrė manąs mane visiškai atsipalaidavus nuo Ma- 
nonos, tik jam vis dėlto keista, kad visą savaitę aš ne- 
duodąs jam jokių žinių apie save. Tėvas buvo ne mulkis; 
jis suprato, jog mano tylėjimas, kuriuo skundėsi Tiberžas, 
slepia kažką tokio, ko tas sūnaus bičiulis neįžiūrėjo, ir 
taip veiksmingai suskato manęs ieškoti, kad į trečią die- 
ną patyrė, jog aš sėdžiu Šatlė. 

Prieš apsilankant tėvui, kurio taip greit aš ir nelau- 
kiau, apsilankė, tai yra, vadinant dalykus savo vardais, 
atėjo Manęs tardyti ponas generalinis policijos leitenan- 
tas. Tas pareigūnas šį tą Man prikišo, bet ne per šiurkš- 
čiai: ir ne per piktai. Jis, galima sakyti, net švelniai pa- 
gailestavo, kad aš taip blogai elgiuosi; aš visai be rei- 
kalo, girdi, pasidaręs sau tokį priešą kaip G. M.; teisybė, 
lengva esą pastebėti, jog mano byloje daugiau neatsar- 
gumo ir lengvapėdiškumo negu piktos valios, bet vis dėl- 
to aš jau antrą kartą pakliūvąs į jo jurisdikciją, tuo tar- 
pu Kai jis vylęsis, jog anie du ar trys mėnesiai, praleisti 
Sen Lazare, būsią mane ganėtinai pamokę. Apsidžiaugęs, 
jog turiu reikalo su tokiu nuosaikiu pareigūnu, aš labai 
pagarbiai ir santūriai jam atsakinėjau; mano pasiaiškini- 
mai, atrodė, visiškai jį patenkino. Jis patarė per daug 
nesikrimsti, žadėjo atsižvelgti į mano kilmę ir jaunystę ir 
padėti man. Aš įsidrąsinęs pamėginau tarti žodį kitą už 
Manoną, girdamas jos romų ir gerą būdą. Jis nusišypso- 
jęs atsakė, kad jos pačios dar nematęs, bet kad girdėjęs, 
jog ji — pavojingas žmogus. Tie žodžiai taip sujaudino 

mano širdį, jog aš visa karštybe puoliau ginti savo varg- 
šės numylėtinės ir net nesusilaikęs praliejau keletą aša- 
rų. Jis liepė nuvesti mane atgal į kamerą. 

— Meile, meile, — sušuko šis rimtas pareigūnas man 
išeinant, — nejaugi tu niekad nesusiderinsi su protu? 

Man tebegromuliuojant savo nelinksmas mintis ir pa- 
sikalbėjimą su ponu generaliniu policijos leitenantu, du- 
Iyse sužvangėjo raktas: įėjo tėvas. Nors turėjau būti pu- 
siau pasiruošęs išvysti jį, nes, mano apskaičiavimu, po ke- 
lių dienų jis turėjo atvažiuoti, aš taip išsigandau, pamatęs 
tėvą, jog būčiau skradžiai žemę pradingęs, jei tik ji bū- 
tų prasivėrus man po kojų. Priėjau kaip nesavas, apka- 
binau. Tėvas atsisėdo. Abudu iki tol nebuvom pratarę 
dar nė žodžio. Aš likau stovėti, nudelbęs akis ir nusiėmęs 
skrybėlę. | 

— Sėskitės, pone! — rūsčiai prabilo tėvas.— Sėskitės! 
Jūsų palaidas gyvenimas ir suktybės padėjo man surasti 
šią jūsų buveinę. Gera tokių talentų kaip jūsų pusė yra 
ta, kad jie nenuslepiami. Jūs žengiate į garsą tikriausiuo- 
ju keliu. Tikiuosi, netrukus jis nuves jus į Grevo aikštę, 
ir jūs susilauksite pelnytos šlovės — būsite viešai išsta- 
tytas žmonėms pasigėrėti. 

Aš tylėjau. Jis kalbėjo toliau: 

— Kokia nelaimė tėvui, karštai mMylėjusiam sūnų ir 
negailėjusiam pastangų išauginti jį dorą, kai jis galiau- 
siai pamato sukčių, teršiantį gerą šeimos vardą! Galima 
susitaikinti su kokiu likimo smūgiu, laikas jį apmaršina, 
ir sielvartas mąžta, bet ką daryti su opa, kuri tolydžio 
aitrėja, ką daryti su palaido ir paskutinį garbės jausmą 
praradusio sūnaus pakrikusiu gyvenimu? Tu tyli, begė- 
di; — pridūrė tėvas.— Dediesi kukliu, veidmainiškai rodai 
nuolankią miną, galėtum. pamanyti, kad esi doriausias iš 
visos giminės! 

Nors negalėjau nepripažinti, jog dalį tų įžeidimų tik- 
rai buvau pelnęs, jie vis dėlto pasirodė man pernelyg su- 
tirštinti. Pamaniau, jog leistina visai paprastai pasiaiš- 
kinti. 

— Užtikrinu, tėve,— tariau,— kad mano kuklumas, ku- 
Iį Matote, anaiptol nėra dirbtinis. Kaip geros šeimos vai- 
kas, be galo gerbiantis savo tėvą, aš kitaip jūsų akivaiz- 
doje elgtis negaliu, ypačiai dar kai jūs esate taip užsi- 
rūstinęs. Toli gražu nemanausi esąs padoriausias iš visos 
mūsų giminės. Žinau, jog jūsų priekaištai yra mano pel- 
nyti, bet aš maldauju parodyti man. truputį daugiau šir- 
dies ir nelaikyti manęs nedoriausiu žmogum pasaulyje. 
To aš nesu užsitarnavęs. Jums ne paslaptis, kad viską 
padarė meilė: kuo nusikaltęs, nusikaltau dėl jos. Lem- 
tinga aistra! Negali būti, kad jūs nežinotumėte, kokia 
jos jėga! Ir nejaugi jūsų kraujas, iš kurio paėmė pradžią 
manasis, nebūtų niekad panašiai viręs? Meilė padarė ma- 
ne per švelnų, per karštą, per ištikimą ir galbūt per nuo- 
laidų žavios numylėtinės norams — štai Mano nusikalti- 
mai. Ar yra tarp jų, kuris užtrauktų jums nešlovę? Taigi, 
brangusis tėve,— švelniai pridūriau,— pasigailėkit bent 
kiek sūnaus, kuris jus visuomet giliai gerbė ir mylėjo, 
kuris nepamynė, kaip kad manote, po kojų nei garbės, 
nei pareigos ir kuris yra tūkstantį kartų labiau reikalin- 
gas paguodos, nekaip galėtumėt manyti. 

Su paskutiniais žodžiais išleidau keletą ašarų. 

„Tėvo širdis — gamtos šedevras. Karaliaudama joje, 
gamta nuolaidžiauja jai ir pati judina visas jos spyruok- 
les. Būdamas protingas ir gero skonio žmogus, tėvas taip 
priėmė į širdį mano atsiprašymo būdą, jog nebegalėjo 
nuslėpti įvykusios joje permainos. 

— Eikš, vargšas ševaljė,— tarė jis, — eikš, pabučiuok 
mane, Man tavęs gaila. 

Aš pabučiavau tėvą, jis prispaudė mane prie krūti- 
nės, ir aš iš karto supratau, kas dedasi jo širdyje. 

— Bet ką mums dabar daryti, kokiu būdu tave iš čia 
išimti? — tarė vėl tėvas.— Papasakok atvirai visus savo 
reikalus. 

Kadangi, viską gerai pasvėrus, mano elgesy, apskritai 
imant, nebuvo nieko, kas galėtų atrodyti per daug ne- 
garbilga, bent lyginant jį su tam tikro sluoksnio jaunuo- 
lių elgesiu, ir kadangi, antra vertus, turėti meilužę arba 

su trupučiu mitrumo lenkti kortų laimę į savo pusę mū- 
sų amžiuje nelaikoma kažkuo gėdingu, tai aš nuoširdžiai 
ir išsipasakojau, kaip gyvenau. Kad pasakojant būtų ne 
taip gėda, kiekvieną savo išpažįstamą kaltę miešiau gar- 
siais kitų Žmonių pavyzdžiais. 

— Gyvenu su numylėtine— sakau, — nesusirišęs vedy- 
binių ceremonijų saitais, bet kunigaikštis de... viso Pa- 
ryžiaus akyse turi dvi numylėtines, ponas de... jau dešimt 
metų kaip gyvena su savąja, kurią myli taip ištikimai, 
kaip niekad nemylėjo tikros žmonos, du trečdaliai švan- 
kių prancūzų laiko sau garbe turėti numylėtines. Aš šiek 
tiek sukau, lošdamas kortomis, bet markizas de... ir gra- 
tas de... iš to tik ir gyvena, o princas de... ir kunigaikš- 
tis de... vadovauja to paties ženklo riterių gaujai. 

Kai dėl savo pasikėsinimo į abiejų G. M. pinigines, 
tai galėjau irgi lengvai įrodyti, jog ir čia turėjau į ką 
nusižiūrėti, bet man buvo likę dar tiek garbės jausmo, 
kad nesinorėjo susiplakti su visais tais, kurių pavyzdžiu 
galėčiau pasiremti, ir todėl paprašiau tėvą dovanoti man 
šitą silpnybę, atsižvelgus į dvi stiprias aistras, kerštą ir 
meilę, kurios mane sukurstė. Tėvas paklausė, ar neturiu 
kokios minties, kaip, nesukeliant daug kalbų, galima bū- 
tų mane greit išvaduoti. Papasakojau, kaip širdingai kal- 
bėio su manimi generalinis policijos leitenantas. 

— Sunkumų galėtų atsirasti, — pridūriau, — tik iš abie- 
jų G. M. pusės, todėl aš manau, jog būtų gerai, jei tams- 
ta galėtum su jais pasimatyti. | 

Tėvas sutiko. Neišdrįsau sakyti, kad prašytų išleisti ir 
Manoną. Drąsos, tiesa, būtų užtekę, bet pabijojau, kad 
tėvas, išgirdęs mane kalbant apie Manoną, nesumanytų 
pasipiktinęs ko pražūtinga jai ir man. Ir dabar neretai 
ateina mintis, ar ne ta baimė bus užtraukusi ant manęs 
aidžiausias negandas, nes juk ji nedavė man patyrinėti 
tėvo jausmų Manonos atžvilgiu ir pabandyti geriau nu- 
teikti juos. Gal būčiau dar kartą suminkštinęs jo širdį. 
Gal būčiau užbėgęs už akių senojo G. M. nepalankiai įtai- 
gai. Ką gali dabar žinoti? Mano piktas likimas būtų gal 
vis tiek. Visas Mano pastangas niekais nuvaręs, bet tada 

bent aiškiai žinočiau, jog už savo nelaimę turiu tik jį ir 
savo priešų žiaurumą tekaltinti. 

Tiesiai iš manęs tėvas nuvyko pas poną de G. M. Sū- 
nus buvo irgi namie — mat gvardininkas, kaip žadėjo, 
taip ir paleido. Niekad neteko patirti, ką jie susitikę kal- 
bėjo, bet nesunku tai įsivaizduoti, žinant nelemtas jų 
pašnekesio pasekmes. 


Jie, tai yra vienas ir kitas tėvas, nuvažiavo kartu pas 
poną generalinį policijos leitenantą prašyti dviejų ma- 
lonių: kad mane tuoj išleistų iš Šatlė, o Manoną kad įka- 
lintų iki gyvos galvos arba išsiųstų į Ameriką. Tuo metu 
kaip tik imta vežti į Misisipį minias visokių nenaudėlių. 
Ponas generalinis policijos leitenantas davė jiems žodį 
pirmu laivu išsiųsti ten ir Manoną. 

Ponas de G. M. ir mano tėvas tuoj kartu atvažiavo 
pranešti man, kad aš laisvas. Mandagiai užsiminęs apie 
praeitį ir pasakęs, jog galiu laikyti save laimingu, kad 
turiu tokį tėvą kaip mano, ponas de G. M. ragino mane 
klausyti nuo šiol jo pamokymų ir sekti jo pavyzdžiu. Tė- 
vas liepė man atsiprašyti G. M. už įžeidimą, kurį aš neva 
padaręs jam ir jo šeimai, ir padėkoti, kad padėjo mane 
ištraukti iš kalėjimo. Iš Šatlė išėjome visi trys kartu, nė 
žodžio nepratarę apie mano numylėtinę. Prie jų aš ne- 
išdrįsau net pasikalbėti apie ją su sargybiniais. Deja, ma- 
no gailūs prašymai nieko nebūtų jai bepadėję! Žiaurusis 
įsakymas pasiekė kalėjimą kartu su žinia apie mano iš- 
leidimą. Nelaimingoji mergina buvo po valandos perkelta 
į Opitalį ir priskirta prie keleto kitų nelaimingų padarų, 
pasmerktų tam pačiam likimui. Kadangi tėvas nusivežė 
mane į namus, kuriuose buvo sustojęs, tai tik apie šeš- 
tą valandą vakaro tepavyko man išnykti iš jo akių ir 
sugrįžti į Šatlė. Aš tik norėjau perduoti Manonai šiokių 
tokių skanėstų ir paprašyti durininką pagloboti ją, nes 
pasimatymo nesitikėjau gauti. O ką reikės daryti, kad ji 
išeitų į laisvę, neturėjau laiko dar nė pagalvoti. 

Išsikviečiau durininką. Tasai, atsimindamas mano dos- 
numą ir švelnų elgesį, buvo palankiai Man nusiteikęs; jis 
ėmė apgailestauti nelaimingą Manonos likimą, ypačiai 

dėl to, jog tai, kas atsitikę, galį mane labai įskaudinti. 
Man buvo neaišku, ką jis turi galvoje, todėl valandėlę 
šnekėjomės kits kito nesuprasdami. Durininkas galiausiai 
susigriebė, jog reikia paaiškinti, ir paaiškino, tai yra iš- 
dėstė tai, ką aš pasibaisėdamas ką tik jums sakiau ir ką 
vis dar besibaisėdamas vėl jums kartoju. 

Smarkiausia apopleksija negalėtų taip pakirsti žmo- 
gaus, kaip ši žinia pakirto mane. Aš griuvau su tokiu 
skausmingu širdies plakimu, jog, netekdamas sąmonės, 
maniausi galutinai išsivaduojąs iš gyvenimo. Tos minties 
likučiai tebevaikščiojo po galvą net ir atsigodus. Dairiau- 
si į visus kambario šonus, apžiūrinėjau pats save, no- 
rėdamas suprasti, ar tebeturiu nelemtą gyvo žmogaus po- 
žymį. Ir jeigu man, kaip prigimties kad yra kiekvienam 
skirta, būtų rūpėję tik greičiau nusikratyti savo kančio- 
mis, tai tą nevilties ir klaiko valandą maloniausia būtų 
buvę mirti. Netgi religija negali numatyti nieko labiau 
nepakeliamo po mirties už tas pragariškas konvulsijas, 
kurios mane tampė. O tačiau per stebuklą, kurį daro vien 
meilė, greit atgavau tiek jėgų, jog galėjau dangui padė- 
koti, kad grąžino man sąmonę ir protą. Mirtis būtų bu- 
vus naudinga tik man vienam. Manonai gi reikėjo, kad 
aš būčiau gyvas, nes kas, be manęs, ją parems, kas at- 
keršys už ją. Prisiekiau atsiduoti visas tam vienam tiks- 
lui. 

Durininkas mane gelbėjo, kaip gali gelbėti tik ge- 
riausias draugas. Aš priėmiau jo paslaugas su didžiausiu 
dėkingumu. 

— Ak,— tariau,— tai mano kančios graudina jus? Visi 
mane apleidžia. Net tikras tėvas yra, matyt, vienas iš 
pikčiausiųjų mano persekiotojų. Niekam 'manęs negaila. 
Ir tik šioje atšiaurumo ir žiaurumo buveinėje atsirado kas 
užjautė nelaimingiausiąjį iš visų Žmonių; tai — jūs! 

Durininkas patarė neiti į gatvę, kol aprimsiu. 

— Gerai, gerai — atsakiau jam išeidamas, — mudu pa- 
simatysime greičiau, negu jūs manote. Ruoškite man bjau- 
riausiąjį Iš savo urvų — aš pasistengsiu jį nusipelnyti. 

Ir iš tikro pirma mano mintis buvo susidoroti su abiem 
G. M. ir su generaliniu policijos leitenantu, o paskiau, 
pasitelkus ką galima bus pasitelkti, ginkluotam pulti Opi- 
talį. Tėvas, ir tas vargu būtų išvengęs mano keršto, kuris 
atrodė man visiškai teisingas, nes durininkas neslėpė nuo 
manęs, jog kaip tik jis ir G. M. buvo mano pražūties kal- 
tininkai. Bet kai perėjau truputi per gatvę ir oras bent 
kiek atvėsino man kraują ir temperamentą, pasiutys ėmė 
pamažu užleisti vietą protingesniems jausmams. Priešų 
mirtis mažai ką teduotų Manonai ir sukeltų man pavojų 
prarasti visas galimybes jai padėti. O, be to, negi imsi 
taip ir žudysi kaip niekšas? Bet kaipgi kitaip keršysi? 
Susiėmiau visas ir pradėjau galvoti, vien tik kaip išva- 
duoti Manoną, o visa kita atidėjau, iki laimingai užbaig- 
siu šitą svarbų žygį. 

Mažai beturėjau pinigų. O tai juk buvo tas pagrin- 
das, nuo kurio reikėjo pradėti. Tik iš trijų Žmonių ga- 
lėjau tikėtis jų gauti: iš pono de T., iš tėvo ir iš Tiberžo. 
Menka vilties tebuvo prasikurti iš dviejų pastarųjų, o 
listi į akis pirmajam gėdijausi. Bet kai prispiria paskuti- 
nioji, tai nebe ceremonijos galvoje. Pasukau tad tiesiai 
į Švento Sulpicijaus seminariją, nesirūpindamas tuo, jog 
ten gali mane pažinti. Išsikviečiau Tiberžą. Iš pirmųjų 
žodžių supratau, jog jis dar nieko nežino apie pastaruo- 
sius mano prietykius. Ši aplinkybė pakeitė pirmykštį ke- 
tinimą jį sugraudinti. Užvedžiau kalbą apie tėvą, apie 
savo džiaugsmą, kad vėl jį pamačiau, ir paprašiau pasko- 
linti man truputį pinigų — turiu, girdi, prieš išvažiuoda- 
mas iš Paryžiaus, užmokėti vieną kitą skolą, apie kurias 
nenorėčiau sakytis tėvui. Jis tuoj padavė man savo pini- 
ginę. Pasiėmiau penkis šimtus frankų iš šešių šimtų, ku- 
riuos ten radau. Pasiūliau raščiuką, bet Tiberžas buvo 
toks kilnus, kad nepriėmė. 

Pasukau iš ten pas poną de T. Nuo jo nieko neslėpiau. 
Išpasakojau jam visas savo nelaimes ir kančias: jos jam 
buvo jau žinomos iki smulkmenų, dėl to kad jis atsidėjęs 
sekė jaunojo G. M. avantiūrą, tačiau vis tiek išklausė 
mane su didele užuojauta. Kai aš paprašiau patarti, kokiu 

būdu galima būtų išvaduoti Manoną, jis liūdnu balsu at- 
siliepė, jog nematąs, deja, jokios galimybės ir jei ne- 
ateisianti kokia ypatinga dangaus pagalba, tai tenką at- 
sisakyti net nuo vilties kaip nors tai padaryti; toliau jis 
paaiškino, kad buvęs tyčia nuvykęs į Opitalį, kai išgir- 
dęs, jog ji vėl ten pakliuvusi, bet negavęs net ir sau lei- 
dimo su ja pasimatyti, nes generalinis policijos leitenan- 
tas įsakęs labai griežtai ją laikyti, o blogiausia tas, jog 
nelaimingąjį būrį, prie kurio ji priskirta, numatyta kaip 
poryt išvežti jau iš Paryžiaus. Mane taip pritrenkė jo žo- 
džiai, jog jis būtų galėjęs kalbėti visą valandą, man nė 
nepagalvojus jį pertraukti. Ponas de T. pasakė toliau, 
jog neaplankęs manęs Šatlė dėl to, kad buvęs tos nuo- 
monės, jog lengviau galėsiąs Man padėti, jei pareigūnai 
nežinosią jį turint su manim ryšių, o tas kelias valandas, 
kai aš iš kalėjimo išėjęs, jis nerimavęs, nežinodamas, kur 
mane kaip galima greičiau surasti, nes norįs duoti man 
vienintelį, jo manymu, tikrą patarimą, kurį priėmęs aš 
galėsiąs bent tikėtis palenkti į geresnę pusę Manonos da- 
lią; tas patarimas — tiesa, pavojingas, ir jis prašąs amži- 
nai laikyti paslapty, kad jis man jį davęs, — esąs toks: 
suburti keletą drąsuolių, kurie nepabijotų užpulti Mano- 
nos konvojų, kai tas bus išvykęs su ja už Paryžiaus. Po- 
nas de T. nelaukė, kol aš užsiminsiu apie pinigus. 

— Štai šimtas pistolių, — tarė jis man, paduodamas ma- 
ką,— jie jums pravers. Grąžinsite, kai laimė bus jums pa- 
lankesnė. 

Ponas de T. pridūrė, kad jeigu ne reikalas saugoti re- 
putaciją, tai jis pats su savo špaga prisidėtų prie mano 
numylėtinės išvadavimo. 

Toks didelis kilnumas sujaudino mane iki ašarų. Dė- 
kodamas įdėjau į savo žodžius visą karštį, kiek mano 
sielvartas buvo dar man jo palikęs. Paklausiau poną de T., 
ar negalima būtų ko gera tikėtis, jei Manoną kas užtartų 
generaliniam policijos leitenantui. Ponas de T. atsakė, jog 
jis pats buvo apie tai galvojęs, bet priėjęs išvadą, kad 
nieko iš to negalį būti, nes kas prašys tokio pobūdžio ma- 
lonės be pakankamo motyvo? O kokį motyvą galėtų pa- 

vartoti užtarėjas, norėdamas kreiptis į tokį rimtą ir ga- 
lingą žmogų kaip generalinis policijos leitenantas? Ne- 
bent būtų vilties pakeisti pono de G. M. ir mano tėvo 
nusistatymą ir palenkti juos, kad jie patys prašytų poną 
generalinį policijos leitenantą atšaukti savo nutarimą. Ir 
čia ponas de T. pasisiūlė atsidėjus stengtis laimėti jau- 
nojo G. M. paspirtį, nors tasai dėl kai kurių įtarimų, ki- 
lusių ryšium su visais tais reikalais, atrodąs šiek tiek jam 
atšalęs, 0 mane ragino negailėti iš savo pusės pastangų 
tėvo širdžiai perlaužiti. 

Tai nebuvo lengvas uždavinys, ir ne tik todėl, jog ži- 
nojau, kad iš viso bus sunku perkalbėti tėvą, bet dar ir 
dėl kitos priežasties, kuri tiesiog vertė mane bijoti su- 
sitikti su juo. Aš buvau pasišalinęs iš jo būstinės priešin- 
gai jo duotajam man įsakymui ir, kai sužinojau liūdną 
Manoncos likimą, tvirtai nusprendžiau pas jį nebegrįžti. 
Turėjau didelio pagrindo manyti, jog jis gali, kai nueisiu, 
jėga mane sulaikyti ir prievarta parsivežti į provinciją. 
Juk mano vyresnysis brolis buvo jau kadaise tą metodą 
pavartojęs. Tiesa, kad aš pasidariau dabar vyresnis am- 
žiumi, bet amžius menka atspara prieš jėgą. 

Tačiau aš suradau, kaip apsisaugoti nuo to pavojaus. 
Nusprendžiau kita pavarde išsikviesti tėvą į kurią nors 
viešą vietą. Taip ir padariau. Ponas de T. nuvyko pas 
G. M, o aš—į Liuksemburgo sodą, iš kur nusiunčiau 
žmogų pranešti tėvui, kad jo laukia vienas pažįstamas 
bajoras. Bijojau, gal neateis, nes jau temo. Tačiau jis 
greit pasirodė su savo liokajum. Aš paprašiau, kad pa- 
suktume į nuošalesnę alėją, kur galėtume būti vieni. Ko- 
kį šimtą žingsnių ėjome tylėdami. Jis, žinoma, suprato, 
kad toks pasiruošimas daromas ne be svarbaus tikslo. 
Jis laukė, kad aš prašnekčiau, o aš galvojau, ką sakyti. 
Pagaliau pravėriau burną. 

— Tėve,— tariau drebėdamas,— jūs esate geras tėvas. 
Jūs apibėrėte mane daugybe malonių ir dovanojote man 
begales nusižengimų. Užtat dangus mato, jog mano šir- 
dis sklidina jausmų, kurių savo tėvui gali turėti vien jaut- 

riausias ir pagarbiausias sūnus. Bet man atrodo... jog jūsų 
griežtumas... 

— Ką mano griežtumas? — nekantriai pertarė tėvas, 
kuriam, matyt, atrodė, kad aš per daug tęsiu savo kalbą. 

— Ak tėve,— man regis, jog griežtumas, kurį paro- 
dėte Manonos atžvilgiu, yra pernelyg didelis. Jūs pasi- 
kliovėte ponu de G. M. Tas iš savo neapykantos atvaiz- 
davo, be abejo, ją kuo tamsiausiomis spalvomis. Jūs su- 
sidarėte apie ją labai blogą numonę. O tuo tarpu jinai 
yra švelniausia ir meiliausia būtybė pasaulyje. Kaip gai- 
la, kad dangus neįkvėpė jums noro pamatyti ją nors aki- 
mirką! Esu tiek pat tikras, jog ji būtų jums patikusi, kaip 
tuo, kad ji yra žavi. Jūs būtumėte stojęs į jos pusę, ne- 
patikėjęs šlykščiais G. M. prasimanymais, pasigailėjęs jos 
ir manęs. Tuo aš nė kiek neabejoju. Jūsų širdis nėra be- 
jausmė, ji būtų susigraudinusi. 

Tėvas, pamatęs, jog aš užsidegęs ir negreit nustosiu, 
pertraukė mane. Jis paklausė, ko aš siekiu, taip karštai 
Kalbėdamas. 

— Gyvybės! — atsakiau — Nes jei Manoną išveš į 
Ameriką, aš negalėsiu gyventi. 

— Ne, ne,— tarė rūsčiai tėvas, — geriau jau negyvenk, 
nekaip gyventum nepadoriai ir negarbingai. 

— Tada nebeikim toliau, — sušukau, prilaikydmas tė- 
vą už rankos.— Atimkit ją Man, tą įsipykusią ir nepake- 
liamą gyvybę, nes ką gyventi nevilty, į kurią. jūs mane 
stumiate, -šimtąkart geriau — mirtis! Ji bus man dovana, 
tikra tėviška dovana! 

— Tos dovanos tu esi vertas — atšovė tėvas, —ir aš 
pažįstu ne vieną tėvą, kuris nebūtų taip ilgai delsęs kaip. 
aš ir suteikęs tau ją savo rankomis. Mano per didelis ge- 
rumas tave kaip tik ir pražudė. 

Puoliau tėvui po kojų. 

— Ak, jei jums lieka dar bent kiek to gerumo,— ta- 
riau, apkabindamas tėvą per kelius, — neužkietėkite, ma- 
tydamas mano ašaras. Juk esu gi jūsų sūnus! Prisiminkite 
velionę mano motiną. Jūs taip širdingai ją Mylėjote! Ar 
būtumėte pakentęs, kad kas trauktų ją jums iš glėbio? 

Būtumėt gynęs iki paskutinio kvapo! O ar kitų širdis ne 
tokia pat, kaip jūsų? Kaip gali rodyti tiek žiaurumo tas, 
kas pats bent kartą yra patyręs meilę ir skausmą? 

— Nekalbėk man apie motiną, — piktai atliepė tėvas.— 
Kai prisimenu ją, širdis krauju verda. Juk ji mirtų iš skaus- 
mo, Matydama tavo palaidą gyvenimą, jei gyva būtų. 
Gana tų kalbų, jos man nemalonios ir mano nusistatymo 
nepakeis. Aš grįžtu ir įsakau tau eiti kartu. 

Sausas ir kietas tonas, kuriuo tas įsakymas buvo duo- 
tas, man aiškiai parodė, kad šį kartą jo širdies nepalenk- 
siu. Pasitraukiau kelis žingsnius, kad jam neužeitų mintis 
suimti mane savo rankomis. 

— Jūs verčiate mane nepaklusti tėvui, — tariau,— ir 
tuo stumiate mane į dar didesnę neviltį. Aš negaliu eiti 
kartu. Negaliu taip pat ir gyventi po to, kai jūs taip ne- 
gailestingai su manimi pasielgėte. Todėl sakau jums am- 
žinąjį sudieu. Gal mano mirtis, apie kurią netrukus suži- 
nosite,— liūdnai pridūriau aš, — pažadins jums tėviškus 
jausmus. 

Man nusigręžus eiti savo keliais, tėvas perpykęs su- 
šuko: 

— Tai tu, vadinasi, atsisakai eiti kartu su manim? Ge- 
rai, Mauk į pragarą! Sudieu, nedėkingas ir maištingas 
sūnau! 

— Sudieu, sudieu,— sakiau nebesivaldydamas,— žiau- 
rus ir išsigimęs tėve! 

Ir tuoj pat išėjau iš Liuksemburgo sodo. Žingsniavau 
gatvėmis kaip beprotis iki pono de T. namų. Kilojau ei- 
damas akis ir rankas į viršų ir šaukiausi visų dangiškų 
galybių. 

— O dangau,— sakiau, — nejaugi ir tu būsi toks pat 
negailestingas kaip žmonės? Iš tavęs vieno dabar tega- 
liu laukti pagalbos. 


Ponas de T. nebuvo dar sugrįžęs, bet po valandėlės 
parsirado. Jo žygis pavyko ne geriau kaip mano. Jis man 
tai nusiminęs ir pranešė. Kad ir mažiau už savo tėvą ant 
Manonos ir manęs įširdęs, jaunėlis G. M. nepanoro mūsų 
užstoti. Jis sakėsi pats bijąs savo kerštingo senio, nega- 

linčio jam dovanoti jo mėginimo susidėti su Manona. 
Tad man buvo likęs vien tik jėgos kelias, tas pats, kurį 
nubrėžė ponas de T.; visas viltis sudėjau dabar į jį. 

— Viltys gana netikros, — tariau jam,— bet rimčiau- 
sia ir daugiausia paguodos teikianti viltis — tai Žūti pa- 
čiam tame žygyje. 

Atsiskyriau su ponu de T., prašydamas palinkėti man 
sėkmės, ir tuoj pradėjau galvoti, kaip suburti tokius tal- 
kininkus, kuriems galėčiau įpūsti bent žiežirbą savo drą- 
sos ir ryžto. 

Pirmas atėjo į galvą tas pats gvardininkas, kuriuo pa- 
sinaudojau, kai reikėjo G. M. suimti. Nusprendžiau pas 
jį ir pernakvoti, nes visą popietę ne tas rūpėjo, ir aš ne- 
pasiieškojau nakvynės. Gvardininką užtikau vieną. Jis 
apsidžiaugė, pamatęs, kad aš jau nebe kalėjime. Širdingai 
pasiūlė man savo paslaugas. Aš paaiškinau jam, kokių 
man šiuo metu reikia. Jis turėjo gana sveiko proto, kad 
sumestų, kokie sunkumai mūsų laukia, bet jis buvo ir 
pakankamai kilniadvasis, kad jų nepabūgtų. Dalį nakties 
praleidome, svarstydami savo sumanymą. Jis sakė, kad 
trys kareiviai, kuriuos buvo andai pasitelkęs, esą tokie 
drąsūs, jog jais galima pasitikėti. Ponas de T. tiksliai su- 
žinojo, kiek sargybinių lydės Manoną — tik šeši. Penkių 
narsių ir ryžtingų vyrų ganėjo siaubui įvaryti tiems ne- 
naudėliams, kurie nemoka garbingai gintis, kai gali pa- 
bėgdami išvengti mūšio. Kadangi pinigų buvo, tai gvar- 
dininkas patarė nesigailėti nieko ir tik žiūrėti, kad už- 
puolę laimėtume. 

— Mums reikia kievienam,— tarė jis, — po arklį, pis- 
toletą ir muškietą. Aš apsiimu rytoj visa tai parūpinti. O 
mūsų kareiviams reikės dar ir civilinių drabužių, nes jie 
nedrįs eiti į tokį susirėmimą, apsitaisę savo pulko uni- 
forma. 

Įdaviau jam visą šimtą pistolių, gautą iš pono de T. 
Rytojaus dieną tie pinigai išėjo iki paskutinio solio. Ka- 
reiviai atėjo pasirodyti. Aš kėliau jų dvasią ir, kad ne- 
būtų jokių abejonių, padovanojau, nieko nelaukdamas, 
kiekvienam po dešimtį pistolių. 

Atėjus lemtingai dienai, anksti rytą nusiunčiau vieną 
iš tų kareivių prie Opitalio, kad stebėtų, kuomet sargy- 
biniai išvyks iš jo su savo auka. Nors padariau tai vien 
tik iš nerimo ir pernelyg didelio atsargumo, pasirodė, kad 
toji priemonė labai pravertė. Mat pasikliovęs klaidingo- 
mis žiniomis apie kelią, kuriuo tas tremtines veš, buvau 
susidaręs neteisingą nuomonę, kad į laivą jas sodins La- 
rošelyje — būčiau veltui pralaukęs jų ant Orleano kelio. 
Per nusiųstą kareivį sužinojau, kad iš tikrųjų jas veža 
Normandijos vieškeliu ir kad į Ameriką jos išplauks iš 
Havr de Graso. 

Patraukėme, nieko nelaukdami, prie Sent Onore var- 
tų, kiekvienas kita gatve. Suėjome į krūvą gale priemies- 
čio. Arkliai buvo nusistovėję. Netrukus išvydom šešis sar- 
gybinius, lydinčius tuos du nelaimingus vežimus, kur prieš 
dvejetą metų jūs matėt Pasi. Tas reginys pakirto mane 
visą, ir nedaug tetrūko, kad aš apalpčiau. 

— O likime,— sušukau mintyse,— žiaurusis likime, 
bent jau čia lemk man mirti arba nugalėti. 

Valandėlę pasitarėm, kaip mums pulti. Konvojų skyrė 
nuo mūsų ne daugiau kaip keturi šimtai žingsnių, ir mes 
galėjome atkirsti jį jodami tiesiai per laukelį, aplink ku- 
ri suko vieškelis. Gvardininkas patarė taip ir daryti, nes, 
staigiai užpuldami, mes tikriau, girdi, užklupsią konvojų 
nepasiruošusį. Aš pritariau jo minčiai ir pirmas paspau- 
džiau arklį pentinais. Tačiau likimas negailestingai pa- 
niekė mano šauksmą. Konvojus, pamatęs penkis raitelius 
iekiant tiesiai ant jo, iš karto suprato, kad čia negerai. 
Tuoj užėmė gynybos poziciją ir ryžtingai atstatė į mus 
savo durtuvus ir šautuvus. Paregėję tokį vaizdą, gvardi- 
ninkas ir aš dar labiau užsidegėm, bet mūsų trys bailiai 
talkininkai išsigando. Sustojo it susitarę, kažką kits kitam 
pasakė (jų žodžių aš negirdėjau) ir, pasukę arklius, nu- 
kirto atgal į Paryžių. 

— Viešpatie — tarė man gvardininkas, kuris atrodė 
ne mažiau už mane pritrenktas to begėdiško pabėgimo, — 
ką mes dabar darysim, juk liekam vienu du. 

Mane tas taip sukrėtė, ir aš taip įsiutau, jog Žodžio 
pratart negalėjau. Sustabdžiau arklį. „(Gal pirmiausia pri- 
sivyti bailius, kurie mane pameta, ir atsikeršyti jiemsė“ — 
dingtelėjo mintis galvoje. Pažiūrėjęs į juos bėgančius, at- 
sigręžiau į konvojų. Gailėjau, kad negaliu persiplėšti ir 
pulti iš karto bėglių ir konvojaus, nes vieni ir kiti varė 
mane į pasiutį, ir aš ryte juos rijau akimis. Gvardininkas, 
supratęs iš mano paklaikusio žvilgsnio, kad aš nežinau, 
kur pasinešti, paprašė išklausyti jo patarimo. 

— Kadangi likome tik du,— tarė iis,— tai būtų bepro- 
tystė pulti šešis žmones, taip pat gerai ginkluotus, kaip 
mes, ir pasiruošusius, atrodo, gerai gintis. Reikia grįžti į 
Paryžių drąsesnių vyrukų susirasti. Konvojus su dviem 
sunkiais vežimais toli nenusiirs per dieną, rytoj mes leng- 
vai juos pasivysim. 

Valandėlę ir šiaip, ir taip galvojau apie jo pasiūlymą, 
bet kadangi iš niekur nesimatė jokios prošvaistėlės, tai, 
galutinai nusiminęs, nutariau padėkoti gvardininkui už jo 
pagalbą ir ne tik ką ne pulti konvojaus, bet tiesiog eiti 
prašyti kuo nuolankiausiai, kad leistų Man prisidėti prie 
jo ir kartu lydėti Manoną iki paties Havr de Graso. „(O 
iš ten, — Maniau, — plauksiu su Manona į užjūrį'. 

— Visi mane persekioja arba apleidžia,— tariau gvar- 
dininkui.— Nieku negali pasitikėti. Nei likimu, nei žmo- 
nėmis. Baigta. Turiu pasiduoti. Visos viltys išblėso. Te- 
atlyginis jums dangus už jūsų gerą širdį! Sudie! „Atsi- 
duodu savo likimui: lai pribaigia. 

Veltui gvardininkas kalbino mane grįžti į Paryžių. Aš. 
prašiau jį leisti man vykdyti savo nutarimą ir palikti ma- 
ne vieną, nes bijojau, kad sargybiniai, matydami mus 
krūvoje, nepamanytų, jog mes vis dėlto ruošiamės juos 
pulti. 

Patraukiau iš lėto vienas į jų pusę, taip žemai nuka- 
binęs galvą, jog jiems nebegalėjo kilti jokios baimės dėl 
mano prisiartinimo. Jie laukė betgi manęs, nenuleisdami 
savo ginklų. 

— Negalvokit nieko bloga, ponai, aš ne karą jums ne- 
šu,— prabilau prieidamas,— aš ateinu prašyti jūsų ma- 
lonės. 

Pasakiau jiems, kad jie ramiai toliau keliautų, ir, ei- 
damas greta jų, paaiškinau, kokios malonės iš jų laukiu. 
Jie pasitarė savo tarpe, kaip jiems laikytis, o paskiau vi- 
sų vardu prabilo būrio vadas. Šitas kalines jie turį ypa- 
čiai akylai žiūrėti — toks esąs griežtas jų vyresnybės įsa- 
kymas. Tačiau kadangi aš jam labai patinkąs, tai jis ir 
jo draugai linkę yra šiek tiek prisimerkti, jei, žinoma, 
aš, iš savo pusės, malonėsiąs suprasti, jog už dyką nieko 
nesti. Kišenėje turėjau dar penkiolika pistolių, aš jiem 
atvirai tai ir pasakiau. 

— Gerai, — atsakė vadas, — mes iš jūsų neplėšim: mo- 
kėsite po vieną ekiu už valandą pasimatymo su ta iš mū- 
sų gražuolių, kuri jums labiausiai patiks. Tai įprasta Pa- 
ryžiaus kaina. " 

Manonos jiems neminėjau, nes vengiau išsiduoti, kad 
ją Myliu. Jie pradžioje manė, jog tai — kažkokia jauno 
vyro fantazija ir jog aš ieškau savotiško prasiblaškymo 
su tomis būtybėmis; bet kai paskiau sumetė, jog aš ne 
juokais įsimylėjęs, tai taip ėmė kelti rinkliavą, kad Man- 
te, kuriame nakvojome prieš atvykdami į Pasi, mano pi- 
niginė visai ištuštėjo. 

Ar bereikia sakyti, kokios graudžios buvo mūsų kal- 
bos toje kelionėje ir kokie jausmai apėmė mane, kai pir- 
mą kartą išvydau ją, gavęs sargybos leidimą prieiti prie 
vežimo? Ak, širdies virpesį Žodžiai pasako tik per pusę. 
Įsivaizduokite mano vargšę numylėtinę, grandine per juos- 
menį pririštą, ant kuokšto šiaudų susirietusią: galva be- 
jėgiškai atremta į vežimo kraštą, veidas išblyškęs ir drėg- 
nas nuo ašarų, kurios upeliais smelkiasi iš po nuolat nu- 
leistų vokų. Ji nepasismalsavo pakelti jų net tada, kai 
girdėjo sargybinius sujudus, mums baudžiantis juos už- 
pulti. Skalbiniai nešvarūs ir suglamžyti, gležnos rankos 
gairinamos oro; žodžiu, visas tas žavusis derinys atrodė 
neapsakomai sųdarkytas, o veidas, galintis grąžinti pa- 
saulį į stabų garbinimo laikus, — baisiausiai nusiminęs. Jo- 

damas greta vežimo, žiūrėjau į ją. Jaučiausi toks sutri- 
kęs, jog ne sykį kone nugriuvau stačia galva nuo arklio. 
Dažni mano atodūsiai ir šūksniai patraukė jos dėmesį, ir 
ji keliskart pasižiūrėjo į mane. Galiausiai, matyt, pažino, 
nes kaip ir bandė šokti iš vežimo ir bėgti prie manęs, 
bet, grandinės sulaikyta, susmuko vėl ant šiaudų. 

Paprašiau sargybinių, kad iš gailesio sustotų velan- 
dėlę; jie sutiko, bet iš gobšumo. Nulipau nuo arklio ir at- 
sisėdau prie Manonos. Ji buvo baisiai nuvargusi ir nu- 
silpusi, ilgai negalėjo nei burnos praverti, nei pajudinti 
rankų. Aš jas vilgiau savo ašaromis, neįstengdamas taip 
pat pratarti žodžio, ir mūsų būklė, vieno ir antro, buvo 
tokia liūdna, kokios dar pasaulis nežinojo. Ne linksmes- 
nės buvo ir kalbos, kai pagaliau atgavom žadą. 

Manona kalbėjo mažai. Galėjai pamanyti, jog gėda 
ir skausmas pakeitė jai balsą — jis buvo silpnutis ir dre- 
bėjo. Ji dėkojo, kad jos neužmiršau ir suteikiau jai ma- 
lonumą (čia ji atsiduso) dar bent kartą mane regėti ir 
paskutinįjį sudieu man pasakyti. Bet kai užtikrinau, kad 
niekas negali manęs atskirti nuo jos ir kad aš esu pasi- 
ryžęs eiti su ja į pasaulio galą, visą laiką rūpintis ja, 
tarnauti jai, mylėti ją ir amžinai sujungti savo varganą 
likimą su josios likimu, tai ta vargšė būtybė su tokia 
meile ir tokiu skausmu priėmė tuos Mano žodžius i šir- 
dį, jog mane suėmė baimė, kad jai iš susijaudinimo širdis 
neplyštų. Atrodė, kad visi jos jausmai susimetė i akis. 
Ji nenuleido jų nuo manęs. Kartais praveria burną, bet 
neįstengia užbaigti, ką buvo bepradedanti sakyti. Tačiau 
vienas kitas žodis išsprūsta. Ir tada ji žavisi mano meile, 
taria ją pernelyg didelę, abejoja, ar tikrai galėjusi būti 
tokia laiminga, jog įkvėpusi man su nieku nesulyginamą 
jausmą, maldauja atsisakyti nuo ketinimo vykti kartu su 
ja, prašo ieškoti laimės, kurios aš toks vertas, per šalį, 
nes su ja aš niekad negalėsiąs jos susilaukti. 

Nors slėgė žiauriausias likimas, Manonos žvilgsniai ir 
tikrumas, kad ji myli mane, teikė man palaimos. Nete- 
kau, teisybė, visko, ką šiaip jau žmonės vertina, bet tu- 
rėjau Manonos širdį, o tai buvo vienintelis lobis, kurį aš 

vertinau. Gyventi Europoje? Gyventi Amerikoje? Ar ne 
vis tiek man kur gyventi, jei esu tikras, kad ten būsiu 
laimingas, nes gyvensiu su savo numylėtine. Ar ne visas 
pasaulis — tėvynė širdims, kurios ištikimai mylisi? Ar jos 
kita kitai neatstoja tėvo, motinos, giminių, draugo, turtų 
ir pačios laimės? Graužė dar vien tik rūpestis, kad Ma- 
nonai netektų patirti skurdo. Vaizdavausi jau save su ja 
dykynėje tarp laukinių žmonių. 

— Esu tikras,— sakiau, — jog ten neatsiras tokių Žiau- 
ruolių, kaip G. M. arba mano tėvas. Laukiniai bent pa- 
liks mus ramybėje. Jei teisybė, ką apie juos rašo, tai jie 
gyvena pagal gamtos įstatymus. Jiems svetimi tiek gob- 
šumo pasiutys, apnikęs G. M., tiek fantastinis garbės su- 
pratimas, padaręs man priešą iš tikro tėvo. Laukiniai ne- 
drums ramybės dviem susimylėjėliams, kai matys, jog 
tieji gyvena lygiai taip paprastai kaip jie patys. 

Iš tos pusės buvau, vadinasi, ramus. Bet į kasdienines 
gyvenimo reikmes žiūrėjau anaiptol ne per romantiškus 
akinius. Mat ne sykį jau buvau patyręs, jog gyvenime 
esama tokių trūkumų, kuriuos labai sunku pakelti — ypač 
gležnai būtybei, pratusiai patogiai ir apstingai gyventi. 
Baisu darėsi, pagalvojus, kaip beprasmiškai išleidau gau- 
tus pinigus, ir prisiminus, jog beširdžiai sargybiniai greit 
išplėš ir tą truputį, kur dar buvo man likęs. O buvo juk 
aišku, kad, turėdamas šiek tiek skambiųjų, galėčiau kurį 
laiką ne tik nuo bado apsiginti „Amerikoje, bet net įsi- 
steigti ten kokią verslamonę ir rimtai įsikurti. Kilo min- 
tis parašyti Tiberžui, kuris buvo visada man toks greitas 
draugiškai padėti. Parašiau iš pirmo pasitaikiusio miesto. 
Neieškodamas jokių kitų motyvų, tiesiai išklojau, jog 1y- 
džiu Manoną į Havr de Grasą ir numatau, jog, atvykęs 
į tą uostą, atsidursiu labai sunkioje padėtyje. Paprašiau 
šimto pistolių. 

— Atsiųskite juos man į Havrą per pašto viršininką, — 
rašiau jam.— Jūs pats matote, jog paskutinį sykį krei- 
piuosi pagalbos į jūsų draugišką širdį. Jūs suprasite, kad 
tokią valandą, kada iš manęs visai atima mano numylė- 

tinę, aš negaliu jos išleisti, bent šiuo tuo nepalengvinęs 
jai sielvarto ir tuo pačiu savo širdies skausmo. 

Sargybiniai, matydami, kaip baisiai aš myliu Manoną, 
pasidarė tokie nebesukalbami, jog netrukus, tolydžio kel- 
dami mokestį už menkiausią nuolaidą, paliko mane visai 
be nieko. Kita vertus, pati meilė neleido tausoti pinigo. 
Nuo ryto iki vakaro nesiskyriau su Manona, ir konvojus 
man skaičiavo nebe už atskiras valandas, o už visos die- 
nos valandas. Piniginė galiausiai visai ištuštėjo, ir tie ne- 
naudėliai ėmė taip įžūliai su manimi elgtis, jog jų įnoriai 
ir brutalumas pasidarė man nebepakeliami. Jūs pats tai 
matėte Pasi. Susitikimas su jumis man buvo laiminga at- 
vangos valandėlė, tiesiog likimo dovana. Pagaila, kuri 
jus suėmė, regint mano kančias, buvo vienintelis mano 
užtarėjas jūsų kilniai širdžiai. Jūsų dosni paspirtis padė- 
jo man pasiekti Havrą; sargybiniai, beje, išlaikė savo 
pažadą daug ištikimiau, negu tikėjausi. 

Atvykome į Havrą. Pirmiausia nuėjau į paštą. Pasi- 
rodė, jog žinios iš Tiberžo negalėjo dar nė būti. Į klau- 
simą, kada gi galiu jo laiško laukti, gavau atsakymą, jog 
tik po dviejų dienų. Tačiau mano piktasis likimas pasirū- 
pino, kad laivas išplauktų tos pačios dienos rytą, kurią 
turėjo ateiti laukiamas paštas. Nemoku nė pasakyti, koks 
baisus nusiminimas mane apėmė. 

— Tai ką, — sušukau, — net nelaimės, ir tos, kai už- 
griūva Mane, tai jau visu sunkumu. | 

— Ak,— atsiliepė Manona,— ar beverta mums taip įsi- 
kibus laikytis to nelaimingo gyvenimo? Mirkime Havre, 
mielasis ševaljė. Tegu mirtis vienu kirčiu užbaigia mūsų 
negandas! Negi vilksime jas į nežinomą kraštą, kur mūsų, 
be abejo, laukia baisiausias vargas, kadangi man paskyrė 
jį už bausmę? Mirkime,— kartojo — arba bent padėk man 
numirti, o pats eik ieškoti sau naujo gyvenimo laimin- 
gesnės numylėtinės glėbyje. 

— Ne, ne, — atsakiau — būti nelaimingam, bet gyven- 
ti su tavim, yra Man pavydėtina dalia. 

Manonos žodžiai sukrėtė mane. Aš tariau ją palūžus 
nuo kančių. Norėdamas prablaškyti jos nusiminimą ir pra- 

žūtingas mintis, pasistengiau pats atrodyti ramesnis, ir 
ta pačia proga nusistačiau ir toliau taip daryti. Ateitis 
parodė, jog niekas taip nepakelia moteriai dvasios kaip 
mylimo vyro tvirtybė. 

Netekęs vilties susilaukti paspirties iš Tiberžo, par- 
daviau arklį. Gauti už jį pinigai kartu su tais, kur buvo 
dar likę man iš jūsų dovio, sudarė mMažutę septyniolikos 
pistolių sumelę. Už septynias nupirkau šio to reikalingo 
Manonai, o dešimt giliai paslėpiau kaip gyvenimo pra- 
džios pagrindą ir viltį Amerikoje. Sunkumų patekti į lai- 
vą neturėjau jokių. Tada kaip tik ragino jaunimą gera 
valia vykti į koloniją. Kelionę ir maistą davė man už dy- 
ką. Kadangi paštas į Paryžių turėjo išeiti kitą dieną, tai 
parašiau laišką Tiberžui. Jis buvo, matyt, labai graudus 
ir jaudinantis, dėl to kad palenkė mano geradarį į tokį 
žingsnį, kurį galėjo žengti vien tik širdis, sklidina neiš- 
senkamos bičiulystės ir kilnaus noro padėti draugui ne- 
laimėje. 

Pakėlėme bures. Vėjas pūtė visą laiką palankus.. Iš- 
prašiau iš kapitono Manonai ir sau atskirą vietelę. Jis 
buvo toks geras, jog į Mudu žiūrėjo palankesne akimi 
negu į kokį eilinį Mūsų nelaimės draugą. Aš jau pirmąją 
kelionės dieną, nutaikęs patogų momentą, atidengiau jam 
dalį savo negandų, norėdamas, kad jis pajustų man dau- 
giau pagarbos. Nemaniau per daug gėdingai nusikaltęs, 
kad pasakiau, jog Manona — mano žmona. Jis apsimetė 
tuo tikįs ir paėmė mane į savo globą. Mes jutome ją visą 
kelionę. Jis pasirūpino, kad gautume gerą maistą, o mMū- 
sų bendravargiai, matydami kapitono rodomą mums pa- 
garbą, ir patys labiau mus gerbė. Aš visą laiką Žiūrėjau, 
kad Manonai netektų pajusti jokio nepatogumo. Ji tai 
gerai Matė ir, imdama labai į širdį sunkų likimą, kurį 
kėliau dėl jos, pasidarė tokia švelnutė, širdinga ir atidi 
mažiausiems mano poreikiams, jog mudu visą laiką tarsi 
lenktynių ėjom, katras katram daugiau gero padarysim 
ir katras katrą labiau mylėsim. Europos nesigailėjau nė 
truputį. Priešingai, juo arčiau buvo Amerika, juo laisviau 
ir ramiau širdis mušė. Jei būčiau buvęs tikras, jog ten 

galėsime be didelio vargo pragyventi, būčiau dėkojęs 
Likimui už tokį laimingą posūkį, lemtą mūsų negandoms. 

Po dviejų mėnesių plaukimo pasiekėm galiausiai no- 
rimą krantą. Pirmas įspūdis buvo ne koks. Plytėjo tuščios 
negyvenamos žemės, kur tik šen ten matei kokį kuokštą 
meldų arba guotą vėjo nugairintų medžių. Žmonių ir gy- 
vulių — nė ženklo. Tačiau, kai, kapitonui liepus, mūsų 
pabūklai keliskart iššovė, mes greit išvydome būrį Nau- 
jojo Orleano piliečių, kurie bežiūrint su dideliu džiaugs- 
mu priėjo prie mūsų. Kur pats miestas, nesimatė, dėl to 
ėmė kaip iš dangaus nužengusius. Tie vargšai apibėrė 
mus klausimais apie Prancūziją ir apie atskiras jos pro- 
vincijas, iš kurių kas buvo kilęs. Jie glėbesčiavo mus 
kaip savo brolius ir savo bendrus, atvykusius dalytis su 
jais jų vargu ir jų vienatve. Patraukėm su jais miesto 
linkui, bet labai nustebom, kai paėjėję išvydom, jog tai, 
ką visi gyrė kaip gerą miestą, iš tikrųjų pasirodė varga- 
nas kaimelis. Jame gyveno kokie penki ar šeši šimtai 
žmonių. Gubernatoriaus būstinė skyrėsi truputį iš kitų 
pirkių tuo, kad buvo aukštesnė ir geriausioje vietoje. Ją 
gynė pylimas ir jį supantis platus griovys. 

Pirmiausia mus visus parodė gubernatoriui. Pasivedęs 
į šalį kapitoną, jis ilgai šnekėjosi su juo atskirai, 0 pas- 
kiau, grįžęs prie mūsų, apžvelgė vieną po kitos visas at- 
vykusias merginas. Jų buvo iš viso trisdešimt, nes Hav- 
re mes suradom kitą būrį, kurį suvedė su mūsų. Ilgai jas 
žvalgęs, gubernatorius pašaukdino kai kuriuos iš miesto 
jaunuolių, nerimastingai laukiančių nuotakos. Gražiausią- 
sias paskyrė svarbesniesiems, o dėl kitų metė burtus. Ma- 
noncs gubernatorius nebuvo dar kalbinęs, bet kai kitos, 
jam liepus, pasitraukė, jis pasišaukė ją ir mane. 

— Kapitonas sakė man,— prabilo jis — kad judu vedę 
ir kad iš kelionės jis susidarė apie jus labai gerą nuo- 
monę. Aš nesigilinu į jūsų negandos priežastį, bet jei 
teisybė, kad jūs esate taip gerai išauklėti, kaip man at- 
rodote, tai aš stengsiuosi palengvinti jūsų likimą, o jūs 

savo ruožtu paįvairinsite Man gyvenimą šitame laukinia- 
me ir nuo viso pasaulio atskirtame šone. 

Atsakiau taip, kaip maniau, jog geriausiai patvirtinsiu 
pirmą mūsų jam padarytą įspūdį. Jis davė įsakymą pa- 
ruošti mums buveinę mieste ir paliko mus pas save va- 
karienės. Kaip nelaimingų tremtinių vadui gubernatorius 
buvo labai mandagus. Neklausinėjo viešai mūsų, ką mes 
padarėm, kad čia mus atvežė. Kalbos buvo bendro po- 
būdžio, ir mudu su Manona, kad ir anaiptol nelinksmi, 
stengėmės iš savo pusės jas paįvairinti. 

Vakare gubernatorius liepė nuvesti mus į paruoštą 
mums buveinę. Tai buvo menkutė dviejų ar trijų kam- 
aukštas. Viduje radom penkias ar šešias kėdes ir keletą 
kitų gyvenimui reikalingų daiktų. Visa tai buvo liepęs 
atnešti gubernatorius. Pamačiusi tokią nesmagią buvei- 
nę, Manona išsigando. Tačiau ne tiek dėl savęs, kiek dėl 
manęs. Kai pasilikome vieni, ji atsisėdo ir karčiai pra- 
virko. Iš pradžių buvau ją beguodžiąs, bet, kai ji davė 
man suprasti, jog sielvartaujanti vien dėl manęs ir jog 
mūsų bendros negandos ją tiek teslegiančios, kiek dėl jų 
tenką kentėti man, tai aš nutaisiau nerūpestingą ir net 
linksmą miną ir ėmiau stengtis užkrėsti ją tokia pat nuo- 
taika. 

— Kuo man bloga? — sakiau jai — Aš turiu viską, ko 
trokštu. Juk jūs mane mylite ar ne? O kokios kitos laimės 
aš kada ieškojau? Palikime dangui rūpestį mūsų likimu. 
Jis man neatrodo toks jau baisus. Gubernatorius — visai 
nieko sau žmogus, pagerbė mus ir jau tikrai neduos mums 
skursti. O kai dėl lūšnos ir baldų menkumo, tai jūs pati 
matėte čionykščius gyventojus: manote, daug iš jų turi 
geresnius butus ir dailesnius baldus? O, be to, jūs esate 
šaunus chemikas, — pridūriau, apkabindamas ją,— jūs vis- 
ką paverčiate auksu. 

— Tai jūs būsite turtingiausias žmogus pasaulyje, — 
atsakė Manona,— nes jei niekas nėra taip karštai mylė- 
jęs kaip jūs, tai niekas taip pat nebuvo ir karščiau už 
jus mylimas. Aš žiūriu į save blaiviai, — kalbėjo ji to- 

liau — ir žinau, jog nebuvau ir nesu verta, kad jūs mane 
taip dangiškai mylėtumėt. Aš jums ne kartą, ir baisiai, 
uždaviau širdį, ir tik tokio nepaprasto gerumo žmogus 
kaip jūs galėjote man dovanoti. Buvau lengvapėdė ir 
vėjavaikė, ir, net beprotiškai jus mylėdama, kaip visada 
kad mylėjau, dažnai pasirodydavau nedėkingas padaras. 
Bet jūs nepatikėsite, kaip aš dabar pasikeičiau. Ašarų, 
kurias nuo mūsų išvykimo iš Prancūzijos tankiai matėte 
mane liejant, nė karto neliejau dėl savo pačios negandų. 
Nuo tos akimirkos, kai jūs keliate tas negandas kartu su 
manim, aš jų nebejaučiu. Aš verkiu tik iš meilės ir gai- 
lesčio jums. Negaliu dovanoti sau nė vienos akimirkos, 
kurią galėjau jums užnuodyti. Visą laiką graužiuosi dėl 
savo nepastovumo, kartu graudulingai žavėdamasi tuo, 
ką jūs padarėte iš meilės man; aš gi puikiai suprantu, 
jog nesu verta tokios meilės ir jog visu savo krauju ne- 
galėčiau atpirkti nė pusės tų kančių, kurias dėl manęs 
gavote pakelti, — užbaigė raudodama. 

Manonos ašaros, žodžiai ir kalbos tonas taip mane pa- 
veikė, jog atrodė, kad siela skiriasi pusiau. 

— Atsargiai, atsargiai, brangute Manona,— atsilie- 
piau,— aš ne toks stiprus, kad galėčiau pakelti tokią karš- 
tą jūsų meilės liepsną. Aš nepripratęs taip smarkiai 
džiaugtis. O Viešpatie, — sušukau toliau — man nieko dau- 
giau iš tavęs nebereikia. Dabar esu tikras Manonos širdi- 
mi. Ta širdis dabar tokia, kokios privalėjau, kad būčiau 
laimingas.. Mano laimei nebus galo. Štai palaima, kurios 
niekas nebeišjudins. 

— Taip, — atliepė Manona,— jos niekas neišjudins, jei 
jūs darote ją priklausomą nuo manęs. Savo ruožtu ir aš 
puikiai žinau, kame galiu kiekvieną akimirką semtis jos 
sau. 

Atsiguliau su tomis šviesiomis mintimis, kurios pa- 
keitė mano lūšną į didžiausiam pasaulio valdovui pritin- 
kančius rūmus. Amerika po to pasirodė man džiaugsmo 
šalimi. 

— Į Naująjį Orleaną,— dažnai sakydavau Manonai,— 
turi vykti kiekvienas, kas nori patirti tikrojo meilės 

džiaugsmo. Tik čia, nesivaikydami naudos ir nekęsdami 
pavydo, žmonės ištikimai mylisi. Mūsų tautiečiai važiuo- 
ja Čia ieškoti aukso: jiems nė į galvą neateina, kad mudu 
čia suradome nepalyginti brangesnių lobių. 

Mudu atsidėję puoselėjom draugystę su gubernato- 
rium. Jis buvo toks geras, jog, kelioms savaitėms nuo 
mūsų atvykimo praėjus, davė man kuklią vietą, pasi- 
laisvinusią forte. Nors ta vieta buvo. ne kažin kas, aš 
priėmiau ją kaip dangaus man siųstą dovaną. Ji man lei- 
do gyventi, nieko neapsunkinant. Pasisamdžiau tarną sau 
ir tarnaitę Manonai. Mūsų kukli buitis susitvarkė. Gyve- 
nau saikiai. Manona taip pat. Nepraleisdavom progos su- 
teikti kokią paslaugą ar padaryti ką gera kaimynams. 
Tas greitumas kam padėti ir švelnus elgesys pelnė mums 
visos kolonijos pasitikėjimą ir meilę. Per trumpą laiką 
visi ėmė žiūrėti į mus su tokia pagarba, jog mes buvome 
laikomi pirmaisiais asmenimis po gubernatoriaus. 

Gyvenimo tyrumas ir nuolatinė dvasios ramybė prisi- 
dėjo prie to, jog mes nejučiomis prisiminėm religijos pa- 
mokymus. Manona niekad nebuvo bedievė. Aš irgi ne- 
buvau iš tų besaikių laisvamanių, kurie prie savo palaido 
gyvenimo prikergia dar ir netikėjimą. Mūsų nedorybių 
šaltinis buvo meilė ir jaunystė. Patyrimas pradėjo mums 
atstoti amžių, jis mus paveikė taip, kaip kitą paveikia 
metai. Mūsų pasikalbėjimai, kurie visuomet buvo rimti, 
kažkaip savaime palenkė mintis į doros meilės pusę. Aš 
pirmas pasiūliau Manonai sutvarkyti mūsų santykį. Pa- 
žinojau jos širdį. Visais savo jausmais ji buvo tiesi ir 
natūrali, o tai žmogų ir patraukia į dorybę. Aš daviau jai 
suprasti, jog Mūsų laimei vieno daikto dar stinga. 

— Ir būtent, — pridūriau,— dangaus palaiminimo. Mū- 
sų abiejų sielos tyros, širdys atviros, ir mudviem nepri- 
tinka gyventi, savo noru nusisukus nuo priedermių. Dar 
tiek to, kad taip gyvenom Prancūzijoje, kur mudu vie- 
nodai negalėjom nei nustoti kits kitą mylėti, nei mylėti, 
susirišus teisėtais ryšiais; tačiau Amerikoje, kur mes pri- 
klausom tik patys nuo savęs, kur mums nebereikia dau- 
giau taikytis prie despotiškų luomo bei padorumo įsta- 

tymų, kur mes net laikomi vedusiais, kas, sakau, trukdo 
mums Amerikoje tikrai, nieko nelaukiant, susituokti ir 
suteikti mūsų meilei didesnės kilnybės religijos nustaty- 
tomis priesaikomis? Siūlydamas savo širdį ir ranką, — pri- 
dūriau toliau,— aš, žinoma, nieko naujo jums nesiūlau, 
aš noriu tik pakartoti tai prieš altorių. 

Man pasirodė, jog šitie žodžiai labai nudžiugino Ma- 
noną. 

— Ar patikėsite,— atsiliepė ji — kad aš tūkstantį kar- 
tų galvojau tą patį nuo to laiko, kai atvykom į Ameri- 
ką? Tik vis bijojau, kad gal ta mintis jums nepatiks, ir 
todėl tylėjau. Tačiau jūs nemanykite, jog aš laikau save 
verta būti jūsų Žmona. 

— Ak Manona,— atitariau,— jūs veikiai būtumėt ka- 
ralienė, jei dangus būtų leidęs man gimti su karūna. Ga- 
na dvejonių! Niekas mums nestovi skersai kelio. Pasi- 
kalbėsiu šiandien pats su gubernatorium ir prisipažinsiu, 
jog ligi šiol mes truputį apgaudinėjom jį. Neišardomo 
ryšio baimę, — pridūriau,— palikime eilinėms širdims, nors 
ir jos jo nebijotų, jei būtų kaip mūsų tikros, jog ir jų 
meilė taip pat neišardoma. 

Kai iš namų ėjau pradėti tą nutarimą vykdyti, Mano- 
na nesitvėrė džiaugsmu. 

Esu giliai įsitikinęs, jog neatsiras nė vieno padoraus 
žmogaus pasaulyje, kuris nepritartų šitam mano suma- 
nymui, žinodamas, jog, iš vienos pusės, buvau fatališkai 
pavergtas aistros, kurios nestengiau nugalėti, o iš kitos 
pusės — graužiamas sąžinės, kurios nepriderėjo užgniauž- 
ti. Tokios buvo aplinkybės. Tačiau turbūt neatsiras taip 
pat ir žmogaus, kuris pakaltintų mane burnojimu, jei 
aš nusiskųsiu dangaus kietumu, parodytu atmetant su- 
manymą, kuriuo aš norėjau vien tik jam įtikti. Bet ką 
aš sakau „atmetant“ — dangus nubaudė mane už jį kaip 
už nusikaltimą. Jis pakentė mane, kol aklai ėjau nuodė- 
mės keliu, o ištiko atšiauriausiomis bausmėmis, kai pra- 
dėjau sukti atgal į doros kelią. Bijau, kad nepristigčiau 
jėgų užbaigti pasakoti pražūtingiausią iš kada nors bu- 
vusių įvykių. 

Ėjau, vadinasi, pas gubernatorių prašyti, kaip buvome 
sutarę su Manona, kad leistų mums susituokti. Būčiau, 
žinoma, nei jam, nei kam kitam nė prasitaręs, jei būčiau 
galėjęs tikėtis, kad jo kapelionas, kuris tada buvo vie- 
nintelis kunigas mieste, padarys man tą paslaugą be jo 
Zinios. Tačiau, neturėdamas vilties, kad tas dvasininkas 
sutiktų tai atlikti tylomis, nusprendžiau veikti atvirai. Gu- 
bernatorius turėjo sūnėną, vardu Sinelė, kurį labai my- 
lėjo. Tai buvo kokių trisdešimties metų, drąsus, bet karš- 
tas ir smarkus jaunikaitis. Nevedęs. Manonos grožis krito 
jam į aki iš pat pirmos mūsų atvykimo dienos, o įvairios 
progos ją matyti, kurių per tuos devynis ar dešimt mė- 
nesių turėjo be skaičiaus, taip įkaitino jo aistrą, jog jis, 
niekam nieko nesisakydamas, smilko iš meilės jai. Bet 
kadangi Sinelė, kaip jo dėdė ir visas Miestas, buvo įsiti- 
kinęs, jog aš tikrai vedęs, tai taip gerai tramdė savo mei- 
lę, kad ji niekad neišėjo aikštėn; ji net tarsi persimetė 
ir į Mane patį, nes jis ne kartą, suradęs progą, siūlė man 
savo paslaugas. Atėjęs į fortą, užtikau jį pas dėdę. Ka- 
dangi nebuvo jokios priežasties slėpti nuo Sinelė savo 
sumanymo, tai aš jį gubernatoriui prie jo ir išdėjau. Gu- 
bernatorius, kaip paprastai, maloniai mane išklausė. Aš 
jam išpasakojau dalį savo istorijos, kurios jis mielai klau- 
sėsi, o kai paprašiau dalyvauti vedybų ceremonijoje, tai 
jis parodė tokio širdies gerumo, jog apsiėmė apmokėti 
visas vestuvių išlaidas. Išėjau iš jo labai patenkintas. 

Po valandos atvyko pas mane kapelionas. Maniau, 
kad duos kokių nurodymų dėl santuokos, tačiau jis, šal- 
tai su manim pasisveikinęs, dviem žodžiais pareiškė, jog 
ponas gubernatorius draudžiąs man net ir galvoti apie 
tas vedybas, nes turįs dėl Manonos kitokių planų. 

— Kitokių planų dėl Manonos! — tariau suspausta šir- 
dimi.— O kokių gi kitokių, ponas kapelioneė 

Jis man atsakė, jog aš, be abejo, žinąs, jog valdo čia 
ponas gubernatorius, o kadangi Manona esanti atsiųsta iš 
Prancūzijos kolonijai, tai jam ir priklausanti teisė elgtis 
su ja savo nuožiūra; jis to iki šiol nedaręs, manydamas, 
jog ji ištekėjus, bet kai iš manęs paties sužinojęs, kad 

ne, tai nusprendęs išleisti ją už pono Sinelė, kuris esąs 
Manoną įsimylėjęs. Širdies karštis paėmė viršų, ir aš, už- 
miršęs atsargumą, išdidžiai parodžiau duris kapelionui, 
prisiekdamas, jog nei gubernatorius, nei Sinelė, nei visas 
tas miestas nedrįsią kėsintis į Mano žmoną, arba į Mano 
meilužę, — tegu vadiną, kaip kam patinką. 

Aš tuoj pasakiau Manonai baisią žinią, kurią ką tik 
buvau gavęs. Mudu priėjom išvadą, jog, man išėjus iš 
gubernatoriaus, Sinelė perkalbėjo savo dėdę. Supratom, 
kad mintis vesti Manoną buvo seniai jo brandinama. Jė- 
ga buvo jų pusėje. Mes pasijutome Naujajame Orleane 
kaip vidury jūros, tai yra atskirti beribių plotų nuo viso 
pasaulio. Kur bėgti? Į nežinomą dykynę, gyvenamą plėš- 
rių žvėrių ir tokių pat piktų kaip žvėrys laukinių žmo- 
nių? Aš turėjau, tiesa, gerą vardą mieste, tačiau negalė- 
jau tikėtis tiek palenkti gyventojus, kad jie man suteiktų 
pagalbą, prilygstančią ištikusiai mane nelaimei. Tam bū- 
tų reikalingi pinigai, o aš jų neturėjau. Ir nežinia dar ar 
sujudę žmonės laimėtų, o jiems pralaimėjus, mūsų ne- 
ganda pasidarytų nebepataisoma. Vaikščiojo visos tos 
mintys po galvą. Kai kuriomis dalinausi su Manona. Ne- 
klausydamas jos atsakymo, šokau į naujas mintis. Čia ta- 
rytum jau ką nusprendžiuų, čia vėl kitaip manau. Galvo- 
jau balsu, pats sau balsiai prieštaravau, taip jaudinausi, 
kaip niekas iki tol pasaulyje. Manona nenuleido nuo ma- 
nęs akių. Iš mano sumišimo ji sprendė apie didumą pa- 
vojaus ir, drebėdama daugiau dėl manęs nekaip dėl sa- 
vęs, ši švelni moteris nedrįso net burnos praverti ir savo 
būgštavimų pasakyti. 

Po begalės svarstymo nusprendžiau eiti pas guberna-: 
torių: priminsiu, maniau, kaip aš jį visą laiką gerbiau, 
kaip jis pats mane mylėjo, paliesiu garbės stygą, ir gal 
kartais šitokiu būdu suminkštinsiu jam širdį. Manona ne- 
norėjo leisti manęs iš namų. Su ašaromis akyse sakė: 

— Jūs einate mirčiai į nasrus. Jie jus užmuš. Aš dau- 
giau jūsų nebepamatysiu. Aš noriu numirti pirma jūsų. 

Vos ne vos įtikinau, kad man vis dėlto reikia eiti, o 
jai — pasilikti namie. Prižadėjau greit sugrįžti. Nei Ma- 


Manona Lesko 149 


nona, nei aš nežinojome, jog dangaus rūstis ir priešų siu- 
tas kris kaip tik ant jos vargšės galvos. 

Nuvykau į fortą. Gubernatorius priėmė mane kartu 
su kapelionu. Norėdamas kaip nors jį sugraudinti, aš 
taip žeminausi, jog kitomis aplinkybėmis būčiau iš gėdos 
numiręs. Stengiausi prabilti į jo širdį tokiais motyvais, 
kurie palenktų kiekvieną, kas nėra plėšrūno tigro pa- 
dermės. Tas barbaras į visas mano dejones visą laiką 
kartojo, jog Manona esanti jo žinioje ir jog jis jau davęs 
žodį savo sūnėnui. Aš susiėmeęs kalbėjau kuo nuosaikiau- 
siai ir pasakiau tik, jog laikau jį per daug draugiškai man 
nusiteikusių, kad manyčiau jį norint mano mirties, nes 
aš veikiau sutiksiu mirti, negu savo mylimosios netekti. 

Buvau visai tikras išeidamas, kad negaliu nieko gera 
laukti iš to užsispyrusio senio, kuris dėl savo sūnėno bu- 
vo pasiruošęs pragaro kančias prisiimti. Nusistačiau vis. 
dėlto ir toliau laikytis nuosaikumo, turėdamas mintį duoti 
Amerikai, jei jau dalykas prieis prie paskutinės neteisy- 
bės, kruviniausią ir baisiausią iš kada nors pasaulyje bu- 
vusių meilės scenų. Ėjau namo, plėtodamas tą mintį, kai 
likimas, kuriam rūpėjo greičiau mane pribaigti, papai- 
niojo priešais Sinelė. Tas išskaitė man iš akių dalį Mano 
sumanymo. Aš jau sakiau, kad jis buvo drąsus. Sinelė 
priėjo prie manęs. 

— Ar ne manęs ieškote? — paklausė jis— Aš žinau, 
kad mano norai stoja jums skersai kelio, ir aš pats nu- 
mačiau, kad mums reikės susiimti už gerklių. Einam, pa- 
žiūrėsim, katras laimingesnis. 

Atsakiau, jog teisybė, kad tik mano mirtis gali už- 
baigti mūsų ginčą. Paėjom kokį šimtą žingsnių nuo mies- 
to. Špagos susikryžiavo, ir aš kone iš karto sužeidžiau jį 
ir išmušiau ginklą iš rankos. Ta nelaimė taip įsiutino Si- 
nelė, jog jis atsisakė prašyti mane dovanoti jam gyvybę, 
ir toliau palaikė savo pretenzijas į Manoną. Galimas daik- 
tas, jog turėjau teisę vienu kirčiu atimti jam ir tą, ir ki- 
tą, bet kilmingas kraujas visuomet lieka ištikimas sau. 
Numečiau jam jo špagą ir pasakiau: 

— Pradėkime iš naujo, bet atminkite, kad tai jau būt 
ar žūt. 

Jis šoko it liūtas. Turiu prisipažinti, jog kautis nelabai 
gebėjau, nes fechtavimo tik tris mėnesius Paryžiuje te- 
simokiau. Meilė vedžiojo mano špagą. Sinelė kiaurai per- 
dūrė man ranką viršumi cikūnės, bet aš, nedavęs jam at- 
sitiesti, taip vėriau, jog jis griuvo paslikas man po ko- 
jom. 

Kad ir džiaugdamasis pergale tokioj žūtbūtinėj kovoj, 
aš tuoj susirūpinau, kas bus, kai ta mirtis išeis aikštėn. 
Jau manęs tai niekas nepasigailės ir Mirties už mirtį ne- 
atidės. Kadangi žinojau, kaip karštai gubernatorius my- 
lėjo savo sūnėną, tai buvau tikras, jog gyvas liksiu gal 
tik kokią valandą po to, kai jis patirs, kas įvyko. Koks 
rimtas būtų šis pavojus, tačiau ne jis tą akimirką labiau- 
siai mane neramino. Manona, kaip gyvens Manona, koks 
likimas jos laukia, manęs netekus — štai kas taip mane 
jaudino, jog net akys aptemo, ir aš vos bemačiau tą vie- 
tą, kur stovėjau. Kad taip man kaip Sinelė! Greita mirtis 
it ranka nuimtų man visas kančias. Bet kaip tik ši mintis 
mane ir prablaivino: aš pasijutau galįs spręsti, ką toliau 
daryti. 

— Ką? — pasakiau sau.— Tu nori mirti, kad nereikėtų 
daugiau kentėti? O ar ne didžiausia kančia netekti tos, 
kurią tu myli? Ne! Kentėk kad ir kažin kokias kančias, 
nes tu jas kenti dėl savo numylėtinės, kuriai turi padėti, 
o mirti suspėsi, kai pasirodys, jog visos kančios perniek! 

Pasuku į miestą. Įeinu į trobą. Manona leisgyvė iš 
baimės ir nerimo. Susilaukusi manęs, atsigavo. Negalėjau 
slėpti nuo jos, koks baisus dalykas atsitiko. Ji griuvo 
apalpusi man į glėbį, kai išgirdo, jog Sinelė nebegyvas, 
o aš sužeistas. Aš pats vos ant kojų laikiausi. Numanyt 
nenumaniau, Kur slėpti Manoną, nė kur pačiam pasi- 
slėpti. 

— Manona, ką mes darysim? — tariau jai, kai ji tru- 
putį sustiprėjo — Ką mes darysim? Man būtinai reikia 
tuojau pasišalinti. O jums gal geriau pasilikti mieste? 
Taip, jūs pasilikite. Jūs galite dar susilaukti čia savo lai- 

mės. O aš eisiu ieškoti mirties tarp laukinių žmonių arba 
nuo plėšrūnų nagų. 

Nors visai silpna, ji atsistojo ir paėmė mane už ran- 
kos vesti pro duris. 

— Bėkim kartu,— tarė ji man,— ir negaiškim laiko nė 
minutės. Sinelė kūną galėjo jau kas nors iš netyčių už- 
tikti, ir mes nesuspėsim nė pasišalinti. 

— Bet, brangioji Manona,— tariau visas sutrikęs, — 
pasakykite man, kur mes galim eiti? Ar turite kokią min- 
tį2 Gal, sakau, iš tikro geriau pamėginti jums gyventi čia 
be manęs, 0 aš nešiu savo galvą gubernatoriui? 

Tas pasiūlymas tik dar labiau paskatino ją bėgti. Te- 
ko eiti kartu. Išeidamas susipratau pasiimti šį tą iš stip- 
riųjų gėrimų, esančių namie, ir maisto, kiek tilpo kiše- 
nėse. Tarnams, kurie buvo gretimam kambary, pasakėm, 
jog einam, kaip kas vakarą (mat turėjom tokį įprotį), pa- 
sivaikščioti, ir mudu nutolom nuo miesto daug greičiau, 
nekaip galima buvo tikėtis, turint galvoje Manonos silp- 
numą. 

Nors nieko nebuvau dar nusprendęs, kur ieškosiu prie- 
globos, dvi išeitys teikė man vilties, be kurios būčiau vei- 
kiau pasirinkęs mirtį, nei vedęs Manoną į netikrą likimą. 

Per beveik dešimtį mėnesių gyvenimo Amerikoje spė- 
jau neblogai pažinti tą kraštą, ir aš jau žinojau, kaip pri- 
sigerinti laukinį žmogų. Jie nebūtinai kiekvieną žudo, 
kas jiems pasiduoda. Susitikdamas su jais įvairiomis pro- 
gomis, aš buvau net pramokęs keletą jų kalbos žodžių 
ir susipažinęs su kai kuriais jų papročiais. 

Be šitos gana netikros išeities, turėjau kitą — anglus, 
isikūrusius kaip mes toje Naujojo pasaulio dalyje. Tik 
mane baugino nuotolis. Norint pasiekti jų kolonijas, rei- 
kėjo daug dienų eiti dykynėmis ir nugalėti tokius aukštus 
ir tokius stačius kalnus, jog atlikti tą kelionę buvo sun- 
ku net stipriausiems ir ištvermingiausiems vyrams. Ra- 
minausi betgi viltimi, kad galėsime išnaudoti abi galimy- 
bes: laukinius prašysime parodyti kelią, o anglus — pri- 
imti pas save. 

Mudu ėjome be atvangos tol, kol Manoną palaikė jos 
ryžtas, tai yra apie du ljė. Toji neprilygstamoji numylė- 
tinė niekaip nenorėjo sutikti anksčiau ilsėtis. Nuovargio 
galiausiai pakirsta, ji prisipažino nebegalinti toliau eiti. 
Buvo jau naktis. Atsisėdome atviroje vietoje, nesuradę 
nė medžio pastogei pavaduoti. Manona tuoj suskato per- 
rišinėti man žaizdą, jos pačios sutvarstytą, prieš išeinant 
iš namų. Veltui spyriausi, kad nereikia. Pirma negu pa- 
galvoti apie save pačią, ji norėjo būti tikra, jog Man ne- 
gresia pavojus ir jog aš jaučiuosi gerai. Būčiau jai mir- 
tinai širdį uždavęs, atsisakydamas nuo tos paslaugos. Pa- 
sidaviau tad valandėlę jos valiai. Man buvo gėda, kad 
ji dėl manęs vargsta, ir aš tylėjau. 

Bet kai jau Manona patenkino savo širdies reikala- 
vimą, su kokiu užsidegimu pradėjau aš rūpintis jąja! Nu- 
sivilkau visus drabužius ir patiesiau jai po šonu, kad že- 
mė atrodytų ne tokia kieta. Nors ji gynėsi, slaugiau ją 
visokiais būdais, žiūrėdamas tik, kad jos nevarginčiau. 
Savo kvėpavimu ir karštais bučiniais šildžiau rankas. Vi- 
są naktį budėjau, maldaudamas dangų saldaus ir ramaus 
poilsio jai. Viešpatie, kokios karštos ir širdingos buvo 
mano maldos ir kaip negailestingai tu jas atmetei! 

Dovanckite, kad pasakojimą, kuris kruvina man šir- 
dį, užbaigsiu keliais žodžiais. Mat pasakoju tokią nelaimę, 
kokios pasaulis nebuvo dar matęs. Visą likusį gyvenimą 
ašaromis laistysiu ją. Ir nors ji niekad neišeina man iš 
galvos, kiekvieną kartą, kai bandau ją žodžiais išreikšti, 
širdis susispaudžia iš pasibaisėjimo ir tarytum traukiasi 
toliau nuo jos. 

Dalį nakties praleidome ramiai. Atrodė, kad brangio- 
ji numylėtinė miega, ir aš, iš baimės ją pažadinti, alsa- 
vau, prilaikydamas kvapą. Švintant palytėjau kažkaip 
jos rankas ir jaučiu, kad jos šaltos ir dreba. Spaudžiu jas 
sau prie krūtinės, manau — pašildysiu. Ji pajuto ir, mė- 
gindama suimti mano rankas, silpnu balsu tarė, kad jai 
atrodą, jog tai jau galas. Iš pradžių priėmiau tuos žodžius 
už paprastą nelaimės ištikto žmogaus kalbą ir atsakiau 
į juos vien tik raminimais, einančiais iš širdies gilumos. 

Bet, pamatęs, kaip ji sunkiai begaudo kvapą, nebeatsako 
į klausimus, o tik spaudžia man rankas, kurias tebelaikė 
savo rankose, aš supratau, jog artėja jos nelaimių pa- 
baiga. Nereikalaukite iš manęs, kad pasakyčiau jums, ko- 
kie jausmai apėmė mane ir ką ji mirdama kalbėjo. Ne- 
tekau jos. Jos, kuri iki paskutinio atodūsio švytėjo mei- 
le man. Tai viskas, ką išgaliu pasakyti jums apie tą baisų 
ir lemtingą įvykį. 

Mano siela nenusekė paskui josios. Dangus, matyt, 
laikė, jog aš negana dar nubaustas. Jo valia gyvenu nuo 
tol gūdų ir nykų gyvenimą. Aš ir pats nenoriu, kad jis 
būtų laimingesnis. 

Daugiau kaip parą negalėjau atitraukti lūpų nuo Ma- 
nonos veido ir rankų. Norėjau taip susilaukti mirties ir 
pats, bet, užstojus antrai parai, pamaniau, jog, man mirus, 
jos kūną sudraskys plėšrieji žvėrys. Nusprendžiau tad 
pirma palaidoti ją, o paskiau laukti savo mirties ant jos 
kapo. Nuo nevalgymo ir skausmo aš buvau taip nusilpęs, 
jog tik vargais negalais laikiausi ant kojų. Turėjau stip- 
rintis gėrimais, pasiimtais į kelionę. Jie man grąžino tiek 
jėgos, kiek reikėjo liūdnai pareigai atlikti. Kasti buvo 
nesunku, nes aplinkui plytėjo smėlynai. Perlaužiau špa- 
gą, kad būtų kuo kasti, bet iš tų geležgalių turėjau ma- 
žiau naudos negu iš savo pirštų. Iškasiau plačią duobę. 
Paguldžiau ant dugno savo širdies dievaitę, kruopščiai 
suvyniojęs ją į savo drabužius, kad smiltys nepasiektų 
jos. Tačiau prieš tai išbučiavau ją tūkstantį kartų su visu 
neblėstančios meilės karščiu. Paskiau dar atsisėdau prie 
jos. Ilgai, neatitraukdamas akių, žiūrėjau į ją. Negalėjau 
ryžtis užpilti duobę. Mano jėgoms ėmus vėl silpti, aš, iš- 
sigandęs, kad galiu visiškai pristigti jų ir nebeužbaigti 
darbo, atidaviau galiausiai visiems laikams žemei tobu- 
liausią ir mieliausią iš visų sutvėrimų, kokius ji kada nors 
nešiojo. Kritau paskui kniūpsčias ant kapo, užsimerkiau 
su mintimi niekad daugiau nebeatsimerkti ir ėmiau mal- 
dauti dangų pagalbos ir nekantriai laukti mirties. 


Jums, be abejo, sunku bus tuo patikėti, bet, kol tą 
gedulingą patarnavimą atlikinėjau, nė vienos ašaros iš 

akių ir nė vieno atodūsio iš krūtinės neišleidau. Aš buvau 
taip prislėgtas ir taip tvirtai nusistatęs daugiau nebegy- 
venti, jog sustojo bet kokis nusiminimo ir skausmo reiš- 
kimasis. Todėl ir neilgai gulėjau kniūpsčias ant kapo, iš- 
laikydamas tą truputį sąmonės ir juslių, kuris buvo man 
dar likęs. 

Po to, ką jūs ką tik išgirdot, mano istorijos užbaigaą 
yra tokia nereikšminga, jog gaila varginti jūsų dėmesį 
jos pasakojimu. Kai Sinelė atnešė į miestą ir jo Žaizdas 
kruopščiai apžiūrėjo, pasirodė, jog jis ne tik kad nemiręs, 
bet jog net ir jo žaizdos nepavojingos. Jis išpažino savo 
dėdei, kaip viskas tarp mudviejų buvo, ir parodė tokį dva- 
sios kilnumą, jog visiems apskelbė, kaip tauriai aš su 
juo pasielgęs. Pradėjo manęs ieškoti ir, nesuradę nei ma- 
nęs, nei Manonos, tarė mudu pabėgus. Buvo jau vėlu, 
pėdsakų nesimatė, ir todėl išsiuntė žmones mudviejų vy- 
tis tik kitą dieną. Trečią dieną vijikai surado mane ant 
Manonos kapo. Sužeistą, kruviną ir pusnuogį. Jie pama- 
nė, jog mane kažkas užpuolė ir apiplėšė. Vijikai paėmė 
mane neštis į miestą. Nuo judėjimo nešant grįžo man są- 
monė. Aš atsidusau, aisimerkiau ir, supratęs, jog esu, de- 
ja, gyvųjų tarpe, pradėjau vaitoti; tai parodė vijikams, 
jog dar galima bandyti mane gelbėti. Ir aš likau gyvas. 

Kalėjimo, ir griežto, vis dėlto neišvengiau. Prasidėjo 
tardymas, ir, kadangi Manonos nebuvo, pakaltino mane, 
kad aš, įsiučio ir pavydo pagautas, atėmęs jai gyvybę. 
Aš, žinoma, atvirai papasakojau savo baisią nelaimę. Si- 
nelė tai girdėjo, ir nors pasakojimas kruvino jam širdį, 
jis parodė tiek kilnumo, jog paprašė man malonės. Jo 
prašymas buvo išklausytas. Aš jaučiausi toks silpnas, jog 
namo iš kalėjimo nešte mane nunešė ir paguldė į lovą. 
Tris mėnesius sunkiai sirgau. 

Gyvenimo bodėjausi ir toliau. Visą laiką šaukiausi 
mirties ir ilgai užsispyręs atsisakinėjau nuo vaistų. Ta- 
Čiau dangus, taip sunkiai mane nubaudęs, lėmė, kad ne- 
laimės ir bausmės išeitų man į naudą. Jis savo šviesa 
apšvietė man protą, ir galvoje atgijo mintys, pritinkan- 
čios mano kilmei ir išauklėjimui. Sielai pradėjus mažumą 

aprimti, kūnas, pasekdamas ja, suskato irgi sveikti. Pil- 
nai suderinęs gyvenimą su garbės reikalavimais, ėjau to- 
liau savo mažas pareigas ir laukiau laivų, kurie kartą 
per metus atplaukia iš Prancūzijos į šią Amerikos dalį. 
Buvau nusistatęs grįžti į tėvynę ir ten padoriu ir tvar- 
kingu gyvenimu užmaršinti savo skandalingą elgesį. Si- 
nelė pasirūpino perkelti į padorią vietą mano numylė- 
tinės palaikus. 

Buvo praėjusios gal kokios šešios savaitės po mano 
pasveikimo, kai aš, vaikščiodamas pajūriu, išvydau pre- 
kybinį laivą, atplaukiantį į Naująjį Orleaną. Atsidėjęs 
sekiau akimis išlipančius žmones. Žiūriu — Tiberžas ei- 
na su kitais į miestą. Nors liūdesys buvo pakeitęs mano 
veidą, tas ištikimas bičiulis pažino mane iš tolo. Pasiro- 
dė, jog jis atvyko, ieškodamas mane prikalbinti grįžti į 
Prancūziją. Tiberžas papasakojo, kaip, gavęs mano laiš- 
ką, kurį jam rašiau iš Havro, asmeniškai atvežęs man 
į tą uostą prašytą paspirtį ir kaip skaudžiai nuliūdęs, kad 
buvę jau per vėlu; norėjęs tuoj plaukti pavymui, bet 
neradęs nė vieno laivo, pasiruošusio kelti bures; daugelį 
mėnesių įvairiose vietose ieškojęs tokio laivo ir galiausiai 
Sen. Malo uoste užtikęs vieną, kuris kėlė inkarą kelionei 
į Martiniką; sėdęs į jį, manydamas, jog iš Martinikos 
lengvai pateksiąs į Naująjį Orleaną, tačiau jūroje laivą 
užpuolę ispanų korsarai ir nusiplukdę į vieną iš savo sa- 
lų; iš ten jis gudrumu pabėgęs ir po daugybės klajonių 
pakliuvęs į tą laivuką, kuris čia dabar stovi. Taip jis galų 
gale laimingai pasiekęs mane. 

Nežinojau, nė kaip bedėkoti šitam tokiam kilniašir- 
džiui ir tokiam ištikimam bičiuliui. Nusivedžiau jį pas 
save. Perleidau jam visa, ką turėjau. Papasakojau, kaip 
gyvenau ir kas man nutiko po išvykimo iš Prancūzijos, 
ir, norėdamas suteikti jam džiaugsmo, kurio jis nelaukė, 
prisipažinau, jog dorovės sėkla, jo kadaise mano širdyje 
pasėta, pradeda vesti vaisius, kuriais jis bus patenkintas. 
Tiberžas karštai atliepė, kad tokia džiugi žinia per akis 
atlyginanti visus kelionės vargus. 

Pagyvenom su juo dar du mėnesius Naujajame Orlea- 
ne, laukdami, kol atvyks laivai iš Prancūzijos, ir, atsi- 
dūrę pagaliau vėl jūroje, prieš porą savaičių atplaukėme 
į Havr de Grasą. Išlipęs į krantą, pasiunčiau laišką saviš- 
kiams. Atrašė vyresnysis brolis. Iš jo laiško patyriau liūd- 
ną naujieną, kad tėvas miręs, ir drebu, pagalvojęs, jog 
mano paklydimai bus, be abejo, pagreitinę jo mirtį. Pas- 
kiau, atsiradus palankiam vėjui, sėdau į laivą, plaukiantį 
į Kalė, su mintimi vykti iš ten pas vieną bajorą, mūsų 
giminę, gyvenantį keli ljė nuo to miesto, — mat brolis ra- 
šė, jog kaip tik ten jis manęs lauksiąs. 

Abbė Prėvost (1697—1763, Antoine Francois Prėvost), dar 
vadinamas Prėvost D'Exiles, prancūzų romanistas, žurnalistas 
ir dvasininkas. Po palaidos jaunystės tapo benediktinų vie- 
nuoliu. Pavargęs nuo griežtos ordino disciplinos 1728 m. pa- 
bėga į Angliją. Po nuotykingų metų, praleistų Olandijoje ir 
Vokietijoje, Prėvost sugrįžo į tėvynę, buvo priimtas į ordiną 
ir popiežiaus paskirtas vienuolyno viršininku (1754 m.). 

Iš nemažai Abbė Prėvost parašytų papročių ir nuotykių ro- 
manų iki šiol mieliausiai skaitoma „Ševaljė de Grijė ir Ma- 
nonos Lesko istorija“, arba tiesiog „„Manona Lesko“ („Histoire 
du Chevalier Des Grieux et de Manon Lescaut“). 

Tai septintas romano „Kilmingo žmogaus užrašai ir nuo- 
tykiai“ (1728—1731) tomelis. Ir jis pelnė neblėstančią psi- 
chologinio romano kūrėjo šlovę. Nedaug pasaulio literatūroje 
romanų prilygsta ,„„Manonai Lesko“ stiliaus aiškumu, psicho- 
logine amoralumo įžvalga. Paprasta ir jaudinanti istorija apie 
mielo, bet silpnavalio jaunuolio aistrą lengvabūdei moteriai 
įkvėpė ir muzikus. Pagal romaną sukurtos žinomos J. Masse- 
net „Manona“ (1884 m.) ir G. Puccini ,„Manona Lesko“ 
(1893 m.) operos. 

Žinomiausi Abbė Prėvost kūriniai: „„Kilmingo žmogaus už- 
rašai ir nuotykiai“ (1728—1731), „Anglų filosofai“ (1731— 
1739), „Šiuolaikinės graikės istc Tija“ (1740). 

